
Lingvistica română rămâne și astăzi ancorată în mi- 
tologia naționalistă și nu şi-a creat încă instrumentele proprii 
necesare pentru o autoanaliză. O eroare majoră a bântuit până 
acum în România, în lingvistică, istoriografie și orice tip de 
abordare interdisciplinară care în ultimele două secole ar fi 
putut servi drept fundament pentru studii istorice importante, 
dar în realitate a produs doar ideologii naţionaliste: mai întâi 
eroarea de a crede că arheologia ar putea aduce dovezi sau 
confirmări acolo unde numai lingvistica poate funcţiona, la 
care se adaugă convingerea — răspândită nu doar în percepția 
populară, ci şi în studiile universitare — că arheologia ne-ar 
putea spune ce limbi vorbeau sau ce identitate etnică aveau 
anumite populaţii din trecut. În realitate, doar lingvistica 
comparativă poate arunca o lumină limpezitoare în încâlcirul 
peisaj al Balcanilor, domeniul care ne interesează aici. 

Ca un detaliu de metodă, am marcat deseori între pa- 
ranteze un (a)- inițial atunci când am în vedere latinitatea 
balcanică a românilor şi aromânilor luați împreună, scriind 
(a)români pentru a cuprinde ambele aceste grupuri, a căror 
identitate lingvistică este net distinctă de cea a vorbitorilor — 
astăzi dispăruţi — ai defunctei /imbi dalmate, limbă romanică 
vorbită de-a lungul Coastei Adriatice, între Alpii Dinarici 

și mare, în Croaţia de astăzi, până la dispariţia ultimului 
vorbitor, la începutul secolului XX. 

Cât despre „daci“ și „geți“, pe care deseori îi pun între 
ghilimele, atunci când sugerez că erau cel mai probabil doar 
confederaţii tribale, cuprinse de greci și latini sub etichete 
de utilizare facilă (ceea ce anglo-saxonii numesc umbrella 
term), trebuie să ne îndoim că ei şi-ar fi spus vreodată astfel: 
„daci“ şi/sau „geți“. Apoi, mai este nevoie să păstrăm perma- 
nent în minte și că pronunția antică a acestor etnonime, 
generice și date din exterior, era [daki] (în latină, pentru 
populațiile ostile strivite de legiunile lui Traian) și [gheza:) 
(în greacă, pentru triburile din nordul Bulgariei de astăzi). 

„Daci“ și „geţi“, aşa cum pronunțăm azi cele două etno- 
nime la plural, sunt pronunții italienizante moderne. Nu 
poate exista vreo îndoială că romanii şi grecii antici pronun- 
tau daki (Daci = [daki]) şi ghet, ghetai (Getae, Této = [ge- 
tajl). Tot aşa, fenomenul palatalizării în latină intervenind 
mult după epoca imperială a Romei, Decebalus nu a putut fi 
fonetic decât Dekebal(us). Nici latina și nici greaca nu pose- 
dau sunetele palatale pe care le transcriem astăzi (inspirați 
din sec. al XIX-lea încoace de limba italiană) ce-/ci- (fonetic: 
[tf] sau č) şi nici ge-/gi- ([d3]). Să ne amintim permanent că 
vorbim despre Daki, Ghetai şi Dekebalus, aşadar. 

Pronunţia palatalizată cu č [dz] și 3 [šetz] este modernă 
și a dus la confuziile groteşti făcute între denumirile de daci 
(în realitate [daki]) şi Dutch. Dacă le spunem, corect, „daki“, 
cum pronunțau romanii, atunci nici o confuzie nu mai este 
posibilă. 

În privința pronunţiei moderne și a convențiilor grafice ale 
limbii albaneze, despre care vom tot vorbi de-a lungul cărţii, 
sunt de reținut următoarele reguli. Albaneza reprezintă prin: 

— ë vocala românească închisă & (care în bulgară este re- 
dată prin +); cf albanezul baltë — baltă, noroi; 

— y este ü ca în germană sau u simplu francez; 

-q este un ci- palatal (ca € în sârbo-croată), precum în 
qytet (oraș) pronunţat <ciutet>, de la latinescul civitate(m), 
altfel zis: cetate în română; 

— th şi dh ca în englezeștile thin și this; dh corespunde 
etimologic unui d sau z românesc — gardh = gard; bardhë = 
alb (barză = „pasărea albă“); 

— c este românescul ș, ca în pronumele ż cili — e cela = 
acela — aceea; 

— ll- şi rr- corespund sunetelor respective din română, 
însă apăsate și prelungite; în cuvintele moştenite în comun 
din latină sau din surse antice neidentificabile, // albanez 
corespunde unui r românesc: qje// = cer; modhulle = mazăre. 

Cele două anexe de la finalul cărții nu sunt neapărat ne- 
cesare pentru înţelegerea demonstrației, ele însă completează 
anumite puncte de detaliu și metodă. 

În Anexa lingvistică am schițat metoda de cercetare com- 
parativă prin care putem explica cuvinte la prima vedere in- 
analizabile, precum mele, sfârc sau râmă, sau „dacicul“ -dava. 
Un asterisc * la începutul unui cuvânt sau al unei rădăcini 
(*dhe-) arată, în această anexă, o formă gramaticală neatestată, 
însă reconstituită plauzibil. O serie de norme de cercetare 
lingvistică sunt, de asemenea, oferite simplificat în această 
anexă, în continuarea celor deja schiţate în volumul Babel: 
La început a fost Cuvântul (Humanitas, 2022). 

În Anexa istorică am prezentat, demitizate, câteva episoade 
din istoria neamului nostru, care nu a fost decât un popor 
balcanic în parte migrator, latinizat, pierdut într-o fundătură 
a geografiei și istoriei (vezi mai jos textul lui Nicolae Iorga 

despre cum țările române au fost întotdeauna ocolite de marile 
drumuri) și pe care ideologii naționaliști l-au legat, începând 
din secolul al XIX-lea, artificial de „daci“ și „geţi“, așa cum 
albanezii și-au creat o identitate care îi face să coboare din 
obscurii „iliri“. Episoadele istorice demitizate merg de la Vlad 
Țepeș și Ştefan cel Mare la Brâncoveanu și Cantemir. 

Ideea centrală va fi aceea că nu există nici o continuitate 
între „daco-geţii“ antici şi românii din timpurile istorice; 
românii sunt doar descendenţii latinofonilor din Balcani, a 
căror limbă, atestată începând din 1521 (Scrisoarea lui Neacșu 
de la Câmpulung) s-a format în centrul Peninsulei Balcanice, 
într-o simbioză lingvistică (un Sprachbund) cu albaneza, cele 
două limbi, fuzionate gramatical, influențând apoi masiv 
slava balcanică. În sprijinul ipotezei că albanezii ar fi descen- 
denții „dacilor“ este adusă analiza lingvistică: albaneza e o 
limbă doar pe jumătate latinizată (halblateinisch); tot așa, 
albaneza nu arată nici o urmă a vreunui contact cu greaca 
antică, ceea ce înseamnă că vorbitorii ei provin dintr-o regi- 
une situată mult mai la nord decât cea actuală. 

La o dată ce rămâne de determinat, între anii 800 și 1000 — 
altfel zis după creștinarea slavilor, ceea ce a dus la slavizarea 
profundă a ritualului religios al românofonilor —, românii au 
migrat spre Ardeal, și au purces apoi la ceea ce a fost numit 
„descălecările“ spre Muntenia și Moldova. 

Venind din Balcani, putem astfel spune, fără vreun para- 
dox, că româna este doar un dialect al aromânei, limba rămasă 
în locurile de origine. 


Finn negans, neică 


> 


Cum se explică că numele de localităţi, chiar din munții 
unde se pretinde că am stat un șir de veacuri, sunt de origine 
străină și mai ales slavă? Cum se explică, cu un cuvânt, o 
mulțime de lucruri neexplicabile cu teoria simplistă a istori- 
cilor noştri? — George Panu, Amintiri de la „Junimea“ din 
Iaşi, București, 1908, vol. II, p. 10 


Atitudinea de neîncredere și plictisul față de filologie 
ca ştiinţă, sau cea de scepticism față de lingvistică, atunci când 
ea nu se arată doveditoare de abisala vechime a rasei neaoșe; 
se arată a fi adânc înrădăcinate la români. 

Dacă nu ne spune că suntem urmași de daci și trăitori aici 
din Paleolitic, lingvistica este considerată inutilă, sau chiar 
dăunătoare. La asta se adaugă neîncrederea punctată de dis- 
preţ superior față de alți români care se ocupă de limbi „exo- 
tice“ și de lingvistică sub formă de știință, iar nu de simpla 
învăţare pe de rost a unor dicţionare. (Mircea Eliade, cu san- 
scrita lui, e acceptat ca o excepție romantică, însă Eliade nu 
era un lingvist.) 

În ale sale Amintiri de la.„Junimea “ (laşi, 1908), foarte 
cinstitul George Panu amintește cum se derulau serile filo- 
logice la acel cenaclu născător de neo-daci: 


În adevăr, marea greșală a d-lui Hăsdeu consista în faptul că se 
silea să deducă cuvinte din limba română de-a dreptul din limba 

sanscrită sau persiană, iar câte odată dintr-o limbă absolut necu- 
noscută, cea traco-dacică. Lua cuvinte privitoare la păstorie în 
România, de exemplu cioban, pe urmă brânza, stâna, urda etc. şi 
le scotea că sunt cuvinte dacice și dovedea așa zisul dacism al 
acestor cuvinte comparându-le cu cuvinte din persă, sanscrită, 
tracică. lată cuvântul cioban care, spune dl. Hăsdeu, e moştenit 
de la daci și traci, care erau frați cu perșii. Cu mijlocul acesta, dl. 
Hăsdeu făcea ca vânătorii iscusiţi o dublă lovitură, căci întâi 
descoperea etimologia cuvântului cioban şi al doilea descoperea 
o limbă necunoscută: zraco-dacica. 

Cuvântul cioban este însă turcesc, iar noi l-am introdus prin 
canalul slavilor. 


Pe de altă parte, trântorii entuziaști de membri ai Junimii 
au început să pufnească de râs când filologul (unul autentic) 
Vasile Burlă a venit într-o seară să le dovedească ignoranţa lui 
Hasdeu. Mai întâi l-au huiduit când Burlă a încercat să le 
arate că Hasdeu se înșela total în etimologia unor cuvinte 
precum rază. Spune Panu: 


La urmă ameţisem cu toţii, citaţiile lui Burlă din tot felul de 
autori, derivaţiile filologice, sufixurile și prefixurile ne dăduse la 
toţi o durere colosală de cap. 

— Destul, destul, strigarăm... 


Şi tot așa, atunci când un alt filolog, mai modest decât 
vedeta mondenă Hasdeu, care le dădea oamenilor identitate 
de traco-daci, a citit o hârtie în care arăta că unele din etimo- 
logiile dacice ale lui Hasdeu se explicau simplu prin limbile 
finno-ugriene, în sală au ţâșnit chicoteli și strigăte de „care 
limbi, bre?“ şi: „hai, finno-ncoa“... şi: „de unde știi tu, finule, 
sau: „bravo, fine, ungriene...“ 

„Caracudele“ umflate cu ceaiul și biscuiții gratuiţi ai gaz- 
dei Pogor nu puteau, în căpulețele lor provinciale, să ac- 
cepte că marele Hasdeu se înșela în dacopatia lui clinică și 

nici că lingvistica este de fapt o ştiinţă și că unii din mijlocul 
lor, cu care poate chiar erau fini, se ocupau în realitate în 
mod serios și competent de limbile ugriene. 

Iar cioban este un iranism intrat în română prin turcă, 
nu un turcism adus de slavi, cum am arătat în Dacopatia (p. 
285, ed. 2021). 

Paradoxal pentru noi, acești înainte-mergători ai culturii 
române de la Junimea n-ar fi fost deloc surprinși să audă că 
limba română s-a născut în Balcani, că este descendenta di- 
rectă a latinităţii din acea parte a Imperiului, dar că s-a for- 
mat la sud de Dunăre, de unde vorbitorii ei, la cumpăna 
mileniului întâi al erei noastre, aveau să urce în Ardeal, căl- 
dare etnică a unor mici naţii rarefiate, cuprinse curând de 
regatul maghiar, care, pentru a popula regiunea, urma să 
aducă grupuri de coloniști din îndepărtatele ținuturi germa- 
nice de la Rin, iar ulterior avea să le permită cumanilor și 
iașilor (osetii) să se instaleze în Pannonia. 

Junimiștii nu s-ar fi mirat, pentru că în realitate nu este 
nici o ruşine să afli că nu te tragi din „daci“ sau „daco-geţi și 
că, vorbind o limbă romanică, închegarea în Balcani este la 
fel de „nobilă“ pe cât e cea a fraților din Sardinia ori Sicilia. 
Gloria Imperiului a plutit peste tot la fel. 

Nu s-ar fi mirat și pentru că ei luau totul în răspăr; cum 
ne spune bunul George Panu, generosul, dar neproductivul 
filantrop Pogor, gazda, nu înceta să vorbească, în râsetele 
invitaţilor, despre „porcii de daci“. 


OASELE NU VORBESC 


Rezumatul acestei cărți ar putea suna provocator şi 
violent pentru cei obișnuiți cu narațiunea romantică oficială 
predată în școli de mai bine de un secol încoace și cuprinsă 
în versurile care încep: „Eroi au fost, eroi sunt încă...“ din 
litania Pui de lei a mediocrului poet loan S. Nenişescu (cân- 
tată pe muzică de lonel G. Brătianu), care continuă: 


Și unu-i Decebal cel harnic 
Iar celălalt Traian cel drept 

Ei, pentru vatra lor, amarnic 
Au dat cu-atâția duşmani piept. 


Cântecul acesta vechi de un secol, dar preluat pe un ton 
exaltat de naţional-comunismul ceaușist, rezumă întreaga 
mitologie daco-românească. Conţine totul: Decebal și Tra- 
ian văzuţi aproape ca doi amanți din care a ieșit ginta ro- 
mână, unio mystica ce a dus la gestaţia unui neam frământat 
de un fior de nezdruncinat, străbătând veacurile sub asaltul 
dușmanilor pentru a menţine naţia românească pururi con- 
ştientă de identitatea sa aparte, deosebită și specială, unică. 
Identitate rezultată dintr-o alchimie irepetabilă, prin fuzi- 
unea a două elemente magico-etnice: daco-geţii și latinii, 
românitatea — împodobită ulterior de creștinismul ortodox — 
avea să rămână un model umil, dar mândru şi nesupus, de 
închegare naţională monolitică, deşi permanent oprimată 

şi dușmănită pentru frumuseţea și coerenţa ei, de două mi- 
lenii încoace. 

De-a dacii şi romanii: O introducere în istoria limbii şi 
etnogenezei românilor este mai întâi de toate un discurs asu- 
pra metodei istorice secondate de lingvistică. Desigur, va fi 
analizat în volum, mai întâi, mitul „continuității“. Cartea 
analizează și fragilitatea metodei de cercetare bazate pe ar- 
heologie și pe presupoziţii ideologice, reamintind că atesta- 
rea arheologică a prezenţei unor populații rarefiate şi lipsite 
de scriere nu ne va spune niciodată ce limbă sau limbi fo- 
loseau acei oameni: „oasele nu vorbesc“. La fel, nici genetica 
sau analiza ADN-ului nu dovedesc mare lucru. Limbile se 
transmit, se modifică, populaţiile își schimbă identitatea; 
grupuri umane ostile pot fi înrudite genetic, vorbind însă 
limbi diferite. 

Dar mai ales — din perspectivă lingvistică — se revine aici 
asupra limbii române ca limbă „balcanică“, înrudită strâns în 
special cu albaneza, nu doar prin lexic (fondul lexical latin al 
limbii române este comun în bună parte cu cel al albanezei, 
în această privință cartea fiind o continuare a cercetării înce- 
pute în Dacopatia), ci în primul rând ca limbi ce funcţionează 
similar din punct de vedere sintactic, structural și tipologic. 

Contextul va fi așadar mai ales lingvistic: identitatea 
structurală și tipologică totală dintre română-albaneză-—bul- 
garo-macedoneană și, într-o măsură mai mică, sârba, în 
special în dialectele ei numite „Torlak“. O asemenea pole- 
nizare reciprocă și impregnare până la identitatea gramati- 
cală (cum vom vedea, bulgaro-macedoneana și-a creat chiar 
un articol hotărât enclitic, postpus, exact ca româna și alba- 
neza, spre deosebire de toate celelalte limbi slave) nu s-a 
putut petrece decât undeva în mijlocul Peninsulei Balcanice, 
deoarece spre vestul peninsulei limbile slave care sunt croata 


Oasele nu vorbesc 19 


și slovena sau dispăruta limbă romanică dalmată nu prezintă 
nici un fel de semn al acestei contaminări reciproce. 

Identitatea structurală a românei cu albaneza și mace- 
do-bulgara nu poate fi fructul hazardului, iar răspândirea 
uniformă în timpuri istorice, atestată prin mărturii scrise, a 
limbii române nu explică identitatea sa tipologică cu limbile 
balcanice altfel decât printr-o expansiune recentă: „descăle- 
cările“ dinspre Ardeal, trecerea munţilor a unor grupuri mici 
de coloniști românofoni, la scurtă vreme după flagelul distru- 
gătoarei invazii mongole din sec. al XIII-lea, care a anihilat 
împrăștiatele implantări anterioare ale cumanilor turcofoni. 
Colonizarea cu vorbitori de română care au venit dinspre 
Ardeal, apoi din Maramureș, începând cu Muntenia (numită 
așa pentru că acei coloniști soseau de peste munte), apoi Mol- 
dova, a (re)populat câmpia până spre Dunăre mai întâi, spre 
Prut, Nistru și Deltă după aceea. 

Știind că albaneza este o limbă pe jumătate latinizată 
lexical, ipoteza propusă aici este că albanezii sunt în realitate 
adevărații descendenţi ai dacilor, încă neromanizaţi în în- 
tregime, care au coborât la sud de Dunăre odată cu admi- 
nistrația romană și armata, în momentul numit „retragerea 
aureliană“ (cca 271 €.n.). 

Românii și aromânii, în schimb, vorbind o limbă cu ade- 
vărat neolatină, se arată atunci a fi descendenții populațiilor 
balcanice temeinic latinizate deja anterior, în Balcani pro- 
cesul asimilării începând încă din sec. I î.e.n., la fel cum se 
întâmplase în paralel în Gallia sau Iberia, provincii la rândul 
lor profund latinizate și unde se vorbesc și astăzi limbi ro- 
manice (Franţa și Spania-Portugalia). 

Cert este că putem situa ca începând cel mai probabil 
atunci, după „retragerea aureliană“, procesul unei lungi con- 
vieţuiri a proto-românilor (balcanicii latinizaţi) cu albanezii 

(„dacii“), proces care trebuie. să se fi declanșat înainte de 
coborârea slavilor în Balcani (sec. VI e.n.). Simbioza -(a)ro- 
mâno-albaneză avea apoi să ducă la profunda modificare a 
tipologiei limbii române și ulterior a bulgaro-macedonenei, 
pe modelul albanez (și parţial greco-bizantin). 

Ce trebuie remarcat și reținut este că în momentul în care 
apare în scris, în sec. al XVI-lea (prin Scrisoarea lui Neacsu 
de la Câmpulung şi alte câteva urme anterioare), în același 
timp cu albaneza, româna prezintă o surprinzătoare unifor- 
mitate, deși ea este în acel moment vorbită pe un teritoriu 
mult mai extins decât albaneza, aceasta din urmă în schimb, 
așa cum ne-am aștepta de la orice limbă în absenţa unui stat 
centralizat și fără o politică lingvistică, rămânând fărâmițată 
dialectal de atunci și până astăzi (în mare: dialectul gPeg în 
nord și cel żosk în sud). 

Cum nu putem accepta ipoteza unui fluid mistic care ar 
fi menţinut vreme de un mileniu („mileniul de tăcere“: 271-— 
1241) unitatea limbii române, sau existenţa vreunui soi de 
ADN ocult, singura explicaţie a acestei anomalii este cea a 
unei expansiuni recente („descălecările“), un exemplu mult 
mai la îndemână și verificabil fiind colonizarea Americilor 
de către spanioli, portughezi, britanici şi francezi. Sau expan- 
siunea rușilor în Siberia. 

Cheia enigmei ar putea fi, de pildă, primul țarat bulgar 
(681—1018), imperiul iniţiat și lărgit de hanul Krum (undeva 
pe la începutul anilor 800, contemporan aproximativ cu 
Carol cel Mare), intrat în conflict cu avarii din Pannonia 
pentru controlul regiunii intracarpatice numite astăzi Tran- 
silvania, când grupuri de românofoni din Balcani s-au putut 
instala în Transilvania, de unde apoi, două secole mai târziu, 
au „descălecat“ în regiunile numite ulterior Muntenia și 
Moldova, proiect al regatului maghiar, care a avut această 

iniţiativă de a crea zone-tampon, după distrugătoarea inva- 
zie mongolă de la jumătatea sec. al XIII-lea. De aceea, într-o 
fază iniţială, românii coborâtori în afara arcului Carpaţilor — 
şi în mod straniu și misterios fiind ortodocși de rit bulgar, 
deşi veneau din Ardeal — au fost vasali ai regatului maghiar. 

Se poate ca regii maghiari să fi încurajat direct chiar îna- 
inte de asta instalarea acelor coloniști din Balcani („valahii“) 
în Ardeal, în cotul Carpaţilor, așa cum Geza II a adus colo- 
niști germani, sașii, după anul 1141. 

Cert este că, pe la 1210, Andrei II al Ungariei trimitea „un 
contingent de sași, vlahi, secui şi pecenegi“ (cf. Bibliografie: 
I. Ivanov, Bulgarians, Cumans, Teutons, and Vlachs, pp. 491— 
505) pentru a sprijini lupta lui Boril al Bulgariei (1207-1218; 
a nu se confunda cu Boris) împotriva unor căpetenii cumane 
rebele (tot atunci, același Andrei II a colonizat temporar Țara 
Bârsei cu cavaleri teutoni). 

Toate acestea sunt evenimente și procese istorice de mare 
importanță pe care istoriografia română le-a trecut întot- 
deauna sistematic sub tăcere. Pentru bulgari, poate părea 
ciudat că acel important proces istoric — dominaţia tempo- 
rară, înainte de venirea ungurilor, a bulgarilor la nord de 
Dunăre şi în Ardeal — este și a fost ignorat aproape total în 
cărțile românești de istorie (cu excepţia unor cazuri rare, 
precum Șerban Papacostea, cf. Bibliografia). 

La primele lor texte scrise, pe la anul 800, slavii coborâseră 
deja de mai bine de două secole la sud de Dunăre, după ce 
stătuseră alte veacuri în ceea ce numim tradițional, dar ne- 
justificat, „țările române“, lăsând în urmă întreaga toponimie 
şi hidronimie de origine slavă din România, dar lăsând cel 
mai probabil în urmă și o serie de așezări slave, căci e foarte 
probabil ca nu întreaga populație slavă să fi trecut la sud de 
Dunăre. Acei slavi nord-dunăreni, trăitori și spre nord până 

în Moldova, aveau să sălășluiască alături de goți și ulterior 
de cumani, perpetuând toponimia și hidronimia slave ale 
viitoarelor "Țări Române de după „descălecări“ (vezi mai jos 
despre numele însuși de Moldova). 

În Balcani, slavii găsiseră o populaţie romanizată şi creș- 
tină, se creștinaseră la rândul lor, inventaseră un sistem de 
scriere perfect adaptat limbii lor, iar mai apoi își lărgiseră 
imperiul. A favoriza deplasarea și instalarea în Ardeal a unor 
populaţii care creau probleme în Balcani era o măsură ce 
prezenta numai avantaje. Inclusiv pentru acei vlahi care se 
îndepărtau astfel de centrul puterii, multă vreme — regiunea 
lacului Ohrid din Macedonia de astăzi. Trăind în câmpii, 
vlahii erau de asemenea mai ușor de deplasat decât sârbii 
din platourile Bosniei sau înălțimile Muntenegrului. 

Nu putem specula mai detaliat în acest stadiu despre pro- 
cesul trecerii grupurilor de români în Ardeal, dar știm că asta 
s-a petrecut ulterior și în direcţie inversă, cu grupuri de ro- 
mâni coborâți cel mai probabil din Banat şi zona Mureșului, 
cum o spune propria lor tradiţie, și care s-au instalat la o dată 
necunoscută pe valea Timocului în Bulgaria, fără să se știe 
când și cum au ajuns acolo (cf. Virgil Nestorescu, Românii 
timoceni din Bulgaria). Din punct de vedere lingvistic, tra- 
seul şi datarea migrării nu sunt importante. 

La obiecţia că nu avem urmele documentate ale deplasă- 
rii românilor din Balcani spre nord, putem răspunde că în 
egală măsură nu avem urmele documentate ale deplasării 
ulterioare a acelor pâlcuri de români din Ardeal până jos, în 
valea Timocului din Bulgaria, lângă Vidin, ei păstrând însă 
amintirea colectivă a faptului că strămoșii lor au venit odi- 
nioară de pe valea Mureșului. La fel cum nu avem documen- 
tarea a cum s-a ajuns ca lunga stradă prin care se intră în 
Praga dinspre sud să poarte şi astăzi numele de Vlašská ulice, 

deoarece pe acolo intrau odinioară ciobanii (a)români din 
Balcani, veniți temporar cu oile. 

Mai degrabă putem sublinia — invers — absenţa până în 
Evul Mediu târziu a cimitirelor cu cruci purtând nume ro- 
mânești, scrise fie în chirilice, fie cu caractere latine. 

Procesul instalării românilor în Ardeal, ca un soi de colo- 
niști, trebuie să fi fost pașnic. Lingvistic și toponimic nu avem 
urme. E posibil chiar ca românii să fi ajuns în Ardeal aproxi- 
mativ în același timp cu maghiarii, intrând într-o oarecare 
asociere ad-hoc cu aceștia. În privinţa descălecărilor ulterioare 
în Muntenia și Moldova — care au avut loc treptat, pas cu pas 
(cu capitalele mutate succesiv, pe măsura controlării terenu- 
lui) —, procesul de colonizare s-a petrecut inițial, în mod lim- 
pede, în asociere cu regatul maghiar. Dincolo, spre răsărit, 
peste munți, în ceea ce numim Muntenia și Moldova, se 
întindeau pe la anul 1000 câmpiile — odinioară ale sciților și 
goților — ce aveau curând să fie ocupate de cumanii turcofoni 
veniți din Asia Centrală (şi la rândul lor rapid creștinați, cum 
fuseseră cu secole înainte și goții germanici). 

Cumanii aveau să domnească în stepele de la nordul Mă- 
rii Negre și până în Carpaţi vreme de două secole, până la 
catastrofa mongolă (1241), în urma căreia, odată trecut tem- 
porar pericolul (iar cumanii dispăruți, refugiați în Pannonia 
spre vest și Caucaz spre sud), aveau să aibă loc „descălecările“ 
românilor peste Carpaţi, creându-se astfel zone-tampon po- 
pulate de vlahii trecuți muntele din Ardeal cu sprijin ma- 
ghiar. Regii unguri aveau să sprijine și să încurajeze acest 
proces, așa cum tot ei aduseseră coloniștii sași și — o vreme — 
cavalerii teutoni. 

Cartea combate astfel ideea — sau posibilitatea — unei pul- 
siuni naționale care a traversat istoria neamului — sau a oricărui 

neam — și care ar fi transmis ideea de „românitate“ până în 
epoca modernă. 

Este o carte care oferă o structură și o metodă, așadar, un 
cadru de studiu și o metodă de analiză și de lucru. O serie 
de elemente și informaţii sunt aduse aici pentru prima oară 
în atenţia publicului român. Pentru a nu îngreuna demon- 
straţia, unele elemente au fost prezentate relativ sumar, dar 
dacă vor stârni o discuţie publică, atunci ele vor fi dezvoltate 
într-o ediţie ulterioară. 

Voi face deseori aici paralele cu Caucazul, comparații jus- 
tificate din mai multe puncte de vedere: diversitatea lingvis- 
tică a „zonei de refugiu“ care este Caucazul, diversitate care 
contrastează frapant cu uniformitatea culturii materiale a 
acelei regiuni; Caucazul contrastează de altfel complet şi cu 
stepele din nordul mărilor Caspică și Neagră, care se întind 
până la celălalt masiv muntos, Carpaţii, câmpia oferind un 
specific cu totul diferit, ba chiar opus muntelui. 

Istoria recentă ne-a arătat cum mitologia naţională dis- 
tilată în complex de superioritate resentimentar este un pu- 
ternic drog colectiv. Am văzut-o cu Rusia lui Putin şi cu 
Serbia lui Miloșevici. Anexa istorică conţine de aceea, spu- 
neam, câteva exerciții de demitizare a unor figuri sau epi- 
soade istorice naţionale, din care vedem de pildă violența 
războaielor moldo-—valahe. Totuși, dată fiind natura subiec- 
tului, care atinge o întreagă ideologie națională deja seculară, 
m-am abținut de la tonul polemic; plec de la: analiza credi- 
bilităţii textelor antice (pornind de la pretinsa identitate 
dintre daci și geți); formarea limbii române la sud de Du- 
năre, cel mai probabil în urma unui proces de simbioză cu 
ceea ce aveau să devină albaneza și bulgaro-macedoneana; 
expansiunea limbii române prin acele „descălecări“ peste 


Oasele nu vorbesc 25 


munte (sec. XIII-XIV), în urma cataclismului mondial care 
au fost invaziile mongole (teorie deja schițată în Dacopatia). 

Multe din remarcile lingvistice pe care le condensez aici 
sunt deja cunoscute, o parte chiar încă din secolul al XIX-lea 
(de la mult hulitul istoric austriac Eduard Rösler — scris și 
Roesler), dar au fost sistematic ocolite de lingvistica oficială 
românească. Altele sunt cu totul noi, precum, de pildă, iden- 
titatea structurală pe care o revelez în seria adverbelor calchi- 
ate de la o limbă la alta, între albaneză și română: kushdo, 
kurdo — oricine, oricând etc. (vezi mai jos). 

Date fiind noutatea şi complexitatea subiectului, o serie 
de repetiţii s-au dovedit inevitabile. 

Pentru sursele clasice, nu am pus la Bibliografie multe 
referinţe academice, deoarece ele sunt fie foarte cunoscute, 
fie accesibile oricui (inutil să indicăm o ediţie tipărită pentru 
„cei mai viteji și mai drepți dintre traci“). Fiind o carte de 
popularizare, bibliografia şi trimiterile au fost păstrate la un 
strict minimum, pentru a înlesni lectura. O ediţie ulterioară, 
îmbogățită şi de tendință mai academică, va remedia even- 
tualele lipsuri. 


Scenariul oficial 


Înainte de toate, trebuie să insistăm că nu știm ab- 
solut deloc cum își spuneau „dacii“. Ne lovim aici de o primă 
problemă de care n-a ţinut mai nimeni cont până acum, una 
de prudență metodologică elementară... Nu știm cum își 
spuneau ei și nici dacă „ei“ vorbeau o singură limbă, și nu 
erau cumva o confederație tribală vorbind limbi diferite, ceea 
ce ar fi cel mai probabil, limbi chiar neînrudite, cum am 

văzut-o în Caucaz cu revolta imamului Şamil împotriva ru- 
șilor, în sec. al XIX-lea, când acel faimos lider religios și po- 
litic improvizat, de etnie avar (nume dat de ruși, dar fără nici 
o legătură cu migratorii avari din Evul Mediu), a putut să 
reziste 25 de ani în fața uneia din cele mai moderne armate 
ale lumii de atunci, cu toate că Șamil domnea peste un emi- 
rat islamic compus din triburi și mici naţii caucaziene dife- 
rite. Nimic, absolut nimic nu ne spune că „dacii“ își ziceau 
daci, cum nici cecenii nu-și zic ceceni și nici georgienii, ar- 
menii sau albanezii, ba chiar nici grecii nu se desemnează pe 
sine cu numele pe care li le dau alții... 

...ar pe militarii ruși nu-i interesa câtuși de puţin identi- 
tatea etnică a răzvrătiţilor caucazieni, pe care ei îi desemnau 
colectiv ca „lezghini“, „ceceni“ sau chiar „tătari“. Doar câte 
un intelectual excepţional ca Tolstoi înțelegea diferențele 
etnice şi lingvistice dintre „munteni“, diferențe pe care le 
studia ca să scrie romane și nuvele precum Hagi Murat. 

Apoi, după ce ruşii au cucerit Caucazul în totalitate, ei l-au 
„unificat“ sub conducerea unui vicerege care-și avea centrul 
puterii la Tbilisi, în Georgia... exact cum au făcut romanii 
cu „Dacia“. Argumentul culturii materiale aparent unitare în 
„Dacia“ (oale, arme, cușme frigiene pe Columna lui Traian) 
se arată astfel lipsit de substanţă, în realitate. Cum vom vedea 
mai departe, arheologii, chiar unii extrem de competenţi în 
domeniul lor, comit foarte adesea eroarea de a considera că 
o uniformitate culturală, să zicem extinderea geografică a 
unui anume tip de ceramică sau de ritual funerar, implică 
uniformitatea etnică sau lingvistică. Realitatea etnolingvistică 
ar trebui să le arate amploarea erorii. Oalele, armele, decora- 
ţiunile circulă. Astfel, tot în acel Caucaz atât de fragmentat 
lingvistic, uniformitatea culturală este frapantă, și așa a fost 
încă de la primele contacte ale nord-caucazienilor cu rușii: 

același tip de îmbrăcăminte, aceeași hrană, aceleași arme, ace- 
leași legi ale vendettei de la o comunitate etnică la alta, indi- 
ferent că e vorba de creştini, musulmani sau animiști, de 
ceceni, georgieni, cerchezi sau lezghini. 

În schimb, fărâmițarea etnică și lingvistică a Caucazului 
este totală. Un arheolog al viitorului, sau unul lipsit de cu- 
noștințe lingvistice, ar deduce că acolo, în Caucaz, viețuia 
un popor măreț cu o limbă unică, când de fapt, în ciuda 
uniformităţii aparente a hainelor și oalelor, nenumăratele 
triburi de acolo, fiecare cu limba lui, s-au războit și hăcuit 
între ele fără milă încă din noaptea timpului, mâncând însă 
din oale identice. 

Așa a funcționat (voit sau nu) eroarea arheologilor, care 
din câteva oale şi vârfuri de săgeți reconstituie o cultură și 
o civilizaţie a „geților“, ca să nu mai vorbim de derapajele 
unei Marija Gimbutas, care inventase o întreagă cultură a 
„kurganelor“, pe care o atribuia unei populaţii unice și uni- 
forme (și pe care dacopații o atribuie tot „strămoșilor noştri“). 

De aceea, argumentul uniformităţii culturale dedus forțat 
din existența în mai multe locuri a tipului de construcție 
numit murus dacicus (care de fapt indică o tehnică elenistică) 
nu are nici o valoare. Populaţii sau triburi disparate s-au putut 
inspira unele de la altele, mai ales dacă trăiau pe teritorii con- 
tigue (vezi anecdota — reală — din Anexa istorică, pp. 229—230). 
Tot așa, în Caucaz avem peste tot același tip de construcții 
medievale din piatră locală, sate întregi de turnuri medievale 
familiale, de un tip identic la ceceni și înguși, la dușmanii lor 
tradiționali, osetii iranieni, pe versanţii de nord ai muntelui, 
dar și pe versantul sudic, la svanii de limbă kartveliană (cf. 
E.H. KpynnoB, Cpeoneeexoeaa Hneywmemua, MockBa, 1971 / 
E.I. Krupnov, Srednevekovie Inguseția [Ingușetia medievală], 
Moscova, 1971). 

Insuficienţele arheologiei 


Deseori, aşadar, sunt aduse argumente arheologice 
în sprijinul „continuității“. Obsesia — depășită de decenii prin 
alte părți în afara României — că arheologia „dovedește“ a 
devenit la fel de pernicioasă pe cât e obsesia cu genetica. 

Abia recent arheologii au început să înţeleagă că fără o 
cooperare cu lingvistica rezultatele lor duc foarte adesea la 
concluzii false. Am spus, dar trebuie insistat: una dintre 
teoriile cu totul greşite care au domnit în ultimele secole și 
de care arheologii și istoricii au început doar recent să se 
dezbare este cea care stabilea o corespondenţă automată în- 
tre o anumită cultură materială și o populaţie bine definită, 
vorbind o limbă precisă. Atlase întregi de hărți fanteziste au 
fost stabilite și publicate, hărți care au intrat și în manualele 
şcolare, prezentând în mod fals și abuziv extinderea cutărei 
sau cutărei populaţii pe baza unor podoabe („celtice“, de 
pildă) sau tipuri de oale și unelte domestice prezentând o 
anume decorație („celtă“, „scitică“ etc.). 

La fel, cutare rest de zid sau palisadă antică e zis „dacic“, 
pentru că „dacii“ sunt crezuți a fi folosit astfel de procedee 
de construcţie etc... sau dacă vasele de lut sunt decorate 
într-un anume fel, atunci înseamnă că avem de-a face cu 
populaţia X sau Z. (Cât de greșit poate fi un asemenea ra- 
ționament vedem iarăși din anecdota prezentată în Anexa 
istorică, pp. 229-230.) 

Am dat deja de mai multe ori exemplul Caucazului, unde 
întâlnim cazuri extreme, precum în Daghestan, unde fiecare 
vale vorbeşte o altă limbă și unde, pentru o populaţie de două 
milioane de oameni, sunt oficial inventariate și astăzi 26 de 
limbi distincte, fiecare cu dialectele ei! Limbi locale, indigene, 

fără a le mai socoti pe cele turcice sau iraniene de la câmpie, 
sau rusa sosită recent. 

Invers, cum am arătat-o și în Dacopatia (p. 106, ed. 2021), 
se poate întâmpla ca o populaţie să prezinte trăsături total 
diferite de la o zonă la alta, cum vedem că se întâmplă în cazul 
etruscilor din Italia, dar să vorbească o singură limbă, în ciuda 
acestei diversități culturale. Ştim că era vorba de o singură 
populaţie acolo, în Etruria antică, Toscana de astăzi, pentru 
că, din fericire, etruscii scriau, ba chiar, prin romani — supușii 
și elevii, apoi cuceritorii lor —, folosim literele lor și astăzi: al- 
fabetul pe care-l numim /zzin este, de fapt, cel etrusc. Chiar 
dacă nu înțelegem limba etruscă, uniformitatea inscripţiilor 
ne arată limpede că e vorba de o populaţie unică în regiunea 
care și azi poartă numele lor: Toscana (de la Etruscana). Cu 
toate astea, unii dintre ei ardeau morții și le îngropau cenușa în 
urne de ceramică sigilate, pe când alții păstrau trupurile intacte 
în cavouri cu o arhitectură complexă care imitau locuințele 
terestre, și asta exact în aceeași perioadă istorică. Dacă nu am 
avea inscripțiile la dispoziţie, am fi tentaţi să credem că era 
vorba de populații total diferite. 

Arheologii nu au însă această prudenţă elementară şi sunt 
capabili să inventeze o cultură anume (ba chiar și o conști- 
ință etnică) pe baza unui tip de ceramică, a unor vârfuri de 
săgeată, sau din cauza unui drapel cu lup sau dragon, deși 
experienţa și bunul-simţ ar trebui să le arate cum se propa- 
gă mâdele culturale chiar și astăzi. 

Nepăsarea față de lingvistică îi poate împinge pe istorici 
spre derive serioase, ca atunci când un cercetător altminteri 
competent, cum este Florin Curta, merge până la a lăsa de 
înţeles că slavii n-au existat și că ar fi doar un concept cul- 
tural bizantin, el ignorând astfel noţiunea însăși a familiei 
de limbi slave (cf. Florin Curta, Southeastern Europe in the 
Middle Ages, 300—1250). 

Manualele şcolare 


Subiectul ne impune să începem prin a rezuma teoria 
etnogenezei românilor așa cum este predată în manualele școlare. 
Ce spune, de pildă, manualul de istorie pentru clasa a XII-a 
(autori: Magda Stan și Cristian Vornicu, 2016), care nu face 
decât să reia și să continue felul în care istoria a fost predată de-a 
lungul generaţiilor, prin toate regimurile politice, fără ca teoria, 
ideologia principală și centrală, să fie vreodată contestată? 

Ei bine, manualul de clasa a XII-a începe prin a declara — ca 
un adevăr definitiv stabilit — că „spaţiul etnogenezei române 
cuprinde teritorii atât la nord de Dunăre, cât şi în Peninsula 
Balcanică“. De îndată, elevilor le este oferită cunoscuta listă 
sumară de cuvinte „dacice“: aprig, baltă, barză, brad, brânză, 
brâu, Carpaţi, căciulă, codru, copil, Dunăre, gard, mal, mazăre, 
mânz, moş, Mures, Olt, pârâu, prunc, strugure, vatră. 

Din aceste 22 de cuvinte, majoritatea (14): baltă, barză, 
brad erc. până la pârâu şi vatră se întâlnesc în albaneză (pen- 
tru baltë, de altfel, până și DEX-ul oferă etimologii valabile, 
deoarece cuvântul este luat fie din albaneză, fie din slavă). 
Trei sunt hidronime (nume de râuri), iar cinci, într-adevăr 
de origine obscură (aprig, brânză, brâu, prunc, strugure) re- 
prezintă, cu excepția brânzei, total impenetrabile nume de 
realități domestice, prea marginale pentru a se putea con- 
strui o dimensiune lingvistică și socioculturală pe baza lor. 
Copil se întâlnește de altfel în roate limbile din Balcani, in- 
clusiv în greacă, având în toate, cu excepţia românei, sensul 
de bastard, odraslă ilegitimă, copil „din flori“. La fel, vatră se 
întâlnește în mai toate limbile din Balcani, cu sensul de „foc“, 
dar vom vedea că originea sa este albaneză (pp. 180-181). 

Cum constatăm, s-a renunțat în manual la varză și vie- 
zure, dar ar trebui poate adăugată mămăliga (cf. Dacopatia, 
pp 229-230, ed. 2021). 

Rămânem așadar cu: aprig, brânză, brâu, prunc și stru- 
gure. Este un inventar derizoriu, pe baza căruia nu se poate 
construi nimic. De altfel, noţiunea însăși de „substrat“ este 
o aproximaţie leneșă şi neștiințifică (vezi Anexa lingvistică). 

Printre „dovezile continuității“, manualul de istorie pen- 
tru clasa a XII-a citează apoi un fragment din Priscus Pani- 
tes, un diplomat şi retor bizantin care a ajuns la curtea 
hunului Attila, în Pannonia, în sec. V şi a descris cu oarecare 
detalii cum a traversat el ţara „sciţilor“, trecând Istrul (Du- 
nărea) și mai multe alte râuri cu nume care nu evocă nimic 
cunoscut şi cum a ajuns la sciți și huni, însă manualul lasă 
de înțeles că acei „sciți“ întâlniți de diplomatul bizantin ar 
fi de fapt strămoşii nord-dunăreni ai românilor. Textul 
spune însă doar „sciți“, etichetă generică. 

Este apoi reprodus cunoscutul episod povestit de Theophi- 
lact din Simocatta (sec. VII) și preluat şi de Teofan Mărturi- 
sitorul (Theophanes Confessor) din sec. IX, care pomenește 
suburbia Vlaherne (a vlahilor) de lângă Constantinopol și o 
revoltă împotriva împăratului Anastasius din anul 513, totul 
urmat de episodul cu expresia „Torna, torna, fratre!“ (16pva, 
76pva, ppátpe), unde respectiva frază a generat panica și deruta 
unei armate, pentru că recruţii sau mercenarii ar fi crezut că 
trebuie să se întoarcă. 

Acel episod se petrece însă în inima Balcanilor, lângă 
munţii Haemus din Bulgaria de azi, iar nu la nord de Du- 
năre, și nu face altceva decât să confirme că exista pe atunci 
o latinitate lingvistică în Balcani, întinsă până spre Constan- 
tinopol, ceea ce este cu totul de așteptat, dată fiind prezența 
masivă până în timpuri recente a aromânilor şi a dalmaţilor 

în Peninsula Balcanică. Aromâna are și astăzi verbul simplu 
tornu, din latinescul tornare, folosit în toate înțelesurile, in- 
clusiv cel de a vărsa un lichid (care e cel principal în româna 
nord-dunăreană, unde sensul aromân al lui zornz, a se în- 
toarce, a fost dintotdeauna redat prin adăugarea prepoziției 
verbale în-: eu mă întorn, „mă întorc“, acolo unde aromâna 
spune simplu: eu tornu). Dicţionarul aromân al lui Tache 
Papahagi (Papahagi, p. 1041) oferă exemple limpezi, precum: 
toarnă-te, tate bune = „întoarce-te, tată bun“. Ce vedem acolo, 
aşadar, este că în armata bizantină erau înrolați strămoși ai 
aromânilor din Balcani, ceea ce era cu totul de aşteptat. 

Manualul de clasa a XII-a folosește apoi insistent expresii 
nejustificate precum „geto-dacii din Dobrogea“, sugerând * 
realitatea unei populaţii unitare încă din Antichitate pe teri- 
toriul României de astăzi: „Geto-dacii din Dobrogea de astăzi 
au intrat sub stăpânirea romană în anul 46 d. H., făcând parte 
din provincia Moesia“. Vom vedea de ce formula „geto-dacii“, 
cu care ne-am obișnuit atât, este o creaţie artificială, nespri- 
jinită şi nejustificată de puţinele mărturii antice. Geţii și dacii 
erau două populaţii (sau confederaţii tribale) diferite. 

Imediat după aceea, aflăm din manual că „la sfârșitul sec. 
I d. H., regele dac Decebal (87—106) a refăcur unitatea statului 
dac...“. Se sugerează astfel, în mod intenționat, că „statul dac“ 
ar fi coincis oarecum, sau cel puţin aproximativ, cu România 
actuală. La fel de vagă în mod voit este și formularea: „Atunci 
când împăratul Aurelian a decis, din rațiuni strategice, retra- 
gerea armatei și administrației din provincia imperială Dacia, 
în anul 271, majoritatea populaţiei a continuat să trăiască la 
nord de Dunăre“. 

Concluzia manualului este: „Procesul etnogenezei româ- 
neşti s-a desfășurat, în principal, la nord de Dunăre, dar și 
la sud de fluviu, încheindu-se spre sfârșitul sec. al VII-lea“. 

Nimic din cele prezentate ca dovezi nu justifică o asemenea 
dogmă, dar manualul și-a încheiat prin asta „demonstraţia“. 

Nu ni se spune absolut nimic în manual despre celelalte 
populaţii care au trăit vreme îndelungată la nord de Du- 
năre, uneori multe secole, de-a lungul acelui „mileniu de 
tăcere“ (cca 271—1241, de la retragerea aureliană până la in- 
vazia mongolă). Este vorba de populații dintre care unele 
sunt atestate masiv în scris în limba lor (goții, slavii și cu- 
manii), dar ni se spune despre elè doar că „s-au perindat“ și 
sunt enumerate sumar: („huni, vizigoți, gepizi, avari, slavi, 
bulgari erc.“). S-au „perindat“ însă prin ceea ce vom vedea 
că este o „zonă de expansiune“ (Moldova și Muntenia de 
azi), ba mai mult: spre deosebire de proto-valahii care nu 
ne-au lăsat nici o urmă, unii „barbari“ au lăsat monumente 
scrise, precum Biblia lui Wulfila, în limba goților, sau aproape 
întreaga toponimie și hidronimie a României de astăzi, care 
sunt de origine slavă, iar nu — cu rare excepţii — romanică 
sau „dacică“, potrivit teoriei continuității. 

Dar până și un istoric (deși e contestat ca atare) onest ca 
Neagu Djuvara folosește în /storiz sa ilustrată (Djuvara, p. 
13) expresia „geto-dacii“, cu toate că el are grijă să precizeze 
(spre deosebire de manualul de clasa a XII-a) că dacii locuiau 
în Transilvania („în special“, spune el), iar geții „în Muntenia, 
Dobrogea și până în Basarabia“. Desigur, nimic nu justifică 
afirmaţia „și până în Basarabia“, aceasta este doar o viziune 
a spiritului, nesprijinită de fapte, mărturii și logică. 

Despre câmpiile sciților și despre Scitia de la nord de 
Dunăre, menţionate permanent și insistent de textele antice, 
Djuvara nu pomeneşte însă absolut nimic. În schimb, el se 
dovedește mai onest și rezervat atunci când scrie: 


La sud de ei [geto-dacii] se găseau tracii. Mulți istorici cred, pe 
baza unei singure propoziţii a istoricului grec Herodot (secolul al 

V-lea î.Cr.), că şi geto-dacii erau o ramură a tracilor. Astăzi se pare 
că nu e chiar așa. Ar fi fost rude apropiate ale tracilor, dar limbile 
(puţinul cât a mai rămas din aceste limbi, nu se potrivesc sută la 
sută, nu avem la geto-daci aceleași nume de localități, nu avem 
aceleași nume de regi ca la traci și, mai cu seamă, la traci se cunosc 
numele a zeci de zeități, dacă nu chiar sute, pe când geto-dacii par 
a nu fi avut decât o singură zeitate principală: Zalmoxis). 


Desigur, în înflăcărarea dorinţei de a demonstra, Neagu 
Djuvara a uitat că Herodot nu vorbeşte câtuși de puţin de- 
spre daci sau geto-daci, ci doar despre un neam numit al ge- 
ților, care trăiau la sud de Dunăre. Dacii îi erau necunoscuţi 
lui Herodot (vezi mai jos). 

O ficțiune perpetuată fără mari discuţii peste generaţii — 
şi mai ales de la Getica lui Pârvan încoace — este așadar cea 
a identităţii, sau înrudirii strânse, a dacilor cu geții. Getica 
lui Pârvan avea de alfel ca subtitlu: O proroiszorie a Daciei. 
Sau, cum o scria cu dezinvoltură în timpul protocronismu- 
lui ceaușist Ariton Vraciu: „Elementele autohtone (numite 
în diferite feluri: zraco-dace, dace, daco-getice, daco-moesiene, 
traco-daco-gete şi chiar, cu termeni mai vechi, zraco-ilire ori 
daco-traco-ilire“ (Nraciu, p. 14). 

Nimic din toate acestea nu e justificat, nici una din aceste 
apropieri abuzive. Insistența pe identitatea celor două gru- 
puri, dacii și geții, presupunând că ar fi fost populaţii relativ 
omogene, și nu confederaţii tribale cărora li se dăduseră din 
comoditate nume generice, se dovedește a fi doar un act de 
credință şi o unealtă ideologică. Începând cu școala arde- 
leană, s-a decis că a existat o populaţie unită, daco-geții, și 
că aceștia ar fi preluat în mod uniform limba latină, pentru 
că graiul lor „daco-get“ sau „geto-dac“ ar fi fost uniform deja 
înainte de latinizare. 

Dar nici măcar sub forma aceasta argumentul nu ar fi 
fost convingător, dacă ne uităm spre latinitatea iberică, unde 

găsim spaniola (castiliană), portugheza și catalana, fiecare cu 
dialectele ei, fără a mai vorbi de limbi hibride precum galici- 
ana, un soi de portugheză masiv influențată de castiliană, de 
spaniolă. Limbile acelea s-au diversificat în absenţa oricărui 
proiect naţional (ceea ce nu avea să existe până la șocul uni- 
versal al Revoluţiei Franceze din 1789), însă ni se cere să cre- 
dem că în cazul limbii române un fior naţional unic, un soi 
de super-ADN, urcând până la daco-geţi, ar fi dus la o coezi- 
une care este în realitate doar o imagine recentă și artificială. 
Cheia răspândirii românității moderne, vom vedea, dar 
am spus-o deja, se dovedeşte ușor de identificat şi definit: 
„descălecările“ dinspre Ardeal în sec. al XIV-lea — spre Mun- 
tenia mai întâi, spre Moldova două sau trei decenii mai târ- 
ziu —, expediții de colonizare care au fost inițiativa și acțiunea 
unor grupuri umane mici, într-o fază iniţială, venind dintr-o 
zonă restrânsă — între arcul Carpaţilor şi Maramureș — unde 
se vorbea într-adevăr o limbă română unitară, dar de imi- 
graţie recentă, ceea ce justifică cum acea limbă — formată în 
Balcani — s-a putut răspândi ulterior uniform în Câmpia 
Română și în Moldova. Așa se explică numitul „miracol“: 
faptul că de la primele texte, în secolele XVI-XVII, limba 
română este aproape identică în toate cele trei provincii is- 
torice (vezi mai jos o serie de remarci despre demografie). 


Scenariul care umple „mileniul de tăcere“ 


Scenariul propus aici, care umple „mileniul de tăcere“ 
(271-1241), este foarte simplu și logic și rezolvă toate proble- 
mele și perplexităţile. Am evocat deja posibilitatea — ba chiar 
înalta probabilitate — ca albaneza să fie o limbă descinsă direct 
din limba dacilor, numai pe jumătate latinizați (și anume doar 

lexical) în cei abia 160 de ani de ocupaţie romană. Tipologic, 
cum vom vedea, nimic nu s-ar opune acestui fapt. Albaneza 
este o limbă de tip satem (vezi Anexa lingvistică), iar din pu- 
ţinele mărturii extrase din toponimie, potrivit surselor antice, 
limba dacilor era de asemenea o limbă satem, cum fusese de 
altfel și limba — sau limbile — tracilor, potrivit puţinului pe 
care îl cunoaștem despre ele. Situaţie cât se poate de naturală, 
dat fiind că şi limbile vecine de la nord și răsărit, slava și lim- 
bile iraniene, sunt tot de tip satem. Am avea astfel acolo un 
continuum lingvistic indo-european al celor veniţi în mileni- 
ile anterioare pe la nordul Mării Negre. 

Din resturile și fărâmele pe care le știm despre /imba da- 
cilor vedem că bună parte din ceea ce ne-a rămas s-ar explica 
foarte bine prin albaneză. 

Un prim exemplu este termenul albanez mal, „munte“ (în 
unele contexte chiar și „pădure“), pe care îl întâlnim în de- 
numirea de Dacia Maluensis, ceea ce ar fi o simplă traducere 
în limba locală a denumirii administrative latine de Dacia 
Ripensis („Muntoasă“, sau „Dacia de-a lungul fluviului“ — de 
la ripa = râpă, munte, mal — așa cum exista și provincia ro- 
mană Noricum Ripense). Este de altfel aproape ironic cum 
Câmpia Română a ajuns ulterior, după „descălecare“, să fie 
numită „Muntenia“, iar locuitorii ei „munteni“, deși majo- 
ritatea trăiesc a şes. 

La fel, vom invoca denumirea tribului dacic al „burilor“, 
subliniind că burrë înseamnă și astăzi „om“, „bărbat“ în al- 
baneză (cu articolul hotărât: burri). Nenumărate populaţii 
pe planetă s-au numit pe sine „oameni“, de la bantu (literal- 
mente: oameni, plural de la muntu = om) până la ceceni 
(nwokhchi) şi odinioară alamanii germanici (alle Mann). 

Abrupta regiune muntoasă din nordul Albaniei de azi s-a 
numit întotdeauna, în timpuri istorice, Malësia = Muntoasa. 

Pe un muntenegrin, albanezii îl numesc: Malazias. Burii din 
Dacia Maluensis ar fi astăzi burii (burra, plural de la burrë) 
din Malësia. 

Interpretarea mea face deodată cât se poate de plauzibil 
ca un nume precum Burebista să fie în realitate un compus, 
o denumire de funcţie, sau poate chiar un nume propriu 
construit pe rădăcina bur, buri = oameni, popor. În toate 
încrengăturile etnolingvistice ale indo-europenilor antici gă- 
sim nume compuse care implică noţiuni eroice şi de domi- 
nare a poporului armat, a luptătorilor, de la indienii vedici 
până la slavi și grecii antici. Nume precum Vladi-mir („Stă- 
pânul Lumii“ sau „al Păcii”), Siegfried („Aducător de Victo- 
rie“, „Sig“), Avâpokhiic (Androkles) — „Gloria oamenilor“, 
de la àvńp (anér), „bărbat“ (genitiv âv5p6q), şi koç (kléos) 
„glorie“, sau Nikolaos (Nw6haoc, Cel care deţine victoria — 
vin, nike — asupra poporului — Maóç, laós). Nenumărate sunt 
numele proprii grecești care conțin „Izds“, popor, oameni. A 
imagina că numele unui lider al dacilor indo-europeni con- 
ţinea noţiunea de oameni, popor, buri, este cât se poate de 
plauzibil și de așteptat. Nimic din cuvintele românești „de 
substrat“ nu explică Burebista, Buridava sau numele dacilor 
„buri“. Burebista ar fi însă, cum vedem, prin albaneză, un 
banal nume indo-european compus, cum întâlnim atâtea 
nume de conducători de oameni: Nikolaos etc. 

Tot așa, Dekebalus și Dekeneu (Deceneus sau Decaeneus, 
Aekaiveoc, Dekaineos) încep în mod plauzibil cu aceeași ră- 
dăcină, * dek-. Avem acolo nenumărate posibilități de apro- 
piere cu albaneza, de la *dëk- (dëkoj, a lovi, a sparge) la 
* djek- (a arde), dikë (poftă sălbatică, înrudit cu slavul dik», 
sălbatic), sau simpla rădăcină verbală albaneză erodată * di- = 
a şti, a cunoaște (înrudit cu sanscritul dhyåti, a observa); ți- 
nând cont și de faptul că ballë înseamnă „frunte“ în albaneză, 

în toate sensurile, atât anatomic, cât și, în termeni militari, 
de pildă, „linia frontului“, avem o explicaţie albaneză și pen- 
tru partea a doua a numelui lui Decebal ([dekebal]), care ar 
putea fi atunci perfectul și banalul echivalent dac (arhaic 
albanez) al unui nume precum Sophocles, compus din sophós, 
„înţelept“ și kos, „glorie“, sau galicul Vercingetorix, care nici 
măcar nu era un nume propriu, căci e reconstituit ca a fi 
însemnat „Rege (rix) peste eroi“. 

O serie întreagă din toponimele și numele proprii „dacice“ 
s-ar explica astfel prin albaneză. Din nou, Bur(r)idava, pre- 
cum și Burebista, cum am arătat, pot avea la bază termenul 
curent albanez burrë (cu articol hotărât: burri) = om, bărbat. 
Dar chiar și numele munţilor Carpați ar putea avea ca ori- 
gine rădăcina care stă la baza albanezului karpë = stâncă, rocă. 
Asta ar face din Carpaţi: Munţii Stâncoși, denumire banală, 
Rocky Mountains. Şi, desigur, ar atrage atenţia asupra de- 
numirii dacilor Carpi!... Aceia ar fi pur și simplu „munteni“. 
În Caucaz, de pildă, „munteni“ este termenul prin care cei 
care locuiesc pe înălțimi se numesc pe ei înșiși. Cecenii nu- 
mesc „munteni“, /zmaroy (de la lam, munte), pe toți cei care 
locuiesc în văile alpine, indiferent de limbă sau de grupul 
etnic căruia îi aparțin. 

lar Dacia Ripensis, numită alternativ Dacia Maluensis, 
despre care am arătat că se poate explica prin albanezul mal, 
„munte“, ar face atunci că românescul mal are de fapt un 
sens deturnat spre o realitate geografică mai modestă, la fel 
cum slavul bereg (malul unei ape) corespunde germanicului 
berg, „munte“. 

În trecut, unii lingviști şi istorici români mai puţin 
ideologizați, dar care totuși susțineau teza „continuității“ la 
nord de Dunăre au afirmat că latinizarea completă a Daciei 
ar fi fost posibilă doar datorită faptului că romanii extermi- 
naseră mare parte din populaţia locală de sex masculin și că 
un val de coloniști ex zoo orbe Romano, cum spunea Eutro- 
pius (Breviarium ab Urbe condita, VIII, 6, 2). din întreg im- 
periul, ar fi venit să umple rapid provincia. 

Discuţia — și disputele — datează din secolul al XIX-lea. 
Paradoxal, deşi doar în aparenţă, unii corifei ai Școlii Arde- 
lene împărtășeau părerea că romanii îi exterminaseră cu 
totul pe daci — dat fiind caracterul ireductibil şi etern ostil 
al acestora — și că repopulaseră Dacia cu coloniști aduși de 
pretutindeni din imperiu. Intenţia Şcolii Ardelene era, de- 
sigur, de a sugera că românii sunt latini puri, neamestecați 
cu barbarii daci, ci de sorginte nobilă și de stirpe rară. Dar 
arheologia nu poate confirma nici un fel de tentativă de 
exterminare a localnicilor, ceea ce n-ar fi fost de altfel nece- 
sar, fiind un lucru care nu are, oricum, vreun precedent în 
istoria Imperiului Roman. Apoi, romanii nu aveau o politică 
lingvistică sau „rasială“, acestea fiind de fapt anacronisme. 
Peste tot, romanilor le-a fost indiferent ce limbi vorbeau 
băștinașii ocupați. 


Ce ştim despre retragerea aureliană găsim la Flavius Vo- 
piscus (care îl continuă și completează pe Eutropius), în Vita 
divi Aureliani (39, 7): 


Cum vastatum Illyricum ac Moesiam deperditam videret, provin- 
ciam Transdanuvinam Daciam a Traiano constitutam sublato 
exercitu et provincialibus reliquit, desperans, eam posse retineri, 
abductosque ex ea populos in Moesia conlocavit appellavitque suam 
Daciam („Când a văzut Iliria şi Moesia devastate și distruse, [Au- 
relian] a părăsit provincia Dacia Transdanubiană, întemeiată de 
Traian, cu oastea și locuitorii, pierzând speranța că ar mai putea 
să o apere, şi a reinstalat oamenii mutaţi de acolo în Moesia, 
numind provincia Dacia”). 


Deplasarea masivă a populaţiei într-o provincie nouă la 
sud de Dunăre și înființarea unei alte Dacii Ripensis (ecou 
şi traducere a numelui abandonatei Dacii Maluensis, „Mun- 
toasa“), în ceea ce este nordul Bulgariei de astăzi, nu ar avea 

nimic neverosimil. Cu câteva decenii înainte de cucerirea 
Daciei, după distrugerea Templului din Ierusalim în anul 
70, romanii deportaseră în Siria și Italia un mare număr de 
evrei care se revoltaseră. 

Mutarea de populații nu putea fi o mare problemă, dacă 
ne amintim că Dacia imediat după cucerirea lui Traian fusese 
populată în bună parte cu grupuri umane aduse din întregul 
imperiu, ex toto orbe Romano, şi nimic nu spune că toți aceia 
o făcuseră de bunăvoie. Descendenții unei populaţii care fu- 
sese adusă „din tot imperiul“, altfel zis uneori de la distanţe 
foarte mari, puteau cu atât mai ușor să fie în cea mai bună 
parte mutați câteva zeci de kilometri, de partea cealaltă a flu- 
viului militarizat, fortificat și devenit o nouă frontieră, una 
naturală. Încă de la Cezar, romanii considerau că Dunărea ar 
putea sau ar trebui să fie o frontieră naturală. Pe la 270, goții 
devastaseră deja Moesia (nordul Bulgariei de astăzi), unde 
Imperiul avea să creeze noua provincie numită tot Dacia, iar 
raidurile lor duseseră la pierderi în populaţie. Cine ar fi pre- 
ferat să rămână în urmă, prin văile și pe platourile Ardealului 
abandonat și cu totul neprotejat? (Dacia romană nu repre- 
zentase decât Transilvania, Banatul și Oltenia.) 

Şi, desigur, plutește și întrebarea de un simplu bun-simț și 
logică elementare: de ce ar fi creat administraţia imperială o 
nouă provincie numită tot Dacia imediat la sud de Dunăre, 
dacă nu era pentru instalarea unei populații relativ importante, 
căci altminteri trupele și funcționarii puteau fi oricum împrăș- 
tiați oriunde în imperiu? Niciodată nu s-a creat o provincie 
nouă doar pentru funcţionari. De altfel, cum scrie și Brătianu 
(Brătianu, p. 33), inscripţiile romane din Dacia nu depășesc 
anii 255-258, altfel zis se opresc cu trei decenii înaintea retra- 
gerii și lipsesc după aceea. După 260 nu mai apar nici daci și 
nici latini în ceea ce fusese „Dacia“. 

Desigur, o parte a „dacilor“ din ceea ce este astăzi Ardea- 
lul trăiseră izolat în zone greu accesibile. Acea parte, evident 
incomplet romanizată, izolată în munţi, nu avea să fugă la 
sudul Dunării și se va fi topit în grupurile de invadatori 
ulteriori. Cei care au plecat la sud de Dunăre împreună cu 
administraţia şi armata vor fi fost cei din orașe și din satele 
importante, care vorbeau fie și aproximativ latina, sau cel 
puţin un pidgin, cum vedem că a rămas până astăzi albaneza. 
Ideea că o populaţie se putea deplasa la adăpost definitiv 
câteva zeci de kilometri nu are nimic extraordinar, dacă ne 
gândim că aceia fugeau din fața unei alte populaţii care 
parcursese sute, sau chiar peste o mie de kilometri pentru a 
ajunge acolo, dat fiind că una din teoriile privind originea 
goților îi plasează în Scandinavia, ca apoi să regăsim ultimii 
ostrogoți, mai bine de un mileniu mai târziu, în Crimeea, 
după ce vizigoții se deplasaseră la rândul lor chiar până în 
Spania și în nordul Africii. 

Că o întreagă populaţie, cel puţin cea urbană, putea fi 
mutată în masă în faţa dezastrului declanșat de invaziile ger- 
manice o vedem din felul radical în care s-a petrecut retrage- 
rea romană din Noricum (aproximativ Austria de azi), o 
provincie de asemenea foarte puţin latinizată și extrem de 
greu și costisitor de apărat. Evenimentul este mai tardiv, însă 
avem o descriere vie a circumstanțelor în care s-a petrecut: 
Eugippius descrie în Viața Sfântului Servius cum în anul 488 
întreaga populaţie urbană din Noricum a fost evacuată în 
Italia. Tot procesul de prăbuşire a controlului roman al pro- 
vinciei Noricum Ripense pare să se fi întins pe o perioadă de 
12 ani. 

În capitolul XXIV, de pildă, Eugippius scrie: 

În acea noapte, herulii au efectuat un atac brusc, neașteptat, au 
jefuit oraşul și i-au luat pe majoritatea oamenilor în captivitate. 
L-au spânzurat pe preotul Maximianus pe o cruce. 


Mai departe citim despre năvala unei mulțimi de alamanni 
germanici, „slujitori ai Morţii“, care pustiesc iarăși totul. 

Şi din nou: 

locuitorii orașului Quintanis, epuizați de incursiunile necontre- 
nite ale alamannilor, și-au părăsit locuinţele și s-au mutat în 
orașul Batavis. [...] Câţiva s-au dovedit încăpărânați [și au ră- 
mas], dar nu au scăpat de sabia ostilă. În aceeași săptămână, 
turingii au luat cu asalt orașul; iar dintre cei care rărnăseseră acolo, 
o parte au fost măcelăriți, iar ceilalți au fost duși în robie și au 
plătit astfel pentru îndrăzneala lor. 


Citind un asemenea catalog al ororilor, înțelegem ce îi 
putea aştepta pe cei care ar fi vrut să nu dea ascultare ordi- 
nului de evacuare definitivă din Dacia în anul 271, în faţa 
tăvălugului goților, care aveau apoi să se instaleze vreme 
îndelungată mai peste tot teritoriul de astăzi al României, 
înainte de a se creștina, fiind la rândul lor striviţi de huni. 
Dacă înţelegem realitatea strămutării spre sud cel puțin a 
populaţiei urbane din Dacia (practic numai Transilvania și 
Oltenia), dintre care o bună parte doar superficial latinizate, 
asta ar rezolva cu totul şi în mod foarte simplu chestiunea 
mult dezbătută a timpului prea scurt pentru latinizarea po- 
pulaţiei Daciei. O bună parte din „daci“, la ţară, puţin nu- 
meroși, cum vom vedea, nu se latinizaseră mai mult decât 
în vocabular: strămoşii albanezilor. Cu toţii, ei erau oricum 
cetăţeni ai imperiului, fără să fie nevoiţi să vorbească bine 
limba latină. Edictul lui Caracalla le dăduse cetăţenie ro- 
mană tuturor locuitorilor liberi ai imperiului încă din 212. 
La ţară, unde oamenii nu căutau neapărat să ocupe funcții 
publice, latinizarea trebuie să fi fost prin forţa lucrurilor 

incompletă — încă o privire spre albaneză. Odată trecută 
Dunărea, triburile acelor transfugi aveau să trăiască alături 
de vechea populaţie balcanică latinizată în totalitate încă de 
multă vreme: strămoșii românilor, care în contact permanent 
cu albanezii aveau apoi să-și modifice masiv structura limbii. 

Ulterior, şi unii, și alții vor fi împinși spre centrul penin- 
sulei, sub presiunea nou-veniţilor: slavii. Albanezii avansând 
apoi spre locurile dinspre Coasta Adriatică unde îi găsim în 
Evul Mediu (și după un asemenea traseu de-a lungul secole- 
lor avem și explicaţia faptului că limba albaneză nu prezintă 
urmele vreunor contacte vechi cu limba greacă, cum vom ve- 
dea); (a)românii coborând simultan și ei tot mai la sud (ceea 
ce explică de ce îi găsim mai ales peste tot în Grecia, mai 
degrabă decât în nordul Balcanilor). Slavizați cultural, după 
ce îşi „albanizaseră“ în primă instanţă limba, (a)românii 
aveau să influențeze la rândul lor, împreună cu albanezii, 
slava balcanică, „corcind-o“, iar mulți dintre ei asimilându-se 
treptat în masa slavilor. Asta explică şi de ce româna are 
afinități mult mai mari cu meglenita decât cu aromåna pro- 
priu-zisă, cu toate că meglenita pare să se fi vorbit dintotdea- 
una într-o regiune foarte sudică, de la granița de sud a 
Bulgariei spre Salonic. Asta mai explică și afinităţile culturale 
și lingvistice ale românei cu slava macedoneană (întreaga 
fonetică a limbii, nume proprii precum Mircea etc.); asta 
explică și afinitățile românei mai degrabă cu albaneza din 
sud, cu dialectul tosk (trăsături precum rotacismul, transfor- 
marea lui -n- intervocalic în -r-, fenomen dispărut în română, 
atestat mai ales în nord, în Maramureș și Moldova, dar încă 
viu şi funcțional în istro-română și în albaneza sudică). 

În sfârșit, pe la anul 1000, grupuri de români din Balcani 
funcţionând într-o structură feudală au putut trece în Ardeal, 
urcând apoi, cu acordul regilor maghiari — care aduceau ori- 

cum coloniști germani de foarte departe — de-a lungul cotu- 
lui interior al munţilor Carpaţi până în Maramureș și 
românizând regiuni compacte. După anul 1300, sprijiniți de 
regatul maghiar, românii trec munții și se instalează în câm- 
piile care încă nu își refăcuseră total populaţia, după dezas- 
trul invaziei mongole, colonizându-le treptat: Câmpia 
Română mai întâi, până la Dunăre, apoi Moldova, lent, până 
la mare și Delta Dunării. Era astfel cu totul natural ca cele 
două grupuri de coloniști să vorbească aceeași limbă cu cei 
lăsaţi în urmă în Ardeal și în Maramureș. 

Regii maghiari trebuie să fi sprijinit acest proces care, cre- 
ând stătulețe-tampon, mărci militare de graniță, peste munte, 
le favoriza regatul. De altfel, maghiarii au permis simultan 
şi stabilirea în Pannonia a cumanilor și iașilor/alani goniţi de 
tăvălugul mongol și care aveau să se asimileze cu totul. 

Ce populații au găsit românii peste munte, în ceea ce aveau 
rapid să devină Valahia şi Moldova, ne va fi probabil pe vecie 
imposibil de ştiut, însă în mod sigur nu au găsit grupuri 
umane vorbind același tip de limbă romanică, după un mile- 
niu de separare și, mai ales, fără ca aceia să fi fost în contact cu 
albanezii, trăitori hăt departe în sudul Balcanilor. Exemplul 
limbii dalmate, din Balcani, foarte diferită de română, cu care 
aceasta nu a fost în contact, ne arată asta. Fără îndoială, la 
câmpie s-au vorbit mai întâi, pe o suprafață extinsă, gotica, 
apoi slava, apoi cumană și slavă în același timp. La sud de 
Dunăre, în schimb, în Balcani — latină, apoi latină și albaneză 
(„dacii“ strămutați), apoi slavă amestecată cu acestea două. 

Cât despre bulgarii turanici, turcofoni, coborâtrori şi ei 
în Balcani, aceia au fost prea puțin numeroși ca să lase vreo 
urmă și s-au asimilat rapid în masa slavilor balcanici. 

Gotica se va fi vorbit în Muntenia vreme de secole. Alaric, 
jefuitorul Romei, era născut prin Delta Dunării; Wulfila a 


46 De-a dacii şi romanii 


tradus Biblia în limba goților undeva prin regiunea dună- 
reană — însă nu există în limba română nici o urmă de con- 
tact cu goții, deși româna a fost atât de permeabilă în fața 
influențelor externe (cum o arată urmele masive ale convie- 
ţuirii cu albaneza și slava); la fel, cumanii turcofoni au trăit 
vreme de secole în Muntenia și Moldova — dar nu există 
urme cumane identificabile cu precizie în română. 

Grupurile de români care au urcat în Ardeal și care aveau 
să colonizeze Maramureșul mai întâi, apoi Muntenia și Mol- 
dova după 1300, au adus cu ei din Balcani liturghia slavă, o 
religie ortodoxă slavizată în întregime, precum și alfabetul 
slavon şi o dependenţă ierarhică de biserica bulgară ce avea 
să se prelungească până în epoca modernă. 

Abia în 1359 a fost înfiinţată o arhiepiscopie românească 
în Muntenia. La acea vreme, românii erau deja creștini de 
circa un mileniu, dar liturghia lor, întreaga ceremonie bise- 
ricească, nomenclatura administraţiei duhovniceşti şi textele 
citite in biserică, precum și scrierea erau slave. Fenomenul, 
unic, nu are nici o explicaţie din perspectiva teoriei conti- 
nuităţii la nord de Dunăre. Venind însă din Balcani, româ- 
nii şi-au menţinut legăturile cu biserica bulgară chiar şi în 
Ardeal, sub dominaţia regilor maghiari catolici. Cunoscând 
conservatorismul bisericesc, în special pe cel ortodox, avem 
acolo un alt indiciu că acele populaţii românofone din Ar- 
deal veneau din Balcani, din regiunile care fuseseră Țaratul 
Bulgar. Convertirea ţarului bulgar Boris I la creștinism s-a 
petrecut în 864, așa încât este limpede că supușenia totală a 
românilor față de biserica slavă, limba şi scrierea slavilor 
bulgari nu pot fi anterioare respectivei date. De alfel, când 
slavii trăiseră la nord de Dunăre, secole îndelungate, lăsân- 
du-ne toată toponimia de astăzi, ei nu erau creștini. 

Toate acestea pun data trecerii românilor în Ardeal după 
anul 9oo sau chiar după anul rooo. Românofonii, cu litur- 
ghia lor slavonă și alfabetul chirilic, nu au putut trăi în Ardeal 
înainte de creștinarea slavilor balcanici, care s-a petrecut după 
anul 800. Limba românilor maramureşeni care au fondat 
Moldova („descălecarea lui Dragoș") nu ar fi putut fi atât de 
profund penetrată lexical de slavisme balcanice, ci ar fi fost 
mai degrabă influențată de limba rutenă de la nord, sora 
ucrainenei. Or masivul fond slav al românei nu arată nici o 
influență nordică demnă de menţionat, nici o urmă de con- 
tact cu rutena, ucraineana și în nici un caz cu rusa (cf. Babel, 
pp. 126-127). Biserica română s-a s/avizat în Bulgaria de cul- 
tură bizantină, iar nu în afara ei. 

Sigur, asta nu exclude ca mici grupuri de români, prac- 
ticând ocupaţii pastorale, să fi trecut deja Dunărea direct 
din ceea ce este Bulgaria astăzi. Avem astfel un nume pre- 
cum „Codrii Vlăsiei“, care se întindeau până aproape de 
ceea ce avea să devină București, pe apa cu nume slav a 
Dâmboviţei (București fiind însă un nume de origine lim- 
pede albaneză, cum am arătat-o deja în Dacopatia, pp. 146- 
147, ed. 2021). Dar faptul că acei valahi erau o minoritate o 
arată chiar numele de Codrii Vlăsiei, care trebuie să fi fost 
numiţi așa de slavi, în mod cert majoritari, urmași ai slavilor 
care nu trecuseră Dunărea spre sud după migraţia din jurul 
anului 600 și care trăiseră apoi sub dominație cumană. Şi 
în Balcani găsim locuri numite Vlașka sau Vlasia, dar acele 
nume au fost date de slavi. Adevăratele regiuni unde pro- 
to-românii au trăit masiv și unde cei care nu s-au deplasat 
spre Ardeal au sfârșit prin a fi asimilați sunt regiunile care 
veacuri întregi s-au numit Romania sau Rumelia, prin Bos- 
nia și Bulgaria de astăzi. 

Demografie şi cafea în Moldova şi Valahia 


Aici se cuvine să spunem deja câteva cuvinte și de- 
spre demografie. Populaţiile au rămas mărunte, din Antichi- 
tate și până în Evul Mediu și după Renaștere, și nu trebuie 
să ne imaginăm nicăieri un potop și valuri de oameni, mai 
ales în timpul migraţiilor, dar nici în cazul „descălecărilor“ 
românești. 

Pentru perioada retragerii aureliene, altfel zis sec. III-IV, 
avem estimări fiabile ale populației Imperiului Roman și 
care n-au fost niciodată contestate. Încă din sec. al XIX-lea, 
istoricul Karl Julius Beloch (cf; Bibliografia), pe baza unor 
calcule riguroase pentru vremea lui, a realizat proiecţii nu- 
merice detaliate și defalcate pe provincii (cu toate că mai 
recent concluziile lui tind să fie contestate, însă nimic mai 
convingător nu a fost încă propus). 

Pentru întreaga zonă a bazinului Dunării, incluzând 
Pannonia şi coborând până în Moesia (altfel zis incluzând 
ce sunt astăzi Ungaria, Slovenia, Croaţia, Bosnia, Munte- 
negru, România, Serbia și Bulgaria), estimarea este de 2,7 
milioane de locuitori, cu o densitate de 9 pe km:, aceasta 
fiind cea mai rarefiată populaţie, cu cea mai mică densitate 
din întregul Imperiu Roman. Păstrând această medie apli- 
cabilă întregului areal respectiv, populația Daciei romane 
(Transilvania, Banatul și Oltenia de astăzi) ar fi fost de circa 
o jumătate de milion de oameni. O jumătate de milion de 
oameni înainte de retragerea aureliană. Asta reduce abrupt 
dimensiunile a ceea ce a fost uneori prezentat ca un impo- 
sibil de imaginat și apocaliptic exod uman. 

Avem însă aprecieri numerice și cantitative şi mai drastice, 


de pildă loan Marian Ţiplic (cf. Bibliografia), care estimează 

densitatea populaţiei la 5 locuitori pe km?, ba chiar scrie că 
unii autori văd pragul pentru sec. VII undeva între 1 și 2 
locuitori pe km?, ceea ce, pentru cei 60.000 km? ai Transil- 
vaniei, ar duce la o populaţie a „Daciei“ medievale de abia 
cca 100.000 de oameni. Ce limbi vorbeau aceia va fi pentru 
totdeauna imposibil de ghicit. 

Iată ce spune arheologul loan Marian Ţiplic despre „mi- 


leniul de tăcere“ (cf. Bibliografia): 


Când vorbim de regiunile situate în afara Carpaților, situaţia se 
complică și mai mult în ceea ce privește densitatea pentru peri- 
oada secolelor IV-XIV. Pentru epoca migraţiilor, sarcina [esti- 
mării demografice] este practic imposibilă. Chiar și așa, în 
analogie cu estimările Daciei romane, putem aproxima că popu- 
laţia întregului spațiu românesc era undeva în jur de 1 milion de 
locuitori. Aceste cifre ar fi în scădere în secolul al VI-lea, în 
timpul stăpânirii împăratului lustinian, ca urmare a epidemiilor 
(ciuma lui Iustinian), dar şi din cauza relocării slavilor în terito- 
riile sud-dunărene. 

Spre deosebire de Europa de Vest, unde pe baza registrelor 
de conturi parohiale sunt estimați 14,7 milioane de locuitori în 
jurul anului 600, în regiunile situate în afara Carpaţilor o evaluare 
a numărului de locuitori pentru a doua jumătate a mileniului I 
este aproape imposibilă. 


Un milion de locuitori pentru „întregul spaţiu românesc“ 
de astăzi înainte de migrarea și relocarea spre sud a slavilor, 
dar milion împuţinat de „ciuma lui Iustinian“... însă acel 
milion găunos, compus din slavi și probabil ceva resturi de 
goți, a lăsat în urmă mai toată hidronimia și toponimia slave 
din România istorică. 

În Balcani, coborând de la nord de Dunăre începând cu 
sec. VI, slavii au găsit o populaţie latinizată în întregime, 
(a)românii, trăind alături de urmașii „dacilor“ (albanezii) 
coborâţi odată cu armata și administraţia romane, cu toții deja 

creștinați. Din simbioza rezultată de aici, (a)românii și alba- 
nezii aveau să influenţeze gramatical profund limbile slave 
vecine cu ei, slavii imprimându-și în schimb asupra (a)româ- 
nilor și albanezilor amprenta lexicală, precum și amprenta 
religioasă și de organizare a cultului, însă aceasta doar asupra 
(a)românilor, deoarece după anul 9oo-rooo albanezii trebuie 
să fi migrat deja spre locurile lor actuale (unde Antichitatea 
plasase obscurii „dardani“), așa cum grupurile de români 
vorbind o limbă apropiată de cea de azi au trecut spre nord 
în Ardeal. 

Revenind la ceea ce arată cifrele, și anume că întreaga po- 
pulaţie a provinciei romane Dacia (Transilvania și Oltenia) 
era de o jumătate de milion de oameni, putem presupune, cu 
atât mai mult, că în câmpia Bărăganului și pe platourile Mol- 
dovei, lipsite de drumuri și de localităţi permanente, se întin- 
deau, în vremea Daciei Romane, vaste zone nelocuite, 
împădurite și necultivate. Absența cimitirelor antice şi a căi- 
lor de comunicare reprezintă dovezi flagrante... prin lipsă. 
„Dacii liberi“ sunt o ficţiune. 


Artificiile retorice tradiționale 


Desigur, istoricii, arheologii și lingviștii români au 
folosit întotdeauna artificii retorice pentru a sugera o conti- 
nuitate a unei mase de proto-români pe întreaga suprafață a 
României de azi. Procedeele lor se reduc însă la retorică pură 
şi hiperbole sentimentale. Astfel Rosetti (Jszoria limbii române, 


p- 77): 


Acei care ne-au transmis limba latină, din tată în fiu, în aceste 
părți au avut întotdeauna conștiința că vorbesc aceeași limbă 

(latina), spre deosebire de cei care vorbeau alte limbi. Se poate 
deci vorbi, în acest caz, de „voinţa“ vorbitorilor de a întrebuința 
o anumită limbă, și nu alta. 


Anificiul retoric constă în folosirea unor expresii și formule 
care par a se impune ca de la sine înțelese, precum „în aceste 
părți“, Rosetti adăugând că „limba română s-a dezvoltat pe o 
largă bază teritorială“. Asta este absurd şi imposibil, deoa- 
rece acea limbă împrăștiată, în absenţa unui stat, a unei 
puteri politice și a unei administrații, s-ar fi spart rapid în 
dialecte, care în câteva generaţii ar fi devenit limbi de sine 
stătătoare și deloc inteligibile reciproc. O limbă atât de uni- 
formă pe cât se arată româna încă de la primele menţiuni 
scrise tardive, în sec. al XVI-lea, nu s-a putut forma și con- 
solida decât pe un teritoriu restrâns. 

În realitate, până în epoca industrială, până în sec. al 
XIX-lea, densitatea populaţiei Balcanilor și a României de azi 
a crescut foarte lent. Astfel, În minunata Histoire de la Mol- 
davie et de la Valachie pe care Jean-Louis Carra a publicat-o 
în franceză la lași în 1777, distinsul „secretar și preceptor 
domnesc“ francez al Moldovei estima populaţia socotită îm- 
preună a celor două principate române la 500.000 de suflete. 
Altfel zis — Valahia şi Moldova aveau împreună în 1777 ace- 
eași populaţie pe care o avusese Dacia romană (Transilvania, 
Banatul și Oltenia): o jumătate de milion! Exactitatea cu care 
Carra calculează că sub domnitorul Grigore Ghika o cincime 
din venitul anual al Moldovei provenea de la vămile din 
Galaţi, Moghilev și Soroca ne face să ne încredem în algo- 
ritmul său. Onestitatea îl îndeamnă de asemenea să constate 
cu umor amar: 

Dacă Jean-Jacques Rousseau vrea iar să ne spună că naţiile bar- 


bare şi lipsite de legi valorează mai mult decât popoarele instru- 
ite, eu l-aș invita să vină să trăiască un an în pădurile Moldovei... 

(„Si M. Jean-Jacques Rousseau vient nous dire encore que les peuples 
barbares et sans lois valent mieux que les peuples policés, je le prierai 


daller vite vivre un an dans les forêts de la Moldavie. ..“) 


Rousseau a mai trăit un an după apariția acestei noi de- 
scrieri a Moldovei (vorbim de Moldova mare, istorică, cu 
Bugeac cu tot și capitala la Iași), suficient pentru a putea citi 
că țăranii moldoveni, cum nota Jean-Louis Carra, „mănâncă 
chinciţi în jurul unei măsuţe rotunde, cu spatele cocoşat ca 
niște maimuțe, ceea ce poate fi amuzant de privit... („Ils 
mangent accroupis autour dune table ronde, le dos courbe 
comme des singes, ce qui est assez plaisant à voir“). 

Doar 500.000 de suflete în cele două principate reunite, 
Moldova și Valahia împreună, la anul 1777... Nu e de mi- 
rare că preceptorul Carra descrie enormul teritoriu dintre 
lași și Nistru, adică Republica Moldova de astăzi, ca fiind 
„un deşert”! 


Un milion de ocale de cafea 


Jumătate de secol mai târziu, în 1824, consulul gene- 
ral al Franţei la București W. Wilkinson publica la rândul său 
un Tableau historique, géographique et politique de la Moldavie 
et de la Valachie. Dumnealui constata că în câteva decenii po- 
pulaţia ajunsese la un milion de suflete în Valahia și jumătate 
de milion în Moldova (mulţumită administrațiilor evgheniilor 
fanariote), iar din punct de vedere economic surprizele sunt 
și mai mari, căci Wilkinson nota conştiincios: „cafeaua, zahă- 
rul, piperul, romul, lămâile, portocalele și vinurile străine sunt 
principalele articole importate în ţările române“. 

Multă, multă cafea importată pentru a fi revândută... Al- 
goritmul consulului e la fel de instructiv ca și cel al precep- 
torului moldav cu jumătate de veac înainte, căci aflăm că 
împreună București şi Iaşi importau 800.000 de ocale de 
cafea pe an!... ceea ce înseamnă 1.000 de tone de cafea = un 
milion de kg de cafea pentru o populaţie de un milion și 
jumătate de „maimuțe“ (cum scrisese Carra) care mâncau 
chincite prin păduri... E limpede că acea cafea nu era băută 
până la sminteală de boieri și vameși, ci ni se precizează că 
mai toată era re-exportată în Bucovina și Ardeal. 

Aşteptăm o istorie comercialo-culinaro-demografică a 
țărilor române, din care, constatând că noi am mâncat din- 
totdeauna clefăind, dar că asta nu ne-a împiedicat o vreme 
să importăm cafea care nu ne trebuia, precum şi o sumă de 
alte detalii instructive, să înțelegem odată cum de-am ajuns 
așa fuduli şi trişti și neîndemânatici. 

Rămâne însă această interogaţie: dacă la 1777 populaţia 
reunită a Moldovei și Valahiei era de șo0.ooo de oameni, cam 
câte suflete barbare ar fi putut trăi tupilate, cu 18 secole mai 
devreme, pe teritoriul a ceea ce ne place să numim „Dacia“? 

Naţionaliştii români își închipuie că acolo, în „Dacia“ 
(imaginată a fi România de azi), în vremea lui Decebal și 
Traian, trăiau milioane de oameni, ei proiectând structura 
demografică a României moderne pe uriașele întinderi de 
câmpii sălbatice ce nu fuseseră măcar defrișate, prin rarele 
așezări ale sciţilor iranieni presărate în Câmpia Română și 
Moldova, regiuni de şes lipsite de drumuri până în epoca 
modernă și având, printre cuiburi de dropii, doar minuscule 
cătune izolate, aşa cum părţi din regiune şi aveau să rămână 
până în secolul XX. 

Câteva remarci despre procesul latinizării 


Înainte de a merge mai departe, va trebui acum să 
precizăm pe scurt și condiţiile în care o limbă o influențează 
pe alta — sau pe altele — în absenţa unei politici lingvistice 
centralizatoare, cum a fost cazul imperiilor roman și bizantin. 
Nici unul și nici celălalt nu au avut o politică de uniformizare 
lingvistică. Latinizarea Imperiului Roman de Apus s-a petre- 
cut lent, nefiind obligatorie sau voită (mai puţin în armată și 
administraţie, desigur), și având loc, în ritmuri diferite, din 
rațiuni practice. Situaţiile variau extrem. Etruscii, de pildă, în 
Toscana de astăzi, și-au păstrat uriașul prestigiu religios până 
la asimilarea lor totală, petrecută natural, dată fiind apropie- 
rea lor de Roma. 

Un exemplu indirect despre felul în care s-a petrecut lati- 
nizarea etruscilor ne este dat de celebrul Liber Linteus, singura 
„Carte“ pe pânză care ne-a parvenit din Antichitate și care 
conţine un lung text religios etrusc tardiv. (Circumstanțele 
păstrării și găsirii acelui manual pe pânză de in al unui preot 
etrusc par demne de Da Vinci Code: fâşiile de pânză s-au 
păstrat în bună parte intacte și lizibile pentru că au fost folo- 
site, în Egiptul roman de acum două milenii, de niște local- 
nici care le-au folosit ca feșe pentru a împacheta mumia unei 
femei... cu aceeași nepăsare cu care o gospodină de azi ar 
înveli peștele de la piață în niște ziare scrise într-o limbă ne- 
cunoscută. În secolul al XIX-lea, mumia a fost achiziționată 
în Egipt de un nobil croat și se află astăzi la muzeul arheolo- 
gic din Zagreb). Textul ne este inteligibil doar vag, limba 
etruscă — încă nedescifrată — rămânând o enigmă iritantă, însă 
ne permite să reconstituim o serie de circumstanțe: uriașul 
prestigiu al etruscilor făcea că unitățile militare romane 

formate din recruți etrusci erau însoțite de propriul lor preot, 
care adusese cu el în Egipt cărți cu texte religioase în limba 

etruscă. Situație similară cu cea din multe armate moderne — 
în SUA de pildă —, unde unitățile militare au după ele câte un 

capelan, un rabin și un imam gata oricând să intervină cu 

mângâieri și încurajări. Textul e scris, în mod vizibil, într-o 

limbă etruscă recentă, diferită de marile texte vechi lapidare 

etrusce, dăltuite în piatră, prin aceea că unele cuvinte identi- 
ficare sunt fie erodate fonetic, cum ne-am aștepta de la o 

limbă în plină evoluţie, fie scrise neglijent deoarece limba se 

pierdea. Cu tot caracterul conservator al textelor religioase de 

pretutindeni, este revelator din punct de vedere cultural că 

un cuvânt latin și unul singur e prezent în rugăciunile și pre- 
scripţiile religioase etrusce de acolo: vinum. Cuvântul se re- 
petă, este limpede că e vorba de Zbații, de vărsarea de lichid 

binecuvântat pentru a însoţi rugăciunile, şi ştim că vinul era 

universal folosit pentru libaţii, dar e revelator cultural că 

vinum este singurul cuvânt latin care intrase în limbă, în le- 
xicul religios al unităților militare compuse din etrusci — ce- 
tățeni ai imperiului, desfășurate în Egipt, tot o provincie a 

imperiului. Asta cu atât mai mult, cu cât civilizaţia etruscă 

era mai veche decât cea a romanilor, iar etruscii dominaseră 

Roma, ba chiar o fondaseră.) 

Ultima oară când limba etruscă a fost folosită public s-a 
întâmplat în anul 410. Evenimentul e relatat de Zosimus (5, 
41—42), care scria un secol mai târziu, pe la anul șoo: este 
vorba de jefuirea Romei de către goții lui Alaric, „regele“ 
vizigoților. Alaric, născut în „țara goților“, undeva în Delta 
Dunării, în România de azi, dar pe atunci ţara goților, pe 
misterioasa „insula Peuce“ (Ievwrm) din Delta Dunării, dom- 
nise în Balcani, înainte de a invada Italia. În ajunul ocupării 
Romei de către goți, preoții etrusci și-au propus serviciile 

pentru a-i alunga pe inamici prin sacrificii și rugăciuni. Papa 
Inocenţiu I a acceptat desfășurarea ritualurilor, cu condiția 
să se petreacă în secret, dar preoții etrusci au insistat asupra 
îndeplinirii corecte în public, iar papa a refuzat. 

Nu știm dacă limba etruscă mai era vorbită pe larg sau 
înțeleasă de părți ale populaţiei toscane în 400 e.n. Situaţia 
etruscilor ar fi putut fi la fel ca a creştinilor copţi din Egip- 
tul de astăzi, care vorbesc de fapt araba, deoarece limba 
coptă, coborâtoare din egipteana veche, a dispărut de secole, 
însă textele religioase în coptă sunt încă citite în biserici, 
chiar dacă uneori nici preoții nu înțeleg bine ce recită. (Cam 
cum trebuie să se fi petrecut, secole de-a rândul, prin bise- 
ricile valahe şi moldoveneşti, cu liturghia în slavonă.) 

Dar avem și alte exemple incontestabile că prin diferite 
părți ale Imperiului Roman nici după jumătate de mileniu 
de ocupare și asimilare administrativă nu se ajunsese la lati- 
nizarea populaţiei. Simultan cu jaful Romei de către goți și 
anecdota cu preoții etrusci, știm de la Sfântul Augustin că 
limba punică era încă vorbită în mod firesc de populaţia ro- 
mană din ceea ce este astăzi Tunisia, acolo unde romanii 
construiseră superbe amfiteatre şi temple (ceea ce Dacia nu 
pare să fi avut), și că slujbe religioase creștine erau ținute în 
limba descendenților cartaginezilor lui Hannibal. În acel mo- 
ment, provincia romană Dacia fusese abandonată definitiv 
de mai bine de două secole, iar asta ridică serioase întrebări 
în legătură cu limba sau limbile care s-ar fi putut vorbi în 
arcul Carpaţilor, ca să nu mai menţionăm câmpiile deschise 
în faţa nomazilor din Muntenia și Moldova de azi (am spus 
că regele vizigot Alaric, cel care a răvășit Roma în anul 410, 
se născuse în Delta Dunării, și tot pe undeva la nord sau sud 
de Dunăre a trăit Wulfila, cel care le-a dat ostrogoților Biblia 
pe limba lor). În acel moment, pe la anul 400, Sfântului 

Augustin i se părea cât se poate de natural ca cetățeni foarte 
vechi ai imperiului, cum erau cartaginezii, să nu vorbească 
latina. Asta oferă indirect o explicație pentru ce pătura urbană 
şi o parte a populaţiei Daciei (Transilvania, Banatul și Oltenia 
de astăzi) să fi coborât, strămutându-se odată cu armata și 
administraţia în Moesia, în Balcani: făcând asta, își păstrau 
calitatea de cetățeni romani. Cei rămaşi în urmă, în schimb, 
în Dacia abandonată, au trecut brusc de la calitatea de cives, 
de cetăţeni romani, la un neant juridic total. 

Într-un Comentariu la Epistola lui Pavel către romani, 
Sfântul Augustin povestește cum salus („mântuire“, un salut 
banal în latina creştină, un fel de salve) era luat de localnicii 
din Hippo, în Tunisia de azi, care vorbeau limba punică, 
drept o referinţă la Treimea creștină, pentru că în cartagineză, 
limbă semitică, salus însemna „trei“ (precum în ebraică șa/oș, 
vip — trei“). Dar chiar și pentru Sfântul Augustin, faptul 
că salus însemna „trei“ în punică părea „dovada planului 
ascuns al providenței“ care dezvăluie legăturile dintre mân- 
tuire și Treime. 

Cum o constatăm, aşadar, la Sfântul Augustin, cunoaşte- 
rea limbii latine (cu excepția evidentă a militarilor și a admi- 
nistrației) nu era o condiţie pentru a fi cetățean roman, sau 
chiar bun creștin. Edictul lui Caracalla transformase toată 
populația imperiului în cetățeni încă din 212. Coborârea în 
Moesia, dincolo de Dunăre, a unei populații doar parțial la- 
tinizate — proto-albanezii — nu ar pune astfel nici o problemă 
de verosimilitate. Ei au putut întâlni în schimb în Balcani o 
latinitate desăvârșită deja de mai multe secole (proto-românii), 
declanșându-se astfel un proces de convieţuire și de influen- 
tare lingvistică reciprocă, la adăpost, la sud de Dunăre. Acel 
proces de simbioză lingvistică trebuie să se fi accelerat după 
anul 395, când, la moartea împăratului Theodosius, Imperiul 

Roman s-a scindat între cel latin de vest și cel răsăritean, cu 
capitala la Constantinopol/Bizanţ. Începând din acel moment, 
latinitatea balcanică a putut fi influențată masiv, în structura 
limbii, de albaneză, ea nemaibeneficiind de ceea ce rămăsese 
anterior din administraţia romană. 


Limba dalmată 


Pentru a înţelege și mai bine peisajul lingvistic bal- 
canic, trebuie apoi prezentată, fie și pe scurt, acea limbă ro- 
manică din Balcani, dispărută acum mai bine de un secol și 
care se dovedește a nu fi întreținut nici un contact cu (a)ro- 
mâna în timpuri istorice mai recente, însă nici cu albaneza: 
limba dalmată. 

Alpii Dinarici separă interiorul Peninsulei Balcanice de 
coasta Mării Adriatice. Barieră naturală, acei munţi au pro- 
tejat întotdeauna Dubrovnik și parte din Dalmația istorică 
de cuceririle turcești. 

Pe coastă și în insule s-a vorbit până în sec. XX o limbă 
romanică, numită convenţional dalmata (deși ultimul vor- 
bitor îi spunea vegliotã, de la numele insulei Veglia, de unde 
provenea el, insulă numită de croați Krk). 

Limba ne este destul de bine cunoscută datorită unui 
fericit concurs de împrejurări: la sfârșitul secolului al XIX-lea, 
un lingvist austriac (italian, în realitate), Matteo Giulio Bar- 
toli, a cules tot ce se putea despre limbă din memoria ulti- 
mului vorbitor în viaţă, publicând apoi la Viena, în 1906, 
în germană, un impresionant tom, conţinând o gramatică 
a limbii, texte, note, precum și un dicționar: Das Dalmati- 
sche: altromanische Sprachreste von Veglia bis Ragusa und ihre 
Stellung in der Apennino-Balkanischen Romania. 

Prin intermediul limbii dalmate, realizăm deodată că, 
oricât de departe ne uităm în urmă în istorie, nu găsim nici 
o urmă a (a)românilor pe coasta Mării Adriatice, cu toate 
că pe păstorii săraci și nomazi din asprimea munților vecini, 
locuitorii din Split, pe coastă, îi numesc astăzi vlahi. Aceia 
nu sunt însă vorbitori de aromână, ci sunt etnici croați, v/z/ 
fiind folosit ca un sinonim pentru păstor. 

Cele două limbi, (a)româna și dalmata, se disting net. Dal- 
mata nu este o limbă „balcanică“ și, am spus, nu arată vreun 
contact istoric cu albaneza. La rândul lor, nici dialectele cro- 
ate de pe coastă și din insule nu arată vreun contact istoric 
cu aromâna sau albaneza (spre deosebire de sârbă și bulgară), 
deși în lexic sunt impregnate de contactul cu limbile roma- 
nice care sunt veneţiana și dalmata. Totul arată așadar că 
Alpii Dinarici din Croaţia de astăzi, de-a lungul coastei, 
au fost o barieră netrecută și că fuziunea lingvistică dintre 
(a)români, albanezi şi bulgaro-macedoneni, care formează 
mai departe subiectul acestei cărți, trebuie să se fi petrecut 
în interiorul Peninsulei Balcanice, departe de mare și de 
limbi precum dalmata. 

Printre particularitățile cele mai frapante ale dalmatei se 
numără mai întâi fonetica. Precum o altă limbă romanică 
vorbită istoric în mare izolare, limba sardă (sarda nu este un 
dialect italian, ci o limbă romanică distinctă), dalmata nu 
și-a dus până la capăt procesul de palatalizare, început în 
latină la punctul de cotitură al erei noastre, fenomen prin 
care c-urile au dus la ce- și ci- înainte de vocalele deschise, 
producând: ([€]). Altfel zis, numeralul 100 este și astăzi pro- 
nunţat <kent> în sardă (scris chent, potrivit convențiilor ofi- 
ciale italiene), exact precum în epoca clasică a latinescului 
centum (<kentum>). La fel, (ea) naste se va scrie și pronunța 

în sardă zaschet, echivalent exact al latinescului clasic nascet 
(sarda a păstrat şi terminația -t pentru persoana a III-a sg.). 

Dar și dalmata spunea cant pentru cento, „o sută“; dik = 
10, zece; krauk = cruce (it. croce); nauk = noapte (it. notte); 
akait = oţet; maknur = a măcina etc. 

De asemenea, găsim caina, kaina = cină (it. cena) în dal- 
mată, iar lista poate continua. Fapt la fel de remarcabil, o serie 
de termeni se regăsesc numai la capătul celălalt al romanității, 
în Peninsula Iberică, în spaniolă sau portugheză. Așa este echi- 
valentul verbului „a vorbi“, care în dalmată e derivat din lati- 
nescul fabulare, dând: fzvlăr (cf. port. falar şi sp. hablar). 

Explicaţia unor asemenea arhaisme, de-ar fi să rămânem 
la cele fonetice, în cazul limbii sarde, este limpede: extrema 
izolare istorică a insulei: Sardinia. În schimb, prezenţa unor 
trăsături similare și a unor arhaisme de aceeași natură în 
dalmată surprinde mai mult: la urma urmei, coasta dalmată 
(presupus ¿/irä) a fost romanizată foarte devreme, a aparținut 
timp de aproape un mileniu, cel puțin parţial, republicii 
Veneţiei, ba chiar magnificul oraș roman Spalatum (astăzi 
Split) a fost locul în care s-a retras singurul împărat roman 
„ieșit la pensie“, Dioclețian, el însuși de origine „iliră“. 

Rămâne totuși faptul incontestabil că asemenea distincţii 
majore între dalmată și (a)română arată în primul rând că, 
dacă romanitatea balcanică a fost așa de fracturată, atunci 
este cu atât mai implauzibil ca o singură limbă — cea numită 
„daco-română“ — să se fi vorbit de-a lungul istoriei pe un teri- 
toriu și mai vast și mult mai divers, pe ambele maluri ale 
Dunării, până în Moldova, în izolarea muntoasă a Maramu- 
reşului și în inima Ardealului (vom vedea mai departe perple- 
xitatea unui lingvist onest, el însuși aromân, Tache Papahagi, 
în fața acestui fenomen, pentru el de neexplicat). 

Un alt fapt demn de remarcat, am spus, este acela că 
dalmata nu prezintă, la rândul ei, nici un semn de contact 
cu albaneza. Asta întăreşte ipoteza potrivit căreia albaneza 
s-a consolidat sub forma sa istorică în interiorul Peninsulei 
Balcanice, împreună cu ceea ce avea să producă (a)româna, 
înainte ca ansamblul acestora să influenţeze și să modifice 
limbile slave sosite în Balcani, în vreme ce vorbitorii de al- 
baneză se deplasau spre locurile lor de pe coasta muntoasă, 
unde îi găsim în timpurile istorice (reamintind aici și acest 
detaliu important: 4/baneza nu prezintă nici o urmă de con- 
tact antic cu greaca veche, ceea ce ar fi inexplicabil dacă vor- 
birorii de albaneză ar fi trăit dintotdeauna acolo unde îi 
găsim în Evul Mediu). 

Gramatical și structural, dalmata se comportă de aseme- 
nea ca oricare dintre celelalte limbi romanice (cu excepţia 
românei şi aromânei), având un set de banale articole hotă- 
râte detașate, care precedă substantivul: e/ și /a la singular, i 
și Æ la plural. De pildă: /2 kaina = cina, masa de seară, cu 
articolul hotărât detașat, pus înaintea cuvântului: /4, ca în 
italiană, franceză etc. 


Cine n-are bătrâni să şi-i cumpere 


În schimb, în ciuda absenței vreunui contact care să 
ducă la apropieri gramaticale sau fonetice, dispăruta limbă 
dalmată prezenta, împreună cu (a)româna, urmele unor insti- 
tuții arhaice, nemaiîntâlnite nici chiar în Antichitate prin alte 
părţi ale latinității și ale Imperiului Roman încă funcţional. 

Astfel, românescul bătrân a fost corect explicat ca prove- 
nit din latinescul veteranus, deoarece militarii (veteranii) care 

își îndepliniseră cu onoare anii de serviciu primeau pământ 
şi alte privilegii pentru a se stabili definitiv undeva. Dar ro- 
mâna nu este singura limbă care prezintă această interesantă 
evoluţie semantic-instituțională: și defuncta limbă dalmată 
avea termenul vetran (bătrân), cu femininul verrana (bă- 
trână). Ca în română, vezran și vetrana sunt în dalmată atât 
adjective, cât și substantive, ba chiar dalmata nu prezintă nici 
o urmă a sinonimului vechi (it. vecchio, fr. vieux etc.). O 
asemenea instituţie a veteranilor (deveniți, prin alunecare 
semantică, bătrâni] vetrani) se arată astfel a fi fost specifică 
balcanicilor romanizați, înainte de prăbușirea imperiului și 
de ruperea oricărei legături între cei care aveau să devină 
dalmaţii și (a)românii. (În română şi aromână, v- din vetran 
a devenit b- prin același proces fonetic prin care un termen 
domestic precum vervex a produs: berbec.) Mai merită sub- 
liniat și că aromâna foloseşte în realitate, în loc de „bătrân“ 
şi „bătrână“, mai degrabă moş și moași, luate în mod limpede 
din albaneză. În albaneză rădăcina mosh- pentru a desemna 
vârsta este mult mai prolifică decât în (a)română și avem de 
pildă, cu sufixul -zar: moshatare = de aceeași vârstă (cf. Daco- 
patia, p. 238, ed. 2021). 

Relativ banal și poate previzibil este și vocabularul insti- 
tuției matrimoniale, mai redus în română decât în celelalte 
limbi romanice. În română, verbul a (se) mărita este folosit 
exclusiv pentru femeie, în schimb în dalmată găsim că și 
bărbatul putea spune: kuònd se jai martuòt = când m-am 
„însurat“, când m-am „măritat“ (este interesant instituțional, 
cultural și istoric faptul că și în albaneză martuar se foloseşte 
pentru ambele sexe). 

Dar și mai revelatoare şi localizată geografic numai în Bal- 
cani se arată a fi fost evoluția termenului latin (deși grec la 
origine) basilica > biserică. Din nou, româna împarte această 
particularitate cu defuncta limbă dalmată, unde întâlnim doar 

basalca (uneori scris basalka) = biserică (redat în traducere 
italiană, simplu: chiesa). 

Asta pune problema creștinării românilor și a vocabularu- 
lui religios creştin, pe care româna îl împarte cu albaneza, ca 
să introducem și această limbă în ecuaţie. Astfel, dacă româna 
posedă termenul preot, iar albaneza prezintă prift (prin evo- 
luţia fonetică specifică albanezei, unde latinescul /ucta, luptă, 
a dat lufie), în schimb atât româna, cât și albaneza derivă 
numele soției preotului prin același sufix feminin: preoteasă = 
prifteresbe. Exact la fel cum binomului românesc împărat-îm- 
părăteasă îi corespunde în albaneză mbret-mbretëreshë. Sau, 
vom vedea, explicația românescului dialectal „boreasă“. 

Asemenea termeni ce ţin de convieţuirea socio-econo- 
mică și culturală în sens larg, precum cei tocmai menţionaţi, 
sunt de plasat înainte de separarea celor două imperii ro- 
mane, de Răsărit și Apus, în jurul anului 400, iar astfel de 
evoluţii semantic-instituţionale precum cele ale latineştilor 
basilica sau imperator (căci până când a împrumutat rigă și 
rege româna nu a posedat alt termen decât împăraz, chiar și 
pentru sultanul turcilor, la fel precum albaneza: mbret) se 
vădesc a fi specifice latinităţii Balcanilor, la fel cum o arată 
şi multiplicitarea evoluţiei semantice locale a noţiunii de 
hospitium și a ospitalităţii (despre care vom vedea într-un 
alt capitol, la p. 177). 


Când s-au creștinat românii? 


Toate acestea trebuie spuse pentru că circulă de la o 
vreme o teorie — care nici măcar nu e nouă — că românii ar fi 
fost creștinați abia după sosirea slavilor în Balcani și pe teri- 
toriul României de azi. 

Asta ar explica — spune teoria — de ce o parte atât de im- 
portantă a lexicului religios român vine din slavă: schit, strană, 
clopot, hram, vlădică, duhovnic etc., în special termenii care 
ţin de organizarea religiei și a instituţiei religioase. Tot așa, în 
ciuda influenței strivitoare a Bizanțului și a culturii grecești 
în Balcani, influenţă continuată chiar și după victoria oto- 
mană, limba de cult a românilor a fost întotdeauna slavona 
de biserică (adică bulgara veche), după cum slavonă (chirilică), 
iar nu greacă, a fost și scrierea, până pe la 1860. 

La prima vedere, argumentul pare convingător, însă ling- 
vistica îl răstoarnă. Termenii slavi de mai sus (inclusiv ex- 
presii al căror sens e uitat, precum bo(g)daproste = Bog da 
prosti = Dumnezeu să ierte) ţin cu toții de organizarea religiei, 
în schimb lexicul fundamental, intim și personal al crești- 
nismului este latin: cruce, credință, cuminecare, păcat, rugă, 
închinare, Dumnezeu şi Domn (cu apelativul vechi: Doamne) 
sau biserică (deşi basilica vine iniţial din greacă, în română — 
ca și în dalmată, am văzut — e moştenit din latină). E lim- 
pede că toate acestea n-ar fi fost căutate și scoase de țăranii 
protoromâni, presupus proaspăt creștinați de către slavi, din 
vreun vechi fond latin nefolosit, ci ele erau în uz la venirea 
slavilor. 

Sigur, creștinismul a fost o religie minoră și periodic 
persecutată înainte de Edictul de la Milano din 313. Crești- 
nismul nu a putut așadar fi solid implantat în Dacia romană, 
înainte de strămutarea la sud de Dunăre. Latinitatea creștină 
din care a ieșit limba română s-a născut în Balcani (din nou, 
vezi biserica—basa/ka < basilica). Nu este atestat creștinism 
în Balcani înainte de Edictul de la Milano din 313 nici mă- 
car în orașele greceşti de la Marea Neagră, cu atât mai puţin 
prin sălbăticia nomazilor din câmpiile Bărăganului sau a 
platourilor Moldovei. 

Vedem astfel cum lingvistica ne poate fi mai de folos, 
deseori, decât arheologia, în reconstituirea unor zone de 
umbre aparent inaccesibile ale trecutului. De pildă, arheo- 
logia este invocată de acei adepți ai teoriei creştinării tardive 
a românilor pentru a sublinia menţionata absenţă cvasitotală 
pe teritoriul României a unor ruine de așezăminte religioase 
vechi și aparenta incongruitate a faptului că un lăcaș de cult 
(de cele mai multe ori de dimensiuni extrem de modeste) ar 
fi putut fi numit biserică, termen ce la origine desemna o 
măreață bazilică, precum cea a Sfântului Petru de la Roma 
sau precum Sfânta Sofia de la Constantinopol. 

Acest raționament ignoră un fapt elementar: româna nu 
trebuie analizată izolat, ci inserată în cadrul întregii latinități 
balcanice. Or, pe lângă faptul că și în aromână așezământul 
religios e numit tot biserică, mai avem — cum am văzut — măr- 
turia incontestabilă menţionată anterior: cea a limbii dalmate 
(vegliota), unde așezămânvul religios, oricât de primitiv, era tot 
basalka sau basaica, exact precum biserica română şi aromână. 
Nici urmă de vreo măreață bazilică, așadar, ci doar un termen 
de cult care îşi pierduse sensul greco-latin iniţial și care în 
Balcani desemna o realitate materială mult mai modestă. 

Concluzia este una singură: latinitatea creștină a româ- 
nilor este pur balcanică (vezi biserica aromânilor și dalma- 
ţilor) şi nu a putut să apară la nord de Dunăre. 


Un exemplu paralel: 


creștinarea uitată a cecenilor 


Pentru a da un exemplu similar dintr-o cu totul altă 
zonă geografică pe care o vom tot menţiona: tot lingvistica 
ne arată că aprigii ceceni din Caucaz, care în inconştientul 

colectiv mondial actual se identifică azi cu islamul fundamen- 
talist și cu terorismul islamist, au fost odinioară, în Evul Me- 
diu, o vreme îndelungată creștini — sub influență georgiană. 
Asta explică de ce termenul cecen pentru cruce, de pildă, vine 
din georgiană, dar și zilele săptămânii, care au în mod lim- 
pede valență creștină, precum peraska (nlepacka = „ziua de 
vineri“, în cecenă), care nu e altceva decât foarte creștinul 
gruzin paraskevi (33653930), din grecescul identic paraskevi 
(Iapaokevr]), de unde avem și noi numele de Paraschiva. 
Sigur, în cazul Ceceniei și al Caucazului de Nord există 
şi urme arheologice precise, de pildă ruinele din piatră ale 
unei biserici de rit georgian în locul numit Tkoba Erda din 
Ingușetia (ingușii sunt strâns înrudiți cu cecenii), biserică 
devenită apoi templu păgân, înainte ca, până la urmă, mai 
tot Caucazul de Nord să se convertească definitiv la islam. 
„Dar chiar și fără acele ruine, lexicul limbilor locale ne-ar fi 
arătat că în Evul Mediu timpuriu micile popoare din Cau- 
cazul de Nord au fost o vreme convertite la creștinism. Îna- 
inte să ne gândim că biserică pare să trimită la o măreață 
bazilică aşa cum n-au existat niciodată în Evul Mediu ro- 
mânesc, e bine să reflectăm și la ciudățeniile istorice care au 
făcut ca în limba cecenă ziua de vineri să fie o Paraschivă. 


Crăciun, cruce şi alte creștinisme 


Şi, desigur, creștinarea românilor și a dalmaţilor tre- 
buie să fi avut loc în același timp cu cea a albanezilor (cobo- 
râtorii din „daci“). Am menţionat preot şi preoteasă, existenţi 
şi în albaneză, dar trebuie amintite și banalele obiecte de cult 
precum crucea (krauk în dalmată și kryq în albaneză). Mai 

mult, termeni de cult din (a)română, precum altar și păgân, 
au intrat în limbile slave balcanice vecine: oltar și pogznin. 

Chestiunea creștinării timpurii a romanității balcanice 
(şi a albanezilor) readuce apoi în discuție și etimologii mult 
disputate precum cea a Crăciunului. 

Crăciunul are o etimologie contestată și contestabilă, 
existând sub forme practic identice în sârbă, bulgară (kpauon, 
desemnând, în mod bizar, o sărbătoare înainte de solstițiul 
de vară) și, sub o formă învechită, în rusă. Se știe însă cât 
de mult a fost influențată rusa de slavona balcanică, de 
limba de biserică. Chiar și rusa modernă posedă nenumărate 
turnuri rămase din slavona balcanică, precum și un fond 
lexical bulgar bisericesc (toare dubletele ropoxrpan, rnaBa/ 
ronoBa etc.). Apoi, Crăciunul a fost împrumutat chiar și de 
maghiari: karácsony... Mulţi lingviști propun așadar pentru 
Crăciun neverosimile derivări din slavă. S-a propus ca sursă 
un zeu al păgânismului slav care ar fi avut în sarcină solsti- 
ţiul de iarnă. 

Ipoteza susținută printre alții de Rosetti a derivării din 
latinescul creatio, creatione(7m), deşi pune mici probleme atât 
fonetice, cât și teologice, are însă toate șansele să fie cea 
justă... Faptul că e vorba de crearea Pruncului poate fi întă- 
rit, de altfel, de exemplul paralel din spaniolă al lui criado, în 
vremuri recente cu sensul de servitor, dar în trecut cu cel de 
copil (precum în portugheză criança = copil), un participiu 
al verbului criar — creare. 

La fel, creatura înseamnă copil chiar și în italiană (regio- 
nal). În sardă (care, amintesc, e o limbă aparte, iar nu un 
dialect italian) de asemenea băiat se spune criaddura (iar fată 
este criaddurada). 

Lucru comic, verbul crizre a evoluat în sardă spre sensul 
de... a oua, a face ouă! Ceea ce ne-ar trimite mai degrabă 


la Paște. 

O privire asupra unui Sprachbund 


Toate acestea fiind spuse, revenim la acest fapt cen- 
tral indiscutabil: româna sub forma sa actuală s-a format în 
Balcani. Să vedem cum. 

Cum am spus-o deja, partea centrală a acestei introduceri 
în studiul originii limbii române și în etnogeneza poporului 
român constă în compararea limbii române cu limba alba- 
neză și cu felul în care cele două limbi cu structuri identice, 
împletite una în alta în ceea ce se numește un Sprachbund, 
au influenţat la rândul lor într-atât slava din zona centrală 
şi sudică a Balcanilor, încât procesul a dus la modificarea 
profundă și definitivă a bulgaro-macedonenei (şi într-o mai 
„mică măsură a limbii sârbe, mai ales în dialectele „Torlak“). 
Influență atât de profundă, încât structural bulgaro-mace- 
doneana nu mai poate fi considerată, tipologic, o limbă slavă, 
ci a intrat în același Sprachbund cu (a)româna şi albaneza. 
Dovezile acestei fuziuni vor fi aici multiple, atât lexicale, dar 
mai ales structural-tipologice. (E de remarcat de la început 
că, spre vest, limbile croată și slovenă au rămas neatinse de 
această simbioză lingvistică și culturală, ceea ce este un in- 
diciu util pentru delimitarea zonei din Balcani în care a avut 
loc fuziunea: în centrul și estul peninsulei.) 

Ceea ce lingvistica naționalistă română a evitat întot- 
deauna să arate, ba uneori chiar și să studieze poate fi rezu- 
mat astfel: 

1. Din punct de vedere lexical, relația românei cu alba- 
neza nu se reduce la cele câteva cuvinte cu sonoritate stranie 
inventariate selectiv de dicţionare și de manualele școlare, ci 
implică practic mai tot fondul latin al limbii române, fond 
moștenit în comun, pe care româna îl împarte așadar cu 

albaneza (mai puţin sistemul verbal, sistemul pronominal 
şi mulți termeni de rudenie și uz domestic, cum vom vedea). 

2. Cele două limbi şi-au creat o sintaxă și o tipologie 
unice, care nu corespund câtuși de puţin limbilor romanice 
occidentale. Mecanismele mimetice pe care le revelează 
această fuziune nu își au explicația decât într-o lungă con- 
viețuire, care a dus la trecerea prin stadii de bilingvism, 
ajungându-se la o metisare a celor doua limbi, până în- 
tr-acolo încât, cum o remarcase deja Sandfeld, frapează fap- 
tul că „trecând de la o limbă la alta — turca și sârbo-croata 
lăsate deoparte cel mai adesea — vedem că doar lexicul și 
flexiunea gramaticală se schimbă, dar maniera de exprimare 
rămâne aceeaşi pe întregul teritoriu acoperit de aceste limbi“ 
(româna, albaneza și bulgaro-macedoneana; Sandfeld, p. 6). 

Pentru a evalua procesul latinizării lexicale a limbii alba- 
neze, vom analiza pe scurt două situații similare, care vor 
înlesni înțelegerea fenomenului: 

1. Modificarea profundă și definitivă a vocabularului 
limbii engleze în urma cuceririi Angliei de către normanzii 
francofoni. 

2. Modificarea profundă și definitivă a vocabularului 
limbii persane (farsi) în urma cuceririi și islamizării Iranului 
de către arabi. 

În acest al doilea caz, comparaţia este şi mai utilă, deoa- 
rece persana, iraniana, este o limbă indo-europeană al cărei 
vocabular provine pe jumătate dintr-o limbă semitică, neîn- 
rudită cu ea — araba. Înaintea fixării lor și a impunerii unor 
norme oficiale în epoca modernă, limbile menţionate au fost 
în perpetuă modificare, chiar și structurală. Franceza adusă 
în Anglia de normanzii integrați de multă vreme în Franța 
(care normanzi vorbiseră anterior o limbă scandinavă, însă 
se topiseră fără urme în masa franceză, la fel cum bulgarii 

turcofoni se topiseră în masa slavo-(a)română), acea franceză 
a normanzilor trecuse la rândul ei, cu secole înainte, printr-o 
germanizare superficială. De la francii germanofoni care au 
dat numele țării (Franța, Frankreich, la fel cum de la bulga- 
rii turcofoni topiţi fără urme a rămas numele Bulgaria), de 
la franci așadar au rămas mecanisme mimetice în limba fran- 
ceză: astfel, limbile germanice vestice folosesc termenul man, 
mann, om, pentru a forma construcții verbale impersonale: 
mann sagt, „se spune“, construcție vie și astăzi în germană 
sau în dialectele flamande. Construcţia a fost imitată în fran- 
ceză, unde mann a fost înlocuit prin homme, desigur, dar 
scris de-a lungul timpurilor oz, de unde expresia franceză 
modernă on dit, „se spune“. 

Retragerea romană din Britania poate fi comparată cu re- 
tragerea aureliană din Dacia sau, și mai târziu, cu cea din 
provincia Noricum. Anterior, ocuparea romană a Britaniei 
nu dusese la latinizarea populaţiei de acolo. Tot așa, ocuparea 
Iranului de către arabi nu a dus la transformarea limbii irani- 
ene (farsi) într-o limbă semitică. Ba chiar limba paștună a 
fanaticilor talibani din Afganistan se arată a fi, lexical, mai 
puţin arabizară decât limba farsi din Iran, paștuna afgană 
păstrând un fond arhaic iranian mult mai bogat decât farsi. 
În ambele cazuri, a) ocuparea franco-normandă a Angliei şi 
b) ocuparea arabă a Iranului și Afganistanului, s-a ajuns în 
schimb la o modificare profundă a vocabularului: cam jumă- 
tate din vocabularul limbii engleze este de origine franceză, 
romanică și latină; poate peste jumătate din vocabularul lim- 
bii farsi este astăzi de origine arabă. În ambele situații, au 
existat în trecut mișcări naţionale de curățare a vocabularului. 
Chaucer și Shakespeare au re-germanizat engleza (cu toate că 
şi la Shakespeare găsim încă franțuzisme gramaticale precum 
sans („fără“), ca în: „my love to thee is sound, sans crack or 

flaw“); la fel, un poet monumental și profund „naţionalist“ 
cum a fost Firdousi a căutat, în Shah Nameh, epopeea natio- 
nală a Persiei medievale și moderne, să re-iranizeze limba, în 
special vocabularul. În ambele cazuri însă, cel al englezei și cel 
al persanei moderne, farsi, în ciuda cutremurului lexical, care 
sub stăpânire străină și în doar câteva generații a modificat 
profund aspectul limbii, sistemul verbal și cel pronominal au 
rămas neatinse. Engleza nu a devenit o limbă romanică, ci prin 
sistemul său verbal, oricât de erodat, și prin setul de pronume 
personale, a rămas o limbă germanică; farsi nu a devenit un 
dialect arab, în ciuda faptului că lexicul cotidian provine în 
proporție covârșitoare din acea limbă semitică de religie şi de 
cultură, araba, ci prin sistemul său verbal și setul de pronume 
personale a rămas o limbă indo-europeană: iraniana. 

Pentru ce această lungă digresiune? Pentru a atrage atenția 
asupra situaţiei similare în care se află limba albaneză. Lexicul 
său este masiv latin și majoritar latino-slavo-neogreco-turco- 
balcanic, precum este și cel al limbii române, în schimb siste- 
mul verbal și pronumele personale din albaneză sunt indo- 
europene arhaice, nedatorând nimic limbii latine. Proto- 
albanezii sub influența latinilor arată a fi fost precum englezii 
sub influenţa franco-normandă sau iranienii sub arabi: lexicul, 
cultura, ba până și religia (creștinismul la albanezi, islamul la 
iranieni) au fost luate de la cei nou-veniţi, vocabularul cotidian 
fiind înlocuit definitiv de termenii aduși odată cu un mod nou 
de viață și instituții noi. În schimb, structura profundă a gra- 
maticii, sistemul verbal, mecanismele sintactice și morfologice 
au rămas neatinse în albaneză, ba chiar unele au fost preluate 
de română și de limbile slave balcanice. 

Aceasta este așadar populaţia cu care proto-(a)românii 
au convieţuit câteva secole, astfel încât limba română și 
graiurile aromânești și-au modificat profund gramatica, 

îndepărtându-se de modelul cunoscut al limbilor romanice; 
cu toții apoi, parte din (a)români slavizându-se treptat, au 
făcut ca și slava balcanică să preia prin metisare aceeași ti- 
pologie impusă de un Sprachbund creat prin forța lucrurilor. 
Rămâne de delimitat — cu aproximaţie, desigur — aria geo- 
grafică în care a avut loc această fuziune, pe care o voi pre- 
zenta de îndată. 


Descendenții dacilor 


În primul rând, cum am spus deja, albanezii trebuie 
văzuţi ca fiind relativ nou-veniţi în Balcani, deoarece limba 
lor — profund latinizată lexical, probabil în locurile lor de ori- 
gine din Ardealul actual, albanezii fiind potrivit teoriei pre- 
zentate aici descendenții dacilor — nu arată urmele nici unui 
contact real cu greaca veche. Acest lucru este surprinzător şi 
suspect, dacă ne gândim la contactele durabile și permanente 
ale grecilor cu ilirii și tracii de la nord, apoi la faptul că grecii 
au adoptat culte și zeități tracice (Dionysos și mama lui, vezi 
Anexe, pp. 190-192) și ştiind că Macedonia și macedonenii lui 
Filip și Alexandru fuseseră profund elenizaţi. Cu toate astea, 
nu există nici o urmă a vreunui contact antic cu grecii în al- 
baneză. Absența cvasi-totală în limba albanezilor a unor îm- 
prumuturi din greaca veche nu este explicabilă prin situarea 
lor geografică actuală. 

Sigur, se poate argumenta că asemenea împrumuturi din 
greaca veche ar fi putut exista, dar că au fost înlocuite de 
latinisme și slavisme, însă a forma ipoteze suplimentare im- 
posibil de verificat nu reprezintă un demers ştiinţific. Ceea 

ce duce la o singură concluzie: albanezii provin de undeva 
mult mai la nord, ba chiar din afara Balcanilor. 

A ne închipui că albanezii pe jumătate latinizaţi (lexical) 
sunt descendenții dacilor coborâţi spre sfârşitul secolului III 
(data reper este 271 e.n.) odată cu administrația romană au- 
reliană nu presupune, am văzut, un mare efort de imaginaţie 
şi nici nu este o performanță intelectuală uluitoare. 

Avem un exemplu paralel și mult mai greu de acceptat, 
teoretic, în popularea Bretaniei de azi, peninsula și provin- 
cia Bretagne din Franţa, cu celți de peste mare, de peste 
Canalul Mânecii, din Anglia de astăzi. Căci trebuie amintit 
(în ciuda benzilor desenate cu Asterix) că celtofonii din Bre- 
tagne nu sunt câtuși de puţin descendenții galilor lui Cezar, 
ei nu sunt urmașii lui Vercingetorix neasimilați de cuceri- 
torii romani, ci sunt celți din insula Britania, din Anglia, 
care au traversat marea în Evul Mediu, fugind de invazia şi 
traversarea în sens invers a germanicilor anglo-saxoni; celții 
au adus cu ei pe continent limba și numele țării: Bretagne. 

Avem așadar situații identice, ba chiar în cazul celților din 
Bretagne, în Franţa, una și mai neverosimilă, dată fiind tra- 
versarea mării, nu doar a unui fluviu cum e Dunărea: o po- 
pulaţie odinioară semilatinizată (celții în Britania, „dacii“ în 
Ardeal) este lăsată fără apărare și expusă în faţa nou-veniţilor 
(anglii și saxonii germanici în Britania, gepizii și goții germa- 
nici în Ardeal-Dacia). În ambele cazuri, populaţia trece „din- 
colo“, pe un teritoriu teoretic mai protejat, mai puţin expus. 
Cât despre urmele mini-exodului, ele nu există arheologic, 
nici într-un caz, nici în celălalt. Lingvistica oferă însă o unealtă 
definitivă: bretona din Bretagne nu coboară din limba galilor 
de pe continent, ci este o formă dialectală a limbii din Wales 
(Ţara Galilor) și din cornică (Cornwall). Celţii bretoni au 
găsit pe continent o populație în totalitate romanizată. La fel 

cum proto-albanezii au găsit la sud, când s-au strămutat în 
Balcani, o populaţie romanizată (proto-românii). 

Vor fi rămas fără îndoială daci în Ardeal, dar aceia s-au văzut 
ulterior asimilați de feluritele populații care s-au tot perindat 
pe acolo. Cât despre cei trecuţi la sud, peste Dunăre, „dacii“- 
proto-albanezi, cei care au coborât într-o provincie romană 
(Moesia) în totalitate latinizată — fuziunea lor cu proto-(a)ro- 
mânii a putut să-și aibă acolo punctul de plecare. Așa se 
explică, din punct de vedere cultural, și faptul că albanezii 
(neo-dacii) se arată a fi trăit de-a lungul secolelor în clanuri 
sudate și gata să se războiască între ele, pe când (a)românii se 
arată a fi fost întotdeauna o populație amorfă, cum ne-am 
aștepta de la locuitorii unor vaste regiuni supuse de secole 
Imperiului (Balcanii fiind precum Gallia sau Iberia, de pildă). 

Faptul că (a)românii sunt la origine descendenţii unei 
populaţii romanizate, trăitoare o vreme îndelungată sub o 
administraţie imperială — și poate chiar o vreme urbanizaţi, 
înaintea marilor catastrofe istorice —, ar explica așadar ca- 
racterul social dintotdeauna amorf al românilor, spre deo- 
sebire de albanezi. Ar explica de ce nu au existat niciodată 
la români clanuri și triburi, cu ştiutele reguli de vendetta şi 
de solidaritate tribală pe care le vedem la albanezi, ale căror 
clanuri au coborât odinioară din „Dacia“. 


O anticipare a ceea ce înseamnă Sprachbund 


Sprachbund este un înspăimântător termen german 
(datorat lingvistului rus Nikolai Trubetzkoy) care desemnează 
o realitate lingvistică relativ rară: mai multe limbi vorbite 
într-o zonă geografică bine definită și provenind din familii 

lingvistice diferite ajung să funcţioneze într-o simbioză atât de 
mare, încât își modifică una alteia structura și mecanismele 
gramaticale până într-acolo încât în final funcționează identic. 
Nu este vorba așadar doar de cuvinte, de împrumuturi lexicale, 
fenomen banal. O limbă nu este numai un depozit de cuvinte, 
o hazna amorfă. Este vorba în realitate de mecanisme grama- 
ticale, de tipologie, mecanisme care se lasă influențate și schim- 
bate mult mai rar. Atât de rar, încât fenomenul este total 
necunoscut într-o zonă în care, dimpotrivă, l-am fi așteptat: 
în Caucaz, o regiune cu una din cele mai mari diversităţi ling- 
vistice de pe planetă. Nu întâlnim apoi vreun Sprachbund nici 
în alte zone de mare diversitate lingvistică, cum sunt munții 
Hindukush, de pildă. Ba chiar, în Caucaz, nici măcar limbi 
vecine de o foarte veche cultură creștină și ale căror popoare 
au întreținut contacte milenare: georgiana şi armeana, nu au 
avut vreo influență gramaticală una asupra alteia. Fenomenul 
balcanic este așadar relativ rar și impresionant. 

Astfel, se afirmă în general, în lingvistică, pe lângă o serie 
de lucruri dovedite definitiv, că terminaţiile personale ale 
verbului nu se împrumută de la o limbă la alta. Cu toate 
astea, iată cazul flagrant al formei verbale româneşti am, de 
la verbul æ avea. Această formă am nu poate fi explicată prin 
evoluţia internă a limbii române, cu atât mai mult cu cât 
avem aici singura formă verbală care la persoana I singular, 
la timpul prezent, are terminația -m. Această terminaţie este 
banală la imperfect, eram, aveam, deoarece urcă până la latină: 
eram, habebam. La prezent însă, ne-am fi aşteptat la o formă 
care să corespundă celorlalte limbi romanice: italianul żo Po, 
sau francezul j'ai etc., acestea explicându-se simplu prin habeo. 
Această terminaţie -m din românescul am nu este însă altceva 
decât imitarea albanezului kam, „eu am“! 

În albaneză, dată fiind frecvența uriașă a folosirii celor 
două verbe principale, kam şi jam (a avea și a fi), cele mai 
importante și mai frecvente în orice limbă, conjugarea celor 
două s-a uniformizat, terminaţiile fiind identice la toate per- 
soanele, mai puţin la pers. a Il-a a lui jam (a fi): është. Kam 
este eu am, așadar, iar frecvența verbului şi mai ales a acestei 
forme de pers. I explică suficient că ea a fost imitată de vor- 
bitorii de (a)română. Mai mult, fiind verb auxiliar, forma 
respectivă mai este folosită şi pentru formarea perfectului 
compus: kam shkruar = am scris. 

Cum am arătat-o și în Dacopatia (p. 91, ed. 2021), avem 
şi în celelalte ramuri ale românităţii balcanice exemple si- 
milare de împrumut al unor terminaţii verbale: istroromâna 
de pe coasta croată a Mării Adriatice și ineglenita, dialectul 
româno-balcanic vorbit încă de câteva mii de oameni în 
zona graniței Bulgariei cu Grecia, care prezintă, sub influ- 
enţa croatei și bulgarei (și a limbilor slave balcanice în ge- 
neral), particularitatea de-a fi împrumutat desinențe verbale 
personale slave: 

eu aflum 
tu afliși. 


E limpede că terminaţiile respective vin din slavă (cf bul- 
gară az îskam, ti iskas), cu atât mai mult cu cât atât în me- 
glenită, cât și în istroromână unele din aceste desinențe se 
extind până şi la verbul a fi: eu sîm — după modelul slav-bal- 
canic ja sam = eu sunt. 

Asta explică pe dată şi urmele acestor influențe în româna 
nord-dunăreană: eu am. Acel -m final la persoana I: eu am, 
caz unic în română la timpul prezent al verbului, nu se 
explică așadar decât prin influenţa balcanică (albaneză — unë 
kam = eu am, sau chiar slavă — ja imam = eu am). 

Mai avem apoi și bizara formă de persoana I a verbului 
a pofti, atunci când vorbitorul oferă ceva: poftim! Dar până 
şi aberanta formă de persoana a III-a singular este, în raport 
cu latinescul est și cu formele corespondente din celelalte 
limbi romanice moderne, se explică prin forma albanezului 
është, care la rândul ei constituie o excepţie în conjugarea 
verbului jam, a fi. 

Fie acum seria de pronume și adverbe interogative alba- 


neze: 
kush? = cine? 
kur? = când? 
ku? = unde? 
sa? = cât? câţi? câte? 
si? = cum? 
çka? = ce? 


Întreaga serie este extrem de arhaică, parte din fondul 
indo-european cel mai vechi al limbii albaneze. Astfel, kush 
este echivalentul exact al latinescului quis (kush vjen? = quis 
venit? = cine vine? — ba mai mult: genitivul lui kush este 
i kujt — e kujt, exact ca în română al/a cui); kur corespunde 
lituanianului kur etc. 

Albaneza construiește mai departe pronume și adverbe 
noi folosind două verbe auxiliare: do şi di. Di este verbul „a 
şti“, „a cunoaște“. Do este forma erodată, redusă, a lui dua: 
„a vrea“, „a dori“ (dua este folosit și ca nume propriu, cum 
e cazul cu vedeta pop britanică de origine albaneză Dua 
Lipa). Dar do este folosit și pentru formarea viitorului, exact 
la fel cum în română particulele de formare a viitorului va 
(voi, vei), precum şi o provin de la verbul „a vrea“. 

Pornind de aici, albaneza formează așadar cu do: 


78 De-a dacii şi romanii 


kusb-do = ori-cine 

kur-do = ori-când 
ku-do = ori-unde 
ç-do = ori-ce 


iar cu di-, de astă dată antepus, pe când în română par- 
ticula este postpusă: 


dikush = cine-va 
diçka = ce-va 
dikur = când-va 
disa = cât-va 
disi = cum-va. 


Procesul gramatical mimetic între română și albaneză 
merge așadar foarte departe și atinge întregul set de adverbe 
și pronume relative. Dar asta nu este totul. Vorbitorul alba- 
nez simte că în seria kush-do; kur-do; ku-do particula -do este 
verbul a dori, a vrea, care se foloseşte și pentru viitor: do të 
shkruaj = o să scriu. Vorbitorul de română de astăzi nu simte 
însă câtuși de puţin că în forma de viitor va scrie particula va 
este aceeași din cineva, cândva, undeva. Şi nici că este aceeași 
particulă prezentă în formele echivalente de viitor cu o, unde 
avem de fapt un (v)o și (v)a în care v- iniţial a căzut. O să 
scrie şi va scrie sunt de fapt forme de viitor identice și perfect 
echivalente. Într-un adverb ca ori-cine = kushdo, vorbitorul 
de română nu are așadar conștiința faptului că prima parte 
a adverbului este verbul a vrea, a voi: (v)ori-cine, pe când 
aromâna a calchiat și mai mult, creând pur și simplu un 
hibrid româno-albanez: caritsido = kushdo = oricine. 

Se mai adaugă și accentul nefiresc în acest caz: româna 
şi albaneza (dar și slava macedoneană) au în general accen- 
cul pe penultima silabă a cuvântului. Aici însă, în aceste 

adverbe şi pronume compuse, accentul cade pe ultima si- 
labă: di-så = câte-vă. 

La fel e calchiat din albaneză nëse = încât (în-cât < në-se). 
Tot așa, avem seria de pronume reflexive însu-mi, însu-ți 
etc., unde îns/ins (din latinescul ż¿pse) traduce albanezul vetë, 
persoană, self. Deodată înţelegem și cum același îns/ins a 
putut genera conjuncția adversativă însă, calchiată după al- 
banezul vetëm = însă. În sârbă, calchierea s-a produs identic. 
On sam = el însuşi, pe când conjuncţia este: samo (în română: 
eu însumi vs. însă, iar în albaneză: unë vetë vs. vetëm). 

Din nou, vorbitorul român nu are conștiința faptului că 
particula îns- din însumi, însuţi etc. este identică cu conjunc- 
ţia însă — albanezul știe în schimb că are acolo același vetë. 

Regularitatea totală a corespondenţelor, mai ales în cazul 
lui do = va, şi faptul că în ambele structuri avem aceeași 
particulă verbală care se folosește și pentru adverbe și pro- 
nume, dar şi pentru formarea viitorului, fac orice explicaţie 
printr-o coincidenţă cu totul neverosimilă. Avem, fapt re- 
marcabil de rar, imitarea acelorași procedee gramaticale. 
Trebuie insistat și că este cu totul irelevant care din cele 
două limbi a imitat-o pe cealaltă. Procesul mimetic atât de 
sistematic şi minuţios nu poate decât să implice o lungă 
conviețuire, în inima Balcanilor, însoţită de bilingvism. 

Şi lista mimetismelor poate continua. Adverbul niciodată, 
descompus nici-o-dată, nu face decât să imite albanezul 
as-një-herë. As este o particulă negativă folosită de asemenea 
pentru a forma o nouă serie de adverbe, în română fiind 
reprodus sistematic prin nici sau ni-: askund = niciunde; 
aspak = nimic etc. 

As la rândul său este cel mai probabil sursa interjecţiei 
negative românești aş! = nul. Asta ne duce la un întreg set 
de particule care punctează și dau dinamica discursului. De 

pildă, una din modalităţile de formulare a întrebărilor în 
albaneză este prin particula interogativă a, care deschide 
fraza: A ke shkruar? = Ai scris? Acest a este considerat în al- 
baneză a continua latinescul gut, exact ca vechea particulă 
interogativă românească au: Au nu știai? Sau avem particule 
introducătoare ale unei situaţii, precum interjecția ia, ca în 
„ia uite cine vine“, în albaneză: ja kush vjen. Avem așadar 
două sisteme lingvistice care s-au apropiat până la cvasi-iden- 
titate şi vom vedea ulterior cum împreună au modificat slava 
balcanică nou-venită. 

Două sisteme atât de complexe nu pot fuziona în felul 
acesta în virtutea hazardului. Am văzut: vorbitorul de ro- 
mână nu conștientizează niciodată că particula ciudată şi 
accentuată -va din cineva, cândva, undeva, ceva este în rea- 
litate identică cu particula va de la timpul viitor: va face etc., 
totul reproducând de fapt un sistem albanez complet, și că 
o asemenea simetrie este absolut imposibilă fără un biling- 
vism și metisare vreme de secole. Este cu totul de neimaginat 
ca întreaga serie de adverbe şi pronume relative din româna 
maramureșeană (identică cu româna din Moldova și Valahia) 
să fie formate, nefiresc, exact ca în albaneza din Epir, folo- 
sind aceeași particulă verbală care serveşte și la formarea vi- 
itorului, fără să fi avut loc o lungă convieţuire cu albanezii 
în Balcani. Vorbim de mecanisme neregulate, dar simetrice, 
nu de împrumuturi lexicale. Vorbim de structuri gramaticale 
care nu se pot naşte spontan, între limbi la origine foarte 
diferite, fără un contact prelungit între oameni simpli, bi- 
lingvi și analfabeți, probabil ciobani care au creat un pidgin 
de o simetrie nefirească, rară, cvasi-matematică. 

Vedem așadar cum acolo, în centrul Balcanilor, s-a pe- 
trecut veacuri întregi un metisaj lingvistic, ducând la un 
Sprachbund peste care aveau să vină slavii. Dar asta nu poate 

avea loc, cum o arată lingvistica istorică și cea comparativă, 
decât în teritorii bine delimitate. Din nou, limbile de pe 
coastă, croata (limbă slavă) și defuncta dalmată (limbă roma- 
nică), nu prezintă nimic similar acestor procedee. Separarea 
lor față de centrul peninsulei se arată a fi fost totală, ascunsă, 
camuflată în cazul croatei și de apropierea politică recentă, în 
bună parte forţată, între sârbă și dialectele croate, pentru a se 
crea în sec. al XIX-lea presupusa limbă sârbo-croată, a cărei 
realitate este respinsă astăzi vehement de naționalismul croat, 
mai ales după devastatorul război generat de destrămarea ar- 
cificialului stat iugoslav în prima parte a anilor 1990. 

În concluzie: asemenea fine mecanisme mimetice la ni- 
velul limbajului presupun, în mod evident, o lungă perioadă 
de convieţuire și bilingvism. Din acest punct de vedere, este 
irelevantă direcţia mimetismului, altfel zis care dintre limbi 
va fi fost sursa, influențându-le pe celelalte. 


Stadiul cercetării 


Înainte de a merge mai departe, să spunem însă câte 
ceva despre stadiul cercetărilor și despre reacția savanților ro- 
mâni, lingviști și istorici și arheologi, în faţa unor astfel de 
evidențe. Ei bine... ei le-au ignorat sistematic. Până acum, 
cercetarea lingvistică şi istorică asupra etnogenezei și evoluției 
limbii românilor a fost — cu rare excepții — univoc dominată 
de ideologia naționalistă şi de mitul absolut al „continuității“ 
la nord de Dunăre, ba chiar pe toate teritoriile actuale. 

Unele lucrări au fost excepţionale, precum monumenta- 
lele şi eruditele studii ale lui Rosetti și Russu (vezi Biblio- 
grafia), altele, superficiale și ideologizare, precum cărțulia 


82 De-a dacii şi romanii 


(pe atunci, în anii 1980, mult așteptată și lăudată) a lui Ari- 
ton Vraciu, Limba daco-geților (!), dar tehnica de analiză 
păcătuia întotdeauna (și poate de multe ori voit) printr-o 
uriașă eroare metodologică: atunci când se compara româna 
cu celelalte limbi balcanice se opera doar o analiză lexicală 
parţială și niciodată una structurală și tipologică. Se com- 
parau câteva cuvinte din vocabular, nu gramatica și struc- 
tura profundă a limbilor. 

Comparația autentică a fost realizată parţial de unii cer- 
cetători străini. Nici aceia însă nu au subliniat cum se cuvine 
acest element esenţial: identitatea evidentă, până la chestiuni 
de detaliu și evoluții identice, a fondului lexical latin al ro- 
mânei și albanezei (vezi mai jos). Am mai scris despre aceasta 
în Dacopatie (pp. 148-179, ed. 2021), aici însă totul va fi pus 
în contextul întregului dispozitiv etnic și lingvistic al Balca- 
nilor de după prăbușirea Imperiului Roman de Apus și apa- 
riția slavilor, moment în care putem situa punctul de plecare 
al formării (a)românilor. 


Erorile de metodă ale cercetătorilor 


Erorile de metodă ale mai tuturor cercetătorilor care 
au atins până acum domeniul lingvisticii românești și al evo- 
luţiei ei sunt nenumărate. Două sunt însă de o importanță 
majoră, erori fundamentale în abordare (deseori, spuneam, 
comise în mod voit): 

1. Comparaţiile între română și albaneză s-au făcut aproape 
exclusiv la nivelul lexicului, iar nu la cel al tipologiei şi struc- 
turii gramaticale; și 2.: comparaţiile au ocolit sistematic apro- 
pierea între fondul latin comun al românei și cel al albanezei. 

De asemenea, lingviștii români care au susţinut teorii 
mult mai nuanțate, punând accentul pe importanța elemen- 
tului balcanic, precum Gheorghe Brătianu, Ovid Densusi- 
anu și Alexandru Philippide, sunt doar rar menţionaţi, iar 
opera şi demonstrațiile lor — trecute rapid sub tăcere. Cât 
despre lingviştii și istoricii străini care au susţinut teoria 
formării limbii române în Balcani (începând cu Roesler în 
sec. al XIX-lea, cu a sa Wanderungshypothese, trecând prin 
Sandfeld și până la Gottfried Schramm în zilele noastre), ei 
sunt văzuţi ca dușmani naționali. 


Retorica indignării în lingvistica română 
şi în istoriografie 


Pentru a contracara teoriile neplăcute, istoriografia 
și lingvistica română și-au creat o retorică a indignării. Astfel, 
studiul proclamat de îndată clasic al lui Ariton Vraciu Limba 
daco-geților, practic lectură obligatorie în unele universități 
înainte de 1989, este doar o înșiruire anostă de platitudini 
ascunse sub retorică agresivă. Materia de studiu fiind extrem 
de rarefiată pentru a prezenta „limba daco-geților“, paginile 
sunt umplute cu exprimări precum „cuvinte autohtone per- 
petuate până azi din vorbirea dacilor“ (Vraciu p. 17) și multe 
altele despre un presupus „substrat“, când în realitate ceea ce 
numim „substrat“ e doar o etichetă convenabilă pentru a as- 
cunde ignoranța în care ne aflăm (vezi Anexa istorică) în le- 
gătură cu o limbă neatestată în scris. 

Vraciu respinge sistematic argumentele lingviștilor mai lu- 
cizi prin atacuri indignate care se reduc de fiecare dată la for- 
mule precum: „știm bine că“... „este normal să presupunem 


84 De-a dacii şi romanii 


că“... „respingem cu tărie concepția greșită a lui X“... „este 
inacceptabil să presupunem că“... Sub tăvălugul retoric nu 
se oferă însă nimic concret, precum o analiză a asemănărilor 
limbii române cu albaneza, dat fiind că limba dacilor era cel 
mai probabil o limbă de tip satem, iar albaneza e, la rândul 
ei, o limbă satem, prezentând mari similitudini structurale 
cu armeana și cu limbile iraniene. Puținele cuvinte dace pe 
care le știm, precum dava = cetate, așezare, au la rândul lor 
posibile corespondente iraniene, ca să nu mai spunem că 
unele toponime dacice sunt transparente: Germisara, situată 
într-un loc unde sunt și azi izvoare termale fierbinți ştiute din 
Antichitate, poate fi apropiată de iranianul germ, garm = fier- 
binte, cald (cf. germanicul warm), cum am arătat-o în Daco- 
patia (p. 77, ed. 2021). 

Nimic din toate aceste cugetări oneste și reci la Vraciu, 
în schimb o înlănţuire de neadevăruri, precum atunci când, 
pentru a respinge asemănările românei cu albaneza, el spune: 
„doar limbile înrudite împrumută masiv una de la alta“, ceea 
ce arată fie ignoranță, fie rea-voință. Vocabularul persanei 
de azi e majoritar împrumutat din arabă, de pildă, fără ca 
cele două limbi să aibă ceva în comun genetic sau structural. 

La fel au procedat întotdeauna și alți lingviști români 
„patrioţi“, punând de pildă retoric întrebarea, cum o făcea 
Graur (citat în Russu 1970, p. 80), „când ne-au fost oare 
albanezii superiori ca să luăm de la ei termeni de civilizație 
precum vatră, moș etc.?“, de parcă împrumuturile între limbi 
ar indica scara unei competiţii culturale ce stabilește o ierar- 
hie. Dimpotrivă, englezii au adus din India, din limbile de 
acolo, cuvinte ca pijama (pyjamas) şi sampon (shampoo) şi 
multe altele, simțindu-se în același timp permanent superiori 
indienilor. lar acesta e doar un exemplu imediat și superficial. 

Limbile nu împrumută în funcţie de „superioritate“, ci 
de durata și intensitatea contactului. O vedem chiar din fe- 
lul în care vorbitorii de română de astăzi au preluat o masă 
de cuvinte dintre cele mai folosite în lexicul contemporan: 
misto, nasol, gagiu-gagică, a hali, din vocabularul limbii ro- 
manes, din limba ţiganilor faţă de care românofonii se simt 
„superiori“. Potrivit logicii respective, lucrurile ar fi trebuit 
să se petreacă invers. 

În schimb, un eveniment istoric poate accelera procesul 
de influențare lingvistică reciprocă. Așa trebuie să se fi în- 
tâmplat în țările române după dezrobirea romilor (1855). 
Până în sec. al XIX-lea, un singur cuvânt intrase din țigănește 
în română: că/ău. Călău vine de la kalò, „negru“, asta deoa- 
rece profesia de torţionar și de executor al pedepselor capitale 
pare să le fi fost rezervată romilor (cf. în Anexe anecdota 
despre cum pedepseşte Vlad Țepeș un călău ţigan, p. 235). 
Caló în spaniolă şi portugheză desemnează de altfel argoul 
romilor și tot ce are de-a face cu cultura acestora. Dezrobirea 
romilor după 1855-1856 trebuie că a sporit promiscuitatea 
mahalalelor și a accelerat pătrunderea în vocabularul domi- 
nant (al românofonilor) a unor cuvinte ţigăneşti devenite 
astăzi atotprezente: misto, naşpa etc. Acestea sunt de altfel 
relativ recente, deoarece nu le găsim la scriitorii din sec. al 
XIX-lea nici atunci când imită argoul sau clișeele de limbaj, 
cum face Caragiale (deși la Creangă, în Povestea lui Stan 
Păţitul, găsim deja a hali, ceea ce arată că fenomenul meti- 
sării limbii nu a pornit doar din sud, de la Bucureşti). 

Tot aşa, practica intensă a limbii engleze a dus la expresii 
precum: „cea mai misto carte (pe) care am citit-o ever“, care 
în absenţa scrierii și a unei politici centralizate a limbii ar 
intra treptat în folosire cotidiană. La urma urmei, franțuzi- 
rea profundă şi sistematică a limbii după 1848 a făcut ca 

româna să fie singura limbă care a preluat din franceză până 
şi adverbe precum deja (franțuzescul déjà). 

În sfârșit, pentru a ne arăta în ce retorică provincială se 
scălda un lingvist și istoric precum Vraciu, dumnealui îl nu- 
meşte în cartea sa pe I.I. Russu „cercetătorul clujean“!... Si- 
gur, Lingviștii autentici, precum acest „cercetător clujean“ 
Russu (I.I. Rusu, Elemente autohtone în limba română. Sub- 
stratul comun româno-albanez, Editura Academiei, București, 
1970), sau precum tot atunci, prin anii 1970, Rosetti (Al. Ro- 
setti, Istoria limbii române, Editura Pentru Literatură, Bucu- 
rești, 1968), recunoșteau printre rânduri elemente tulburătoare, 
structurale mai ales, în română, în comparaţie cu albaneza. 

Dar până şi Russu (pp. 77-78) folosește interșanjabil și 
abuziv „traco-geţi“ şi „geto-daci“, ba chiar (p. 73) el caută să 
reconstituie „structura psihică“ (!) a ilirilor, deși în același 
timp scrie explicit că denumirea de „iliri“ era mai degrabă o 
etichetă clasificatorie geografic (pentru populaţiile din partea 
vestică a Peninsulei Balcanice). 


Traco-geto-dacii lui Russu 


Identitatea presupusă a geților și dacilor se bazează 
pe surse puţine, repetitive, vagi și firave. Ce permite să spu- 
nem că geții și dacii ar fi fost același popor, afară de repetarea, 
de la un autor modern la altul, vreme de mai bine de un secol, 
de la Şcoala Ardeleană încoace, a acestei „identități“? Astfel, 
prezentând „geto-dacii“, Russu (p. 78) preia citatele despre 
geţi din autorii antici (Herodot — „cei mai viteji și mai drepți 
dintre traci“ —, Strabon, Scymnos) şi aminteşte unde spun 
aceștia că locuiau „geții“: „între munţii Haemus (Balcani), 


„Retragerea aureliană “ 87 


Marea Neagră și Dunăre“, adică la sud de Dunăre, în jumă- 
tatea de nord a Bulgariei de azi, după care Russu adaugă de 
la sine: „ca și pe malul stâng al cursului inferior al Dunării 
(Muntenia, Moldova etc.) . Altfel zis, anticii îi situează pe geţi 
în Balcani, dar din câteva vorbe adăugate de la sine Russu îi 
urcă dincolo de Dunăre şi până unde este azi Moldova. După 
care decide: „grupa de nord-vest a traco-geților, în Carpaţi și 
podișul Transilvaniei, apare sub numele diferit de «daci»“. Se 
vede de îndată efortul de a da de înțeles, dincolo de textele 
vechi, că pe teritoriul României de azi trăia o singură popu- 
laţie și că aceea era „unitară“. Dar sursele antice nu spun asta. 

Russu continuă: „Nu putem şti deocamdată cu siguranță 
deplină care sunt semnificaţia și rostul celor două denumiri 
regionale deosebite (geţi, daci) pentru o populaţie ce se în- 
tindea din Dobrogea până la izvoarele Tisei și chiar mai la 
vest și nord-est“ (pp. 78-79)... Altfel zis Russu deodată a 
extins acea populaţie imaginară dincolo de granițele actuale 
ale României („și chiar mai la vest și nord-est“). 


Puţină istorie: mărturiile antice 
și cum nu putem avea încredere în ele 


Găsim în Istoria Romei a lui Mary Beard confirmarea 
că trebuie să relativizăm toate miturile, chiar și pe cele care 
păreau consfinţite definitiv de tradiție. 

Mary Beard aminteşte ocuparea și jefuirea Romei de că- 
tre „gali“ în anul 390 î.e.n. (episodul cu gâștele Capitoliului 
etc.). Ea pune însă „gali“ între ghilimele, în ciuda tradiţiei 
bimilenare, deoarece, spune ea: „Ne este imposibil să ştim 
cine erau acei invadatori, romanii nedistingând între cei pe 

care îi strângeau la pachet sub denumirea de «triburi bar- 
bare» din nord“. 

Şi are perfectă dreptate, căci Cezar în De Bello Gallico 
sau Tacit în Germania nu furnizează nici cea mai mică in- 
formaţie (de altfel, probabil că pe romani nici nu i-ar fi 
interesat să afle, sau ar fi găsit distincţiile total irelevante) 
despre identitatea celor numiţi colectiv „gali“ și, respectiv, 
„germani“. Nu avem nici cea mai măruntă idee dacă printre 
aceia nu se aflau cumva populaţii fino-ugrice sau alt tip de 
non-indo-europeni, precum „rheticii“ din Alpi. 

Gallia și Germania erau doar etichete generice (ca şi Dacia), 
în care nu vom şti niciodată exact ce limbi se vorbeau și ce 
soi de populații trăiau barbar acolo. Același lucru se poate 
spune și despre „Dacia“: o simplă etichetă generică sub care 
se ascunde o gaură neagră. 

Şi, într-adevăr, „galii“ care au ocupat scurtă vreme și jefuit 
Roma puteau fi absolut orice și oricine. Venind de la nord, 
romanii se obișnuiseră să-i numească galli, aşa cum pe bar- 
barii de la nord de Dunăre îi numeau germani (deși poate 
unii din „Germania“ erau celți sau chiar non-indo-europeni); 
iar pe alți barbari tot de la nord de Dunăre îi numeau „daci“, 
fără să se intereseze câtuși de puţin ce limbi vorbeau aceia 
(căci, cum vom vedea, nu putea funcționa o singură limbă 
pe un teritoriu atât de fracturat și lipsit de drumuri, urba- 
nism și administrație cum era ceea ce avea să devină în scurtă 
vreme, doar pentru ceva mai mult de un secol și jumătate, 
Dacia romană). Am practica un exercițiu de relativizare să- 
nătoasă și de prudență hermeneutică dacă am păstra perma- 
nent asta în minte: sursele antice nu sunt deloc fiabile în 
chestiunea identităţii etnice sau lingvistice a celor etichetați 
colectiv de autori care scriau din auzite. 

Dar chiar și atunci când anticii ne-au lăsat mărturii de 
natură lingvistică, acestea trebuie folosite numai cu cea mai 
mare prudență. Iată exemple revelatoare: un lexicograf — ex- 
trem de metodic şi scrupulos altminteri — precum Hesy- 
chios notează „kânpa — aŭt Tvppnvoi“ („czpră, cum se spune 
la etrusci“)... or „capra“ este termenul latin și ne-am fi aş- 
teptat ca Hesychios să ştie asta; sau: medicul grec Diosco- 
ride (sec. I e.n.), care ne-a lăsat câteva cuvinte „etrusce“ de 
plante, printre care o... spina alba, denumire limpede lati- 
nească! Ba chiar găsim în altă parte la el afirmaţia că dea este 
cum etruscii numeau o zeiță (Bea), dar dea, femininul de la 
deus, este iarăși pur latinesc. 

Dacă un cetăţean erudit al Imperiului Roman cum era 
Dioscoride a putut atribui termeni latini (spina alba) etrus- 
cilor, ne putem imagina câtă încredere putem avea în lista 
de nume de plante „dacice“ lăsată de același Dioscoride. 

Sau vedem de îndată că, atunci când cutare scriitor antic 
scria că „geții“ erau un fel de „traci“, asta nu ar trebui să aibă 
mai mare valoare clasificatorie pentru lingvist decât a spune 
că albanezii erau un fel de... iugoslavi. 


„Dacii liberi“ 


Ideologia comunistă din anii 1980 producea filme 
despre „Burebista“ și vorbea despre „statul dac centralizat“ și 
boteza oraşe cu nume „dacice“ (Drobeta, Napoca etc.). Nu 
există însă nici o continuitate între orașul Cluj și denumirea 
adăugată abuziv de comuniştii lui Ceaușescu, pe baza unui 
program naționalist de „dacizare“: Napoca. 

Nu s-a numit Clujul niciodată Napoca în istorie, denu- 
mirea suplimentară i-a fost adăugată de comuniști. De altfel, 
fasciștii italieni ai lui Mussolini au procedat la fel, atunci 
când au rebotezat cu nume latine și etrusce târgurile din 
Toscana, ceea ce a făcut de pildă ca orășelul numit comic 
Corneto să primească numele glorios de... Tarquinia (pe 
care îl poartă și astăzi). 

Nu vom fi însă onești cu noi înșine până când nu vom 
scoate definitiv toate inepţiile naţionaliste din manuale și 
până nu vom pricepe că: | 

— nu a existat niciodată un „stat dac centralizat“, lucru 
de altfel imposibil în absenţa unui sistem de scriere și con- 
tabilitate și a unei limbi comune; că teoria este firavă o arată 
chiar expresia ideologizată comunistă „statul dac centrali- 
zat“, care are nevoie să insiste, ca printr-un efort subliminal, 
pe termenul „centralizat“. E limpede că nu putea fi „centra- 
lizat“ în absența unei rețele rutiere şi a unei infrastructuri 
urbane și administrative; 

— nu ştim nimic despre identitatea lingvistică a acelui mi- 
tic popor pe care îl numim alternativ dac/get/trac, dar orice 
lingvist e conștient de faptul că este imposibil ca ei să fi 
vorbit o limbă comună, dată fiind absența evidentă de căi de 
comunicare; cel mai probabil, erau o confederație tribală, 
exact cum în Caucaz, în sec. al XIX-lea, rezistența triburilor 
de munteni în faţa tăvălugului rusesc, sub conducerea de fier 
a imamului Șamil, a reunit vreme de un sfert de secol popu- 
laţii din Daghestan și cecenii, toți aceștia vorbind cel puţin 
o duzină de limbi complet diferite între ele. Acei munteni 
răzvrătiți erau numiţi de-a valma, de către ruși: tătari, ceceni 
sau lezghini... la fel cum romanii ziceau „dacii“, etichetă 
facilă. Sau la fel cum în India vorbitorii a zeci de limbi erau 
numiţi de coloniștii britanici „the natives“; 

— din sursele romane și grecești nu se poate trage nici o 
concluzie, deoarece aceia nu se interesau de identitatea reală 
a barbarilor, pe care îi vârau sub etichete comune după cum 
le venea: celți, germani, daci, sciți — acestea erau mai de- 
grabă vagi apelațiuni geografice, sau de „mărci depuse“. 

Din scrierile lui Cezar nu rezultă nimic din care să dedu- 
cem dacă cei pe care el îi numea de-a valma „gali“ erau celți, 
germanici sau rude îndepărtate ale bascilor de azi; din Ger- 
mania lui Tacit nu știm dacă acei „germani“ nu erau, cel 
puţin în parte, niște nordici, fino-ugrici strămoși ai finlan- 
dezilor; pentru a da un exemplu mai apropiat de noi: nimeni 
nu are nici cea mai mică idee despre identitatea avarilor, acei 
avari care au răvășit jumătate din Europa: erau ei turci, mon- 
goli, iranieni? Mister total, căci n-au lăsat nimic scris. 

Așa și cu Burebista (care cel mai probabil nici nu era un 
nume propriu) și dacii: cei pe care îi numim „daci“ sau „geţi“ 
vorbeau în mod sigur mai multe limbi, dar formau, în func- 
ție de interesele momentului, confederaţii tribale uneori 
poate greu de învins din afară, dar gata oricând să se bată și 
între ei, iar printre ei nu este exclus ca o bună parte nici 
măcar să nu fi fost indo-europeni, ci resturi de populaţii 
anterioare, precum caucazienii prin părțile Mării Negre și 
Caspice sau bascii în Pirinei. 

Şi pentru că am abordat și chestiunea ficțiunilor istorice 
și a invențiilor pioase: să revenim pe scurt la această altă 
ficțiune care sunt „dacii liberi“. Carevasăzică nu doar că s-a 
decis că dacii și geții erau același popor, că vorbeau o singură 
limbă pe un vast teritoriu, cel al României de astăzi, dar și 
dincolo, în Balcani, apoi în est și vest, spre stepele pontice 
şi poate până în Europa centrală, dar au fost inventaţi „da- 
cii liberi“, o populaţie despre care ni se spune că, deși a trăit 
mândru și neatârnat în afara granițelor Imperiului Roman, 

s-a latinizat exact la fel ca cei rămași în provincia romană 
Dacia (care acoperea doar Transilvania, Banatul şi Oltenia 
de astăzi). Pentru a încheia, exagerând abia un pic mai mult 
decât filmul kitsch Burebista, nu doar că „dacii liberi“ nu 
au existat niciodată, dar putem spune chiar, forțând un pic 
ludic lucrurile, că „dacii“ n-au existat! 

Expresia „dacii liberi“ pentru a desemna răsfirata popu- 
laţie care trebuie să fi trăit prin Moldova actuală este o in- 
venție lipsită de sens. Nu ştim cine erau acei (puţini) oameni 
de acolo și este cu totul implauzibil ca ei să fi vorbit aceeaşi 
limbă cu cei striviți și măcelăriți de romani în Banatul actual. 
Distanţa, munții, relieful accidentat, absenţa căilor de co- 
municare eficientă fac cu totul neconvingătoare ipoteza unei 
presupuse unităţi lingvistice. 

De fapt, chiar dacă ar fi trăit „daci“ dincolo de munți și la 
est de Olt, în câmpiile Munteniei și Moldovei, ei se vor fi 
topit curând în grupurile vorbitoare de alte limbi care s-au 
succedat pentru a locui periodic prin acele părţi. Exemplul 
goților şi osetilor (alani, iași) arată limpede că doar retragerea 
în locuri de mare izolare și ușor de apărat, precum Crimeea 
(cum vom vedea, găsim acolo goți până în sec. al XVII-lea) 
sau Caucazul (osetii până astăzi), a putut înlesni păstrarea 
limbii pe o durată milenară. Câmpia, în schimb, a vorbit 
întotdeauna o singură limbă (vezi mai jos „Cele două habi- 
taturi“) până la formarea statelor istorice, până la cele două 
descălecări, în Muntenia și Moldova, acelea fiind cel mai pro- 
babil făcure de grupuri mici, care au asimilat rapid popula- 
țiile rarefiare dintre munte, Dunăre şi mare. Câmpia nu 
protejează limbile, cum o vedem chiar în cazul unor grupuri 
militarizate și bine sudate precum oseţii (iașii) și cumanii, care 
sub tăvălugul mongolilor au trebuit să se refugieze în Panno- 
nia regatului maghiar, unde au beneficiat de toate privilegiile 

feudale, însă au sfârșit prin a se asimila. (Secuii sunt, cel mai 
probabil, descendenţii unei astfel de populații militarizate şi 
privilegiate, care a sfârșit prin a se maghiariza.) 

Nu vom ști așadar niciodată ce mărunte populaţii răsfi- 
rate au găsit românofonii care au „descălecat“ peste munte 
venind din Ardeal — au găsit cel mai probabil cumani, sau 
la fel de probabil răzlețe grupuri de slavi rămași în urmă de 
la coborârea strămoșilor lor spre Balcani, însă acele grupuri 
din câmpia Munteniei și platourile Moldovei au fost rapid 
asimilate și românizate și vom vedea că este cu totul neplau- 
zibil ca ei să fi vorbit aceeași limbă cu „descălecătorii“ din 
Maramureș ai lui „Negru Vodă“ şi „Dragoş. 


Carevasăzică „dacii“ nu puteau 
să vorbească o singură limbă? 


Ei bine, cum am spus, nimic nu impune ca o aseme- 
nea confederație tribală cum a fost cea a „dacilor“ din Ardea- 
lul de azi, zdrobită definitiv de armatele lui Traian, să vorbească 
aceeași limbă. Ba chiar — nici măcar limbi înrudite. Avem 
nenumărate exemple de confederaţii tribale vorbind limbi di- 
ferite și care au fost de o eficacitate înspăimântătoare în război: 

1. Invazia mongolă de la jumătatea secolului al XIII-lea a 
împins spre Pannonia și Caucaz resturile cumanilor și iașilor - 
(oseţii). Mongolii lui Batu, nepotul lui Genghis Han, nu erau 
nici ei omogeni etnic, ci trăgeau după ei o serie de triburi 
turcice, ceea ce a făcut ca hanii tătarilor din Crimeea, sau 
turcofonul Tamerlan, în Asia Centrală, să se pretindă mai 
târziu descendenți din Genghis Han (cf. în Anexa istorică, 


94 De-a dacii şi romanii 


„Relaţiile reale ale tătarilor din Crimeea cu Moldova și Vala- 
hia“, pp. 249 și'urm.). 

2. În Caucaz, cum am văzut, în sec. al XIX-lea, rezistența 
triburilor de munteni în fața tăvălugului rusesc, sub condu- 
cerea de fier a imamului Șamil, a reunit vreme de un sfert de 
secol populaţii din Daghestan și cecenii, toți aceștia vorbind 
limbi complet diferite între ele. Acei munteni răzvrătiți erau 
numiți de-a valma, de către ruși, tătari, ceceni sau lezghini. 

Desigur, întotdeauna există cel puţin o limbă de comu- 
nicare, o lingua franca, dar ideea că într-o asemenea federa- 
ţie triburile vorbesc aceeași limbă este nenecesară. Și, nu o 
vom repeta îndeajuns, istoria autentică ne arată cum diver- 
sitatea lingvistică a fost întotdeauna regula. 


Nicolae Iorga şi deșertul ţărilor române 


Am spus deja: nu toţi istoricii și lingviștii au fost 
precum protocroniștii lui Ceaușescu. Pentru a începe însă cu 
un exemplu de deturnare, falsificare, invenţie pioasă și de 
creaţie literară manipulatoare în sens naționalist, să luăm ma- 
sivul tom al lui Nicolae Iorga Zstoria românilor prin călători, 
care e presărat cu încercări pur literare de a descrie niște fic- 
ționale țări române în Evul Mediu. Totuşi, cu toate metafo- 
rele sale idilice despre mileniul de tăcere, Iorga recunoaște, 
înduioșător și trist în același timp: 

Călătoriile în pământul românesc încep abia la sfârșitul veacului 
al XIV-lea. [...] Cauza este că marile drumuri de comunicaţii cu 
Răsăritul și cu Sud-Estul european nu treceau prin părțile noas- 
tre. Erau doar două drumuri mari către Răsărit: unul trecea /z 
nord de Moldova de mai târziu, prin părţile Galiției. [...] Un alt 
drum, care ducea către Peninsula Balcanică, trecea prin Ungaria, 

străbătând-o în diagonală. Drumul acesta era obișnuit și în vre- 
mea bizantinilor: el ajungea în părțile Belgradului. [...] În felul 
acesta, noi eram cuprinși, ca o regiune fără rost pentru cultură, 
în triunghiul care se făcea între aceste două linii de drumuri. lată 
de ce n-au trecut călători prin părțile noastre înainte de Ulrich 
von Tennstadt și Peter Sparnau, la 1389. 


Carevasăzică, cum e nevoit să recunoască și lorga, nu 
există nici o singură mărturie scrisă despre regiunile de la 
nord de Dunăre între retragerea romană (271) și jurnalul 
unor pelerini germani întorși de la Ierusalim (1389). 

Dar și acea primă mărturie e sărăcuţă, căci cei doi pele- 
rini întorși de la Ierusalim, Ulrich von Tennstadt și Peter 
Sparnau, nu oferă decât enumerarea, în germană, a unor 
sate sau târguleţe traversate rapid dincolo de Dunăre: Rus- 
senau — Roșiorii de Vede — Câmpulung, și se pornesc de 
îndată spre Ardeal. Asta se întâmpla, desigur, după „descă- 
lecarea“ românilor de dincolo de munți. 

Fără voie, lorga face niște dezvăluiri care pun într-o lu- 
mină flagrantă izolarea ținuturilor ce aveau să devină româ- 
nești și lipsa de interes geostrategic a acestora pentru marile 
puteri care se conturau, interes ce nu putea fi decât acela de 
a crea nişte zone-tampon pentru a stăvili pericolul mortal 
care se arătase în mod repetat a veni dinspre stepele Asiei, 
stepe al căror capăt natural sunt platourile Moldovei și câm- 
pia Bărăganului. 

În acele condiţii de izolare cvasi-totală, este limpede că 
limba vorbită de colonii romanici din nordul Moldovei, cei 
ai lui Dragoș, veniți din Maramureșul supus regilor ma- 
ghiari, nu ar fi putut în mod logic poseda toate acele simi- 
litudini structurale cu albaneza și bulgara pe care le-am 
enumerat și a căror descriere va continua. La fel, ca influ- 
ențe slave, coloniștii din Moldova ar fi avut mai degrabă la 

îndemână vecinătatea rutenilor, iar nu pe cea a bulgarilor ma- 
cedoneni (unde numele Mirce, de pildă, care a dat românescul 
Mircea, este foarte frecvent) şi vecinătatea sârbilor. De la ru- 
teni însă avem în română doar regionalisme recente și foarte 
puțin numeroase, precum Porincă sau Pulub (porumbel). 

La fel, nu ne-am aștepta să avem în Moldova o dinastie cu 
nume aromânesc: Mușatinii (musat = frumos, în aromână). 

Coloniștii din Maramureș au adus în schimb, cum ne-am 
fi așteptat, magbhiarisme importante precum oraș sau gând 
(vezi: „Biruit-au gândul“), identice în Moldova și în Munte- 
nia. Invers, absenţa totală a turcismelor de tip cuman-peceneg 
din graiurile moldovean și muntenesc arată că vorbitorii lor 
nu au avut un contact prelungit cu acea populaţie care stăpâ- 
nise vreme de secole câmpiile Moldovei și Munteniei și a 
cărei limbă ne este în detaliu cunoscută din acel Codex Coma- 
nicus pe care l-am mai prezentat (cf. Dacopatia, pp. 284, 391, 
ed. 2021). 

Absența termenilor cumani în română este un argument 
de același tip cu cel care ne arată că populaţiile roma au 
ajuns în Balcani, traversând Imperiul Bizantin, într-un mo- 
ment în care turcii era total absenţi din Anatolia sau încă 
nu se implantaseră suficient acolo. Într-adevăr, graiurile 
romilor, de toate tipurile, atât de permeabile influențelor 
exterioare, nu prezintă nici un termen turc vechi (cum am 
arătat-o de asemenea, cf. Dacopatia, p. 375, ed. 2021). 

Dar acei „valahi“ românofoni din Balcani nu s-au mutat, 
prin Ardeal, până în Moldova și Muntenia pentru că și-ar fi 
simțit vreo afinitate cu anticii daci, despre care nu aveau idee, 
ci pentru că situaţia era propice. Așa încât, atunci când li s-a 
propus, cu sprijin politic nemenţionat și care ne va fi pentru 
totdeauna neclar, să treacă munții stabilindu-se unii mai în- 
tâi în zona Câmpulungului de Argeș, iar câteva decenii mai 


„Retragerea aureliană “ 97 


târziu alții veniţi din Maramureș în Moldova, au făcut-o 
ducând în ambele regiuni o limbă unitară, care rezultase în 
Balcani din simbioza cu albaneza și bulgara. 

Până la urmă, chiar și numele de Moldova e revelator: 
el se arată a veni cel mai probabil din slavă, de la mold, 
mlad = tânăr, nou, rădăcină pe care o avem într-un cuvânt 
împrumutat din slava balcanică precum m/ădiţă. Atât râul, 
cât și apa primiseră probabil numele de la o populaţie slavă 
anterioară, sau care încă mai trăia rarefiat acolo: Moldova 
nu pare a fi altceva decât Țara Nouă, o Newfoundland. De 
altfel mai toate numele de râuri din România sunt fie slave 
(Bistrita = Rapida); fie iraniene arhaice precum Prut și, mai 
jos, Dunărea, sau spre est Nistrul; sau chiar maghiare, cum 
ghicise cronicarul Grigore Ureche în cazul originii nume- 
lui Siretului (Ureche scrie, corect, că Siret e un nume dat 
de maghiari, în drumul lor spre Pannonia, de la szeret, „fru- 
mos“). În final, legenda cu căţeaua Molda a lui Dragoș are 
aceeași valoare pe cât are cea despre păstorul Bucur de pe 
Dâmboviţa („Apa cu stejari“ în slava balcanică), ca să nu 
mai zicem că și Molda pare un nume slav balcanic: Tine- 
rica, Fetiţa. 


Maramureșul şi perplexitatea 
unui balcanolog: Tache Papahagi 


Așa ajungem la acest micro-habitat esenţial pentru 
înţelegerea evoluției românității, Maramureșul. Din nou: a 
crede că mecanisme gramaticale atât de fine precum cele pre- 
zentate mai sus pot fi identice și născute spontan în româna 
din Maramureș și în albaneza din Epir sau Macedonia este 

cu totul fantezist și inacceptabil. Limbile respective ar fi trebuit 
să evolueze diferit și să se afle în plină divergență în timpu- 
rile istorice. 

În privința uniformității suspecte a limbii române pro- 
priu-zise, principala problemă și interogaţie legitimă fusese 
deja formulată și rezumată foarte limpede de către marele 
balcanolog de origine aromână Tache Papahagi, în lucrarea 
sa de doctorat Graiul și folclorul Maramureșului (republicată 
imprudent, în plin curent comunist-protocronist și dacopat, 
la Editura Minerva în 1981). Pentru studiul asupra Maramu- 
reşului, identitatea lui Papahagi este primordială. El era un 
aromân din Macedonia grecească (născut cu puţin înainte 
de 1900 în târgul Avdella din Grecia) și care studiase în școli 
românești din Ioannina (în Grecia, dar fostă „capitală“ a 
faimosului șef albanez Ali Pașa) și Bitola (în „Macedonia de 
Nord“ slavă de astăzi). De aceea, aromâna fiind limba lui 
maternă, iar el — un lingvist de o onestitate absolută, remar- 
cile lui asupra Maramureșului pe care l-a studiat în detaliu, 
prin anii 1920, sunt de cea mai înaltă importanță. 

Papahagi (Papahagi, Graiul, pp. 130-131) relevă faptul că: 

etnografia istorică a Moldovei prezintă multe și interesante tră- 

sături caracteristice de unitate etno-lingvistică [cu Maramureșul). 

În acest cadru istoric, în strânsă legătură cu această problemă ar 

apărea și cea privitoare la elementul românesc din lungul mun- 

ţilor Haemului, element care, până la distrugerea imperiului 

Asăneștilor, forma o populațiune numeroasă și dominantă în 

regiunile păstoreşti; și atunci, în mod firesc s-ar pune întrebarea: 

ce a devenit acel element românesc din Tracia muntoasă? Evi- 
dent, o parte s-a bulgarizat în cursul secolelor, o câtime va fi 
pierit in exilul din Asia-Mică, în număr redus s-a așezat pe ver- 
santul sudic al Haemului. Restul ce va fi devenit? Să admitem 
oare că a trecut în nordul Dunării? În cazul acesta, dacă era firesc 
ca o frântură a unei entităţi păstoreşti să migreze urmând lanţul 

muntos balcano-carpatin pentru ca la un moment dat să se 
oprească tocmai în munţii din nordul Tisei, şi anume în prelun- 
girile nord-vestice ale Carpaţilor, nu vedem de ce nu am admite 
până la un punct şi o migrare analoagă și în altă direcţie, și anume: 
din Estul rodopic o parte să fi apucat prin Dobrogea pentru a se 
stabili apoi în nordul Dunării, adică în regiunile Moldovei. 


Tache Papahagi remarcă, cu mare justeţe, izolarea naturală 
a Maramureșului, ceea ce face cu totul improbabil ca o ase- 
menea uniformitate a limbii române să se datoreze unui alt 
fenomen decât o migraţie recentă din sud (la care se adaugă 
faptul că maramureșenii au fost dintotdeauna ortodocși și nu 
vădesc influențe catolice maghiare, ceea ce arată că fuseseră 
anterior supuși ritului bulgar). 

Sigur, afinitatea graiului maramureșean cu cel moldovean 
era de așteptat, dată fiind „descălecarea“ din Maramureș în 
Moldova, nu însă și identitatea structurală cu graiurile aro- 
mânilor (și încă Papahagi nu remarcase identitatea structurală 
atât de extinsă și delicată cu albaneza, pe care am schițat-o 
deja); dar, remarcând că femeile maramureșene nu părăseau 
mai niciodată regiunea, Papahagi scrie cu perplexitate: 

Ne-am fi așteptat ca în fața atâtor viscoliri barbare care puteau 

tangenta și acest ţinut, ca și în faţa altor vicisitudini istorice, gra- 

iul maramureșean să apuce direcţia unei cristalizări izolate, care 
să-l îndepărteze cât mai mult de restul graiului românesc; şi 
aceasta s-ar fi putut petrece cu atât mai ușor, cu cât în perioada 
de formaţiune a poporului român această regiune ar fi rămas cu 
totul izolată. Pentru formațiunea limbii române nu putem admite 
spaţiul pe care astăzi îl ocupă poporul român în nordul Dunării, 
pentru că perfecta unitate lingvistică exclude așa ceva. De altfel, nici 
alte considerațiuni, cum ar fi, bunăoară, cele toponimice, nu ple- 
dează pentru o atare părere. În Maramureş, urmărind, de exem- 

plu, numirile localităților, se poate constata originea nelatină a 

celor mai multe. 

Urmează o serie de exemple de nume de localităţi din 
maghiară și slavă din Maramureș. Apoi: 

Dată fiind izolarea geografică în care s-a găsit Maramureșul timp 
de atâtea secole, ar fi fost firesc lucru ca graiul lui să prezinte un 
aspect cât mai diferențiat de restul domeniului dacoromân... și 
aceasta nu numai din punct de vedere lexical, ci chiar sub aspec- 
tul fonetic. Totuși, faţă de alte regiuni dialectale nord-dunărene, 
particularităţile fonetice caracteristice graiului maramureșean nu 
corespund așteptărilor pe care le-ar îndreptăţi situațiunea geo- 
grafică a acestui ținut. [...] Contactul pe care l-a avut Maramu- 
reșul cu celelalte ținuturi românești a fost, relativ, foarte slab: că 
un număr foarte redus de maramureșeni se ducea cu plutele pe 
Tisa în jos, sau că mergea la lucru înspre Banat sau regiunea Si- 
biului etc., aceasta nu putea constitui un aport reliefabil în ceea 
ce privește realitatea lingvistică, pentru că femeia maramureșeană 
n-a prea depășit hotarele judeţului său. 


Onestitatea lui intelectuală şi fineţea judecății lui Papahagi 
contrastează total cu derivele contemporane ale Zzcopazi/or și 
tracomanilor. De altfel, e posibil ca limita ridicolului acade- 
mic să fi fost atinsă în zilele noastre de cercetătorul Sorin 
Paliga, care într-un text (Cătălin Borangic, Sorin Paliga, Note 
pe marginea originii şi a rolului armurilor geto-dacilor în ritu- 
alurile funerare, Acta Centri Lucusiensis, I, 2013, pp. 5—23) se 
ocupă de numele lui Zalmoxis, pe care el îl apropie de... za 
și zale... În realitate, za şi zale vin din greacă, din vocabula- 
rul militar bizantin, de la tâBa, preluat și în română. 


Perplexitatea lui Densusianu 


Un alt fapt important (pe care insista și lingvistul 
Ovid Densusianu, nepot de frate al părintelui „dacopatiei“, 
Nicolae Densusianu, dar care ocupă o poziţie autentic ști- 

ințifică și complet opusă celei a extravagantului său unchi) 
este că româna nu poate reprezenta exclusiv descendenta 
limbii vorbite în momentul ocupării Daciei de legiunile lui 
Traian, ci trebuie înțeles că ea reprezintă acumularea a valuri 
succesive de latinitate balcanică. 

Balcanii (Moesia și Iliria) vorbeau deja latină de mai 
multe secole în momentul războaielor Romei cu dacii. Așa 
încât mai degrabă latinizarea incompletă a albanezilor stâr- 
neşte nedumerire şi întrebări privind originea lor, precum 
şi faptul, pe care l-am subliniat, că limba albaneză nu vădește 
nici un contact antic cu limba greacă, ceea ce înseamnă că 
vorbitorii ei — shqiptarët, şcipetarii, arbănașii sau arnăuţii 
noștri istorici — provin dintr-o regiune septentrională unde 
au fost departe de lumea greacă. 

Fondul latin al românei și albanezei ne indică o civiliza- 
ţie rurală (și creştin-țărănească) mai degrabă decât una ur- 
bană, ca în Gallia, de pildă. Ba chiar, pe alocuri, caracterul 
rural și agrar e mai vizibil în română decât în albaneză. Să 
ne gândim la faptul că în română cetate (de la civitate-m din 
latină) reprezintă în primul rând un punct fortificat şi mi- 
litarizat, pe când qytet (pronunţat: ciutet) în albaneză este 
orașul în sine prin opoziție cu fat, „satul“. Ba chiar și aici 
româna a deformat termenul, pierzând acel f inițial care 
indică etimologia szz-ului: fossatum = înconjurat de o fosă, 
de un șanț. Din analiza detaliată a inscripţiilor latine de pe 
teritoriul României, Densusianu nu găsește nimic care să 
prevestească evoluțiile românei. 

Cât despre cătun, și acesta e comun cu albaneza, ba chiar 
există și în sârbă, în ambele limbi termenul fiind katun. Alba- 
neza are ambele, și katun, și katund, deși una din teorii este că 
ar fi un împrumut din aromânul cătun. În aromână cătun (să- 
tuc, așezare mică) se află în evidentă relaţie cu cătună = bordei. 

(Tache Papahagi face o apropiere interesantă de rădăcina *kat-, 
„loc în care se stă“ în iraniană, însă termen migrator pe o vastă 
arie indo-europeană — pentru un loc în care se poposește sau 
se doarme, cf. Anexa lingvistică, p. 218). 

În final, trebuie subliniat cu insistență că a existat și o 
tendință lingvistică românească total neideologizată, care a 
căutat să deslușească adevărul. Ovid Densusianu îi dădea 
astfel în mare parte dreptate austriacului Roesler și critica 
amatorismul naţionalist al unuia ca Hasdeu. 


Cele două babitaturi/ecosisteme lingvistice 


Puţină geografie culturală acum, combinată cu cele 
mai moderne metode ale lingvisticii contemporane: cine 
priveşte cu atenţie o hartă fizică a României, neluând în 
seamă frontierele politice moderne, nu poate să nu remarce 
fărâmițarea teritoriului în câteva zone, sau continuumuri 
geografice, total distincte. Două habitaturi/ecosisteme sunt 
esenţiale (v. zonele hașurate în harta de la p. 103): 

1. Zona cuprinsă în arcul Carpaţilor, în principal Tran- 
silvania şi Banatul, care au fost Dacia propriu-zisă (cum am 
tot amintit, provincia romană a Daciei acoperea Transilva- 
nia, Banatul și Oltenia de astăzi). 

2. Dincolo de munți și de Olt — câmpia Bărăganului și 
platourile Moldovei, ambele fiind prelungirea naturală a unei 
uriașe zone plate ce se întinde până la munții Urali, cuprin- 
zând stepele pontice, din nordul Mării Negre, zonă extrem 
de fertilă şi care e traversată de fluvii și râuri ce poartă până 
astăzi nume iraniene, date de sciți: Prut, Nistru (Dniestr), 
Nipru (Dniepr) şi Don (acestea trei din urmă, ca și probabil 
Dunărea, având nume formate cu don, care înseamnă apă și 

în zilele noastre în limba osetă din Caucaz, descendenta 
limbii sciţilor iranieni). 

3. Dobrogea nu intră în cauză aici, fiind alăturată foarte 
recent statului român și reprezentând, geografic şi demogra- 
fic, până în sec. al XIX-lea, doar o simplă prelungire a Bul- 
gariei de nord. 

Când vizualizăm decorul spaţiului despre care s-a spus 
tradițional că ar fi fost cel al formării limbii române trebuie 
aşadar să facem abstracţie de granițele politice de astăzi, care 
sunt niște limite imaginare, și să vedem Dunărea și mai ales 
arcul munţilor Carpaţi ca pe niște frontiere naturale. 

Până în epoca modernă, punctele de traversare a munți- 
lor Carpaţi au fost foarte puţine, principalele fiind defileul 

Oltului și trecătoarea naturală unde avea să se ridice Brașo- 
vul; mai precis: pentru Moldova — zona celor două trecători 
montane mai importante, cea prin Cheile Bicazului și cea 
prin pasul Oituz; iar spre Muntenia: pasul Rucăr-Bran și 
ruta de-a lungul Oltului, prin pasul Turnu Roșu. Pe valea 
Oltului aveau și să urce romanii la prima încercare de a pă- 
trunde în Dacia, ducând bătălia la locul numit de Jordanes 
Tapae (probabil Turnu Roșu). Pe acolo aveau să treacă în 
sec. al XIV-lea și amintiţii pelerini germani întorși de la 
Ierusalim. Tot pe acolo au urcat parte din drum și pelerinii 
de la Ierusalim pe care îi menţionează Nicolae Iorga. 


„Zonele de refugiu“ şi „zonele de expansiune“ 


Avem așadar în România de astăzi două configurații 
distincte, separate de-a lungul istoriei și care au fost cufundate 
într-un mileniu de tăcere a documentelor, între secolele III şi 
XIII. Decupat atât de arbitrar, spaţiul României de azi se arată 
total nepotrivit pentru a fi putut fi locuit vreodată de o popu- 
laţie omogenă, vorbind aceeași limbă sau limbi, fără întreru- 
pere, din Antichitate și până în Evul Mediu. Un lucru care 
trebuie înțeles este importanța reliefului în sociologia limbilor. 
Desigur, relieful nu joacă absolut nici un rol în structura, ti- 
pologia sau fonetica limbilor (am arătat-o în Babel, pp. 17-19, 
ed. 2022), altfel zis limba nu este influențată de geografie. În 
schimb, geografia poate asigura, poate menţine sau favoriza 
diversitatea lingvistică. Munţii, în special, fiind o „zonă de re- 
fugiu“, fac ca limbi total diferite, deseori cu tipologii și sisteme 
fonetice care nu au nimic în comun, să se mențină una lângă 
alta, în văi sau pe platouri cu căi de comunicare limitate între 

ele. Câmpiile, zonele de stepă, în schimb, „zone de expansi- 
une“, sunt în general ocupate de o singură familie de limbi, 
deseori de o singură limbă. 

Sigur, vorbim aici de condiţiile istorice naturale ale di- 
versităţii lingvistice, cele din timpurile străvechi, iar nu de 
istoria modernă și — mai ales — nu de epoca noastră indus- 
trială și postindustrială, cu drumuri moderne pe mai toată 
planeta și facilități de transport niciodată existente în istorie 
până recent. Vorbim de timpurile istorice și preistorice și 
de condiţiile naturale ale diversităţii lingvistice, care au per- 
mis menţinerea bascilor non-indo-europeni în Pirinei și au 
făcut din munţii Caucaz sau Hindukush depozitele unor 
limbi dintre cele mai diverse și, mai peste tot în acele regiuni, 
complet neînrudite între ele. 

„Zone de refugiu“ și „zone de expansiune“: termenii îi 
aparţin unei lingviste contemporane, Johanna Nichols, care 
în Linguistic Diversity in Space and Time (pp. 13-17) propune 
ca exemplu definitiv o comparaţie între Caucaz și stepele 
Asiei de vest care îl mărginesc şi care merg de la Urali până 
la munţii Carpaţi și până la Dunăre. Câmpia Bărăganului, 
în Muntenia, și platourile Moldovei sunt doar capătul cel 
mai vestic al acestor stepe asiatice. Caucazul, mărginind acele 
stepe, este o residual zone, o „zonă de refugiu“. Stepa, în 
schimb (care merge până la Carpaţi), este o spread zone, „o 
zonă de expansiune“, care se oprește la Carpaţi. 

Caucazul (cu care putem compara Carpaţii, deși lanţul 
masivului caucazian este mult mai înalt și mai abrupt) e 
cunoscut pentru: 1. uriașa sa diversitate lingvistică, atât struc- 
turală, cât și genetică; 2. caracterul distinct non-indo-euro- 
pean al limbilor vorbite acolo; 3. Caucazul este un refugiu 
pentru felurite limbi și populaţii din ariile adiacente; într-un 
asemenea loc, limbile se acumulează în loc să se înlocuiască 

una pe alta. Asta a făcut ca în Caucazul de nord, pe lângă 
limbile indigene, să se adauge oseta, limbă est-iraniană, des- 
cendenta celei vorbite de sciţii/alanii care au populat stepele 
între Carpaţi și Urali, precum și limbi turcice cum e limba 
kumik, descendenta cea mai probabilă a limbii cumanilor. 
Ambele limbi, oseta iraniană și kumîka turcică, se arată a se 
fi refugiat în Caucaz abia în sec. al XIII-lea, în momentul 
catastrofei mongole. 

Stepa, în schimb, „zonă de expansiune“, spread zone, di- 
feră cu totul de munte, în fiecare din modurile menționate: 
1. de-a lungul istoriei, încă din Neolitic, stepa vest-asiatică 
ce se întinde până la Carpaţi a fost dominată de o singură 
familie de limbi sau de o singură limbă venită din Asia cen- 
crală; 2. limbile (sau limba) stepei nu rămân multă vreme 
dominante și sunt în cele din urmă înlocuite de o altă fami- 
lie de limbi vorbite de o populaţie nomadă și dominatoare; 
3. direcţia înlocuirii populaţiei anterioare de către o alta este 
aproape întotdeauna spre vest și sud, sau sud-vest. 

Succesiunea istorică a stăpânilor stepei este cunoscută și 
universal acceptată de istorici și lingviști: 1. primul val a fost 
cel al indo-europenilor care au colonizat, începând din mi- 
leniul IV î.e.n., întregul continent european și care aveau să 
dea naștere, prin separare și diversificare, marilor familii 
lingvistice europene istorice — italicii, celții, germanicii, bal- 
to-slavii — și populațiilor din zona Pannoniei, Ardealului și 
nordului Balcanilor (grecii sunt în schimb veniţi pe la sud, 
direct din Anatolia, cum a dovedit-o definitiv Leonard Pal- 
mer (cf. Bibliografia); vezi de asemenea mai jos remarcile 
despre „leagănul“ indo-europenilor); 2. a urmat, începând 
cu mileniul I î.e.n., sau poate chiar înainte, valul iranian, 
cei cunoscuți drept sciți și sarmaţi și care au dominat stepa, 

între Carpaţi și munții Urali, vreme de două milenii; 3. ira- 
nienilor le-a succedat, începând de la răscrucea primului 
mileniu e.n., valul turcic (hazarii, cumanii etc.), val final 
care dă și astăzi caracterul distinct al Asiei centrale și al 
stepei din nordul Caucazului. 

Toate aceste populaţii au fost denumite în mod divers 
de autorii antici, care au folosit deseori calificative standar- 
dizate („sciți “, „sarmaţi“ etc.), etichete facile pentru anumite 
regiuni, ei neavând mijloacele metodologice — și nici inte- 
resul — de a cerceta graiurile populațiilor din zonele indicate. 
Privit astfel, din perspectiva istorică schiţată de Johanna 
Nichols (şi anterior de lingvistul rus Gheorghi Klimov), 
apare extrem de improbabil — ba chiar cu totul imposibil — 
ca o populaţie indo-europeană, a cărei limbă nu ne este 
cunoscută, „dacii“ din sud-vestul Ardealului actual, să se fi 
extins peste munți, spre est, în câmpiile dominate de sciţii 
iranieni, și ca în franjurile de așezări umane ale presupuselor 
triburi trecute peste munți, în absenţa unei administrații și 
a unor căi de comunicare practicabile şi de anvergură, să se 
fi continuat să se vorbească, peste generaţii, o limbă unitară, 
identică cu cea a celor lăsaţi în urmă în munţii și platourile 
Banatului (limba dacilor). 

Ficţiunea potrivit căreia „limba geto-dacă“ era uniformă 
pe un teritoriu atât de fragmentat și variat cum este cel al 
României de azi, ba chiar și într-o parte a Balcanilor, și că 
ea ar fi fost uniform înlocuită de o formă de latină vulgară, 
devenită apoi o limbă neolatină unitară, dezvoltată la fel de 
unitar de o parte şi de alta a Dunării și a munţilor Carpaţi, 
este o ficțiune fantezistă și absurdă, ceva nesprijinit de ști- 
ință, de lingvistică şi antropologie și fără vreun alt corespon- 
dent undeva pe planetă. 

Imposibilitatea uniformității lingvistice 
românești altfel decât printr-o expansiune 
recentă: „descălecările “ 


O comparaţie cu Caucazul ne-ar fi iarăși aici utilă 
pentru a înţelege imposibilitatea unei asemenea uniformități 
lingvistice spontane. De la Craiova la Suceava sunt cca 700 
de km, fie de-o parte, fie de cealaltă a arcului Carpaţilor. Asta 
echivalează, de-a lungul Caucazului de Nord, cu distanţa din 
Maikop, capitala republicii autonome Adigheia, până la Ma- 
hacikala, capitala Daghestanului, la Marea Caspică. În am- 
bele cazuri, se merge de-a lungul munților, deoarece lanţul 
muntos nu poate fi traversat decât în puncte rare și în nici un 
caz o şosea, sau fie și drumuri de păstori, nu ar putea urma 
crestele. În câmpia Caucazului de nord însă, de-a lungul dru- 
mului spre Marea Caspică, se traversează republicile auto- 
nome: Adigheia, Karaceai-Cerchezia, Kabardino-Balkaria, 
Osetia de Nord, Ingușetia, Cecenia și Daghestanul. În fiecare 
din acestea se vorbesc limbi diferite. În Karaceai-Cerchezia și 
Kabardino-Balkaria se vorbesc câte două limbi. În Daghestan, 
caz unic pe planetă, aproape 30 de limbi recunoscute oficial, 
fiecare cu dialectele ei. 

În cazul munților Carpaţi, întâlnim o oarecare diversitate, 
așa cum ne-am aștepta, în interiorul arcului muntos: români, 
sași, maghiari și secui. În afara arcului însă, din Bucovina și 
până la Dunăre, uniformitatea limbii este, de la primele ates- 
tări scrise, totală și suspectă, fiind în plus identică cu cea de 
peste munți, din Ardeal. 

Ca toate lanţurile muntoase, Caucazul reprezintă, spu- 
neam, o zonă de refugiu. În Europa propriu-zisă, exem- 
plul cel mai grăitor sunt munţii Pirinei, în care o masivă 

populaţie non-indo-europeană, bascii, a rămas cu limba sa 
exotică încă din Neolitic, deşi teritoriul pe care este vorbită 
astăzi s-a restrâns în epoca istorică. În Antichitate, în munţii 
Alpi este de asemenea atestată o populaţie non-indo-euro- 
peană, iar dacă luăm exemplul munţilor Hindukush și Pamir, 
izolarea oferită de ei a permis până astăzi supraviețuirea unor 
populații indo-europene, așa-numiții kafiri, rămași politeiști 
' Într-o mare musulmană, dar și, precum bascii în Pirinei, o 
populaţie non-indo-europeană, vorbitorii de burushaski. In- 
vers, în Caucazul de nord, zonă de refugiu, s-au retras un 
popor indo-european, osetii, descendenții sciţilor/alanilor/ 
iașilor, dar și populaţii turcice (karaceai şi balkari) vorbi- 
toare ale unei limbi foarte apropiate de kumîka stepelor, 
aceștia din urmă fiind cel mai probabil, spuneam, descen- 
denții resturilor cumanilor. De aceea, starea de ignoranță 
cvasi-totală în care ne aflăm în legătură cu limba (limbile) 
dacilor nu ne permite să afirmăm dacă nu cumva printre 
membrii confederaţiilor tribale numite generic „daci“ nu se 
aflau, prin munţii Carpaţi, și populaţii non-indo-europene 
rămase din Neolitic. 

Un fapt incontestabil va fi așadar amintit periodic aici: în 
cursul istoriei, pe întreaga planetă, diversitatea lingvistică a 
fost regula. O uniformitate lingvistică cum este cea a limbii 
române, începând din sec. al XIV-lea, de-o parte și de alta a 
arcului muntos al Carpaţilor, lung de peste 700 de km în 
interiorul frontierelor României moderne, nu indică altceva — 
cum o arată toate celelalte exemple menţionate — decât o 
expansiune recentă într-o zonă devastată după invazia mon- 
golă, care a fost repopulată relativ rapid de cei nou-veniţi și 
care avea să rămână în continuare greu de apărat, deschisă 
fiind în fața atacurilor masive dinspre est și sud. 


UN FIR AL ISTORIEI 
ȘI AUTORII ANTICI 


Indo-europenii 


Una din obsesiile Zzcopate este că dacii ar fi descen- 
denții direcți ai primilor indo-europeni, deoarece aceștia ar fi 
apărut din senin la nordul Mării Negre, „leagănul“ și locul 
de naștere al limbii arhaice a indo-europenilor, de unde aceștia, 
reprezentaţi de culturi primitive, dar rafinate, precum lamnaia, 
Cucuteni, „cultura kurganelor“, ar fi populat întreaga Europă 
spre vest și Asia până în India spre est. 

Totul pleacă de la teoria veche a unei cercetătoare ameri- 
cano-lituaniene, Marija Gimbutas, teorie care a avut un uriaș 
ecou, atât în Occident, cât și în blocul comunist, deoarece 
părea foarte simplă și logică. Teza prezenta toate elementele 
unei seducătoare mitologii populare: indo-europenii ar fi fost 
o civilizaţie războinică, structurată ierarhic aproape proto-fe- 
udal, cultură superioară care domesticise calul și inventase 
carul de război. Puternicii lideri tribali indo-europeni erau 
îngropaţi în „kurgane“, movile țuguiate sub care zăceau îm- 
brăcaţi în regalia impunătoare, arme, aur și harnașamente. 
În varianta „tradițională“, daco-geţii abia dacă s-ar fi deplasat 
de la „leagănul“ primitiv, ba chiar, potrivit unor proiecții 
fanteziste, ei s-ar fi extins până acolo. 


Un fir al istoriei și autorii antici III 


Am arătat deja, în volumul Babel, unde am tradus şi com- 
pletat un text al marelui lingvist care a fost Nikolai Trubetzkoy, 
de ce teoria clasică acceptată care propune teritoriul aproxi- 
mativ al Ucrainei de azi şi al Rusiei de sud ca leagăn al „indo- 
europenilor“ (aproximativ teritoriul care duce de la stepele 
din nordul Mării Negre la nordul Caucazului și la Marea 
Caspică) este eronată și imposibil de acceptat — deși și-a croit 
drum în manualele universitare. 

Leagănul indo-europenilor nu poate să fi fost decât în 
sudul Caucazului, în răsăritul Anatoliei de astăzi. Demon- 
strația mea era simplă: limbile pre-indo-europene din Eu- 
ropa nu au genuri gramaticale. Nici basca, în occidentul 
continentului, nici limbile finice și lapona din nord, nici 
măcar etrusca vorbită în antichitate în Italia de azi, în Tos- 
cana, nu posedau genuri gramaticale. Ipoteza nașterii, în 
vecinătatea lor, a unor limbi cu complicatul mecanism al 
celor trei genuri gramaticale și cu flexiune internă cum sunt 
cele indo-europene e neverosimilă. 

Toate acestea nu indică altceva decât că indo-europeana 
trebuie să se fi format în vecinătatea limbilor semitice și ca- 
ucaziene, atât de nord, cât și de sud. Asta exclude pentru 
indo-europeană un leagăn la nordul Mării Negre și exclude 
de asemenea cu totul regiunea Dunării, îndepărtată atât de 
caucazieni, cât și de semiţi și unde în Neolitic trebuie să se 
fi vorbit limbi paleo-europene care formau probabil veriga 
între bască și limbile finice, acestea având o tipologie agluti- 
nantă. Totul indică așadar că proto-indo-europeana trebuie 
să se fi format în estul Anatoliei, în vecinătatea semiţilor și a 
caucazienilor. 

Sudul Ucrainei și Rusiei de astăzi a fost așadar doar o zonă 
de tranzit prin care au trecut parte din indo-europenii care 
au colonizat Europa. Lucrul este incontestabil, iar cultura 

kurganelor, atât de mult popularizată de Marija Gimbutas, 
era foarte probabil, cel puţin parţial, indo-europeană, însă 
de o dată mult mai recentă, aceia fiind probabil iranienii din 
mijlocul cărora aveau să apară sciţii. 

Desigur, este probabil ca strămoșii populațiilor pe care le 
numim „daci“ și „traci“ să fi ajuns în locurile în care îi găsim 
în timpurile istorice venind, în urmă cu trei milenii, pe la 
nordul Mării Negre. Asta explică și de ce — cum dăinuiește 
consensul lingvistic — ele erau limbi de tip satem, precum 
limbile slave și cele iraniene. Am avea de-a face acolo, așadar, 
cu un continuum lingvistic. Nu este de mirare, așadar, că 
albaneza e la rândul ei o limbă de tip satem, în vreme ce greaca 
este de tip centum (așa cum erau și cele anatoliene, precum 
hitita). Strămoșii grecilor au ajuns în locurile lor istorice tra- 
versând marea dinspre Asia Mică. 

Revenind la teoria modernă, extrem de coerentă și veri- 
ficabilă, a Johannei Nichols, este limpede că teritoriul Mol- 
dovei și Bărăganul Munteniei nu sunt altceva decât capătul 
extrem-vestic al unei spread zone care se întinde până la 
munții Urali și că acele câmpi! au fost bântuite de nomazii 
stepei și de imperiile lor efemere, până la apariţia primelor 
formaţiuni statale — „descălecările“ — ale românilor coborâți, 
iniţial cu prudenţă și lent, de dincolo de munții Ardealului. 
Asta, am mai spus, s-a întâmplat în secolele XIII-XIV, după 
catastrofa generală care au fost invaziile mongole. 

Odată plasat totul în această adâncime istorică, este la 
fel de limpede că acele platouri și câmpii ale Moldovei şi 
Bărăganului, deschise spre stepele Asiei, nu au putut nicio- 
dată fi dominate de „dacii“ din Transilvania și Banatul ac- 
tual, în absenţa unei administrații centralizate, a unei forme 
de scriere şi a căilor de comunicare. 


Un fir al istoriei și autorii antici 113 


Nomazii războinici din stepele sudului Ucrainei de azi 
nu puteau fi decât populaţii iraniene și vechi-europene, apoi 
turcofone, venite dinspre est. Iar „dacii“ și ceilalți balcanici 
nu pot în mod evident fi printre „primii“ indo-europeni, 
din moment ce ei reprezintă un val ulterior celor care colo- 
nizaseră deja Europa occidentală, nordică și centrală. 


Preistoria: Epoca Bronzului 


și apariția „geților“ 


Jumătatea mileniului I î.e.n., altfel zis aproximativ 
anul 500 î.e.n., poate fi punctul de plecare de la care e justificat 
să formulăm ipoteze sprijinite prin fapte şi surse concrete. 
Neantul istoric anterior, altfel zis Epoca Bronzului (convenţio- 
nal: 3000-1000 î.e.n.) şi înainte de anul 3000 î.e.n.: Neoliticul, 
acel neant nu poate fi umplut cu supoziţii și ideologii moderne. 

În vremea lui Herodot, găsim că Dunărea este limita 
între Balcani (chiar și nordul peninsulei fiind pe atunci un 
mister pentru greci) şi, peste Dunăre, lumea nomazilor sciți 
iranieni, care se întindeau din Pannonia până în Asia Cen- 
trală (stepa fiind, cum am arătat, o „zonă de expansiune“). 

În Balcani, în Bulgaria de astăzi, Herodot menţionează 
o populaţie tracică („geții“) supusă de Darius al Persiei îna- 
inte ca armata lui să treacă Dunărea și să-i urmărească pe 
sciți până la Crimeea și Marea de Azov. 

Dincolo de Dunăre, aşadar, sciții iranieni umpluseră go- 
lul vastelor câmpii şi stepe („zona de extindere“, spread zone) 
care merg din Bărăgan până în Moldova, Pannonia și Urali, 
extinzându-se din regiunile răsăritene ale lumii iraniene până 
la munții Carpaţi, lucru vizibil și astăzi prin aceea că oseta 

din Caucaz este o limbă est-iraniană, cu trăsături care o apro- 
pie de paștuna din Afganistan mai degrabă decât de farsi din 
Iran. Am arătat în Dacopatia şi că numele râului Prut este 
vechi iranian (v. p. 58, ed. 2021). 


Sursele antice. Hidronimia 


Tot ceea ce trebuie să facem este să reluăm sursele 
antice în ordine, fără a anticipa rezultatul. Astfel, principalul 
lucru pe care trebuie să-l reținem de la Herodot este că el 
menţionează „geții“ într-un singur loc din cartea a IV-a a Zsto- 
riilor sale, dar mai ales că îi situează foarte limpede /2 sud de 
Dunăre, că îi numeşte la fel de limpede un trib tracic, balcanic, 
şi că nicăieri el nu menţionează vreo populaţie înrudită cu 
aceştia care ar fi trăit la nord de Dunăre sau prin Carpaţi sau 
în Ardealul actual. „Dacii“ nu figurează la Herodot, iar „geții“ 
sunt o populație tracică din Bulgaria actuală. 

La nord și în Transilvania, Herodot menţionează doar 
agatârșii, despre care consensul a fost dintotdeauna că erau de 
stirpe iraniană. Herodot mai notează prezența podoabelor de 
aur la agatârși și de asemenea pomenește râul Maris. Indiferent 
dacă acceptăm sau nu identitatea acestuia cu Mureșul, asta nu 
ne spune altceva decât că numele vine din rădăcina indo-eu- 
ropeană care desemnează o apă (cf. lat. mar, mare, slavonul 
more sau germanul Meer). Asta nu înseamnă însă că numele 
era „dac“. „Dacii“ au putut foarte bine locui de-a lungul Ma- 
risului preluând numele râului de la o populaţie anterioară. 

Sigur, se consideră în general — și întâlnim o cvasi-una- 
nimitate aici — că numele de râuri Mureș și Olt sunt identice 
cu Maris și Alutus din sursele antice. Lucrul este cât se poate 

de posibil, însă asta nu implică în nici un fel continuitatea 
milenară a aceleiași populații de-a lungul respectivelor râuri. 
Vom vedea cum o particularitate a hidronimelor (numelor 
de râuri) este tenacitatea lor. Numele de râuri și fluvii tind 
să rămână neschimbate chiar și atunci când populaţiile care 
le-au numit au dispărut sau au fost înlocuite de altele care 
vorbesc altă limbă. 


„La apa Babilonului“ 


Nici nu este de mirare că același termen indo-euro- 
pean poate numi un râu într-o limbă și marea în alta. În per- 
sană, darya desemnează atât marea, cât și un fluviu. Franceza 
are mer, marea, moştenit din latină, dar şi mare, o baltă, îm- 
prumutat probabil din limba normanzilor sau a altor scandi- 
navi. Numele râului antic Maris (indiferent dacă îl identificăm 
cu Mureşul sau nu) se arată astfel a fi indo-european, însă nu 
ştim dacă e din limba „dacilor“. 

Hidronimele, numele apelor, sunt extrem de rezistente 
la trecerea populațiilor. Numele de râuri, spuneam, sunt 
printre cele mai conservatoare vocabule și de fapt aproape 
întotdeauna, în toate culturile și în toate limbile, provin de 
la populaţii care au trăit acolo înaintea vorbitorilor care le 
folosesc. Așa sunt mai toate râurile din America, cu denu- 
miri indiene, de la Potomac la Mississippi. 

Numele de râuri nu sunt mai niciodată schimbate de 
cuceritori sau de nou-veniţi. În Spania, aproape nimeni nu 
are conștiința faptului că numele fluviului Guadalquivir 


vine din arabă: Wadi-al-Kabir = Râul cel Mare. 

La fel, mai toate râurile din jurul Mării Negre au denu- 
miri iraniene, provenite de la don = apă, termen rămas, spu- 
neam, și în oseta de azi din Caucaz: Don, Dniestru (Nistru), 
Dniepru (Nipru), ba poate chiar și Dunărea. „Prut“ este de 
asemenea un nume iranian, rămas de la sciți și sarmați. 

Nume de fluvii precum Rioni, în Georgia, pot limpede 
fi apropiate de o limbă indo-europeană (cf. Rius, Rivus, Rio). 
Tot așa, cum am spus, Maris (Mureș) trimite la o populaţie 
indo-europeană pentru care rădăcina mar- (ca în mare, Meer 
etc.) desemna o apă. 

Toate acestea pentru a arăta importanța faptului că mai 
toate hidronimele din Muntenia-Moldova sunt slave: Ialo- 
miţa, Dâmboviţa, Bistriţa, Râmnic, Cernavodă etc... Totul 
arată că vorbitorii de proto-română au înlocuit o populaţie 
slavă care nu poate fi decât cea care, venind dinspre nord, a 
coborât în Balcani. 

Teoretic, coborând spre mirajul Imperiului Bizantin, sla- 
vii nu prea au găsit multă lume la nord de Dunăre, căci ar fi 
păstrat ei atunci numele vechi ale râurilor, în loc să le rebo- 
teze pe acestea. Avem cazuri în Balcani unde slavii, veniţi din 
nord, au păstrat nume antice de râuri și fluvii, precum Var- 
dar sau Strumiţa, în vreme ce albanezii, stabiliți la dată re- 
centă în Kosovo, au păstrat numele slave de râuri, precum 
Suha Reka. Faptul că slavii în Bărăgan și Moldova au dat 
nume râurilor arată că au găsit o populaţie foarte rarefiată în 
pustietatea aceea fără drumuri, unde arheologii ştiu foarte 
bine că nu există urme de așezări. Nu sunt urme nici de 
conflicte și nici de vreo convieţuire cu slavii. Pagină albă și 
hidronime slave. Este tot ce avem concret. 

Românul de astăzi nu mai înţelege, de pildă, de unde 
vine Râmnic, numele râului: de la Rîbnik, de la rîbz, peşte, 

Râul cu Peşte, Rîbnik > Rîmnic/Râmnic. Au trebuit multe 
secole ca numele astea de locuri şi râuri să se instaleze defi- 
nitiv, deoarece slavii nu au trecut spre sud într-o vară. 


Herodot 


Geţii sunt aşadar limpede spuși de Herodot a fi o 
populaţie („tracică“) trăitoare la sud de Dunăre, în nordul 
Bulgariei de astăzi. Asemenea sciţilor, și tracii și geții au ne- 
glijat complet marea și au lăsat coastele și comerțul în seama 
grecilor. 

Descriind nordul Mării Negre, Herodot atribuie ceea ce 
trebuie să fi fost cultura kurganelor miticilor cimerieni, ale 
căror morminte încă puteau fi văzute în regiunea Tyrasului 
(Nipru), de unde „cimerienii“ fuseseră goniți de „sciți“. În 
cap. IV el chiar descrie ritualul îngropării și construirea unui 
asemenea kurgan sau tumulus. Istrul (Dunărea) este zis de 
el „cel mai vestic“ râu sau fluviu al sciților. 

După Herodot, geții reapar, de astă dată plasați vag, in- 
cert, pe malul stâng al Dunării, după anul 300, odată cu 
campania eșuată împotriva lor a regelui Traciei Lisimah. Şi 
acesta, ca și Darius înaintea lui în campania împotriva sciţilor, 
pare a fi rătăcit prin vasta câmpie a Munteniei, înfrângerea 
lui explicându-se mai ales prin absenţa hranei și a localități- 
lor de prădat. 

Ulterior, confuzia cvasi-totală despre întreaga regiune 
domnește prin notițele scriitorilor antici, întărită mai ales 
de menţionarea, în Ardeal şi la nord de Dunăre, a celților și 
a bastarnilor, aceştia din urmă fiind considerați o populaţie 
germanică. 

Concluzia, după primele menţiuni: atât ştim de la Hero- 
dot, că la nord de Dunăre hălăduiau nomazi iranieni (sciţii), 
că Dunărea era o limită între civilizație și barbarie și că 
geții trăiau la sud de Dunăre. lar istoriografia noastră ofici- 
ală evită să menţioneze lucruri mai puţin plăcute, precum 
acela că Herodot își informează cititorii că tracii își vindeau 
copiii sau că își lăsau fetele să aibă relaţii sexuale cu oricine. 


Ce înseamnă òpóyhæottor la Strabon 


Ajungem apoi la Strabon (64 î.e.n.—23 e.n.), cel care 
scrie pentru prima oară că „dacii“ și „geții“ ar fi fost Ou6yĂwTTov, 
homdglăttoi, care vorbesc aceeași (homo-) limbă (glðttal glâssa), 
punctul de plecare al unei mari confuzii. 

Să vedem însă ce înseamnă homóglõttoi pentru Strabon. 
El mai folosește termenul în cartea a XV-a a aceleiași Geo- 
grafii, unde pomenește regiunea numită Ariana, țara irani- 
enilor, pe care o descrie bazându-se pe scrierile anterioare 
ale lui Aristarhos și Nearhos. Dar Nearhos a fost contem- 
poran cu Alexandru Macedon și a murit în anul 300 î.e.n., 
altfel zis cu mai bine de trei secole înainte de Strabon, care 
a murit în 24 e.n. Aristarhos, de asemenea, a trăit şi a scris 
și el cu două secole înainte de Strabon. 

În Geografia sa, Strabon scrie: „Numele Ariana este lär- 
git astfel încât să includă o parte din Persia, Media și nor- 
dul Bactriei şi Sogdianei; căci acele națiuni vorbesc aproape 
aceeaşi limbă (eisi yáp nos Kai ópóywtto! napă mkpóv)“ 
(subl. mea). 

Astfel, când Strabon preia de la Nearhos informaţia că 
locuitorii din Ariana (care acoperea în principal Iranul, Afga- 
nistanul și Tadjikistanul de astăzi) sunt ópóyottor nupă 

pukpov, adică „vorbesc cam aceeași limbă“ (napă ptkpov = „cu 
oleacă, pe aproape“, „lăsând deoparte ceva detalii“), el vrea să 
spună că aceia vorbeau limbi ce acoperă o bună parte din ceea 
ce numim astăzi „limbile iraniene“, din ce a fost odinioară 
„Ariana“, unde sunt vorbite și azi limbi precum farsi, kurda, 
paștuna sau baluch, fiecare cu dialectele ei. Altfel zis: Iranul 
istoric (acoperind şi Afganistanul și parte din Asia Centrală). 
Din fericire, acestea sunt printre cele mai bine atestate limbi 
din istorie, cele mai vechi texte iraniene urcând până la 
Avesta lui Zarathustra (contemporană aproximativ cu Vedele 
din India) sau, ceva mai recent, cu inscripţiile cuneiforme 
ale lui Darius. 

Dar acele limbi, deși înrudite, n-au fost niciodată și nu 
sunt reciproc comprebensibile. Vorbitorii lor nu se pot înțe- 
lege între ei. Fără a intra într-o istorie a limbilor iraniene, 
putem spune că a existat întotdeauna o distincţie netă între 
iraniana vestică (reprezentată de inscripţiile lui Darius și, 
mai târziu, de textele în limba și scrierea numite pe//evi), 
care este strămoașa directă a limbii farsi din Iranul de azi, și 
iraniana estică, reprezentată mai ales de textele religioase din 
Avesta lui Zarathustra și care e strămoașa limbii paștune de 
azi, din Afganistan și Pakistan. 

Sigur, o observaţie a lui Strabon rămâne în linii mari co- 
rectă: fluviul Indus a fost și a rămas vreme de milenii fronti- 
era absolută între India pe de o parte și „Ariana“ — lumea 
iraniană — pe de alta. Dar dialectele iraniene din „Ariana“, 
vorbite de oameni pe care Strabon îi numea homóglõttoi, pe 
baza scrierilor unui ofițer al lui Alexandru Macedon (Near- 
hos) care trăise cu trei secole înaintea lui, acele dialecte fuse- 
seră dintotdeauna foarte diferite între ele fonetic și lexical. 
Iraniana de vest și cea de est erau deja limbi distincte încă de 
pe atunci, chiar și la nivelul pronumelor personale (adam = eu 

în inscripțiile lui Darius, de comparat cu azam = eu în Avesta, 
echivalentul lui aham = eu în sanscrită). 

Tot așa, ajunge să ne gândim că limbile italice (latina, um- 
briana și osca, în primul rând), vorbite pe un teritoriu minus- 
cul comparat cu „Ariana“, nu erau reciproc comprehensibile şi 
că poetul Ennius se mândrea că vorbeşte, ca limbi diferite, 
latina, greaca și... osca din Pompeii (Aulus Gellius, Noctes 
Atticae, XVII, 17, 1), toate acestea fiind limbi de mare cultură, 
cu scriere proprie și vorbite pe teritorii contigue, apropiate la 
doar câteva zeci de kilometri. La fel, vastul imperiu persan, 
cu eficacea administrare prin împărțirea în szzrapii şi rețeaua 
sa densă de căi de comunicare, nu a căutat niciodată să im- 
pună o limbă unitară. Limba de cancelarie a fost chiar vreme 
îndelungată o limbă semitică: aramaica. De aceea termenul 
6pâyhortor, homóglõttoi, „care vorbesc aceeași limbă“, folosit 
de Strabon pentru iranieni trebuie mult relativizat. 

Cu atât mai puţin putem lua drept informaţie fiabilă 
atunci când el spune că „dacii“ și „geții“ erau și ei ópóyňottor. 
„Geţii“ fiind pe deasupra „traci“, asta ar fi însemnat că toate 
acele popoare pe suprafaţa de asemenea imensă a Balcanilor 
şi a României de azi vorbeau aceeași limbă, ceea ce este cu 
totul neverosimil. Cel mult, ca în cazul iranienilor din Ari- 
ana, Strabon căuta să spună că vorbeau limbi relativ apropi- 
ate, din cadrul aceleiași „familii“ lingvistice, precum vorbim 
despre limbile germanice, de pildă, sau despre cele celtice. 


Justinus 


Ni se mai dă deseori ca sursă pentru identitatea dacilor 
cu geții Istoria lui Iustinus, care a trăit imediat după Strabon, 
probabil contemporan cu Traian, și care (rezumându-l pe 

Trogus Pompeius) spune doar (XXXII, 3, 16) că „daci; erau 
din neamul geților“ (Daci quoque suboles Getarum sunt), fără 
alte precizări, dar asemenea afirmaţii grăbite şi standardizate 
se transmiteau de la un autor la altul, fără verificare. 

La fel, mult citatul Appian nu face decât să repete că 
„geții de la nord de Dunăre erau numiţi daci“... din citat 
subințelegându-se, de altfel, că geții trăiau de fapt /a sud de 
Dunăre, din moment ce cei de la nord de fluviu erau daci. 

Toţi acești autori doar repetau un clișeu rămas clasat în 
fişele lor și preluat neschimbat de la o generaţie de istorici 
şi geografi la alta. Că se puteau înșela grotesc o vedem din 
cazul lui Iordanes, care a putut confunda (aparent voit) go- 
tii şi geții (cf. Dacopatia, pp. 97—100, ed. 2021). 

Onestitatea autorilor nu este pusă aici în cauză, ci doar 
fiabilitatea informaţiilor lor sărace. Cazurile în care informa- 
ţia lingvistică se dovedeşte exactă sau plauzibilă sunt suficient 
de rare pentru a merita să fie menţionate. Astfel, Herodot 
ne transmite termenul „med“ pentru „câine“: spaka. Aici 
cuvântul este imediat identificabil: spaka este un diminutiv 
în -ka al termenului care a dat actualul paștun spay și persa- 
nul (farsi) sag, ambele însemnând și astăzi „câine“. Ca îm- 
prumut, spaka se arată a fi supravieţuit în rusescul sobaka 
(coGara), termenul fiind inanalizabil în rusă. E limpede că 
slavii de est, strămoșii rușilor şi bieloruşilor, au preluat ter- 
menul pentru „câine“ de la nomazii iranieni ai stepelor. Dar 
asemenea cazuri sunt rare și nici un singur autor antic nu s-a 
ostenit, nici măcar exilatul Ovidiu, în tristețea sa euxiniană, 
presupunând că ar fi știut, să ne lase o frază măcar, indiferent 
cât de banală, în limba „geților“ sau „dacilor“. 

Cassius Dio 


Despre daci aflăm apoi de la Cassius Dio, care îi men- 
ţionează ca sclavi și gladiatori la Roma, precizând că sunt de 
neam tracic (deși tot el spune că ar putea fi o ramură a geților), 
că locuiesc pe ambele maluri ale Istrului și că în realitate 
provin din munţii Rhodope, de unde s-au extins spre nord. 
La Roma, scrie Cassius Dio (LI, 22), dacii erau puși să lupte 
cu suebii. Ce e de reținut este că acel Cassius Dio spune foarte 
precis că suebii trăiesc dincolo de Rin (tentaţia e mare să ve- 
dem în ei die Schwaben), dar că în același timp numele de 
suebi este dat și multor altor populații; în același paragraf Cas- 
sius Dio ne mai spune că suebii sunt celți, iar despre daci 
afirmă că ar fi un soi de sciți (eici 5 ovroi pèv KeMToi, EkEîvoL 
St Sù Zrób tpónov nvá)!... 

Dacă ne amintim iarăși uriașa confuzie pe care avea s-o 
facă mai târziu Iordanes între geți și goți, apare iarăşi lim- 
pede că nu putem construi o realitate istorică pe remarcile 
despre identitate și rudenii lingvistice ale anticilor, operând 
în afirmaţiile lor confuze o selecţie care întăreşte narațiunea 
naționalistă romantică recentă. 


Ptolemeu şi Tabula Peutingeriana 


La rândul său, Ptolemeu (III, $) menţionează dacii și 
munţii Carpaţi și precizează, fără alte detalii, că fluviul Tyras 
(Tópaç, Nistrul) separă dacii de sciți. Tot el dă și nume de 
localităţi precum Clepidava (KânziSava). 

Mai găsim la el găsim și tribul sau confederaţia burilor 
(Bodpov). 

Burii aveau, desigur, o Buridava, iar numele lor intră 
foarte probabil, cum am sugerat, în cel al lui Burebista. Par 
a fi fost suficient de importanți și puternici, la scară locală, 
pentru a găsi de cuviinţă să-i scrie lui Traian formulând o 
ameninţare mascată, în caz că el ar rupe pacea. 

Dar, după cum am arătat deja — detaliu tulburător —, nu- 
mele burilor ar putea fi explicat prin limba albaneză, prin 
termenul burrë, care înseamnă „bărbat“, „om“. Tot așa, am 
mai spus, numele Carpaţilor (karpë = stâncă, deal abrupt, 
plural cu articol hotărât: karpat). Însă în acest caz, dacii buri 
s-ar fi numit pe ei înșiși „oameni“, fenomen banal, iar Bure- 
bista ar fi atunci un nume funcţional, pe cel mai obişnuit 
model indo-european, precum „Victoria-Poporului. 

Mai avem apoi Tabula Peutingeriana, un soi de hartă 
deformată (izinerarium pictum) care nu este foarte fiabilă, 
prezentând evidente erori. Este singura hartă romană antică 
ajunsă până la noi (deși existentă doar într-o copie tardivă). 

Veneti, adică „slavii“, sunt arătaţi pe această Tabula Peu- 
tingeriana ca locuind în ceea ce se numește azi Muntenia, 
sau Bărăganul, și în Moldova, adică între Dunăre și Nistru. 
Iar între Nipru şi Don (numit Tana(s)is, acolo unde pe hartă 
scrie: „fluvium Tanais qui dividit Asiam ab Europam“ — „flu- 
viul Don care separă Asia de Europa“, avem populaţiile 
„Roxolani-Sarmatae“, roxolanii iranieni, nomazi ai stepelor, 
pe care Strabon îi numea „trăitori în căruţe. 

Delta e trecută mai jos, numită (H)ostia Danubii (Gurile 
Dunării), figurată simplist, dar relativ exact: se văd limpede 
braţele numite azi Chilia, Sulina și Sfântu Gheorghe. 

Faptul că Bărăganul e figurat ca locuit de slavi (Veneti) 
ar putea părea ciudat la prima vedere, căci ar arăta că aceştia 
trebuie să fi coborât spre Dunăre imediat după „retragerea 
aureliană“ (271) și că vor fi locuit acolo vreme îndelungată 

alături de goți. Dar asta explică, desigur, de ce întreaga to- 
ponimie şi hidronimie (numele de locuri şi râuri de la nord 
de Dunăre) vin din slavă, pornind de la Bistriţa până la 
Craiova, trecând prin Râmnic și Dâmboviţa. Abia de pe la 
anul 600 slavii au început să treacă Dunărea, dând popula- 
ţiei latinizate din Balcani (proto-românii) fondul lexical 
slavon pe care româna modernă îl împarte cu albaneza, așa 
cum împarte și fondul latin al limbii (cf. rom. „am nevoie“ = 
kam nevojë în albaneză). 


Davele: franjuri de limbaj, zdrenţe de Logos 


În sfârşit, trebuie să mai pomenim și deva-le şi da- 
ve-le, care reprezintă pentru tot ce înseamnă studiul dacilor 
echivalentul a ceea ce este pentru celtologie termenul -dun, 
-dunum din sutele de terminaţii de toponime, de nume de 
locuri celtice, dintre care un foarte mare număr s-au păstrat 
prin folosire neîntreruptă până astăzi (în Franța, Lyon vine 
de la Lugdunum, iar Verdun, direct de la Verodunum). 

Ce surprinde în cazul a ceea ce a devenit România este 
absenţa totală (cu excepția mult discutatului și disputatului 
nume de oraș Deva, care se arată mai degrabă a avea o ori- 
gine slavă) a perpetuării unor denumiri de orașe și localități 
„dacice“, spre deosebire de ceea ce vedem în cazul Franței 
sau al Marii Britanii. 

Denumirea de -deva sau -dava se arată cu cvasi-certitu- 
dine a fi indo-europeană, ceea ce nimeni nu a pus la îndo- 
ială. În Dacopatia am oferit mai multe explicaţii plauzibile 
pentru originea ei (v. pp. 60-61, 76, 107-108, ed. 2021). 

Am oferit explicația că informatorii autorilor greci antici 
vorbeau o limbă în care -deva și -dava însemnau „așezare“. 
N-avem însă nici o urmă scrisă, nici un indiciu pe care să 
putem baza o teorie solidă, afară de faptul că informatorii 
unor geografi greci numeau satele și cătunele acelor rare 
populaţii: dave. Dar dava, sau deva, putea pur și simplu să 
fie termenul pentru așezare în limba informatorului geogra- 
fului grec, nu neapărat în cea a localnicilor din zonele de- 
scrise... Un fel de -ville, sau -town, sau -grad, în funcţie de 
informator, termen alipit numelui populaţiei în cauză: 
Burridava, de pildă, locul în care trăiesc cei numiţi burri. 
Nimic nu ne spune însă că acei burri (indiferent ce limbă 
vorbeau) își numeau așa satul sau târgul. 

O altă ipoteză, pe care o ofer aici în Anexa lingvistică (pp. 
215 şi urm.), este că ar putea proveni de la rădăcina *4Pe-, a 
pune, a depune, a crea, care intra și în termeni grecești an- 
tici, perpetuaţi până în limba de astăzi (şi preluaţi și în ro- 
mână, albaneză etc.), termeni precum 6euMos (> temelie). 

În schimb, încă o dată, este mai mult decât suspect că 
nici o singură denumire de loc dacic sau latin nu s-a păstrat 
și nu a fost perpetuată până în timpuri istorice. 


Ovidiu şi lacrima lui 


Ovidiu menţionează geții și sarmaţii pe lângă Tomis, 
unde fusese osândit în exil (Ovidiu îi scrie lui Cornelius Se- 
verus „din ținutul geților netunși /4P intonsis Getis) şi nu lasă 
de înțeles în nici un fel că aceia ar fi depins de vreo organiza- 
ție statală, ci doar că bântuiau prin ceea ce este astăzi Dobrogea. 
Dar Dobrogea lui Ovidiu nu avea nici o legătură cu malul 

stâng al Dunării, ci făcea parte din provincia Moesia, care 
știm — de la alți antici — că era patria geților. 

Ovidiu a murit cel mai probabil în anul 17 (18 după alte 
calcule), la un deceniu după ce fusese exilat, printr-un edict 
al împăratului Octavian Augustus, în anul 8, la marginea 
imperiului, pe malul Mării Negre. A scris acolo acele Tristia, 
în care îl implora pe împărat să-l lase să se întoarcă, și o serie 
de alte poeme cunoscute ca Epistulae ex Pontol Scrisori din 
Pont (cel Euxin, desigur, Marea Neagră, vezi în Anexa lingvis- 
tică, pp. 220-222, explicaţia denumirii FEuxinos). A fost exilat 
în orașul grecesc Tomis, Constanţa de azi, unde îi și vedem 
statuia modestă (opera unui sculptor italian) în fața Muzeului 
de Arheologie. Nu știm cu ce îl supărase pe împărat, tocmai 
pentru că, sperând să fie grațiat, el nu a scris niciodată despre 
asta, deși își trimitea poemele de câte ori putea la Roma. 

Istoria romanțată românească ne spune că în „Dacia“ 
Ovidiu a fost rapid adoptat de localnici şi că cele două cu- 
legeri ale ultimelor lui poeme, Zriste/e şi Ponticele, arată cât 
de bine se „integrase“ el în societatea locală a daco-geților, 
chit că era permanent deprimat. 

În realitate, a vorbi despre daci în Dobrogea începutului 
erei noastre este un anacronism total. În primul rând, aşa 
cum o spune într-una din primele cărți ale Tristelor, Ovidiu 
ştia de la început că el va fi deportat în Scitia. Ceea ce noi 
numim astăzi Dobrogea era atunci Scythia Minor, Scitia 
Mică, separată de câmpia Bărăganului de Dunărea cea greu 
de trecut. 

Ovidiu spune limpede că acolo, în ceea ce numim noi 
Dobrogea, el trăia printre sarmați, Sauromatae, care vorbeau 
o limbă iraniană din care descinde oseta de azi, din nou acea 
limbă iraniană vorbită în nordul Caucazului: 

Me sciat in media vivere barbaria. 

Sauromatae cingunt, fera gens, Bessique Getaeque 

quam non ingenio nomina digna meo! 

Dum tamen aura tepet, medio defendimur Histro. 
(„Trăiesc printre barbari 

Înconjurat de sarmaţi, oameni sălbatici, iar bessii și geții, 
Nume nedemne de mintea mea, 

Sunt ținuți dincolo de Istru, cât bate vântul cald.“) 


Altfel zis, acei bessi și geţi, pe care istoriografia naţiona- 
listă și comunistă ne-a învățat să-i numim daci, treceau Du- 
nărea (Istrul) la prădat doar când îngheţa apa. În Dobrogea 
în schimb trăiau, alături de greci, sarmaţii, care erau un fel 
de sciți. 


Apele sciților 


Cum am scris și în Dacopatia (pp. 248-250, ed. 2021), 
sciţii, strămoșii oseţilor, au lăsat o amprentă durabilă asupra 
toponimiei și hidronimiei teritoriilor din nordul Mării Negre, 
inclusiv în România de astăzi. De la puternicul trib scit sau 
sarmat al Jassilor a rămas numele așezării Jasi în România, ală- 
turi de o localitate cu nume similar în Kazahstanul actual și 
un întreg, șir de localități al căror nume e format pe Jasz- în 
Ungaria. La fel, lingviștii români au apropiat în mod just nu- 
mele munților Zărand de termenul oset zærond, „bătrân“. 

Nu e astfel deloc surprinzător să găsim hidronime iraniene 
în nordul României, acolo unde ass; şi-au lăsat urma vizibilă 
încă în numele orașului Iași (un plural la origine). De altfel 
şi numele Prutului, afluent al Dunării, urcă, precum chiar 
numele Dunării, până la limba vorbită de oseţii vechi. 

Că, atunci când anticii pomeneau dacii și geții, era vorba 
doar de denumiri generice o arată şi faptul că până și istori- 
cul și arheologul naționalist Vasile Pârvan (Vasile Pârvan, 
Getica. O protoistorie a Daciei) aminteşte expediția generalu- 
lui bizantin Priscus, la sfârșitul secolului VI e.n., împotriva 
slavilor din Bărăgan, slavi pe care acesta îi numește, potrivit 
tradiţiei istorice grecești, „geți“. Așa se obișnuia să fie numit 
oricine trăia dincolo de Dunăre. „Geţii“ puteau fi, de fapt, 
slavii din Bărăgan. De aceea, Pârvan nu uită să precizeze 
acolo că generalul bizantin înțelegea prin „geţi“ slavii din 
Bărăgan, așezați acolo înainte de a trece Dunărea pentru a 
se stabili în Balcani. La fel, în A/exiada Annei Comnena, în 
secolul XI, autoarea face referiri (ca și contemporanul ei 
Psellos) la sciți atunci când vorbește despre invaziile de la nord 
de Dunăre. Acei „sciți“ erau însă în mod limpede cumanii, 
însoţiţi probabil de alani iranieni și de resturile slavilor. 

Apoi, Ovidiu menţionează în permanență numele sar- 
maţilor și al geților ca fiind neseparaţi și niciodată nu vor- 
beşte despre vreo ostilitate politică sau etnică între ei, ci 
spune doar că se prădau reciproc. În cetate, în Tomis (Con- 
stanța de azi), se vorbea de altfel greaca. Nu în „Dacia“ a 
fost așadar Ovidiu surghiunit, ci la marginea extremă a Im- 
periului Roman, într-un port unde se amestecau greci şi 
uneori sarmați de limbă iraniană, care ştiau că dincolo de 
Dunărea ce îi proteja trăiau pâlcuri de barbari numiţi con- 
venţional „bessi“ sau „geţi“, despre a căror limbă (sau ale 
căror limbi) nu vom şti niciodată nimic („nume nedemne 
de mintea mea“, non ingenio nomina digna meo, spune po- 
etul). Sigur că este deprimant și te apucă o tristeţe euxiniană. 

Venirea „barbarilor“: gepizii, avarii 
gi 


Apoi, despre gepizii şi avarii care au rămas sute de 
ani prin ceea ce este România astăzi nu știm de asemenea 
nimic cu certitudine. Despre gepizi, părerea universală este 
că erau germanici, iar despre avari se afirmă în mod conven- 
tional că ar fi fost un neam turcic, însă adevărul este că nu 
ştim nimic. Puteau fi și un neam iranian, cum fuseseră sciții 
sau cum aveau să fie alanii/iașii, sau chiar — de ce nu? — pu- 
teau fi o coaliţie de triburi cercheze, acei cerchezi trăitori în- 
tr-un soi de fundătură geografică și culturală: coasta Mării 
Negre între Crimeea și Caucaz. 

Nici despre huni nu știm absolut nimic și nu există nici 
un indiciu, cât de mărunt, în legătură cu limba lor. Toate 
aceste „popoare“ trebuie să fi fost puţin numeroase și în 
mod sigur cooptau alte coaliţii tribale în drumul lor spre 
vest și sud. Vedem asta din felul în care mai târziu regatul 
Ungariei a permis așezarea în Pannonia a cumanilor și iași- 
lor (alani) fugiţi din calea invaziei mongole în sec. al XIII-lea 
şi care au sfârșit prin a se asimila total, deși din fericire ne-au 
rămas urme scrise care ne permit să îi identificăm (cf. în 
Babel Anexa II, despre limba maghiară și influenţa osetă 
asupra ei, pp. 197-198). 

Am mai spus, poate chiar și secuii — așezați de regii ma- 
ghiari în arcul Carpaţilor pentru a păzi trecătorile — au fost 
un astfel de neam, înainte de a se maghiariza. Tentative 
similare de a coloniza și de a crea zone-tampon trebuie să fi 
fost și instalarea temporară de către Ungaria a cavalerilor 
teutoni în Țara Bârsei, dar și „descălecările“, instalarea unor 
valahi militarizaţi şi ierarhizați feudal de partea cealaltă a 


130 De-a dacii şi romanii 


munţilor — în Câmpulung și Curtea de Argeș în Muntenia, 
la Baia și, ulterior, Suceava în Moldova. Dar în acel moment 
limba română era deja formată, identică în ambele grupuri de 
coloniști, cu întreaga sa structură balcanică și identitatea ei 
tipologică cu albaneza și bulgaro-macedoneana, precum și 
întreaga liturghie slavă și tot vocabularul balcanic. 

Doar așa se explică slavismele balcanice din Maramureș, 
precum şi slavizarea totală a cultului ortodox ardelean, ca să 
nu mai vorbim de Moldova și Muntenia, o slavizare uniformă 
şi identică de o parte și de alta a munţilor și atât de înrădăci- 
nată, încât chiar şi la sfârșitul secolului al XVIII-lea, eruditul 
episcop şi baron român ardelean Inochentie Micu-Klein îşi 
putea spune, cu un termen arhaic bulgăresc, „vlăzică“ (epi- 
scop, arhiereu) și tot așa înțelegem de ce tipăriturile din Ardeal 
în limba română erau încă în alfabet slavon, cu reguli nefixate, 
care variau de la un text la altul. 

După „mileniul de tăcere“, aşadar, românii apar deo- 
dată venind de peste munte, din Ardeal, și vorbind o limbă 
balcanică. 


„MILENIUL DE TĂCERE“ 


Goţii 


Raidurile goților încep cu puţin înainte de 240 (bellum 
Scythicum) şi se înteţesc după retragerea aureliană, moment 
în care goții se instalează durabil la nord de Dunăre și până 
în Deltă. Cum am văzut, pentru locuitorii, armata şi admi- 
nistraţia retrase de la nord, din Dacia, a fost creată o nouă 
provincie, în nordul Bulgariei actuale, numită tot Dacia. 

La nord, începând din 271 goții și alți germanici au pre- 
luat complet posesiunile romane, iar localnicii rămași au fost 
cel mai probabil lent asimilați. Dacia este până în sec. V, 
când se instalează masiv acolo slavii, reședința triburilor ger- 
manice. 

Cele două valuri de imigranţi au produs efecte foarte di- 
verse, ceea ce nu poate decât să întărească concluzia că limba 
română s-a format la sud de Dunăre: cum germanicii (goții) 
şi slavii au ocupat teritoriul actual al României perioade de 
timp relativ echivalente (probabil cam un secol şi jumătate 
fiecare), dacă nu cumva chiar împreună, ar fi cu totul inex- 
plicabil de ce limba română nu prezintă nici un fel de urmă 
a vreunui contact antic cu o populaţie germanică, în schimb 
se arată (la fel ca albaneza, deși aceasta într-o mai mică mă- 
sură) profund influențată lexical de slava balcanică, care avea 

să coboare şi să se instaleze definitiv la sud de Dunăre. Ex- 
plicaţia este una singură: cei care aveau să devină românii, 
latinizaţi de multe secole, trăiau de fapt atunci în Balcani, 
alături de cei care coborâseră din Dacia de peste Dunăre 
(proto-albanezii), în a căror limbă de asemenea nu există nici 
o urmă germanică (şi nici din greaca veche), dar care în 
schimb au fost la rândul lor parțial slavizați lexical, după ce 
fuseseră latinizați lexical, ca și românii. Asta pentru că — spre 
deosebire de slavi — goții și alți germanici nu au coborât ma- 
siv în Balcani sau, dacă au făcut-o, nu au lăsat nici o urmă 
lingvistică. Dacă ar fi fost doar limba română, ne-am fi putut 
îndoi, în schimb absența contactelor cu germanicii în alba- 
neză arată că nou-convertiţii la creștinism ai lui Wulfila nu 
au trecut în masă Dunărea, sau cel puţin nu s-au stabilit 
permanent în Balcani. 


Goţii, Biblia lui Wulfila şi absența 


oricărei urme de contact cu romanicii 


Avem așadar un mileniu de tăcere cvasi-totală, între 
secolele III și XIII. Cazul Daciei abandonate ar putea fi com- 
parat cu cel al Britaniei, bine-cunoscuta insulă. Latinizarea a 
fost superficială și acolo și a lăsat doar urme lexicale în felu- 
ritele dialecte celtice locale. În Dacia, goții s-au răspândit în 
zona vandalică anterioară, iar Dacia a fost numită pentru o 
vreme Gothia, până când stăpânirea vizigoților pe Dunărea 
de jos a fost înlocuită de a hunilor (după 372) şi a revenit în 
uz general denumirea de Scythia. Apoi, după huni, la căderea 
Imperiului Roman de Apus, ceea ce fusese Dacia romană era 
deja Gepidia. Nici o urmă de daci, traci sau geți (aparenta 

asemănare a numelui gepizilor germanici cu cel al geților este 
o simplă coincidenţă, iar un istoric antic precum lordanes a 
putut confunda, în lucrarea sa istorică, geții cu goții, cum am 
mai arătat — v. Dacopatia, pp. 97-100, ed. 2021). 

Aşa ajungem la Biblia lui Wulfila. Ceea ce surprinde la 
lectura masivului text păstrat providenţial este puritatea 
limbii. Vocabularul acelei traduceri e pur germanic şi nu con- 
ține nici o urmă a vreunui contact cu populații romanofone 
sau albanofone. Întâlnim acolo multe grecisme, textul Evan- 
gheliilor fiind tradus, grijuliu, din greacă, dar este greu de 
imaginat că Wulfila, traducând pentru o populație needucată — 
goții — ar fi evitat sistematic termenii de împrumut. Reciproca, 
am văzut, este la fel de valabilă: nu există în română, albaneză 
sau aromână urme ale unui contact în Antichitatea târzie cu 
goții. Goţi care, de altfel, nu au dispărut brusc, deoarece îi în- 
tâlnim, un mileniu mai târziu, în Crimeea, așa cum vom vedea. 


Tezaurul de la Pietroasa 


Goţii, de la care ne-a rămas tezaurul de la Pietroasa 
(vesălă ceremonială și bijuterii de factură scitică, iraniană, cum 
o ştiu experții; obiecte din arta stepelor, mai degrabă), goții, 
așadar, ne-au mai lăsat și extraordinara mărturie scrisă a Bibliei 
lui Wulfila. 

Limba goților, care au trăit vreme de secole în Balcani, 
dar și pe teritoriul Munteniei și Moldovei de azi și până în 
nordul Mării Negre (Crimeea), e cunoscută în detaliu prin 
acea Biblie a lui Wulfila (UlAla), text masiv, comoară de 
nepreţuit pentru lingviști, scrisă pe la anii 360-380 undeva 
de-a lungul Dunării de jos, sau prin câmpia Bărăganului, 

unde a și fost descoperit, în apropierea munţilor, tezaurul 
de la Pietroasa. 

Din lectura Bibliei lui Wulfila, cum am spus, reiese că 
goții nu au întreţinut vreun contact cu strămoșii românilor. 
Concluzia este că aceia nu erau prin preajmă. Știm acum: 
strămoșii lor trăiau in Balcani, în contact cu albanezii. Asta 
se vede și din fapte simple de limbă şi vocabular religios 
elementar. Nu vreun cuvânt apropiat de românescul biserică 
sau de dalmatul basalka folosește Wulfila, ci direct din 
greacă: aikklesjo. 

Dacă românii, care aproape sigur erau creștini pe când 
Wulfila îşi scria Biblia, foloseau termenul biserică, de la ba- 
silica, şi ştiind că aceasta este o particularitate balcanică (dal- 
mata având tot basa/ca/basalka), atunci nu se explică de ce 
Wulfila a ales, pentru Biblia sa în gotică, să preia aikklesjo. 

Iar goții , odată creștinați, nu mai erau câtuși de puțin 
niște sălbatici. Istoriografia română insistă cu formule pre- 
cum: goții „au trecut prin părțile noastre“..., „s-au perindat“ 
etc... „Au trecut“/„s-au perindat“... În realitate au trăit se- 
cole aici, de la „retragerea aureliană“ (271) și până după anul 
400 e.n., până la invazia distrugătoare a hunilor, care i-a făcut 
să plece în masă. Nu s-au „perindat“, ci au trăit generaţii, 
pentru că nu ascunzi un asemenea tezaur cum e cel de la Pie- 
troasa într-un loc prin care treci la întâmplare (azi e judeţul 
Buzău) şi unde nu știi dacă ai să te mai întorci vreodată. 

Apoi, pe lângă o estetică rafinată, cum o dovedesc biju- 
teriile, goții se creștinaseră deja (deși tezaurul se arată ante- 
rior creştinării), ba mai mult, goții scriau deja în rune chiar 
înainte de creștinare (colanul din comoara de la Pietroasele 
poartă inscripția: Gutan Towi hailag = „Slavă lui Jupiter al 
goţilor!“, ceea ce arată și o lungă perioadă anterioară de con- 
tact cu cultura latină propriu-zisă. 


„Mileniul de tăcere“ 135 


Scris în rune scandinave (alfabetul runic futhark), textul 
„Gutan Iowi hailag“ era limpede menit să fie înțeles şi de alți 
membri ai grupului. 

Episcopul Wulfila a creat și un alfabet perfect adaptat 
fonetic limbii goților. Este limpede că o asemenea perfor- 
manţă intelectuală și culturală precum convertirea la crești- 
nism, traducerea Bibliei într-o limbă splendidă și crearea 
unui alfabet perfect adaptat limbii este produsul unei popu- 
laţii sedentare și prospere, nu al unor barbari sălbatici care 
„se perindă“. 

Dar surprinde, încă o dată, absenţa, în limba goților, în 
Biblia lui Wulfila, a oricărui termen... proto-românesc. La 
fel, am zis, nu există în română nici un contact arhaic cu 
vreo limbă germanică. Este ca și cum goții, care totuşi au 
trăit secole bune de-a lungul Dunării și până în Deltă și 
Muntenia de azi și dintre care o bună parte aveau să se re- 
tragă în Crimeea, unde îi regăsim până în sec. al XVII-lea, 
n-ar fi avut niciodată vreun contact cu strămoșii românilor. 

Să reluăm: goții trăitori în Muntenia de azi aveau deja 
Biblia tradusă în limba lor la anul 400, cu mai mult de 1000 
de ani înainte de primul text românesc (Scrisoarea lui Neacșu 
de la Câmpulung, 1521); limba goților nu arată în acel mo- 
ment al traducerii Bibliei (înainte de anul 400 e.n.) nici un 
semn de contact cu vreo proto-românitate sau latinitate 
nord-dunăreană; limba română nu arată nici o urmă de con- 
tact cu o populaţie germanică arhaică trăitoare în Muntenia 
şi de-a lungul Dunării. Când ne gândim cât de mult s-au 
amestecat, influențându-și reciproc limba, francii germanici 
cu galii latinofoni în Franța de astăzi, concluzia e una sin- 
gură: la vremea goților nu trăia nici un proto-român în Mun- 
tenia de azi sau de-a lungul Dunării. 

Goţii din Crimeea 


Regăsim apoi goții un mileniu mai târziu... în Cri- 
meea, unde o parte din ei trebuie să se fi refugiat după ce 
fuseseră striviţi de huni. 

Pe la 1580, deci foarte târziu, 12 secole după Wulfila, un 
diplomat flamand în post la Istanbul a descoperit că printre 
tătarii din Crimeea se vorbea încă în câteva sate o limbă ce 
nu era altceva decât o limbă germanică apropiată de pro- 
priul său grai flamand. Augerius Gislenius Busbequius (Bus- 
becq) a alcătuit așadar (și publicat mult mai târziu, în 1589) 
o scurtă descriere a acelor descendenți ai goților tătarizaţi și 
islamizaţi, dar care își păstraseră limba, printr-unul din acele 
miracole istorice care au făcut să ni se păstreze și un glosar 
cuman, sau un vocabular al iașilor (alanilor, oseţilor) în Un- 
garia medievală (cf. Dacopatia, p. 281, ed. 2021). 

Micul vocabular gotic al lui Busbecq arată într-adevăr o 
limbă apropiată de cea a lui Wulfila din Biblia gotică (o mie 
de ani mai devreme), dar şi de nenumăratele dialecte de Platt- 
deutsch care fac tranziţia germanei spre frizonă, olandeză și 
flamandă. Ca și în gotica lui Wulfila, mulți termeni gotici-cri- 
meeni păstrează terminația indo-europeană a nominativului 
masculin în -s, precum Fers, glosat: vir, om, bărbat, și care e 
același cuvânt ca latinescul vżr și irlandezul fear, păstrând 
însă terminația -s, la fel ca lituanianul vyras sau sanscritul 
virah (unde -} < -3)... Același termen a mai supraviețuit în 
germanică și în germanul Werwolf şi englezescul werewolf 
(zvere-wolf = om-lup). 

La fel, în o mie de ani și mai bine de când trăiau în Cri- 
meea, goții descriși de Busbecq luaseră și cuvinte iraniene, 
ceea ce nu trebuie să ne mire, dacă ne gândim la importantul 

fond lexical iranian din maghiară, împrumutat de unguri în 
drumul lor spre Europa. Astfel, în urma a ceea ce trebuie să 
fi fost o convieţuire militară cu iranienii stepelor, gotica din 
Crimeea avea împrumutate de la iranieni numeralele sada = 
100 și hazer = 1000, de comparat cu numeralele maghiare 
száz = 100 şi ezer = 1000, ambele fiind numerale iraniene. 

Descrierea istorică făcută de Busbecq e relevantă pentru 
ceea ce ne preocupă, deoarece arată că limba goților era per- 
meabilă la influențe externe și împrumuturi, dar că, iată, nu 
ne-a lăsat urmele vreunui contact cu strămoşii românilor. 

Goţii fiind pe deasupra creștinați în rit bizantin şi avân- 
du-l pe acel episcop, Wulfila, care a tradus Biblia direct din 
greacă într-o limbă de mare frumuseţe, adaptând pentru 
asta alfabetul limbii lui și creând litere speciale pentru su- 
nete speciale (de pildă: 4, echivalent cu englezescul modern 
-th), apare limpede că ei nu erau deloc barbarii distrugători 
care ne-au fost descriși la şcoală. E impresionant, compa- 
rând Biblia în gotică cu textul grec, să vedem ce limbă ele- 
gantă și sofisticată aveau acei goți care trăiau prin părțile 
noastre și pe care-i disprețuim, pe când noi am mai așteptat 
peste 1000 de ani până la primul text similar. Ba chiar, ro- 
mânii sunt singura naţiune și cultură ortodoxă care nu și-a 
creat o scriere proprie. 

Așadar: perioada de dominație germanică a durat circa 
trei secole, de la retragerea aureliană (anul 271) până prin 
600, când slavii trec Dunărea, iar gepizii germanici fuseseră 
învinși. În aceste trei secole, goții se creștinaseră, traduseseră 
Biblia, creaseră o întreagă artă decorativă (vezi tezaurul de 
la Pietroasa), şi totuşi limba română nu posedă nici un sin- 
gur cuvânt vechi germanic. 

Explicaţia că latinofonii — proto-românii — se retrăgeau în 
munți vreme de secole în timpul „invaziilor“ este astfel de o 

absurditate atât de mare, încât e uluitor că a putut fi acceptată 
de-atâta timp. Pentru ca o populaţie compactă să trăiască se- 
cole în munți, ar trebui să avem așezări atestate arheologic, 
fortărețe și drumuri. Carpaţii nu pot fi străbătuți de-a lungul 
crestelor, altfel zis, nici astăzi, cu excepţia unor alpiniști puși 
pe record, nu s-ar putea merge de la sud la nord, de-a lungul 
piscurilor, din trecătoarea Brașovului spre Bucovina. O po- 
pulaţie sărăcită, fugită în munţi vreme de secole, și-ar pierde 
rapid unitatea lingvistică și am avea azi nații romanice dis- 
tincte între Făgăraș și Maramureș. 

Apoi, îngustele văi ale Carpaţilor nu prezintă, arheologic, 
absolut deloc urmele unei ocupări vechi din partea unei po- 
pulaţii masive. La fel cum toponimia și hidronimia munţilor 
Carpaţi nu sunt romanice, ci majoritar slave. Misterioasa 
populaţie a strămoşilor noștri care de-a lungul „mileniului 
de tăcere“ (271—1241) e presupusă a fi trăit în munţi, în vreme 
ce câmpia a fost ocupată secole la rând de goți, slavi și cu- 
mani, nu a lăsat nici o urmă! 


Slavii 


Şi astfel revenim la Sprachbund și la venirea slavilor. 
De-a lungul acelui mileniu de tăcere, limbile „balcanice“ (ro- 
mâna, albaneza şi, ulterior, bulgaro-macedoneana și într-o 
măsură mai mică sârba) au dezvoltat trăsături comune care 
nu se explică decât printr-o lungă coabitare și întrepătrundere. 
Înainte de asta însă, cel mai probabil după împrăștierea 
goților, este limpede că slavii au trăit vreme îndelungată la 
nord de Dunăre, iar proto-românii, la sud. Asta explică de 
ce toponimia României este atât de masiv slavă, pe când în 


„Mileniul de tăcere“ 139 


Balcani au existat regiunile numite Romania și Rumelia, 
sau s-au păstrat denumiri precum vârful Durmitor (în 
Muntenegru). 


Toponimia și hidronimia 


sub influența slavilor 


În rezumat, cum ne dăm seama că pe teritoriul Ro- 
mâniei de azi nu doar că au trecut populații masive de slavi 
vorbind dialecte diferite, dar au și trăit suficient de mult ca să 
lase urme contradictorii? 

Toponimia și hidronimia Moldovei și Munteniei sunt, 
am văzut, majoritar slave (de la Moldova însăși până la Cra- 
iova și Dâmboviţa și Bistriţa şi Cernavoda și roate celelalte), 
dar uneori întâlnim urme de dialecte slave diferite. 

Astfel, în Balcani găsim două grupe mari de dialecte, cele 
care au un -v final și intervocalic și cele care au un -P final. 

Sârbo-croata are -v acolo unde macedoneana are -P. Ast- 
fel, târgul din Kosovo numit Suva Reka (Apa uscată) este 
în albaneză anacronic: Suha Reka. Albaneza a păstrat, para- 
doxal, pronunția unui alt dialect. Cazuri similare se întâl- 
nesc și în română, nenumărate. 

În funcţie de dialecte, în Balcani, vârful va fi numit vrv 
sau vrh, iar fasolea, grav sau grah. Praful (împrumutat în 
română) va fi praf sau prah. 

Or în română s-au păstrat în paralel substantivul „praf“, 
care corespunde macedoneanului praf, dar și toponimul 
Prahova = prăfuita, cu prah venit din alt dialect slav, unde 
prah = praf. 

La fel, pentru „tânăr“, am păstrat dintr-un dialect slav 
mlad (în cuvântul „mlădiță“, termen diminutival pentru a 
desemna ceva tânăr, care crește), dar dintr-un alt dialect 
mold — de unde, poate: Moldova, Țara Nouă. Mlad — mola. 

Multe piste ne poate sugera lingvistica comparată, utile 
nu doar pentru noi, ci și pentru slavii din Balcani, ca să se 
vadă pe unde au trecut și unde au trăit aceștia. 

Schramm (Destine timpurii ale românilor, p. 35) face o 
remarcă foarte justă, și anume că slavii, coborând peste Du- 
năre undeva spre anul 600, au preluat numele de Dunav 
(germanic: Donau), iar nu ceva similar cu „Dunăre“, pre- 
cum au preluat şi termenul germanic vlah. Cum românii 
nu și-au spus ei înșiși niciodată vlahi, asta sugerează deja că 
spaţiul de la nord de Dunăre era ocupat de germanici, iar 
sudul — Balcanii — de latinofoni proto-români. 


Articolul hotărât... slav? 


Una din caracteristicile limbilor slave este absenţa 
totală a articolului hotărât. Ne-am obișnuit atât de mult cu 
the şi der—die-das şi le-la, încât ni se par firești, dar majorita- 
tea limbilor de pe planetă nu cunosc articolul hotărât. 

În cadrul limbilor indo-europene, articolul hotărât este 
de asemenea o creaţie recentă, în toate cele care îl posedă 
astăzi. Reconstruita limbă indo-europeană nu poseda un 
articol. Greaca homerică încă nu îl folosea sistematic. Latina 
n-a avut niciodată un articol hotărât. Astăzi, familii întregi 
de limbi indo-europene au moștenit această stare de lucruri: 
nu au articol hotărât limbile iraniene, indiene, baltice sau 
slave... cu excepţia bulgarei şi a macedonenei, care au fost 

atât de influențare de română (și aromână) şi albaneză, încât 
nu doar că au un articol, dar acela e pus la urmă, ca în română 
şi albaneză: dete (copil) — deteto (copil-ul); kăsta (casă) — 
kăștata (casa); grad (oraş) — gradăt (oraș-ul) etc... Mai mult, 
exact ca în română, dacă punem un adjectiv înaintea substan- 
tivului, articolul hotărât trece pe adjectiv: oraș — grad; orașul — 
gradăt, mic oraș — malăk grad; micul oraș — ma/kiat grad. 

Că o asemenea fuziune sintactică structurală și tipologică 
s-a putut petrece doar în Balcani, la sud de Dunăre, e la 
mintea cocoșului (umăt na kokoșkata). 

Cât despre slavizarea lexicală a românei (petrecută deseori 
într-o paralelă exactă cu cea a albanezei, cum am văzut-o cu 
nevoie-—nevoje), deseori termenii au fost preluaţi nemaiprice- 
pându-li-se sensul sau procedeul de formare. Iată două exemple. 


Oameni şi broaşte 


Astfel, în contactul cu slavii din sud, țăranii români 
s-au întâlnit la bulgari și sârbi cu micul mecanism al capcanei, 
numită metaforic de aceia „broască“ (xa6a, jaba) sau „bros- 
cuță“ (>xaGka, jabka) prin felul în care se deschide și se închide 
brusc gura capcanei, precum cea a unei broaște. 

Imaginea asta a fălcilor care se închid și se deschid e 
atotprezentă la slavii din sud, de aceea și astăzi, la bulgari, 
în tabloul de bord al mașinilor cutia aceea a mănușilor, a 
tartinelor (sau pistolului, în filme) se numește tot broscuţă, 
xaGKa, jabka. 

De la imaginea capcanei care se închide brusc ca gura 
broaștei, xaGka, jabka, au făcut românii expresia „a lua cu 
japca“. A lua brusc, a smulge hăpăind. 

Dar când au învăţat să pună o încuietoare la ușă, ceva meca- 
nic, tot o xa6Ka, românii doar l-au tradus pur și simplu: broasca. 
De aceea aveţi broască la ușă. Cineva, demult, a văzut o 
încuietoare și o capcană la bulgari, xaGxara, sau la sârbi, 
xaGKka, a întrebat cum se numeşte și a fost lămurit. Broasca! 


Mănăstire pe-un picior: „ciuperca“... 


Aici ar merita să spunem ceva despre fenomenul ab- 
solut banal al „metatezei“, prin care un cuvânt într-o limbă 
anume își vede permutate silabele sau anumite sunete. Așa a 
fost cu „ciuperca“ (din slavonul sudic pečurka). 

Putem aminti, pentru a ilustra procedeul spontan al me- 
tatezei, italianul coccodrillo, cum îi spun ei crocodilului. Dar 
la fel de bine am putea menţiona limbile, precum spaniola, 
în care Ucraina și Algeria devin: Ucrania și Argelia. Nu există 
logică umană care ar explica metatezele. Pretinsa înlesnire a 
pronunțţiei nu este o explicaţie. Italiana nu are nici o dificul- 
tate cu cr- la inițială, având credere, crepare etc. Așa încât 
crocodillo era la fel de canonic fonetic pe cât e coccodrillo. 

La fel, nimic nu explică de ce persanul și armeanul nal 
(potcoavă) a dat în cecenă „lan“. Ambele tipuri de mono- 
silabice sunt la fel de canonice în cecenă, unde cuvintele de 
tip nab (somn) sau nakh (oameni) sunt la fel de frecvente 
ca lom (leu) sau lam (munte). Nimic nu justifica în cecenă 
ca nal să devină lan (potcoavă). 

Nimic nu justifica, de asemenea, în română ca slavul 
pecurka să devină „ciupercă“. Metateză fără logică sau expli- 
cație, căci ambele forme sunt perfect canonice fonetic în 
română. „Peciurcă“ ar fi fost cu totul banal fonetic alături de 
„perciuni și „pocitanie“. Nu există explicație pentru metateza 

din „ciupercă“. Ar fi fost mai logic ca pecurka să devină 
„picioarcă“ și atunci i-am fi văzut pe superficiali lingviști 
naționaliști străduindu-se să ne convingă că *picioarcă nu 
vine din slavă, ci de la „picior“ şi lansându-se în poetice false 
derivări: „picior“ > „picioarcă“. „Mănăstire pe-un picior / 
Ghici picioarcă ce-i...“ Din păcate, noi am făcut din pečurka > 
„Ciupercă“. | 

Devenind „ciupercă“, pečurka pierde în română orice 
urmă a etimologiei slave, perfect vizibilă în rusă, unde neuypa, 
pecura, cum e forma veche (pečurka a slavilor din sud e un 
diminutiv), pečura așadar vine de la verbul “pe, „a coace“. 
Pečura, pecurka este „cea bună de copt“ şi e cunoscută pasi- 
unea slavilor pentru ciuperci (*peciurci). 

De la aceeași rădăcină care a dat pečura, neuypa, rusa mai 
are și numele „ficatului“: neuens, pečen’. Ficatul este de ase- 
menea desemnat în rusă printr-o metaforă culinară, fiind, 
ca şi ciuperca, ceva „bun de copt“. 

Dar tot de la o metaforă culinară care indică un fel de mân- 
care vine numele ficatului și în toate limbile romanice: fegato, 
ficat, foie (gras): din latinescul ficatum, din expresia dispărută 
(iecur) ficatum = ficat „umplut cu smochine“ = ficatum. Căci 
ficatum nu e altceva decât farsa smochinelor, de la fica, figa, 
„smochină“. Ficatul roman și al nostru este așadar o metaforă 
culinară perfect echivalentă cu cea care a dat în rusă neuenb 
(ficatul bun de copt, de mâncare) și neuypa, pecurka. 


Bulgarii şi cumanii 


După slavi, au coborât apoi în inima Balcanilor bul- 
garii turcofoni, care au trecut Dunărea făcând vizite repetate 
în Imperiul Bizantin. După cum am spus când am abordat 

pe scurt chestiunea demografiei antice, nu trebuie să ne ima- 
ginăm coborârea „bulgarilor“ în Balcani ca pe o masivă depla- 
sare a unei populaţii cu puternică identitate etnică. Bulgarii și 
cumanii vorbeau limbi foarte apropiate și reciproc inteligibile, 
dacă comparăm limba din Codex Comanicus, dicţionarul cu- 
man-farsi-latin păstrat providenţial, cu cea vorbită azi în nor- 
dul Caucazului de populaţiile kumik și balkar. Atât kumik, cât 
și istoricul cuman vin probabil de la kum (nisip), ceea ce şi 
explică de ce slavii le-au zis, traducându-le numele, „poloveţi“, 
„oamenii de la câmpie“, de la pole = câmp. 

Limbile balkar și kumîk de astăzi sunt foarte apropiate de 
cea a cumanilor din Codex Comanicus. De asemenea, e ușor 
de imaginat că masa „bulgarilor“ (probabil strămoșii sau ve- 
rii balkarilor din Caucaz) ajunși în Balcani erau în realitate 
triburi de slavi care însoțeau un mic trib turcic (bulgarii), 
ceea ce explică rapida lor contopire cu slavii deja trăitori în 
Balcani, iar clasa superioară, cum o vedem în Codex Coma- 
nicus, va fi fost oricum bilingvă, vorbind bulgară (balkar?) și 
poate farsi, cum se întâmpla la cumani. Nu degeaba numele 
Asparuh al primului han bulgar este pur iranian, însemnând 
„Cel cu calul (asp) luminos (r4P)“. Nume iranian și indo-eu- 
ropean banal, pe modelul Hippocrat (Cel cu putere peste 
cai) etc. (Și vezi mai sus ce am mai spus despre posibila de- 
criptare a unor nume dacice precum Burebista și Decebal.) 


Cumanii, prezenţa şi absenţa lor 


Din această perspectivă, teoria — susținută printre 
alții de Neagu Djuvara — a originii cumane a Basarabilor nici 
măcar nu este necesară, sau devine accesorie. Ce e important 

este că populațiile din Moldova și Muntenia trebuie să fi fost 
extrem de rarefiate, dacă rezultatul distrugerilor mongole a 
fost dispariția cumanilor și asimilarea lor de către grupurile 
de români care au „descălecat“, venind din Ardeal și creând 
formațiunile statale istorice Valahia şi Moldova. (Dispariţie 
a cumanilor doar din teritoriile menţionate, căci o parte a lor 
s-au refugiat în regatul Ungariei, unde au sfârșit de asemenea 
prin a se asimila în totalitate, în vreme ce o altă parte, cea 
răsăriteană, trebuie să se fi refugiat în Caucaz, unde au ca 
descendent populaţia numită kumŝk.) 


Gesta Hungarorum și cine erau 
„Blacbi“ şi „Romani“ 


Gesta Hungarorum (Faptele ungurilor) este cronica 
notarului anonim al regelui Bela III al Ungariei (1172-1196), 
singurul cronicar al Evului Mediu care menţionează niște 
„valahi“ în secolul IX în zonele vechii Dacii, în Transilvania 
(terra Ultrasilvana). 

Ocuparea Transilvaniei de către unguri a marcat înce- 
putul „europenizării“ și urbanizării Ardealului și a adus o 
împărțire administrativă reală, declanșând și o legătură per- 
manentă cu Europa de Vest, care nu a mai fost întreruptă 
de atunci. 

Asta nu a făcut decât să întărească în mod natural dis- 
tincţia dintotdeauna între cele două părți ale versantului 
Carpaţilor. 

Documentul în sine, Gesta Hungarorum, este de mică 
însemnătate, cum notează și Florin Curta (Southeastern Eu- 
rope in the Middle Ages, p. 16), în ciuda importanţei pe care 

i-a dat-o istoriografia română, pentru a exagera rolul și im- 
portanţa „românilor“ Gelu, Glad şi... Menumorut! 

Altminteri, mai găsim menţionaţi niște vlahi și în Cronica 
lui Nestor (Ilosecre Bpemennbix Jler), scrisă în slavonă în sec. 
XII, acel Nestor menţionând, într-adevăr, vlahii și „Țara Vla- 
hilor“ (Bonouickaa zema), undeva, vag, pe lângă Pannonia. 

După anul 1000, încep așadar să apară prin cronici va- 
lahii (Olah, Blac etc.). Ce înseamnă însă valah? Aceia nu ar 
fi putut vorbi aceeași limbă cu vlahii din Balcani. Nestor se 
poate referi de pildă la francii lui Carol cel Mare. 

Aici trebuie amintit de îndată că a existat o latinitate 
panonică diferită de cea românească și mai veche decât cea 
din „Dacia“. Pannonia a fost chiar mai latinizată decât Da- 
cia (Transilvania propriu-zisă şi cea mai mare parte a Bana- 
tului de azi). Ştim prea puţine despre ce a putut deveni 
limba acelora după retragerea romană și de acolo, dar în 
mod sigur limba lor nu s-a dezvoltat după direcția latinită- 
ţii balcanice. Textele care spun „vlahi“, „olahi“, „volohi“ se 
pot referi și la aceia, înainte de a-i vedea cu totul asimilați 
de avari și apoi de maghiari. Tot aceia ar putea fi „Romani“ 
din Gesta Hungarorum, dacă nu cumva era vorba acolo de 
franci, sau chiar de bizantini, numiţi în multe cronici latine, 
precum cea a lui Sigebertus din Gembloux, „Romani“. 

Generaţii de istorici și lingviști naționaliști români au 
creat însă automatismul care constă în a sugera că oriunde 
într-un text vechi apare un termen care aduce cu „valah“ sau 
„olah“ ar fi vorba de (proto)români. Realitatea lingvistică și 
istorică este cu totul alta. 

Este stabilit de mai bine de un secol că termenul a fost 
folosit mai întâi de germanici și apoi preluat de slavi pentru 
a-și desemna vecinii meridionali, oricare ar fi fost ei. Pentru 
germanici, wo/kai (Volcae pentru latini, OuólkailOùóhkar 

pentru Strabon și Ptolemeu) au fost mai întâi celții din 
Gallia și din sudul Germaniei, dar și din ceea ce sunt astăzi 
Cehia și Austria. 

Prezenţa celților în Boemia și Moravia e întărită chiar și 
de pezrsistența denumirilor, precum faptul că Týn (Týnský 
dvúr) încă desemnează cartierul din centrul vechi al capita- 
lei Cehiei, Praga. Týn descinzând în linie dreaptă din celti- 
cul dunum, „fortăreață“. Dunum a supravieţuit de altfel, 
cum am spus, şi într-o lungă serie de nume de localităţi din 
Franța, precum Verdun, și ar trebui să ne dea de gândit 
faptul că nici un toponim dacic în -dava nu a supravieţuit 
până în epoca modernă. 


Valabii 


Włochy este cum numesc și astăzi polonezii Italia, iar 
ungurii: Olaszország. 
Włochy, Olasz, valahii... Cum analizează în detaliu 
André Martinet într-un vast studiu despre indo-europeni 
(Des steppes aux océans, p. 28): 


Slavii au desemnat prin walh- celții romanizați [din Pannonia] și 
în general romanofonii stabiliți în Peninsula Balcanică. Formele 
slave sunt vlah și valah, prima desemnând păstorii nomazi [din 
Balcani], cealaltă figurând în numele Valahiei. În limbile germanice 
a supravieţuit un adjectiv derivat: walh-isk-, de unde Welsh, welsch. 
Termenul îi desemnează în engleză pe galii celtofoni [Wales = Țara 
Galilor], iar în germană, pe elveţienii de limbă romanică. 


La fel, cum o rezuma, fără să-și dea seama ce implicații 
poate avea asta, Neagu Djuvara (O scurtă istorie ilustrată a 
românilor, p. 40): 

Numele Țării Galilor, ce se cheamă Wales pe englezește, are ace- 
eași origine cu Valahia! Şi dacă coborâm în Europa continentală, 
valonii din Belgia, adică aceia care vorbesc franceza în Belgia, pe 
când ceilalți locuitori sunt flamanzii, care vorbesc olandeza, o 
limbă germanică, poartă tot un nume provenit din volcae. Pe 
francezi, cu un cuvânt de ocară, germanii îi numesc Welsche [...], 
iar în Evul Mediu italienilor le ziceau Wahlen. Pe italieni, polo- 
nezii îi numesc Wloch; într-un mod asemănător îi numesc și alți 
slavi. Iar în Balcani și la noi, tot vahi i-au numit pe romanofoni. 
Slavii preluaseră termenul de la germani, făcând inversiunea valh/ 
vlah. De la slavi, mai târziu, în Evul Mediu, au preluat și grecii 
termenul, dovadă a adâncimii la care au pătruns slavii în Grecia 
continentală. Iar întrucât în grecește V se scrie B, termenul a ajuns 
în timpul cruciadelor la occidentali, la „frânci“. sub forma „blac“. 


Dar nici măcar când găsim „daci“ într-un text latinesc 
medieval, asta nu înseamnă că ar desemna „românii“. Pur 
și simplu, din inerție, cronicarii continuau să folosească eti- 
chetele antice. Astfel, în Gesta Francorum, cronica primei 
cruciade, scrisă pe la 1100, Constantinopolul e descris astfel: 
„In ea Graeci, Bulgari, Alani, Comani, Pigmatici, Italici, Ve- 
netici, Romani, Daci, Angli, Malfetani, Turci, Iudaei, Cretes 
et Arabes conveniunt“ („Acolo se adună greci, bulgari, alani, 
cumani, pecenegi, italieni, venețieni, romani, daci, angli, 
amalfitani, turci, evrei, cretani și arabi“). 

Este limpede că Daci nu înseamnă pentru acel simplu 
soldat care a scris cronica nici români și nici aromâni, cu 
care el nu avea cum să asocieze eticheta antică, ci este o 
denumire vagă pentru oameni veniţi din nordul Dunării. 
Puteau fi slavi trăitori prin Bărăgan. Sau, cine ştie... poate 
chiar unguri, dacă autorul se referea la călători veniţi din 
Ardeal, dat fiind că Dacia romană acoperise de fapt doar 
Transilvania, Banatul şi Oltenia. 

Când găsim, așadar, „vlahi“, „olahi“, „volohi“ într-un 
text vechi, aceia erau poate vorbitori de o limbă romanică, 
poate rămășițe de celți (numiţi de germanici Welsh, Wallon 
etc.) — dar cert e că, într-o cronică latinească despre Panno- 
nia, Olahus nu înseamnă deloc automat proto-român, iar 
„pastores Romanorum“ despre care vorbește Gesta Hungaro- 
rum puteau fi orice. Proiectăm un anacronism acolo, cre- 
zând că acei cronicari aveau habar de lingvistică și etnii. 

Apoi, deplasările de populaţii erau banale, frecvente, cum 
până și un autor ca Gheorghe Brătianu le prezintă în detaliu, 
ceea ce arată că vlahii nu ar fi putut oricum să fie asociați 
cu un teritoriu anume. Cu atât mai puţin cu câmpia Bără- 
ganului și platourile Moldovei, care fuseseră anterior pro- 
fund slavizate. 

Scrie astfel Brătianu (cf. O enigmă și un miracol, pp. 43—44): 

Sub urmașii lui Justinian, întreaga regiune la est de Carpaţi până 

la Dunăre devenise o Slavinie, cum fusese odinioară o Gotie. To- 

ponimia dovedește că slavii străbătuseră arcul Carpaţilor şi că pă- 
trunseseră de asemenea în Transilvania. [...] Se pare că acest val, 

a cărui revărsare s-a întins în toată peninsula Balcanilor din secolul 


al VII-lea „cu o putere de neînvins“ a şters totul și nu lăsă să sub- 
i 
siste nici o urmă a românității dincoace și dincolo de Dunăre. 


DESCĂLECĂRILE 
ȘI UNIFORMITATEA LIMBII 


În sfârşit, ajungem la secolul al XIII-lea și la miticul 
Radu Negru, voievodul românilor de la Fogăraș în Transil- 
vania, care a coborât cu oamenii săi în câmpia învecinată 
de la sud, întemeind un stat a cărui capitală a fost mai întâi 
Câmpulung, apoi Curtea de Argeș. 
Începând din acel moment, o populaţie romanică migra- 
toare venită din Bulgaria prin Ardeal a început să umple 
zonele Țării Românești, cu sprijin din partea Ungariei. 


Înapoi la uniformitatea lingvistică 


Odată înarmaţi cu aceste instrumente teoretice deta- 
liate până acum, putem să ne oprim asupra primelor mărturii 
scrise. Am tot subliniat: ceea ce surprinde încă de la primele 
texte din Muntenia, Ardeal și Moldova este perfecta identitate 
a ceea ce ar fi fost de așteptat să fie trei variante ale aceleiași 
limbi. Pentru a da exemple paralele: în statele germane, limba 
abia începuse să se uniformizeze, de circa jumătate de secol, în 
urma traducerii Bibliei în Hochdeutsch de către Luther și gra- 
ţie unui efort intens și susținut masiv al prinților germani care 
sprijineau protestantismul. În schimb, în lumea catolicilor 
germani, un dialect cu identitate distinctă — se poate chiar 

argumenta că este altă limbă germanică — precum bavareza 
avea să-și păstreze până azi caracterul diferit, rămânând în 
bună parte de neînțeles, lexical, fonetic și chiar gramatical, 
pentru alți vorbitori de germană standardizată. 

La fel, în Flandra prosperelor orașe și târguri comerciale 
nordice, fărâmițarea dialectală era și a rămas extremă, unele 
dialecte, precum cel din Bruges sau cel încă vorbit în carti- 
erul din Bruxelles numit Marolles, putând fi considerate 
limbi germanice aparte. 

Şi în Croaţia dialectele se împart în trei mari grupe, în 
funcţie de felul în care se spune ce? — stokavian, čakavian și 
kajkavian —, dialectele de pe coastă având ca particularitate 
suplimentară faptul că orice -m final, fără excepţie, a deve- 
nit -n. Eu sunt = ja sam se va spune astfel în Split: ja san 
ș.a.m.d. Un fenomen de evoluţie fonetică de acest tip este 
de altfel foarte banal şi universal, iar el explică de ce marca 
indo-europeană arhaică a cauzativului, -m — precum în la- 
tină sau sanscrită — este -7 în greacă încă de la cele mai vechi 
texte antice, sau -n în albaneza de astăzi. 

Nimic similar însă între cele trei forme ale limbii române 
atunci când apar în texte lungi şi închegate în sec. al XVI-lea 
(extrem de târziu, de altfel; cum am spus, doar albaneza și 
dispăruta limbă baltică prusiană apar în scris ceva mai târziu, 
iar albaneza este de la început și a rămas până azi fărâmițată 
dialectal). Limba română este însă aceeași în toate acele prime 
texte, așa cum ne-am aștepta de la o limbă răspândită în urma 
unei colonizări recente, pornind de la un centru unic din 
Balcani, prin Ardeal. 

Slavismele balcanice sunt așadar aceleași, inclusiv în Mol- 
dova, unde ne-am aștepta ca influenţa să fi fost mai degrabă 
rutenă și ucraineană, sau chiar poloneză. Mai mult, influ- 
ența slavonei balcanice (limba bisericii) asupra românei este 

atât de covârșitoare, încât Palia de la Orăștie, în Ardealul 
maghiar, deși tipărită ca o consecință a propagandei calvi- 
niste, s-a făcut în alfabet slavon, cum în alfabet slavon scria 
în mod natural și Neacșu de la Câmpulung. Modelul Paliei 
de la Orăştie fiind un Pentateuh unguresc, nimic nu s-ar fi 
opus unei scrieri în alfabet latin, cum de pildă s-a făcut cu 
Tatăl Nostru de la Cracovia, acela fiind pus în scris potrivit 
convențiilor limbii polone. 

Trec acum la primele texte, cu exemple luate din Maria 
Cvasnîi Cătănescu, Limba română: Origini și dezvoltare (Hu- 
manitas, Bucureşti, 1996): Scrisoarea lui Neacșu de la Câm- 
pulung (Muntenia, 1521); Palia de la Orăștie (Ardeal, 1582); 
Tatăl Nostru (Cracovia, reprezentând Moldova, 1593). 

Citind Tatăl Nostru tipărit la Cracovia spre 1600 cu litere 
latine și convențiile limbii polone, ne putem întreba care ar 
fi fost probabilitatea ca termenul de origine bulgară „ispită“ 
(„și nu aduce pre noi în îspiză“) să se regăsească în formulele 
ritualului creştin din Moldova, dacă ceata lui „Dragoș“ nu 
descindea dintr-un mic grup de coloni din Balcani deplasați 
spre Ardeal într-o perioadă care rămâne de stabilit. 

Influenţa bulgară este uneori vizibilă chiar și în ceea ce 
pentru noi ar fi pure latinisme. Să luăm astfel banalul termen 
„lumină“, prezent în Palia de la Orăștie: „Și zise Dumnezeu: 
fie lumină. Și fu lumină“. Așa cum am arătat-o în Dacopatia 
(pp. 223—225, ed. 2021), românescul /ume, la origine însem- 
nând lumină sau lampă, lumânare (din latinescul /umen) — 
rămas cu acest sens de lumânare, candelă în provensală (ume) 
şi de lumină în catalană (Wum) —, a căpătat mai târziu sensul 
de univers, sub influența limbilor slave dimprejur. 

În bulgara veche, svt avea atât sensul de lumină, cât și 
de univers, sensuri păstrate de altfel până astăzi şi în rusescul 
svet: lumină și lume, univers. 

După creştinare și pierderea vechii ideologii a luminii, 
termenii s-au diversificat: românescul /ume și bulgarul svet 
au păstrat doar sensul de univers, în vreme ce, pentru lumi- 
nă, cele două — româna și bulgara —, influențându-se reci- 
proc, au adăugat sufixul slav -na (bg. svetlina = rom. lumină). 

Odată trecut de la sensul de lumină la cel de univers, cos- 
mos, /ume a mai calchiat şi sensul de „totalitatea oamenilor“ 
pe care-l are kósmos în greaca modernă: lumea = oamenii. 

Sigur, Coresi sosise în Ardeal din Muntenia, din regiu- 
nea Târgoviște, însă limba folosită de el trebuia să fie cea 
mai limpede cu putință pentru cei cărora le era destinată 
scrierea. Altfel nu s-ar explica folosirea unui termen slav-bul- 
gar precum obraz în sensul vechi de „model“: „Și Dumne- 
zeu făcu pre om lui pre obraz. Pre obraz lu Dumnedzeu făcu 
el: bărbat și muiare făcu“. 

Pentru ca româna din Ardeal să fi trecut prin același pro- 
ces, ar fi trebuit să fie vreme îndelungată în contact cu bul- 
gara, ceea ce nu corespunde teoriei că românii și strămoșii 
lor au trăit necontenit în Transilvania din Antichitate, de- 
parte de slavii balcanici și de simbioza rară din acel Sprach- 
bund de acolo. 


Simbioza cu albanezii 


Că l-apus de soare 

Vreau să mi te-omoare 

Baciul ungurean 

Și cu cel vrâncean! — Miorița 


După acest scurt traseu istoric, lingvistic și geografic 
(„cele două habitaturi“, aplicând instrumentul de lucru pro- 
pus de Johanna Nichols), să revenim la o scurtă prezentare 

finală a limbii albaneze, păstrând permanent în minte puți- 
nele lucruri pe care le ştim despre limbile și denumirile daci- 
lor, tracilor, ilirilor, macedonenilor antici, dardanilor etc. 
(Etimologia populară care face să derive Dardania de la dar- 
dhë = „pară“ în albaneză, pentru a dovedi că strămoșii alba- 
nezilor locuiau acolo, nu poate fi luată în serios.) 

Albanezii înșiși au ca ideologie națională, precum româ- 
nii cu „dacii“, faptul că ei ar descinde din „iliri“ și că au trăit 
dintotdeauna acolo unde îi găsim astăzi. Adevărul este, și în 
cazul lor, că nu ştim absolut nimic despre limba (limbile) 
ilirilor, la fel cum nu știm mai nimic despre traci (vezi în 
Anexa lingvistică, pp. 190-192, despre zeița Semele). 

Dacopatia românească mai are un pandant nu doar în 
ilirologia albanezilor, ci şi în tracopatie, curent care bântuie 
în special la bulgari. O întreagă cohortă de specialişti bulgari 
improvizați caută să reconstituie limba tracilor (ca și în ca- 
zul dacopatiei noastre, se consideră și la ei că tracii vorbeau 
o singură limbă), în ciuda faptului că toate încercările de 
descifrare a puţinelor inscripţii existente, precum cea de pe 
inelul de la Ezerovo (unde scurtul text în „tracă“ nu poate 
fi separat în cuvinte, fiind în scriptio continua), s-au soldat 
cu un eșec. 

Toate acestea lasă deschisă chestiunea originii şi parcursu- 
lui populațiilor balcanice: iliri, traci sau geţi spre locurile lor 
istorice. Tot ce putem afirma este că cel mai probabil toţi 
aceia vorbeau limbi de tip satem, precum sunt limbile slave 
și cele indo-iraniene. Albaneza este astfel o limbă satem, iar 
similitudinile lexicale și gramaticale cu armean, limbă de 
asemenea satem, ar părea să acrediteze teoria mai veche a 
originii balcanice a frigienilor, care sunt presupuși a fi fost 
strămoșii armenilor. (Toate acestea pentru a menţiona că ar- 
meana are, de asemenea, un articol hotărât enclitic, postpus, 

marcă distinctivă a limbilor balcanice, în primul rând alba- 
neza, articol care este în armeană -ă pentru substantivele ter- 
minate în consoană.) 

Era cu totul de așteptat atunci să găsim în albaneză, în le- 
xicul vechi, non-latin, al limbii o serie întreagă de coincidenţe 
lexicale cu armeana pe de o parte şi cu limbile slave și iraniene 
pe de alta. Exemple precum iranianul (farsi) zan (femeie) şi 
albanezul zonjë (femeie). Problema principală pusă de albaneză 
este însă de o cu totul altă natură: lingvistic, tipologia ei este 
limpede. Această limbă de tip satem, cu lexic şi gramatică apro- 
piate de cele ale limbilor slave, iraniene și armeană, se arată a 
nu fi fost câruși de puţin în contact cu greaca veche (ceea ce 
exclude prezenţa proto-albanezilor în Balcani în Antichitate, 
precum exclude și posibilitatea ca albanezii să descindă din 
iliri, traci sau din misterioșii macedoneni). 

Limba pe care astăzi o numim albaneză (albanezii îi spun 
shqip) a fost profund latinizată lexical în timpuri istorice, 
simultan cu latinizarea populațiilor care au produs românii 
şi aromânii, iar asta trebuie să se fi petrecut pe teritorii con- 
tigue, cu un amestec de populații care a făcut ca româna să 
preia tipologia albanezei, ducându-și însă până la capăt la- 
tinizarea întregului sistem verbal, în vreme ce latinizarea 
albanezei s-a oprit la jumătate, atingând doar lexicul limbii, 
nu însă și sistemul verbal și jocul conjugărilor verbale. 

Albanezii nu sunt semnalați din antichitate în regiunile 
lor actuale, cum am tot spus și repetat. Despre i/iri nu știm 
nimic, iar denumirea de Albani, albanói n-ar însemna nimic, 
pentru că albanezii înșiși nu își spun așa, iar denumirile din 
vechime s-au dovedit vagi și repetitive (să ne gândim și la 
Albania din Caucaz, la Iberia — Spania și Caucazul de Vest, 
sau confuzia repetată dintre goți și „geți ”. 

Lipsa urmelor vreunui contact cu greaca veche și latiniza- 
rea albanezilor simultan și (lexical, cel puţin) în egală măsură 
cu românii lasă loc unei singure ipoteze: albanezii sunt des- 
cendenții populațiilor mutate la sud de Dunăre după retra- 
gerea aureliană. Latinizarea lor nu se petrecuse în mod efectiv 
şi total în puținul timp dintre anii 106 şi 271. O vedem dacă 
privim în paralel la latinizarea lexicală superficială a celților 
din Britannia (latinisme precum: irl. capall, galeză/Welsh 
ceffyl — de la caballusical, iar în albaneză: kal), însă procesul 


larinizării celților s-a oprit la câteva cuvinte de acest tip. 


Tipologia limbii albaneze: cum s-a ajuns 
la un Sprachbund în Balcani 


Albaneza este o limbă indo-europeană izolată (precum 
greaca şi armeana) care prezintă elemente lexicale arhaice, ab- 
sente din alte limbi indo-europene de pe continentul european. 

Unele trăsături par comune cu greaca, fără însă a fi îm- 
prumutate de la o limbă la alta — tokë, „pământ, sol“, în al- 
baneză se dovedește mai arhaic decât grecescul antic x0ov, 
chtbân, unde a avut loc o metateză (inversare a sunetelor 
8Vy- > x6-); albaneza prezintă apoi unele forme verbale iden- 
tice cu greaca: ardhur, participiul verbului supletiv care la 
prezent e împrumutat din latină: vij, „a veni“, poate fi com- 
parat, în paralel, cu gr. tipa, „am venit“, supletiv de la verbul 
pronominal care la prezent este Epxopot. Acele forme, însă, 
se arată moștenite din fondul vechi al limbii proto-albaneze 
(probabil limba dacilor, cum am văzut), iar nu preluate izo- 
lat din greacă. În multe privinţe, mai ales în sistemul verbal, 
albaneza este o limbă indo-europeană de un arhaism uluitor, 

la fel ca limbile baltice. Este de altfel o caracteristică a con- 
tinentului european: limbile vorbite în Europa prezintă tră- 
sături mult mai arhaice decât cele din India sau din aria 
iraniană (să ne gândim doar la limbile baltice). 

Astfel, de la verbul albanez shoh, „a vedea“, perfectul sim- 
plu (păzi) este pashë, care poate fi comparat cu sanscritul 
pasyâmi. Pentru a înţelege arhaismul abisal al unui asemenea 
conservatorism lingvistic, ajunge să spunem că pasyāmi (şi, 
indirect, albanezul pashë = văzui) vine de la rădăcina *spek-, 
de la care avem, ca termeni derivați, atât în latină spicere (a 
privi) şi speculum (oglindă), cât şi grecescul skopéin (a privi, 
prin inversarea consoanelor din rădăcina *“spek-, fenomen 
care se numește, spuneam, „metateză“, frecvent în greacă), 
de unde și termenul filozofic sceptic (de la aceeași rădăcină 
*spek- de la care avem latinescul speculum, oglindă, dar şi 
„speculație“ etc.), „cel care analizează“. Prin împrumut s-a 
ajuns la germanul Spiegel ş.a.m.d. În sanscrită, limbă de tip 
satem, unde rădăcina pentru „a vedea“, “spek-, dăduse în 
mod regulat spaś-, s- din *spek- căzuse încă din epoca Vede- 
lor, în urmă cu cel puţin trei milenii, astfel încât „eu văd, el 
vede“ se spunea pasyâmi, pasyâti. Faptul că în albaneză avem 
şi astăzi pashë („eu văzui“) indică un arhaism uluitor al siste- 
mului verbal, chiar dacă vocabularul albanezei a fost ulterior 
masiv influenţat de latină și de slava veche. 

Asta ne permite și să speculăm în legătură cu locul posibil 
al proto-albanezei în cadrul limbilor indo-europene în gene- 
ral. Am văzut că, din puţinele toponime și alte nume care pot 
fi atribuire dacilor și tracilor, putem spune cu o certitudine 
aproape totală că limbile acestora erau limbi de tip satem (cf. 
Anexa lingvistică, pp. 190 și urm.). 

Dacă lexical albaneza este, într-adevăr, o limbă þałlblatei- 
nisch, aşa cum s-a spus, sistemul său verbal în schimb este 
arhaic, propriu limbii. 

Sigur, urme albaneze stranii există și la nord de Dunăre: 
numele orașului Bucuresti în primul rând (cf. Dacopatia, p. 
146, ed. 2021), apoi probabil Copșa (kopsht = grădină) sau 
chiar Buzău (buze = buză; dar folosit şi în sensul de mal, ca 
în „buza apei“), precum și, am văzut, numele Carpaților (de 
la karpë = piatră, stâncă). 

În schimb, e foarte posibil ca o influență românească 
asupra celorlalte limbi balcanice să se fi manifestat prin pro- 
cedeul de formare a comparativului și superlativului prin 
mai, precum în alb. më mirë — mai bine — sau în sârbă: 
naj-dobar. Ipoteza este întărită de faptul că întâlnim proce- 
deul și în ţigăneşte peste tot în Balcani ca singură influență 
gramaticală românească: mai misto, mai baro („mai frumos, 
mai bine, mai mare“), ba chiar și mai dumult („odinioară, 
mai demult“). 

Am văzut că este imposibil de imaginat că româna ar fi 
căpătat, la nord de Dunăre, o structură identică cu albaneza 
şi că cele două limbi s-ar fi impregnat în mod cvasi-identic cu 
slava balcanică până în nord, în Maramureș, pe ambii versanți 
ai Carpaţilor, dacă românii ar fi trăit prin câmpiile Moldovei 
şi Munteniei, alături de goți și, ulterior, de cumani, de la care 
nu a rămas însă nici o urmă în lexicul românesc. 

Trebuie insistat aici: lucrul este imposibil, nu au existat 
niciodată în istorie astfel de accidente, corespondențe şi îm- 
perecheri reciproce cum sunt cele pe care le-am indicat până 
aici de-a lungul cărții. Mai ales când ele includ corespon- 
dențe gramaticale neregulate. Pe întreaga planetă, diversita- 
tea lingvistică este regula (cu excepția vremelnică a „zonelor 
de tranzit“), iar limbile au în mod natural o tendință diver- 
gentă, dialectele evoluând permanent către o transformare 
în limbi noi. 

Apoi, cum am arătat-o deja în Dacopatia, latinizarea al- 
banezei și a românei s-a petrecut simultan, urmând aceleași 
linii ale lexicului (și albaneza are „pădure“, „săgeată“, „ce- 
tate“, „cer“, „sat“ etc., chiar dacă uneori cu o fonetică oare- 
cum diferită). Din punct de vedere cantitativ, fondul lexical 
latinesc ar fi echivalent statistic în cele două limbi, el nu-și 
corespunde exact, iar pe alocuri albaneza este mai „latină“ 
decât româna, mai ales în vocabularul urban. Astfel, albaneza 
are kal, kalë = caballus, mik = amicus; fat = fatum (noroc) etc. 
Albaneza a păstrat, în paralel cu italiana, cu pronunția pala- 
talizată: gind = 100 (pronunţat [cind], palatalizat ca în itali- 
anul cento), pe când în română „sută“ este doar un împrumut 
din slavă (săto = 100). 

Dar până şi în domeniul păstoritului (unde găsim termeni 
tehnici albanezi precum balásh (pronunţat <balás>), „oaie 
sau vită cu fruntea albă“, „oaie bălașă“), un cuvânt românesc 
misterios precum „baci“ se explică doar prin albanezul bacë. 
În română, „baci“ e folosit numai pentru a ne adresa șefului 
păstorilor, pe când în albaneză este extrem de uzual, folosit 
zilnic și în orice împrejurare: e apelativul pentru o persoană 
de sex masculin mai în vârstă și care merită respect: Bac”... 
(cf. şi maghiarul bácsi). 

În Ardeal, doar în mediul rural, încă se păstrează adresa- 
rea „bace“ către fratele cel mai mare, baci = bacë, iar adre- 
sarea se face articulat cu articol hotărât: Bacia! = Baciule! 


Sprachbund 


Albaneza este aşadar o limbă indo-europeană (pre- 
$ P P 
cum engleza, greaca, farsi din Iran sau urdu din Pakistan). 

Prezintă — am spus — proprietatea de a avea un lexic pro- 
fund latinizat şi slavizat (ca și româna, și aproximativ în 
aceeaşi proporţie și cu același tip de lexic împrumutat, totul 
arătând că procesul trebuie să se fi petrecut simultan), în 
vreme ce sistemul verbal şi pronumele personale au rămas 
cele ale limbii de origine. Asta a împiedicat limba să devină 
una romanică, precum româna. 

Pentru a conchide, trebuie însă rezumat în ce măsură 
(a)româna, albaneza și bulgaro-macedoneana formează o 
unitate balcanică, un Sprachbund, şi de ce trăsăturile care le 
dau o particularitate rară nu au putut apărea spontan, sepa- 
rate una de alta și în absența unui contact intim și prelungit. 

În primul rând, evoluţia fonetică similară a latinismelor în 
română și în albaneză indică împrumuturi simultane și iden- 
tice, ceea ce nu se explică decât prin convieţuirea, prin locu- 
irea într-un spaţiu comun a vorbitorilor acestor două limbi. 

Avem așadar trei limbi indo-europene: (a)româna, alba- 
neza și bulgara (lăsăm deocamdată varianta macedoneană a 
bulgarei), care provin din trei familii diferite şi sunt vorbite 
istoric în aceeaşi regiune. Româna este o limbă romanică 
(înrudită cu italiana și spaniola etc.), bulgara e o limbă slavă 
(din aceeași familie cu rusa și polona etc.), albaneza e o 
limbă indo-europeană fără rude directe. 

Bulgara veche (slavona, limba bisericească) este cunoscută 
masiv, în scris, începând de pe la anul 800. Alfabetul slavon, 
„chirilic“, a fost creat pentru ea, iar în acel moment limbile 
slave nu erau mult diferențiate. De atunci și până astăzi, mai 
toate celelalte limbi slave s-au îndepărtat relativ puţin de 
modelul iniţial, care le-a influențat pe toate în urma misio- 
narismului creștin și pe care fiecare l-a simplificat oarecum, 
fiecare limbă în felul ei (mai puţine cazuri gramaticale, pier- 
derea dualului etc.). Doar bulgara și-a în/ocuiz și modificat 


Descălecările şi uniformitatea limbii 161 


total modelul inițial, numai bulgara și-a schimbat profund 
scheletul limbii, devenind în câteva secole o limbă de un cu 
totul alt tip, pe un model pe care îl reprezintă deja româna 
şi albaneza în momentul primelor lor menţiuni scripturare, 
la jumătatea secolului al XVI-lea, la mai mult de șapte secole 
de la primele texte bulgare! 

Atunci, în momentul în care româna şi albaneza încep să 
fie puse în scris (Scrisoarea lui Neacșu de la Câmpulung pen- 
tru română și Misalul lui Gjoni Buzuku pentru albaneză), 
bulgara funcționează deja exact precum aceste două limbi 
vecine menţionate: 1. bulgara a pierdut în totalitate cazurile 
gramaticale, cele din textele lui Chiril și Metodiu, cazuri 
gramaticale care în sec. al XVI-lea sunt deja înlocuite prin 
particule, prin prepoziţii, ca în albaneză, dar mai ales în ro- 
mână; 2. şi-a creat un articol hotărât care se pune automat 
la sfârșitul cuvântului, lipit de acesta în conștiința vorbito- 
rului: čovek — covekăr = om — omul (am spus: nici o altă limbă 
slavă nu posedă un articol hotărât, cu atât mai puţin enclitic, 
sudat la final); 3. şi-a creat un mecanism gramatical care 
înlocuiește infinitivul în propoziţiile subordonate prin ceea 
ce putem numi conjunctiv (caz inexistent în celelalte limbi 
slave sau în bulgara veche). 

Româna, la rândul său, prezintă toate aceste particulari- 
tăți, inexistente în celelalte limbi romanice, dar absente până 
şi din defuncta limbă dalmată pe care am prezentat-o ante- 
rior, cu toate că și ea era vorbită în Balcani, însă pe coasta 
Adriatică, nu în interior. Asemenea trăsături rare şi combi- 
nate, care au modificat profund modelul iniţial al limbilor 
menţionate (modelul slav pentru bulgară, cel romanic/ne- 
olatin pentru română) nu s-au putut naște spontan, în ab- 
sența unui contact intim. lar contactul a fost și mai strâns 
între română și albaneză, chiar dacă el nu mai este simţit 
astăzi de vorbitori. 

Înspăimântătorul „conjunctiv“ balcanic 


Acum — exemple. Să luăm o frază simplă și banală în 
albaneză: nuk di çtë shkruaj = nu ştiu ce să scriu. Nuk este, 
cum se vede imediat, negația nu (o formă alternativă a nega- 
iei albaneze mai este as, în vorbirea curentă simplu s— ca în 
sdi = nu ştiu —, care este, am arătat, identică cu românescul 
aș, particula negativă în răspunsuri). 

Di este verbul „a ști“ (cum am spus, sistemul verbal alba- 
nez nu este latinizat și păstrează trăsături extrem de arhaice). 

C (pronunţat <ce>) este identic cu românescul ce din „nu 
ştiu ce să scriu“); în schimb, ze shkruaj = să scriu, conjunc- 
tivul, acolo unde alte limbi ar folosi infinitivul sau o formă 
echivalentă, reprezintă una din trăsăturile esenţiale ale struc- 
turii limbilor balcanice influențate de albaneză. 

Din nou: a ne închipui că un asemenea mecanism mi- 
metic atât de bine reglat și atât de simetric a putut să se 
nască spontan, la nord de Dunăre, sau a putut să țâșnească 
de la sine în Maramureș simultan cu Oltenia și munţii Pin- 
dului din Grecia, la aromâni, fără o convieţuire intimă a 
tuturor acestora cu albanezii, înseamnă a ignora totul despre 
evoluţia limbilor. 

Nu există nimic natural în această construcție banală, co- 
tidiană, pe care noi, românii, o folosim precum respirăm, fără 
a-i percepe raritatea statistică în limbile planetei, o expresie 
precum „Vreau să beau“ (apă, vin, cupa de otravă până la 
capăt, nu contează). O folosim zilnic: „Vreau să beau“. Ba 
Chiar, atunci când învăţăm limbi străine, nu percepem dife- 
renţa de construcție gramaticală acolo unde mai toate limbile 
pământului folosesc în mod natural infinitivul verbului într-o 
propoziţie subordonată de acest tip. Fr.: „Je veux boire“. It.: 

„Voglio bere“. Germ.: „Ich will trinken“. Magh.: „Akarok 
inni“. Ba chiar și în limbile slave este la fel. În rusă: „A xoyy 
TTE“. În croată: „Ja Zelim piti“. Numai în limbile „balcanice“, 
de origini diverse, avem o expresie unică prin care se foloseşte 
automat conjunctivul: „Vreau să beau“. Este ca și cum am 
spune în franceză, nefiresc: „Je veux que je boive“. Și totuși, 
exact așa se spune în bulgara de astăzi: „Iskam dz pia“; în 
macedoneană: „Sakam da piiam“; ba chiar și în sârbă: „Ja 
želim da piiem“. Acolo unde româna are să, limbile slave care 
sunt sârba și bulgara-macedoneana folosesc particula afirma- 
tivă da pentru a introduce conjunctivul, din pricina unor 
confuzii privind particula albaneză po (po = da, însă are și 
multiple funcții gramaticale, iar asta, vom vedea, ne va arăta 
și cum a ajuns româna să folosească să, din latinescul sic, şi 
cum acel să a fost odinioară particulă afirmativă, înainte ca 
româna să împrumute slavonul 42). 

Tocmai asta constituie de altfel una din principalele di- 
ferenţe majore dintre croată și sârbă, aceasta din urmă, sârba, 
fiind istoric mai apropiată şi mai afectată de epicentrul 
amintitelor transformări lingvistice din inima Balcanilor. 
Croata va folosi în cazul amintit infinitivul: „Ja želim piti“, 
pe când sârba (precum româna, bulgara, albaneza, dar și 
greaca): „Ja želim DA piiem“ = „Eu vreau SĂ beau“. 

Aici trebuie imediat subliniat — și nu o vom face îndea- 
juns — că cealaltă limbă romanică, dispărută, însă relativ bine 
atestată, dalmata, spunea după așteptatul model al tuturor 
celorlalte limbi ale familiei romanice: „Ju b/zi bàr“, care 
corespunde exact italianului „Io voglio bere“, dar care arată 
şi că româna trebuie să fi avut odinioară: „Eu vreau (2) bere“, 
înainte să-și modifice sintaxa după modelul albanezei: „Dua 
TE pi = „Vreau SĂ beau“. 

Aici şi greaca funcționează exact la fel, balcanic: „Otho va 
mó“, cu o prepoziţie de conjunctiv: na. De altfel, greaca 
modernă, precum albaneza, bulgara și aromâna nici nu mai 
posedă o formă de infinitiv a verbului, devenită total inutilă 
și înlocuită încă din epoca bizantină de această formaţiune 
conjunctivală menţionată. Dicţionarele limbilor greacă, al- 
baneză şi bulgară oferă forma persoanei I a verbului („eu 
beau“) în locul infinitivului. Chiar și aromâna a pierdut in- 
finitivul, iar în (puţinele) dicţionare ale limbii aromâne, ru- 
brica verbelor precum „a bea“ poartă simplu: „beau“. 

Unii lingviști au lansat ipoteza că neogreaca medievală 
ar fi de fapt sursa acestei construcții rare, dar asta nu schimbă 
cu nimic necesitatea convieţuirii intime, în inima Balcanilor, 
a albanezilor, (a)românilor și bulgaro-macedonenilor (pre- 
cum şi a grecilor, ba chiar, vom vedea, respectiva construc- 
ţie a intrat și în țigăneşte, în limba romilor) pentru a-și crea 
un asemenea mecanism care arată că trebuie să se fi trecut 
printr-o perioadă îndelungată de pidgin, de creolă balcanică, 
de limbă maetisată în care vorbitorii foloseau, din obișnuință, 
o sintaxă nenaturală limbii lor de origine. 


Unde a dispărut particula afirmativă „si“? 


Se pune deseori întrebarea cum s-ar fi putut spune 
„da“ în română înainte de a prelua particula afirmativă din 
slava balcanică. Comparaţia cu întregul complex al construc- 
ţiilor conjunctivale inspirate de albanezul po şi imitate de slavi 
prin folosirea lui da aduce un posibil răspuns: particula ro- 
mânească să a conjunctivului derivă din sic, cum o recunosc 
toate dicționarele etimologice, ceea ce înseamnă că a putut fi 
odinioară o particulă de aprobare, la fel ca se în dalmată. 

Dalmata posedase particula afirmativă se... — se, avaite 
rasdiih = si, avete ragione = da, aveți dreptate —, de asemenea 
venită în mod limpede din latinescul sic, precum s-a întâm- 
plat în majoritatea celorlalte limbi romanice. 

Asociat ca sens cu albanezul po, în română se/să va fi intrat 
în construcţiile conjunctive, înainte de a fi înlocuit, în afara 
acestora, ca particulă afirmativă, prin slavonul da. Da, la rân- 
dul său, în limbile slave influențate de româno-albaneză s-a 
folosit ca particulă conjunctivă, după modelul albanezului po 
şi al (a)românescului să. Asta răspunde întrebării: „cum se 
spunea da în româna arhaică“? Se spunea se, sau să, ca în dal- 
mată și probabil în întreaga latinitate balcanică. Se/să, de altfel, 
nu a fost înlocuit prin da în aromână. Aromâna nu a împru- 
mutat slavonul da, însă a pierdut în același timp particula 
afirmativă se/să, care a rămas doar ca semn al conjunctivului. 


Articolul hotărât bulgar 


Bulgara, cum am spus, și-a creat un articol hotărât 
enclitic (postpus), inexistent în celelalte limbi slave și care, 
exact ca în română și albaneză, este perceput ca fuzionând cu 
substantivul čovek — covekăr = om — ca în albaneză sau română: 
burrë — burri = om — omul. Dar, pentru a arăta în ce măsură 
mecanismul „balcanic“ este identic de la o limbă la alta, atunci 
când în română avem un adjectiv care precedă substantivul 
definit: bunul om, adjectivul este cel care preia articolul hotă- 
rât, însă la fel se va petrece și în bulgară: de la čovekăt (omul), 
articolul hotărât va trece pe adjectivul precedent: dobriät čovek 
(noGpuar uoBek) = bun-ul om. Un asemenea mecanism gra- 
matical este total străin limbilor slave, el nu exista în bulgara 

veche, în slavona de biserică, și este limpede că limba bulgară 
modernă l-a căpătat și l-a adoptat în contact strâns cu (a)ro- 
mâna și albaneza. 

Întrebarea care se impune este: când a apărut o astfel de 
construcție gramaticală și altele similare comune tuturor 
acestor limbi balcanice? Arotprezentă azi în bulgaro-mace- 
doneană (într-așa măsură încât infinitivul, am spus, a dispă- 
rut cu totul), construcţia conjunctivă, ca și articolul hotărât 
sunt cvasi-absente din primele texte bulgare din sec. VIII, 
deşi semnele se întrevăd deja acolo. 


Când a început influența albaneză 


Un punct de ruptură trebuie să fi fost scindarea Im- 
periului Roman și rămânerea Balcanilor sub dominaţia greacă 
bizantină. Lipsiţi de autoritatea centrală, latinofonă, a impe- 
riului, românofonii din Balcani au început sa fie supuși unei 
profunde metisări lingvistice cu albanofonii (urmașii dacilor 
strămutați în Moesia). Cum nu putem identifica nici un con- 
tact cu latinofonii de pe coastă (strămoșii dalmaților), atunci 
zona de interacţiune masivă și a fuziunii lingvistice care ne 
preocupă se arată a fi fost în interiorul peninsulei. Asta explică 
continua și prelungita absență de contact lingvistic între al- 
banezi și greci până târziu, în epoca bizantină. Albanezii tre- 
buie să se fi deplasat apoi spre coasta Adriatică, spre locurile 
muntoase pe care le ocupă astăzi, proces început în momen- 
tul noii dislocări produse de venirea slavilor, care până atunci 
trăiseră la nord de Dunăre. 

Un alt punct de reper îl constituie venirea în Balcani a ro- 
milor, a căror limbă, extrem de permeabilă la orice influențe, 

nu arată nici un fel de contact vechi cu limbile turcice, dar a 
fost în schimb la rândul ei profund modificată structural de 
greacă și, aparent, de... albaneză, ceea ce arată că romii s-au 
stabilit în Balcani în momentul in care albanezii încă mai lo- 
cuiau compact în centrul peninsulei, împreună cu aromânii 
și slavii care tocmai se instalaseră acolo. Din nou, doar mime- 
tismul lingvistic și bilingvismul sau multilingvismul atotpre- 
zent au putut face o limbă indiană (romanès, limba romilor) 
să adopte articolele hotărâre, identice cu cele din greacă, o 
pentru masculin și e (pronunţat î) pentru feminin, ceea ce 
trebuie să se fi petrecut după o lungă ședere în Anatolia 
bizantină, și să-și creeze apoi un conjunctiv identic cu cel 
din albaneză. Asta nu s-a putut petrece decât în Balcani, iar 
evenimentul istoric care a permis trecerea din Asia Mică și 
instalarea în multietnica Peninsulă Balcanică a unor noi 
populaţii nu poate fi decât distrugerea imperiului bulgar de 
către cel bizantin, cu masacrele care au dus la golirea de 
populaţii a unor zone largi şi instalarea unei noi autorităţi, 
cea de la Constantinopol, care nu putea decât să permită 
sau chiar să încurajeze mutarea unor populaţii din Anatolia. 

Asemenea evenimente precum deplasările de grupuri 
umane despre care vorbim nu apar întotdeauna documen- 
tate, deoarece mutarea populațiilor poate surveni deseori pe 
furiş, neprezentând nici un interes pentru administraţia 
centrală, care închidea ochii şi putea chiar favoriza asemenea 
migrații dinspre un teritoriu bine administrat și prosper spre 
unul devastat. 

Limba romilor a rămas însă profund marcată de acele 
sejururi prelungite urmate de dislocări cu care respectiva 
populaţie era obișnuită, ba chiar asemenea lucruri făceau 
parte din cultura ei. 

Particulele do şi po 


În cele ce urmează vom vedea cum conjuncţia adver- 
sativă albaneză po-ra influențat (a)româna, care a luat-o drept 
un „da“ + -r, producând conjuncţia „dar“. 

Po este în albaneză particula afirmativă („da!“), în vreme 
ce do este prescurtarea verbului dua = a dori, a vrea, a pofti. 
Ca particule modale, cele două, po („da“) și do („a vrea“, „a 
voi“), se folosesc într-o largă gamă de situaţii, imitate struc- 
tural de celelalte limbi balcanice. Cu po se construiește pre- 
zentul continuu, acesta fiind absent în română sau în limbile 
slave: po shkruaj = I am writing. Cu do se construieşte vii- 
torul: do të shkruaj = voi scrie, dar în limba română veche 
era exact ca în albaneză: eu va să scriu, el va să scrie. 

Desigur, argumentul folosirii verbului voliţiei (aş vrea) 
ca auxiliar pentru formarea viitorului nu ar avea valoare în 
sine, deoarece procedeul se întâlnește și în limbi germanice 
precum engleza: will write. În cadrul limbilor balcanice 
însă, procedeul funcţionează într-un sistem care are la bază 
conjunctivul construit în jurul unor particule multifuncţi- 
onale, dintre care una a fost luată drept particula afirmativă: 
„po“ = „da“ = „să“. 

Nu este nimic natural acolo, mai ales că limbile se ero- 
dează și merg în general spre o tot mai mare simplificare a 
sistemului gramatical. 

Limbile slave balcanice, sârba, bulgara şi varianta sa ma- 
cedoneană, au imitat acea formulare, creând pe de o parte 
un conjunctiv care foloseşte particula afirmativă da (imitând 
albanezul po): da se šeta — să se plimbe (în sârbă); pe de altă 
parte folosind verbul z vrea ca auxiliar pentru formarea vi- 
itorului, spre deosebire de slava veche sau de limbile slave 
nordice: voi scrie = ja (ho)cu napisati sau napisateu, adică 

napisat (ho)cu. În bulgară, de asemenea, auxiliarul șză (ma, 
me) folosit pentru formarea viitorului nu este altceva decât 
vechiul verb slav bisericesc pentru „a vrea“ (xouy). 

Revenind la particula afirmativă care joacă roluri atât de 
diverse și care, în multilingvismul Balcanilor medievali, a fost 
imitată şi adaptată atât de (a)română, cât și de limbile slave, 
se poate arăta că româna a mers și mai departe în imitarea 
albanezei decât celelalte limbi. Astfel, se afirmă în general că 
formele personale ale verbelor sau pronumele personale nu 
sunt niciodată împrumutate sau imitate. Totuși, forma de 
persoana Í a verbului æ avea e imitată în română după alba- 
nezul kam (eu am), iar pronumele personal albanez unë (= eu) 
explică strania formă emfatică eu unul (ea una etc.). Însă până 
și particula adversativă dar se explică prin imitarea albanezu- 
lui por, sentimentul vorbitorului bilingv din Evul Mediu 
fiind că albanezul por nu este altceva decât particula afirma- 
tivă po + r, adică: da + r. De aici echivalenţa în expresii pre- 
cum por nuk vjen = dar nu vine. Nu ştim dacă albanezul por = 
dar (particula adversativă) chiar provine într-adevăr de la po = 
da, însă așa a fost resimţit de vorbitorii de neolatină balcanică, 
aceia care au imitat-o și transpus-o în graiul lor. Albaneza 
fiind atestată târziu, nu cunoaștem originea lui po, dar parti- 
cula a fost calchiată în (a)română și în slava balcanică. 

Din nou, asemenea mecanisme mimetice atât de fine nu 
se nasc din neant și lingvistul poate spune iarăși că este cu 
totul imposibil ca niște vorbitori din Maramureș să fi creat 
spontan asta simultan cu aromânii din munţii Pindului din 
Grecia. Realitatea este că și unii, și alții sunt descendenții celor 
care trebuie să fi trăit vreme îndelungată cu strămoșii albane- 
zilor de azi, în inima Balcanilor. Din această perspectivă, pu- 
tem spune că româna nord-dunăreană, care s-a îndepărtat de 
centrul primitiv, este doar un dialect al aromânei rămase în 
Balcani. 

De altfel, e invocat deseori argumentul (total fals) al uni- 
cităţii limbii române prin aceea că, în comparație cu anumite 
limbi similare ca număr de vorbitori, româna nu ar avea di- 
alecte. Minciuna pioasă este că româna ar poseda doar „gra- 
iuri“ (termen inventat pentru a nu spune „dialect“) și că în 
realitate se vorbește aceeași limbă de la Nistru pân la Tisa. 

Realitatea este cu totul alta. Româna a fost supusă, ca şi 
alte limbi oprimate de o centralizare polițienească (în sens 
lingvistic), de dialectul învingător politic, cel al capitalei, așa 
cum s-a întâmplat și cu franceza. 

Asta face că multe texte par identice pe hârtie, fiind ar- 
tificial ortografiate conform regulilor „corecte“ ale capitalei, 
dar dacă ar fi scrise și citite conform pronunțiilor reale locale 
ar fi de neînțeles de la o regiune la alta. Iar aici nici nu mai 
aducem în discuţie lexicul fundamental, culinar sau al eco- 
nomiei domestice, care e deseori total diferit de la o regiune 
la alta, împreună cu structuri gramaticale „aberante“ con- 
form regulilor capitalei. 

Pentru a da un exemplu paralel accesibil, cel al Peninsu- 
lei Iberice, expresia „gueridos amigos“ este scrisă identic în 
spaniolă și în portugheză. E scrisă la fel, iar o uniune politică 
între cele două țări ar fi minimizat pronunția reală. Totuși, 
în spaniolă pronunția este, cel puţin oficial, [keridos amigos), 
pe când în portugheză este [&âriduș ămiguș]. 

Cele două sunt considerate limbi diferite, dar conversa- 
ţii întregi între un țăran din Apuseni și unul din Bucovina, 
în absenţa cenzurii polițienești impuse de şcoală și de cen- 
tralismul bucureştean, ar fi putut fi la fel de dificile precum 
cea dintre un spaniol și un portughez. 

Aşteptăm cu interes momentul când o nouă generaţie de 
lingviști va analiza efectul devastator al imperialismului isto- 
ric şi lingvistic bucureștean asupra realității limbii vorbite... 

ca să nu mai vorbim de celălalt argument, de care negațio- 
niștii existenţei dialectelor nu-și dau seama, și anume că o 
limbă fără dialecte indică de fapt o expansiune recentă. 

Din nou, e suficient să comparăm situația limbii române 
cu diversitatea limbilor din Daghestan (cu care sunt înrudite 
de departe limbile nakh: cecena, ingușa și baţbi), toate situate 
într-o zonă mică în colțul Caucazului de nord care cade în 
Marea Caspică, prezintă o diversitate lingvistică la fel de mare 
ca ansamblul limbilor indo-europene... prezentând și multe 
similitudini structurale cu acestea. 

În Daghestan (impreună cu Cecenia: o suprafață echiva- 
lentă cu Beneluxul) se vorbesc 26 de familii de limbi indi- 
gene, fiecare cu dialectele ei, limbi în care nu le includem pe 
cele ale nou-veniţilor, turcofonii de la câmpie sau rușii. Spu- 
nem familii de limbi, unele fiind reprezentate de o singură 
limbă izolată, aşa cum în cadrul limbilor indo-europene 
avem limbile izolate care sunt greaca, albaneza și armeana. 
La fel avem în cadrul acelui phyllum al limbilor nakho-da- 
ghestaneze limbi izolate precum arci, dargo sau udi. Avem 
în schimb și familii extinse, cum ar fi avara-andi-—dido, care, 
fiecare cu multiplele ei dialecte, poate fi comparată cu fami- 
lia limbilor iraniene. La fel, limbile lezghiene pot fi compa- 
rate în diversitate cu cele slave sau germanice, iar tabasaran, 
lezghi și țahur, cu multiplele lor dialecte, pot fi la egalitate 
cu limbile romanice sau celtice, în vreme ce ingușa, cecena 
şi baţbi prezintă aceeași diversitate ca limbile baltice. 

Diferenţa surprinzătoare este că cele 26 de familii care for- 
mează acel phyllum nakho-daghestanez sunt vorbite, cumulat, 
de doar trei milioane de oameni, în vreme ce limbile indo-eu- 
ropene sunt vorbite de peste două miliarde pe întreaga planetă. 


172 De-a dacii și romanii 


Ciudăţenia absenței contactelor 
antice greco-albaneze 


Un exemplu paralel ar putea fi cel al relaţiei dintre 
limba bască (non-indo-europeană) și cele romanice din Pe- 
ninsula Iberică: spaniola, portugheza și catalana. Bascii sunt 
restrânşi astăzi în munţii Pirinei și la poalele lor, atât în Spania, 
cât și în Franţa. În Antichitate însă, strămoșii lor trebuie să fi 
trăit pe o suprafață mult mai largă în peninsulă, altfel nu s-ar 
explica faptul că o noţiune atât de fundamentală ca „stânga“ a 
intrat în toate limbile iberice: izquierda (sp.), esquerda (port.), 
esquerra (Cat.), din bascul ezker. 

Pe de altă parte, basca nu a fost singura limbă non-ro- 
manică vorbită în peninsulă, deoarece spaniola are termeni 
foarte importanţi care sunt Împrumutați din limbi dispă- 
rute, cuvinte uzuale care nu se explică prin bască, precum 
cerdo (porc) sau perro (câine). 

Basca, la rândul său, prezintă straturi succesive de îm- 
prumuturi, de pildă din latină, unele având trăsături mai 
arhaice decât în limbile romanice vecine, precum bake = 
pace, care păstrează pronunția dură a lui c înainte de e din 
latina clasică. 

Toate acestea pentru a spune că, lingvistic, absenţa oricărui 
contact între albaneză și greaca veche este o anomalie care nu 
se explică decât prin proveniența nordică a albanezilor. Stră- 
moșii lor nu au locuit alături de greci și nici nu au fost undeva 
în izolarea munţilor lor actuali, deoarece lexicul limbii a fost 
masiv latinizat, iar albaneza a dus la modificarea profundă a 
tipologiei limbii române. Tot așa, un alt detaliu important 
care arată că strămoșii albanezilor nu au trăit în locurile lor 
actuale este absența urmelor vreunui contact lingvistic între 

albanezi și vorbitorii, mai sus pe coasta Adriatică, ai limbii 
dalmate, astăzi dispărută. 

Nu este un argumentum e silentio, ci o constatare cu im- 
plicaţii foarte serioase, când ne gândim cât de mult a preluat 
latina din greacă, o masă de termeni care se regăsesc și astăzi 
în limbile romanice. Nimic asemănător în albaneză. 


Corespondenţe lexicale şi instituționale 


albano-—române 


În volumul Dacoparia am dat o lungă serie de cores- 
pondenţe lexicale între albaneză și română, inclusiv mai tot 
lexicul latin al celor două limbi (v, pp. 159-179, ed. 2021). Am 
dat şi exemple de transferuri culturale, precum numele orașu- 
lui Bucureşti, care este de origine albaneză (v. pp. 146-148), 
sau de alunecări semantice precum românescul fluture de la 
albanezul futuroj (a zbura). Dar capitolul din Dacopazia („Ar- 
năuți și vorbe vechi“) despre corespondenţele lexicale dintre 
română și albaneză și despre fondul latin al acesteia din urmă 
este prea masiv pentru a putea fi rezumat aici altfel decât foarte 
schematic. Concordanţele lexicale dintre română și albaneză 
sunt prea numeroase pentru a fi trecute exhaustiv în revistă 
aici. Ele acoperă toate domeniile vieții sociale şi economice, 
raporturile familiale, obiectele cotidiene, animalele, plantele 
şi fenomenele naturale: 

korb: corb; fashë: fașă; faqe: faţă; mort. moarte; kreshtë: 
creastă; mëngë: mânecă; mërqinje: mărăcine; mështeknë mes- 
teacăn; mashkull; mascur; eshkë iască; rrotë roată; shkëndije: 
scânteie; shesh: şes; shëndét. sănătate; shkallë: scară; shkencë: 

ştiinţă (unde termenul albanez e iarăși mai apropiat fonetic 
de latinescul scientia decât cel românesc); 

page: pace; ligj: lege; gjyukatë: judecată (cf. giudecată); 
kryq: cruce; ushtri, ushtria: oştire, oștirea; shigjetë: săgeată; 
shigjetăr. săgetător (arcaș); 

kalë: cal (cu pluralul kaj); peshk, pl. peshq: peşte, pl. peşti; 
paret. perete; pulpă pulpă; turmë: turmă; shekull: secul, se- 
col; gender. centru. 

Româna este așadar apropiată de albaneză nu numai prin 
acele două duzini de cuvinte „moştenite din substratul co- 
mun“, cum sunt miez, viezure, varză, barză etc. În realitate, 
o mare parte a fondului latin al limbii române e comună 
românei și albanezei. 

Sigur, unii termeni proveniţi din latină se întâlnesc numai 
în română, dar albaneza posedă, la rândul său, latinisme care 
nu există în română, sau care au dispărut. Mai mult, evoluţia 
fonetică similară a latinismelor în română și în albaneză in- 
dică împrumuturi simultane și identice, ceea ce nu se explică 
decât prin convieţuirea, prin locuirea într-un spaţiu comun 
a vorbitorilor acestor două limbi. De altfel, mulți termeni 
s-au îndepărtat mai mult în română de forma lor latină ini- 
ţială: alb. /zpur, din lepor, -em, faţă de rom. iepure, alb. pulë, 
din lat. pulla, pullus, faţă de rom. pui, alb. fas, din *fossatum, 
faţă de rom. sat (vezi însă „în pădurea sfântă a ta și în toate 
fsatele tale“, Psaltirea Scheiană, apud Noica 1996, p. 219). 

De fapt, după cum o voi arăta în acest subcapitol, insti- 
tuții şi concepte atât de importante pentru spiritul culturii 
române cum sunt cuvânt, stăpân, vatră se explică, chiar și 
atunci când sunt moştenite din latină (cuvânt) sau din fon- 
dul comun indo-european (vatră) numai prin intermediul 
limbii albaneze și numai printr-un lung trecut comun al 
vorbitorilor celor două limbi. O serie de alți termeni pe care 

îi credem românești sunt pure albanisme rămase în limbă 
în urma lungului contact intens fără de care asemenea fe- 
nomene nu ar fi fost posibile. 

Albaneza pare să se fi desprins de română prin faptul că 
ea a fost latinizată numai parţial. Această latinizare netermi- 
nată a albanezei, deși masivă, s-a oprit la nivelul lexicului, pe 
când în română fuziunea lingvistică a mers mult mai departe, 
cuprinzând întregul sistem pronominal și structura verbului. 

Preiau pe scurt din Dacopatia prezentarea a patru termeni 
fundamentali pentru „românitate “: stăpân, cuvânt, vatră, cărora 
le adaug mai puţin cunoscutul, deși foarte interesantul boreasă. 


„Stăpân “ ; 


„Stăpân“ e, ca și „vatră“ sau „copil“, unul din acele 
panbalcanisme de origine incertă, căruia lingviștii români, în 
lipsă de altceva, se decid periodic să-i atribuie o origine slavă. 
În macedoneană, limbă slavă din Balcani aflată mult timp în 
contact cu graiurile aromâne și cu albaneza, stopan are sensurile 
de 1. proprietar; 2. capul familiei, gazdă; 3. stăpân, patron; 4. 
(pop.) soţ. Adjectivul szopanski înseamnă economic, de econo- 
mie, gospodăresc. Stopanstvo este în macedoneană economia 
în general, chiar și economia națională. În albaneză termenul 
nu există decât ca împrumut: szopân e un brânzar, omul care 
face brânza la stână. Ştim cu certitudine că în albaneză e vorba 
de un împrumut, întrucât nici un termen din fondul vechi de 
cuvinte al albanezei nu poate începe cu st-. Grupul consonan- 
tic inițial st- a evoluat istoric în albaneză spre șt-, redat grafic 
prin sbt-, cum se poate vedea din lunga serie de termeni intrați 
în mod identic, din latină, atât în albaneză, cât şi în română: 

alb. shtaz, rom. stat; alb. sbrrar, rom. strat (aici până și pluralul 
fiind identic: shtretër, straturi); alb. shtremb, rom. strâmb; 
alb. shtrëngoj, rom. a strânge; alb. stupoj, rom. a (a)stupa; alb. 
shtrigë (vrăjitoare), rom. strigă, strigoi. (Cum era de așteptat, 
toți acești termeni de origine latină, care nu fac decât să apropie 
lexical albaneza de română, sunt de obicei lăsați deoparte la noi 
atunci când se discută înrudirea celor două limbi.) Evoluţia 
fonetică a lui st- inițial spre șt- a avut loc chiar și în termenii pe 
care româna și albaneza i-au împrumutat împreună din slavă: 
alb. shtërg, rom. stârc, sau în termenii comuni neexplicabili 
prin latină sau slavă: alb. shterp, rom. sterp. 

O evoluţie identică a cunoscut grupul sp-, de ex.: alb. 
shpatë, rom. spadă; alb. shpirt, rom. spirit; alb. shpuze, rom. 
spuză; alb. s%pëlaj, rom. a spăla. (Acestui verb i se sugerează 
în dicționare o etimologie șubredă, din latinescul ex-per-/z- 
vare (!?). De fapt, etimologia lui „a spăla“ (shpëlaj) nu are 
nici o importanţă pentru subiectul nostru, acest verb fiind, 
indiferent de originea sa, o altă dovadă a strânsei convieţu- 
iri româno-albaneze într-o epocă pe care în stadiul actual 
încă nu o putem determina cu exactitate, dar care a urmat 
în mod cert perioadei latinizării.) 

Stabilind regula corespondenței fonetice, în poziţie iniţi- 
ală, dintre sh ($) albanez și s românesc, devine limpede că 
stopân nu poate fi decât un împrumut recent în albaneză. 
Dacă termenul albanez ar fi fost vechi, el ar fi devenit, prin 
automatismul transformărilor fonetice, shtëpán (i.e. ştăpdn). 
Stopân nu poate fi decât împrumutat de albaneză fie din slava 
macedoneană, fie din aromâna vlahilor din Balcani sau din 
proto-română. De fapt, după cum vom vedea, este vorba de 
un re-împrumut al unui vechi termen albanez, efectuat prin- 
tr-un feedback cultural dintre cele mai interesante. 

Albaneza deține un termen care pare a deriva dintr-o 
rădăcină identică cu cea din „stăpân“: este arhaicul, prin 

fonetismul său actual, shrâp;, casă. Faptul că forma veche — și 
așteptată — a cuvântului n-a putut fi la origine decât *stëpí 
(* stăpi) ne e dovedit de neogrecescul spiti, casă, din latinescul 
hospitium, care a dat, printr-o metateză, forma albaneză îna- 
inte de evoluţia fonetică, în această limbă, a lui s inițial spre 
s În virtutea legilor foneticii și a semantismului său, româ- 
nescul „stăpân“ nu poate proveni decât de la acest vechi 
* stëpí (*stăpi) albanez. În albaneză, shtëpí ia desinenţa -n a 
acuzativului în expresii locative, cum e në shtëpinë, „în casă“. 

Pornind de aici, chestiunea originii termenului „stăpân“ 
se limpezește imediat. Lingyvistul francez Emile Benveniste, 
într-un text celebru’, a analizat relația strânsă care există în 
multe limbi indo-europene între numele casei și cel al stăpâ- 
nului, „stăpân“ în sensul de persoană care dispune de o au- 
toritate totală asupra familiei, precum și asupra slugilor și a 
oaspetelui. 

În societatea patriarhală indo-europeană primitivă, ne- 
vasta, oaspetele şi sluga se adresau cu toții stăpânului casei cu 
același termen, sistematic derivat din cel care desemna casa: 
lat. dominus (< domus), sanscrită dam-pdtib, gr. veche 
dem(5)-potis > despótes, lituaniană vis-pats. Ipoteza lui Benve- 
niste se poate verifica, de altfel, invers, simetric, în negativ: în 
limbile în care numele stăpânului e derivat din cel pentru casă 
(v. domus > dominus), numele „slugii“, al „servitorului“ pro- 
vine, alternativ, tot din acesta, cu un alt sufix: lat. domus > 
dominus — domesticus, gr. veche de(m)spotes în paralel cu dmos 
(servitor) etc. Or sluga, servitorul e numit în albaneză shtëpiak, 
„casnic“, de la shtëpi, „casă“, cu sufixul de apartenenţă -ak, 


1. Emile Benveniste, Le vocabulaire des institutions indo-europe- 
ennes, vol. |, Economie, parenté, société, Minuit, Paris, 1969 (ed. nouă 


1993), pp. 87-92. 


178 De-a dacii și romanii 


precum în romak (roman, de la Roma). Este limpede că 
*shtëpanl stăpân faţă de shtëpiakl servitor nu este altceva decât 
ceea ce e dominus față de domesticus. 

„Stăpân“ se arată, așadar, a fi unul din numeroșii termeni 
comuni românei şi albanezei și care nu există în aromână sub 
formă substantivală. În aromână rădăcina e numai verbală 
(stăpuescu = stăpânesc), iar o asemenea asimetrie între româ- 
nă și aromână nu poate să nu suscite unele întrebări, dat fi- 
ind că se consideră îndeobşte că aromâna a avut un contact 
mult mai prelungit cu albaneza decât daco-româna. În rea- 
litate, foarte multe elemente lexicale par să indice contrariul, 
multe albanisme din româna nord-dunăreană neexistând în 
aromâna din Balcani. 


„Boreasă“ 


Tot prin albaneză, am văzut, se poate interpreta nu- 
mele burrilor, unul dintre cele mai puternice triburi dace, a 
cărui cetate, Burri-dava, se afla pe lângă Râmnicu-Vâlcea: 
burr-, numele dacilor Burri, trimite de îndată la albanezul 
burrë. om, bărbat. În acea regiune, pe valea Oltului, a fost 
consemnat, de altfel, până recent, termenul popular „boreasă“, 
un sinonim pentru „femeie“, pe care lingviștii români au pre- 
ferat să-l facă să provină dintr-un ipotetic „boiereasă“, întrucât, 
chipurile, „în Țara Oltului țăranii au fost înnobilați, adică 
făcuţi «boieri» [sic!]“. 

„Boreasă“ se întâlnește însă și în Maramureș. Format în 
mod evident de la burrë, termenul prezintă sufixul feminin 
arhaic -easă, comun românei și albanezei și care a fost foarte 
productiv în ambele limbi. Prin el au fost creați termeni ca 

„mireasă“ de la „mire“ (v. alb. mirë = bun) sau „împărăteasă“ 
de la „împărat“ (la fel în alb. mbret > mbretëreshë). Cu burrë, 
așadar, avem o explicație imediată pentru originea denumi- 
rii de „boreasă“ date unei femei într-o zonă din care mai 
apoi strămoșii albanezilor au putut să coboare până în lo- 
curile lor actuale. 


„Cuvânt“ 


Ceea ce știm despre evoluţia limbii și a societății ro- 
mânești nu ne ajută câtuși de puţin să înțelegem saltul seman- 
tic de la latinescul conventum (sau conventus) la românescul 
„cuvânt“. Un mare lingvist cum a fost Rosetti a preferat să nu 
se ocupe deloc de „cuvânt“ în monumentala sa Zstorie a limbii 
române decât să umple un gol oferind cine ştie ce explicaţii 
șubrede.! 

Dar totul se limpezește când pornim de la albaneză: lati- 
nescul conventum a devenit în albaneză kuvënd, pl. kuvënde, 
aidoma, în româna veche, lui cuvenz, cuvente (în aromână: 
cuvendă, luat în mod limpede direct din albaneză). Kuvënd 
desemnează o foarte importantă instituție albaneză, care a 
funcţionat din noaptea timpurilor până în epoca modernă. 
„Pentru lucruri importante, cum e mersul la război împotriva 
altui clan, se ținea o adunare generală a bătrânilor clanului; 
este ceea ce se numea kuvënd (din latinescul conventum).“? 
De aici, de la sensul de „adunare“, locul unde se rezolvau, de 


1. Al. Rosetti, /szoriq limbii române, Editura Pentru Literatură, 
București, 1968. 
2. Noel Malcolm, Kosovo. A Short History, Papermac, London, 


1998, p. 17. 

pildă, afacerile de vendetta, s-a trecut la cel de „discuţie în 
comun“, „dezbatere“ și, în cele din urmă, „vorbă“, „cuvânt“. 
Termenul și-a păstrat cele două sensuri până după venirea 
în Balcani a slavilor, care i-au preluat întregul complex se- 
mantic. Vedem asta din faptul că termenul slavon sobor, adu- 
nare, a evoluat în Balcani în sensul de „cuvânt“, „vorbă“. (Cf. 
în rusă sobor, în sârbo-croată sabor, dar în macedoneană zbor, 
„cuvânt“, „discurs“, „adunare“, și zboruva, „a vorbi“. Este lim- 
pede că macedoneana l-a transformat pe sobor, adunare, în 
zbor, cuvânt, sub influența lui kuvënd, a cuvântului albano- 
(a)român. Printr-un alt soi de feedback cultural, aromâna, 
care poseda deja cuvendă, din albaneză, a împrumutat și zbor 
de la macedoneni, creând, pe deasupra, verbul zburăscu, „vor- 
besc“, „a vorbi“, după modelul macedoneanului zboruvam.) 
Româna nord-dunăreană are la rândul său „a sporovăi“, 
prezentat în dicţionare ca având o etimologie necunoscută. 
DEX-ul propune, fără convingere, „probabil contaminare 
între a spori și a ciorovăi“ [sic!]. „A sporovăi“ nu e în reali- 
tate decât macedoneanul zboruva, „a vorbi“. Mai mult, de- 
rivatele din kuvënd/cuvânt sunt paralele în română și în 
albaneză: kuvendój = a cuvânta, kuvendár = cuvântător. 


»Vatră“ 


În realitate, „vatră“, existent în română, albaneză și 
în multe limbi slave, care l-au împrumutat de la păstorii 
seminomazi aromâni, este un termen pur albanez, lucru 
dovedit extrem de simplu prin fonetismul său actual. Vatra 
are până azi, în toate limbile slave din Balcani, sensul de 
foc, în toate accepţiunile sale (cf. croatul otvoriti vatru = a 

deschide focul, a trage cu pușca). Rădăcina termenului a 
fost identificată de mult de lingviști: vatër, vatră, de la * azer, 
foc, cf. în iraniana avestică: atar, foc, lat.: “ater, ars, negru, 
de unde atrium, osetă (limbă iraniană din Caucaz): art, foc. 
Ceea ce este inexplicabil în varianta balcanică a rădăcinii 
este proteza consonantică inițială v-. Ştim însă că procedeul 
de a adăuga un v- protetic iniţial rădăcinilor unor termeni 
arhaici moșteniți care încep cu vocală este un procedeu pro- 
priu limbii albaneze. 

Sunt afectate în primul rând de asta multe cuvinte prove- 
nite din acel vechi fond lexical pe care putem, provizoriu, să-l 
botezăm ilir și care este limpede indo-european. Exemple: 
vesh, ureche, de la rădăcina * zus-, întâlnită în latină în zus-cul- 
tare, prusiană: ausins, urechi, lituaniană: ausìs, letonă: ass, 
ureche. Dar procedeul a fost aplicat și unor termeni latini cu 
vocală inițială, care primesc la rândul lor în albaneză proteza 
v-: verbër, orb, cu derivatele verboj, a orbi, şi verberi, orbire; 
vepër, vepra, operă, creaţie; gheg vorfân = orfan (tosk varfërė); 
vadis, a uda. Îl putem adăuga aici și pe „oare“ românesc, a 
cărui etimologie acceptată îl face să provină din latinescul 
volet, dar care corespunde exact albanezului vallë, aşa după 
cum „operă“ îi corespunde lui vepër, iar „orb“ lui verbër. Ni- 
mic asemănător acestei proteze consonantice iniţiale nu exis- 
tă în celelalte limbi balcanice. Motiv pentru care vatër, vatră, 
nu poate fi decât un termen albanez, împrumutat apoi de 
limbile vecine: româna, macedoneana, sârba etc. Evoluţia de 
la *ater la vatër, vatra nu a putut avea loc decât în albaneză. 

Vedem așadar cum instituţii și concepte atât de impor- 
tante cum sunt „cuvânt“, „stăpân“, „vatră“ se explică în ro- 
mână, chiar atunci când sunt moştenite din latină („cuvânt“) 
sau din fondul comun indo-european („vatră“), numai prin 
intermediul limbii albaneze și numai printr-un lung trecut 
comun al vorbitorilor celor două limbi. 

Veșted şi vraiște 


Ca supliment, pentru a vedea până în ce cotloane 
intime s-a strecurat odinioară, lent și vreme îndelungată, mi- 
metismul între cele două limbi: „Do të vijë vjeshta“ = „O să 
vie toamna“, „o să vină toamna“, în albaneză. Toamna este 
vjeshtë, articulat: vjeshta (pronunțat [vieștă], [viesta]). 

Este un cuvânt din categoria de împrumuturi din alba- 
neză care au dus în română la alunecări semantice. Este 
limpede că vjeshtë, vjeshta sunt sursa românescului „veșted“, 
„a se veșteji“, pentru care lingvistica română propune o 
etimologie presupus latinească, forțată și neconvingătoare, 
de la un inexistent: “ vescidus, din vescus (care nu are legătură 
cu toamna sau veștejeala, ci înseamnă doar „subțire“). 

Sau se mai propune viscus, dar viscus a dat în română 
„vâsc“ şi „vâscos“. Nu putea da și „veşted“, e un nonsens. 
„Vâscos“ este opusul lui „veşted“, e ceva lipicios și greţos. 
Apropierea e absurdă. 

Vjeshta are însă şi derivate precum vjeshtak = tomnatec, și 
vedem că și adjectivul românesc are același sufix de derivare 
-tec sau -tic, care imită albanezul: -ak sau -tak. Mai mult, 
albaneza are și anotimpurile pranvera și vera (primăvară și 
vară), lunile au nume deseori ca în româna veche: qershor 
(cireșar, iunie). lar „anotimp“ se spune stinë, stina, ceea ce ar 
explica simplu... „stâna“, dat în dicționare ca „dacic“ sau 
fără etimologie. Stâna ar fi atunci restul în română al unei 
expresii ciobănești albaneze care desemna un loc „sezonier“. 
La fel cum „barza“ (chipurile „dacic“ sau fără etimologie) nu 
e altceva decât restul unei expresii albaneze care însemna 
„pasărea albă“, bardhë, bardha fiind în albaneză culoarea albă 
(-dh- din bardha este z-ul acela dental ca în englezescul the, 
sau this și that). 

Împrumuturi ca vjeshtë > veşted explică apoi o lungă 
serie de cuvinte „de origine necunoscută“ din română, pre- 
cum „vraiște“, care se arată a nu fi altceva decât albanezul 
mbrapsht (mbrapşt), cu exact acelaşi sens. Sau să luăm o ex- 
presie precum jam mësuar me = „sunt învățat cu“, unde 
mësuar e participiul verbului a învăţa, mësoj. Ba chiar cele 
două verbe, românescul a învăța şi albanezul mësoj, vin, am- 
bele, din latinescul izvitiare (cf. Dacopatia, p. 42, ed. 2021). 

În final, nici nu are importanţă cine a luat de la cine. Îm- 
prumuturi atât de intime, combinate cu construcţii verbale 
identice (viitor cu conjunctiv, identic de altfel și cu unele 
forme din bulgaro-macedoneană: do të vijë = „o să vie“, „o să 
vină“) nu arată altceva, spuneam, decât o lungă convieţuire 
în simbioză, vreme de secole, undeva în centrul Balcanilor. 


CONCLUZIA 


Ceea ce am arătat în toată această introducere în isto- 
ria limbii şi etnogenezei românilor a fost că avem acum tot mai 
multă nevoie de o nouă metodă de cercetare multidisciplinară 
şi de o modificare radicală a paradigmei interpretării. 

Metoda oferită aici este una lingvistică, bazată pe realități 
scripturare, gramaticale, lexicale şi fonetice indiscutabile. 

Concluzia care se impune la finalul acestei scurte expu- 
neri este aceea că latinizarea strămoșilor A. albanezilor și B. 
(a)românilor s-a petrecut simultan, în spaţiul balcano-du- 
nărean, dar că acel contact direct, intim și prelungit între A 
și B a survenit începând de la o dată ulterioară, pă ce la- 
tinizarea albanezei încetase şi în momentul în care atât A, 
cât și B au intrat în contact cu slavii. 

Cum, prin forța lucrurilor, latinizarea „dacilor“ a fost de 
mai scurtă durată decât cea a locuitorilor din Balcani, conclu- 
zia este că albanezii sunt descendenții „dacilor“ semilatinizați, 
coborâţi la sud de Dunăre în momentul părăsirii Daciei. 

Semilatinizarea lor s-ar explica astfel prin răgazul relativ 
scurt în care forța imperiului s-a exercitat asupra lor, precum 
şi prin relieful accidentat al Carpaţilor și al acelei porțiuni a 
Transilvaniei de astăzi în care ei locuiseră. Originea septen- 
trională, transdunăreană, ar explica și absenţa în limba alba- 
neză a oricărei urme de contact antic cu grecii. Strămoșii 


Concluzia 185 


albanezilor trăiau, pur și simplu, mult prea la nord și dincolo 
de Dunăre. 

În acest caz, strămoșii (a)românilor nu sunt altceva decât 
locuitorii latinizaţi ai Balcanilor, însă latinizați undeva în 
interior, dincolo de Alpii Dinarici şi coasta Adriaticii, unde 
se vorbea dialectul latin din care a rezultat dalmata (vegliota). 
Asta ne duce la zona de platouri din sudul Bosniei, Kosovo 
şi Macedonia (de Nord) de astăzi. 

Scindarea Imperiului Roman, în 395, avea să ducă la dis- 
pariţia definitivă a presiunii administrative și lexicale latine, 
lăsându-i pe albanezi („dacii“) în stadiul de semilatinizare 
lexicală în care îi găsim un mileniu mai târziu în primele texte. 

Tot aşa, cei coborâţi din nord (albanezii = „dacii“) aveau 
o structură socială arhaică, solidă, care se reflectă în vocabular. 
Populaţia latinizată balcanică, proto-(a)românii nu avea însă 
o asemenea structură clasică și tribală, iar expansiunea spre 
nord a vorbitorilor de română nu s-a petrecut în clanuri și 
triburi, care nu au existat niciodată la strămoșii românilor, ci 
pe modelul slav, cu o căpetenie, un staroste, devenit voevod 
(voevod fiind în slavă cel care „conduce la război“). 

Documentele atestând transferul spre nord lipsesc (deo- 
camdată), nu însă și inexplicabilele urme lingvistice ale lungii 
convieţuiri a românilor cu slavii și cu strămoșii albanezilor. 

Restul este sarcina istoricilor și a lingviștilor, care ar tre- 
bui să purceadă la o relectură a textelor și a tuturor datelor 
disponibile dintr-o perspectivă multidisciplinară și complet 
dezideologizată, pe fundalul unei reinterpretări a rolului 
arheologiei și a relaţiilor acesteia cu lingvistica. 


ANEXA I: PRECIZĂRI 

DE TERMINOLOGIE LINGVISTICĂ 
Chestiunea „substratului“ în lingvistica 
românească 


Pentru a înţelege cum ar trebui studiate săracele res- 
turi — disiecta membra — ale presupusului „substrat dacic“, vom 
schiţa aici ce ar trebui să însemne o autentică metodă de ana- 
liză lingvistică. Vom începe cu „substratul“, cu acea noțiune 
vagă care permite ca cele mai diferite cuvinte netransparente 
şi inexplicabile să fie atribuite unei surse „dacice“, sau, mai 
modest, unei surse comune reprezentate de o populaţie care 
ar fi vorbit în felul acela, folosind şi transmițându-ne peste 
milenii acele cuvinte misterioase. 


»„Substratul “ este doar 
un alt nume pentru ignoranță 


Analizând cuvintele misterioase din română, fără 
etimologie identificabilă, precum „melc“ sau „sfârc“, ne 
dăm seama că după ce s-a tot repetat, vreme de generaţii, în 

F 
manualele şcolare că termenii din lexic, vorbele vechi, ne- 
împrumutate (melc, sfârc etc.), sunt cuvinte „de substrat“, 
a devenit un automatism să se considere că ele ar fi rămășițe 
din limba „dacă“ sau „daco-getă“. 

Este vorba însă acolo de un paralogism, de o falsă jude- 
P g J 
cată. Cuvintele zise abuziv „de substrat“ sunt pur și simplu 

cuvinte imposibil de explicat în stadiul actual al lingvisticii, 
cuvinte fără o etimologie clară. 

Logica și onestitatea ştiinţifică ne interzic să le atribuim 
limbii „dace“. Lingviștii spanioli recunosc că termeni atât de 
importanţi cotidian din limba lor precum cerdo (porc) sau 
perro (câine) nu au nici o explicaţie. Ele nu vin din bască pre- 
cum i2quierda (stânga), dar a spune că aparțin unui „substrat“ 
este doar recunoașterea neputinței. A explica prin „substrat“ o 
serie de termeni comuni românei și albanezei înseamnă a in- 
venta o imaginară limbă care s-ar fi extins de pe teritoriul 
României de azi până unde sunt astăzi Albania și Kosovo, ceea 
ce este cu totul inacceptabil. 

„Substrat“ nu înseamnă nimic, „substrat“ este doar un 
termen pudic pentru a spune „origine obscură“. Un aseme- 
nea cuvânt e azi, în limbajul constructorilor și muncitorilor 
de pe şantiere, termenul „bobingău“ pentru un anume tip 
de fereastră. Dacă un cataclism atomic ar șterge orice docu- 
ment fiabil, Lingviștii viitorului ar deduce că „bobingău“ era 
un termen de „substrat“ în dispăruta limbă română, când el 
nu e altceva decât deformarea englezescului bowing window. 


Criteriul centum-satem 


Criteriul centum-satem a fost considerat o vreme fun- 
damental în lingvistica comparativă indo-europeană. 

Încă de la descoperirea roaricei in Turkestanul chinez 
și a faptului că limba indo-europeană atestată cel mai la 
răsărit era o limbă de tip centum, iar nu satem (de la cele 
două maniere în care se pronunță un c-/k- iniţial, exemplul 
standard fiind numeralul 100, centum în latină și satem în 

limbile iraniene), aşa cum ne-am fi așteptat, ar fi trebuit să 
devină evident că vechiul criteriu de clasificare a limbilor 
indo-europene în două mari grupe, centum în occident și 
satem în răsărit, poate fi uneori înșelător. 

1. Criteriul centum-satem se aplică tradițional perioadei 
separării indo-europenei în familii distincte. El poate fi însă 
irelevant și înșelător pentru epocile istorice. Româna, de pildă, 
nu este o limbă satem doar pentru că spune sută acolo unde 
latina spunea centum. Sută este doar un împrumut din slavă 
(siizo). Albaneza însă a păstrat, în paralel cu italiana, forma 
neolatină palatalizată gind (pronunțat [cind], palatalizat ca în 
italianul cento). La fel, limba gotică târzie, atunci când este 
atestată în Crimeea în sec. al XVI-lea (cf. mai sus, p. 137), are 
sada, împrumutat în mod limpede din osetă. 

2. Criteriul centum-—satem e astăzi irelevant și pentru că el 
ar împărţi chiar limbile romanice în mod fals într-o grupă 
centum şi o grupă satem. Într-adevăr, dacă lăsăm la o parte 
româna, unde nu cunoaștem numeralul vechi, pentru că sută 
e slav, toate limbile romanice occidentale sunt aparent satem 
(portugheză 100 = cem, spaniolă cien, catalană cent, franceză 
cent), în vreme ce italiana păstrează un / ascuns, palatalizat 
(cento, cf. şi albanezul qind), iar sarda, limbă romanică izolată 
în care palatalizarea nu s-a produs, pronunță încă astăzi pre- 
cum în latina clasică cu k-: chent (pronunțat [kent]). 

3. Dar chiar și în cazul limbilor italice vechi, latina—osca-— 
umbriana, dacă am aplica distincţia cenzum-satem ca pe un 
criteriu de clasificare am considera atunci că latina este cen- 
tum, în vreme ce osca şi umbriana ar fi limbi satem... Um- 
briana, în special, așa cum o vedem pe Tabulele Iguvine, 
prezenta deja în epoca preclasică o evoluţie fonetică similară 
cu cea pe care a urmat-o franceza, în care orice c- înainte de 
e şi i devine ș sau s. 

4. Irelevanța totală a aparenţelor fonetice în cazul în care 
am aplica criteriul certum-satem la evoluţia limbilor roma- 
nice face așadar să îi dispară importanţa și în clasificarea 
limbilor indo-europene. Alte linii de fractură, mai puţin 
analizate, sunt la fel de importante, precum faptul că greaca, 
iraniana și o parte din limbile celtice prezintă un / iniţial 
acolo unde toate celelalte au un s... Este vorba de falia fo- 
netică ce separă iraniana de sanscrită, precum în echivalența 
Hind-Sind, dar ea separă și limbile celtice între irlandeză pe 
de o parte (salann = sare) și bretonă-galeză pe de alta (Po- 
len-halen = sare). 

5. La fel de important e tratamentul lui p iniţial, dispărut 
în celtă, spirantizat în armeană, devenit automat f în limbile 
germanice, dar și în unele limbi iraniene. 

Sau ar trebui spus la fel de neimportant... 

La fel de neimportant e faptul că în olandeză, greacă, paş- 
tună, cehă, slovacă, ucraineană şi dialectele ruseşti de sud 
orice g, fără excepție, a devenit un Ą sau o fricativă precum 
spaniolul jota (grad = brad etc.), fără ca aceste limbi să fie 
măcar în contact. 

Vechea distincție centum-satem ar trebui aşadar să fie 
coborâtă la rangul de fenomen fonetic marginal, care nu ne 
învaţă nimic despre preistoria indo-europenei și căruia i s-a 
dat o atenţie nemeritată, ce a pus vreme de un secol și ju- 
mătate lingviștii pe o pistă falsă. 


Semele — despre traci şi iranieni 


Chestiunea influenţei iraniene asupra traco-dacilor, 
sau chiar a relațiilor de rudenie pe care limbile acestora le-ar fi 
întreținut cu cele iraniene nu a fost până acum prea serios pusă. 

Aici trebuie făcută o distincţie care, în absenţa surselor, 
va fi greu de menţinut: cea între influenţele iraniene directe 
pe de o parte și similitudinile lexicale și gramaticale date de 
faptul că respectivele limbi (toate indo-europene) le-ar fi 
întreținut în mod natural, prin rudenie directă. 

Astfel, slava veche a întreținut o relație de dependență cu 
limbile iraniene, strămoșii slavilor fiind dominați în stepe 
de iranieni... de aici numărul mare de împrumuturi, cu atât 
mai numeroase, cu cât mergem mai spre est. Toate limbile 
slave au, din iraniană, Bog (Dumnezeu) şi aox» („ploaie“, 
literalmente „zi rea“, do; di, cu dos = rău, precum în Zuș-man). 
Rusa are însă și mai multe, de la sobzka (câine — sciții, ne 
spune Herodot, numeau câinele spaka, iar termenul, păstrat 
tel quel în rusă, e reprezentat direct în limbile iraniene de 
azi prin persanul sag şi paştunul spay = câine). Numele însuși 
al „croaților“ pare de origine iraniană. 

Limbile slave întrețin însă şi relaţii de rudenie apropiată 
extrem de strânse, preistorice, cu cele iraniene, prezentând 
isoglose specifice în cadrul familiei indo-europene. Nenu- 
măraţi termeni sunt comuni și au urmat o evoluţie fonetică 
similară fără a fi împrumutaţi de la o limbă la alta. Așa sunt 
de exemplu jarna şi pământul. 

Iarna, frigul, redate prin zima în toate limbile slave, sunt 
la fel și în iraniană: zimi în persană (zimi-stan, anotimpul 
frigului); zime sau jime în paștună. 

Pământul, de asemenea, solul roditor: zeme, sau zemle în 
slavă (zemlja în rusă); zamin în persană; zma, zmaka în paştună. 

Acum, revenind la Balcani, putem lua ca exemplu legenda 
zeiţei trace adoptate de greci și romani Semele. 

Semele este mama lui Dionysos/Bacchus, care a fost în- 
totdeauna știut a fi zeu trac, importat şi adoptat de greci. 
Semele este o zeiță a solului fertil. 

Semele e fiica lui Cadmus, zeu chronian (al pământului, 
pentru că ucide un dragon, simbol chtonian prin excelenţă, 
şi îi seamănă dinții în pământ, din care ies războinici amorfi 
din lut şi mocirlă); Semele însăşi e o zeiță a pământului, iar 
fiul ei, Dionysos/Bacchus, pe lângă imaginea dragă tuturor 
de zeu al viței-de-vie, este de fapt patronul vegetației: e na- 
tural ca mama lui să reprezinte pământul fertil. 

Semele nu înseamnă nimic în greacă; zemle, zema, sma e 
numele pământului fertil în limbile slave și iraniene. La fel 
se spunea, probabil, şi în tracă, pentru ca respectiva zeiţă a 
solului fertil să poarte numele Semele, pe care poate doar 
grecii l-au luat drept nume propriu, împrumutându-i cultul. 

Asta nu înseamnă, desigur, că tracii ar fi fost slavi sau 
iranieni, ci doar că limba (limbile) lor formau veriga de legă- 
tură între cele slave şi iraniene, pe de o parte, și cele din 
Balcani, dispărute, pe de alta. Un nou element care ar arăta 
că limbile dacilor şi geților făceau parte din același continuum. 


Despre „sfârc“ şi „melc“, 


sau cum se construiește o teorie lingvistică 


Emile Benveniste, André Martinet și, în paralel, Gam- 
krelidze și Ivanov (cf. Bibliografia) au pus la punct o teorie a 
reconstruirii rădăcinilor indo-europene care este și o teorie 
universală a silabei, pe care o voi rezuma și aplica aici. 

Că cei pe care i-am numit deja dacopați nu au cunoștințe 
elementare de lingvistică se vede din fiecare rând al absur- 
delor lor teorii. Ei propun cel mai adesea derivări fonetice 
şi semantice fără nici o regulă, după cum le sună convenabil 
pe moment ca să poată dovedi cu orice chip ceva. Ei nu 

stabilesc reguli repetitive, mecanice, în derivare, procedeu 
logic și retoric pe care ar trebui să se întemeieze o demon- 
strație. 

Mai ales, ei nu arată niciodată prin ce procedeu, descom- 
pus şi deconstruit, au ajuns la o afirmaţie. Ei nu știu că ade- 
vărul ştiinţei stă în frumuseţea și eleganța demonstraţiei. 

De fapt, procedând metodic, logic, pas cu pas, punând 
jaloane verificabile, se pot dovedi foarte multe. Să luăm de 
pildă pomeniţii termeni banali, din fondul vechi al limbii, 
fără etimologie: „melc“ și „sfârc“. Este imposibil de știut de 
unde vin, dar iată cum îi putem analiza: 

— fonetic, vedem că au o origine probabil comună, dintr-o 
limbă în care unele (sau multe) cuvinte se terminau în ceea 
ce putem reprezenta în lingvistică prin: *-/(c), unde avem o 
lichidă, o semiconsoană (sau semivocală) interșanjabilă /r şi 
o consoană ocluzivă (k, de pildă, sau g). În multe limbi, / și 
r sunt echivalente, astfel încât -/c (precum în „melc“) sau -re 
(precum în „sfârc“) ar fi absolut indiferent; 

— limba dispărută care, latinizându-se, a dat româna tre- 
buie să fi funcţionat fonetic în acest fel, pentru că /-urile 
latinești neiniţiale au devenit r-uri în anumite condiţii: sol > 
soare; sal > sare; dolor > durere; salire > a sări etc. etc.; 

— am pus între paranteze acel (c), consoana ocluzivă finală, 
după //r, pentru că ea poate să lipsească; în multe limbi in- 
do-europene arhaice este vorba acolo doar de o proteză, o 
excrescență eufonică, un sunet de sprijin care poate fi prezent 
sau nu, după voia vorbitorului. Astfel, unele cuvinte din 
lexicul indo-european de bază sfârșesc precum aceste „melc“ 
şi „sfârc“, în *-/(c) în sanscrită, dar în *-/ simplu în latină. 
De pildă, pentru „sânge“, latina arhaică are sser, asser sau asir, 
pe când sanscrita: asr. Un -k final protetic e prezent în 

sanscrită, în vreme ce latina arhaică îl pierduse, dacă îl avu- 
sese vreodată; 

— în realitate, cum a arătat-o Benveniste în Origines de la 
formation des noms en indo-européen, acolo unde rădăcina 
avea deja un -4-, excrescența sonoră finală opțională era un 
-t. Astfel, acolo unde latina avea iecur (ficat), sancrita are 
yakrt. Dacă latinescului æser (sânge) îi corespunde sanscritul 
asrk (adică asr-k), latinescului iecur (ficat) îi corespunde san- 
scritul yakrt (adică yakr-t). Un *yakrk ar fi fost simţit ca 
ne-eufonic; 

— unele asemenea excrescenţe finale au sfârșit prin a fi 
incorporate în cuvânt, unde au rămas și în derivate. De pildă, 
sanscrita are svara sau sura pentru latinescul sol (exact ca soare 
în română, care provine din so/ prin rotacizare), dar trebuie 
să fi avut, neatestată, şi forma *svrk pentru soare, deoarece 
aceasta a rămas în derivatul Svarga = Univers. La fel, greaca 
are bine cunoscutul østéon (os, descompus ost-eon), dar tre- 
buie să fi avut o vreme și forma neatestată *ostrk, rămasă în 
astrăgalos (osciorul călcâiului, osul mic din călcâi, astragal); 

— existenţa și funcționarea imprevizibilă, pur eufonică, a 
acelui set final de -&, -t și -r// ne face să bănuim că rădăcini 
de cuvinte pe care le găseam, tradițional, de neanalizat con- 
ţin de fapt o simplă excrescență, precum *nakt-, rădăcina 
„nopţii“, Nacht, night, nychta, nox-noctem, care s-ar reduce 
de fapt la *nak-t, unde -t nu face parte din rădăcină, lucru 
confirmat de hititul nakuzi = se înnoptează (adică nak-uzi). 
Multe asemenea rădăcini, de la * lakt- (lac, lactem, laptele) la 
* pork- (porcus), devin suspecte că ar fi de fapt, înapoi, în 
limba aceea indo-europeană din Neolitic, doar * žak-t și por-k. 
E limpede că */ak-, terminat în -&, nu putea primi tot o 
excrescenţă -k, așa că -ț a venit acolo automat, ca în *nak-t 
(noaptea) sau în sanscritul yaækrt (latină: iecur, ficat); 

— așa încât cuvinte ca mele și sfârc (* mel-k și “sfr-k) par a 
fi banale indo-europenisme fosilizate, precum acel sanscrit 
svarga, universul, dintr-un svrk, care este doar soarele, svara, 
cu -k final: svara > svark > svarga. 

Nimic din cele de mai sus nu e contestabil, totul se ba- 
zează pe texte scrise și cuvinte cu derivarea atestată. Am 
putea să mergem chiar mai departe și să imaginăm că, așa 
cum numele soarelui a fost acordat, prin transfer, unor or- 
gane rotunde și nobile din corp (irlandeză: s&il = ochi; poate 
Chiar albanezul sy, syri = ochi, derivate limpezi de la *s0/, 
soare; sau în paștună starga = ochi, de la “star, care în alte 
limbi indo-europene desemnează steaua), chiar și „sfârc“ ar 
putea coborî dintr-un *svark, adică *svar-k. La urma urmei, 
în enorm de multe culturi există termeni pentru „aureola“ 
(„areola“) sfârcului, adică o trimitere spre o imagerie solară. 
Dar acestea sunt doar ipoteze ludice, imposibil de demon- 
strat, chiar dacă plauzibile. 

lată ce ar putea încerca dacopaţii dacă ar cunoaște un 
minimum de lingvistică. Nimic din cele de mai sus nu con- 
stituie dovezi, dar totul e solid și, prin autoritate chibzuită, 
ar putea deveni o teorie acceptabilă, predată în școli. 


»Râma “: excesiva prudenţă 
a lingvisticii românești 


Sau să luăm modesta „râmă“, viermele care se ițește 
din pământ după ploaie, un bun exemplu pentru prudența 
excesivă (sau nepriceperea) de care a dat întotdeauna dovadă 
lingvistica românească. 

Râma (rima) e dată în unele dicționare etimologice ca 
derivând („probabil“) de la verbul „a râmă“ (ca porcul), ceea 

ce e o absurditate. Semantic, în primul rând, pentru că por- 
cul sapă grosolan, smulgând hălci de pământ. Nimic de-a 
face cu fofilarea discretă a râmei, care nu lasă urme. Avem 
acolo o omofonie (cf. în engleză meet și meat) care a dus la 
o etimologie populară de neclintit. 

„Râma“ apare limpede, în realitate, ca o formă derivată 
a rădăcinii indo-europene *wrm-, * wrmis-, de la care avem 
numele viermelui în toate ramurile limbii, practic fără ex- 
cepție: worm, Wurm în limbile germanice, vermis în latină, 
kerm în farsi (iraniana modernă, unde *w- iniţial > *k-, ca 
și în albaneză: krimb = vierme) și pópoç (rhómos) în greacă. 

Albaneza mai are însă şi termenul... rrime, glosat drept 
„krimb shiu“, vierme de ploaie. 

Româna, la rândul ei, mai are şi „vierme“, direct moște- 
nit din latină și care corespunde albanezului krimb. Ambele 
sunt „vierme“ generic. 

Krimb în albaneză coboară, ca și vermis în latină, din 
indo-europeanul *wrm-, “wrmis. Cum aceeași rădăcină 
*wrm- nu putea produce în albaneză doi termeni atât de 
diferiți precum krimb și rrime, rămâne o singură explicaţie: 
rrime în albaneză e împrumutat din românescul „râmă“, 
care la rândul lui descinde din *wrm-, dintr-o limbă de 
substrat dispărută. 

Am avea așadar două limbi de substrat balcanic vecine: 
1. una în care *wrm- a dat albanezul krimb; 2. una în care 
*wrm- a dat românescul râmă (împrumutat în albaneză ca 
rrime, glosar: „vierme de ploaie“). 

Suntem departe de râmatul porcului, așadar, și — încă o 
dată — cuvânt „de substrat“ nu înseamnă cuvânt „dacic“. Nu 
ştim ce limbă vorbeau dacii, care cel mai probabil vorbeau 
mai multe limbi, fiind un conglomerat tribal. Tot ce putem 
spune, din lingvistica comparativă, este că românescul „râmă“ 
(identic cu albanezul, probabil împrumutat din română, 


€ 

rrime) descinde dintr-o limbă indo-europeană dispărută, din 
aceeași rădăcină ca şi germanicul worm, Wurm, latinescul 
vermis, persanul kerm, albanezul krimb și grecescul popoc. 
Ah, iar cât despre posibilitatea ca „râmă“ să descindă de fapt 
direct din grecescul antic pópoç, precum „brotac“ poate fi îm- 
prumutat din bátrachos („batracian“), ea poate fi înlăturată 
imediat din rațiuni fonetice. Grecescul pópog ar fi dat în româ- 
neşte „rum“, nu „râmă“, așa cum drâmos a produs „drum“. 


Akinâkăs: decriptarea unui termen greco-scit, 
sau la ce ar duce o colaborare autentică între 


arheologi şi lingviști 


Dorind să arăt la ce ar putea duce o colaborare seri- 
oasă între arheologi și lingviști, decriptez aici un termen mi- 
litar, akindk& (âkivârmq), care la Herodot e dat ca însemnând 
un pumnal pe limba sciţilor. Termenul e analizat de un cer- 
cetător rus, Serge Kullanda (cf. Bibliografia), care îi atribuie 
o origine caucaziană (cecenă, nakh). 

Deși sceptic inițial, am constatat soliditatea, sau caracte- 
rul verosimil al majorităţii reconstrucţiilor lui Kullanda, care 
are o erudiție formidabilă și e convingător mai peste tot, mai 
puţin însă în cazul acestui pumnal zkindk&s, despre care el 
spune că ar veni din proto-nakh (proto-cecenă-ingușă): 
* AăhkinekV, „iron knife“, cuţit de fier, de la * Aâhki fier, în 
cecena de azi: cz + sufixul adjectival în + nek V (cuţit). 

Acum, autorul presupune așadar o origine cecenă. La 
prima vedere pare a avea dreptate, sau cel puţin reconstruc- 
ţia lui e plauzibilă. (Nu luăm în seamă, desigur, cecena mo- 
dernă, unde pumnal e Pingeal (khindjal), din turcă, precum 
şi hangerul românesc — împrumuturi recente.) 

Problema care apare imediat este că termenul proto-nakh 
pentru „fier“ conţine o consoană palatală, č sau j (ēčig — „fier“ 
în cecena de azi) și că pentru a justifica zkinak (ces fiind o 
terminaţie elinizantă) trebuie să trecem prin contorsiuni 
precum a presupune dispariţia palatalei č sau j. Sufixul -in 
pentru formarea adjectivelor e corect, iar termenul pentru 
„cuţit de fier“ ar fi într-adevăr ëčigiin nek în cecenă, dar 
trebuie să ne păzim de construcţiile forțate. 

Ca o armă să fie numită „cuţit de fier“ de către o popu- 
laţie trebuie ca acea populaţie să fi folosit în special cuțite 
de piatră sau os, ca să se justifice adjectivul „de fier“ pentru 
un pumnal. Asta presupune un stadiu de ieșire din Neolitic, 
ceea ce arheologia infirmă. Populaţiile Caucazului erau deja, 
la vremea în care sciții dominau câmpiile din nordul mări- 
lor Neagră și Caspică, în plină epocă a fierului. 

Apoi, a presupune că cecenii (nakhii) ascunși în văile 
piemontului Caucazului au transmis termeni militari și de 
civilizaţie puternicelor federaţii tribale ale sciţilor iranieni 
presupune un alt efort nepermis de imaginaţie. Istoricii, et- 
nografii și arheologii ştiu că influența culturală s-a manifes- 
tat întotdeauna dinspre câmpie spre munte, nu invers. 

Sciţii sunt cei care au urcat până în Caucaz și erau deja 
elenizaţi în parte. Oseţii de astăzi sunt urmașii lor și nu arată 
nici o influență cecenă. 


Cine erau sciții 


În treacăt fie spus, autorul nu menționează deloc faptul 
că scita era o limbă est-iraniană devenită, în urma migrației prin 
stepă, limba iraniană cea mai occidentală în termeni geografici. 

Astfel, schimbarea fonetică ce pare, pentru el, a distinge scita de 
restul limbilor iraniene, care e trecerea d > ô > l (cf. numele scit 
al castei regale Ilapaidroi, comparat cu avesticul paraðäta, o 
dinastie mitică), s-a petrecut identic în paştună, unde padar > 
plar = tată, das > las = 10. De fapt, toate trăsăturile fonetice care 
pentru autorul rus pun scita aparte se întâlnesc și în paștună. Şi 
astăzi, oseta din mijlocul Caucazului, descendentă directă a lim- 
bii iranienilor din stepe, este limba cea mai apropiată de paștună, 
în capătul oriental al ariei iraniene. 

În realitate, atât rădăcina *ak- din akinak-, cât şi termi- 
naţia -s sunt indo-europene. *Ak- este o rădăcină pan-in- 
do-europeană pentru a desemna ceva ascuţit. Este rădăcina 
folosită, atât în greacă și latină, cât și în germanică și de fapt 
în toate limbile indo-europene, pentru a desemna un vârf, 
un obiect ascuţit pentru a împunge, ba chiar un vârf de 
munte sau de ou. 

Este ceea ce se numeşte o rădăcină eteroclită, urcând 
până la un inanalizabil *ak- care ar fi avut genitivul *aknes. 
(Găsim urme de declinare eteroclită în mai toate limbile, 
precum în latină: îzer, gen. itineris = drum.) 

Această rădăcină pentru „a împunge cu un vârf ascuţit“ 
se regăsește în latinescul arhaic zc-us (acul moștenit de noi, 
da); apoi ak-r-os, cu extensia -r- în greacă, pentru a desemna 
un pisc. De aici: zkro-polis, cetatea din vârf. 

Aceeași rădăcină ak- a dat în engleză egg — „ascuțitul“, 
oul. Exemplele pot continua pe multe pagini. 

Rădăcina există și în limbile iraniene şi în sanscrită. Sciţii 
erau indo-europeni, desigur, iranieni. Dar acolo avem o pro- 
blemă de netrecut, care ne arată că zkindk& e un împrumut 
hibrid din greaca pontică, sau dintr-o limbă indo-europeană 
din regiune care nu e atestată altfel (autorul însuși amintește 
alte populaţii indo-europene care au trăit în stepele pontice, 

între țărmul Mării Negre și regiunea Caucazului de nord, pre- 
cum sindii, sindo:). Rădăcina *ak- este așadar omniprezentă 
în iraniană şi sanscrită... dar sub forma previzibilă *as- în 
iraniană şi “æs- în sanscrită. “Ak- iranian nu este posibil, pen- 
tru că limbile iraniene fac parte din subgrupa limbilor satem. 

Pornind de la ipoteza unei rădăcini indo-europene care de 
la rădăcina *ak- — „a împunge“ — creează un termen gkin- pen- 
tru un instrument de ucis prin împlântare (*ak- nu sugerează 
niciodată tăișul, ci doar vârful: acus, egg, zkro-polis), vedem 
imediat că terminația compusă -ak-es este un diminutiv. 

Diminutivul în -ak (simplă coincidență sonoră cu rădă- 
cina *4k-) e prezent pe o largă arie indo-europeană și este 
productiv chiar și astăzi: sk;// = câine în greacă — skiláki = 
căţel. Acest -ak sau -ka diminutiv funcționa și în iraniana 
sciţilor: sciţii, ne spune Herodot — după cum am mai ară- 
tat —, numeau câinele spaka, iar termenul, păstrat ca atare 
în rusă, sobaka = câine, e reprezentat direct în limbile irani- 
ene de azi prin persanul sag și paștunul spay = câine. 

Pornind de aici, iată două ipoteze de lucru, foarte apro- 
piate și alternative, ambele păstrând evidența rădăcinii *æk- 
(a impunge) şi a diminutivului -k-es. 

1. Dacă presupunem un grecism, sau un termen dintr-o 
altă limbă indo-europeană apropiată, *ak-in-os, cu extensia 
banală -in, pentru un instrument de împuns, atunci akinákës 
e diminutivul. Totul venind de la rădăcina *ak-, „a împunge“. 

Obiectul însuși, akinákës, arată că nu era un pumnal forjat 
pentru a tăia cu lama, ci pentru împuns. Akinákēs se înfigea, 
ca latinescul acus. 

Apoi, cum bine știu arheologii, 80% din zkindkai au abia 
30-35 cm, chiar dacă denumirea s-a extins astăzi în mod ero- 
nat și asupra spadelor scitice. Sunt mici și probabil că pe 

mâner se înfășura piele, pentru că nu se găsesc pe ele găuri 
pentru nituit plăsele. 

Este limpede așadar că nu e vorba de o spadă, ci de o 
armă mică, ceea ce ar justifica diminutivul -akes. Pentru 
nişte călăreţi ele ar fi fost aproape inutile în luptă; erau cel 
mai probabil folosite pentru sacrificii și pentru lupta de 
aproape. 

2. O altă ipoteză, pornind tot de la *ak-, este de a des- 
compune termenul puțin altfel: limbile iraniene au şi un 
sufix augmentativ -na. Asta ne permite să explicăm n din 
akina-kes. Dacă presupunem că dintr-un grecism împrumu- 
tat *ak- sciții au denumit spada * king, așa cum în limbile 
iraniene din mard (om) se face mardana (matahală, găligan), 
atunci “akina ar fi fost spada — marele împungător. Un cu- 
çit ar fi atunci akinakes, un împungător mai mic, şi avem un 
hibrid lingvistic greco-scit, așa cum era și civilizaţia lor. 

Rămâne însă faptul că este vorba de rădăcina indo-euro- 
peană *ak-, „ascuţit“, „a împunge“. Au existat dialecte gre- 
cești nenotate în scris. Sau limbi indo-europene intermediare 
despre care nu ştim nimic. Demonstrația prin indo-euro- 
peană este însă simplă. Termenul nu are nimic caucazian, iar 
cele două ipoteze pornind de la *ak- ne ajută să evităm con- 
torsiunile de a trece prin cecenă, a presupune că era vorba 
de un compus (aici un simplu diminutiv) și a fi nevoiţi să 
explicăm dispariţia palatalei č din cecenul ečig (ca să nu mai 
spunem că limbile nakh — cecena, ingușa și baţbi — au un 
vocalism extrem de complex, iar un e- iniţial n-ar putea fi 
niciodată interpretat ca un z-). 

De asemenea cuțit de fier, în forțata ipoteză cecenă, e prea 
vag. Akindk&s nu este un cuţit, ci un pumnal, pe când ter- 
menul cecen-inguș-baţbi nek a fost întotdeauna un cuțit cu 
lamă, cu tăiș. 


202 De-a dacii şi romanii 


3. Dovada finală. Pentru a evita multe și fastidioase cău- 
tări, am mers direct la neegalatul dicționar etimologic al lui 
Chantraine, care epuizează sursele antice grecești. Acolo, la 
rădăcina *ak- în greacă găsim: zkis, care în ioniană-atică 
desemnează orice fel de obiect ascuțit: ac de cusut (cf lati- 
nescul acus), vârful suliței, sulița însăşi, ba chiar şi o foarfecă. 
Găsim zeci de forme, cu sursele antice menţionate precis, 
de la ake, până la zkoke, ba chiar descoperim akon = vârf de 
săgeată etc. 

Deja acest akon, vârf de săgeată (dar am văzut că akis 
poate desemna și lancea, și vârful ei), poate furniza un di- 
minutiv akonakes/akinakes. Ne îndepărtăm vertiginos de 
vagul şi neconvingătorul cuţit de fier cecen. 

Iată așadar la ce ar putea duce o colaborare serioasă între 
arheologi și lingviști. 


Lipa-lipa lapovița... 
Despre prudenţă şi modestie în lingvistică 


Ce-a pierdut și ce-a găsit! 

Că s-a mai și mâzgălit 

N-a ajuns să se mai spele, 

Că intrase mâzga-n piele. — Arghezi, Bănuțul 


Dar nu întotdeauna putem fi la fel de siguri în re- 
constituire. lată un exemplu de incertitudine. „A mâzgăli“ 
vine de la „mâzgă“, desigur, chiar dacă metaforic îl folosim 
pentru a scrie sau desena urât. Mâzga noastră vine de la slavii 
din sud, unde Msara în bulgară desemnează... o mâzgă, da, 
un clei scârbos, dar și substanţa cenușie a creierului, ba chiar, 


mai argotic... lichidul vaginal. 

În alte limbi slave, precum în rusă, principalul sens al lui 
mosr este de altfel cel de „creier“, nu doar substanţa lui, 
mâzga cenușie, ci ansamblul creierului uman. 

Nu ne vom mira atunci să descoperim că și în paștună, 
limbă iraniană, indo-europeană așadar, ce descinde din cea a 
textelor lui Zarathustra, reunite sub titlul de Avesta, mâgbza 
este măduva, pentru că în iraniana avestică măduva era mazga, 
exact mâzga noastră. Asta, în virtutea convingerii anticilor că 
măduva, creierul și sămânța umană au la bază aceeași sub- 
stanță cu aspectul acela deloc apetisant de... mâzgă. 

Vocabularul paștunei, limbă mai conservatoare decât 
farsi din Iran, e plin de asemenea similitudini deloc întâm- 
plătoare cu lexicul limbilor Europei. De alfel, mulți ling- 
viști și etimologi sunt convinși că termenul paștun pentru 
dragoste, amor: mine (Aisa) este identic cu cel germanic 
medieval: minne, care intra în termenul ce desemna truba- 
durii, cântăreții amorului: Minnesânger. 

Doar că în Afganistan acum e „no love lost“ între ei. 

Când afară e ploaie scârboasă, rece şi lipicioasă mai peste 
tot, din cea care te face să regreţi zăpada și frigul adevărat, 
mi-a trecut lapoviţă prin creier și m-am repezit să caut isto- 
ria cuvântului în limbile slave, căci altminteri toată lumea 
ştie că „lapoviţa“ e un bulgărism: nanaBnua. 

Dar, surpriză, nici dumnealor nu știu de unde vine cuvân- 
tul... Nici bulgarii, nici sârbii, nici macedonenii. Am trecut 
prin tot felul de dicţionare etimologice slave și teorii prudente 
sau demente, dar problema rămâne nerezolvată. Căci, spun 
lingviştii slavi, tehnic formarea cuvântului e clară, sufixele de 
derivare acumulate acolo -av-ica (-ov-iţa) fiind banale. Sună 
ca rusescul și ucraineanul rasputiza (pacnyruua), perioada 
mocirloasă de toamnă și primăvară când nu se mai poate 
merge pe nici un drum (nyrs), pentru că te împotmolești. 

Este așadar o derivare cât se poate de obișnuită de la o rădă- 
cină */ap- sau *lapa-, dar care *lapa-? 

Un dicţionar bulgar spune că ar veni de la /zpz, cuvânt 
migrator est-european, trecut și în maghiară (74), și în ro- 
mână („labă“, de animal sau altfel). Dar ce legătură ar avea 
lapoviţa cu laba? 

Un dicţionar etimologic comparativ al limbilor slave pro- 
pune o derivare de la /zpati: a mânca clefăind, a hali, a băga 
în tine ca un animal, verb onomatopeic expresiv, cum avem 
şi în română, vorbind despre animale: „a lăpăi“. Dar nici așa, 
semantic, nu are sens apropierea. Rădăcina onomatopeică din 
lapati este expresivă, într-adevăr, şi probabil universală, spon- 
tană, căci așa avem și în franceză aper, literalmente „a lăpăi“, 
dar fără să fie aparent înrudit cu al nostru sau cu slavul /zpzzi. 
Însă asta tot nu ne trimite la un sens apropiat de lapoviţă. 

Din disperare, căutând pe urma zăpezii (sneg, snjeg, snih), 
am ajuns și la dialectele ceheşti, unde într-o regiune se spune, 
când ninge moale și scârbos: sňih žápe. Dar m-am descurajat 
total descoperind că de la Zapa (labă) în poloneză găsim omo- 
fonul lui „lapoviţă“ în /zpzwica = o mănușă mare! 

lată așadar genul de cuvânt în fața căruia lingviștii (toate 
dicționarele slave pomenite) renunță, mai degrabă decât să 
scoată o prostie, sau teorii artificiale, inventate ad hoc. Lapo- 
vița ne va contraria pe vecie rigoarea filologică. Nu ştim de 
unde vine. Slavii de la care l-am luat nu-i pricep originea și 
formarea, deși procedeul derivării, prin -ovița, e cât se poate 
de banal. Labă, a lăpăi, haleală, mănușă, nu știm. 

Ultima mea idee remătoare (dar poate e din disperare) 
este că poate că atunci când mergi prin /zpoviță, prin mâzga 
aia cleioasă, produci, pășind, sunete de clefăială, de lăpăit > 
lap-oviţa. Dar nu ţin la teorie, așa că plec /ip4-lipa. 

Fiú, ház, casă și cotep — 
pericolul lingvisticii amatoriceşti 


lată un exemplu de interpretare în care, fără o pru- 
dență absolută, ne-am putea înșela: la prima vedere, maghiara 
pare să fi împrumutat din română fiú, copilul de sex mascu- 
lin, fiul. Nu ar fi nimic de mirare, că doar maghiarii au îm- 
prumutat de la slavii printre care au trăit barát, de la brat 
(frate), pronunţat așa deoarece vechea maghiară nu putea avea 
două consoane iniţiale. 

Exemplul e însă revelator pentru pericolele care îl pasc 
pe lingvistul amator și superficial. Românescul fiu (din lat. 
filius şi înrudit direct cu it. figlio, fr. fils şi sp. hijo) nu are 
nimic de-a face cu maghiarul fiú (fiu). Bine, bine, argumen- 
tează lingvistul amator, dar maghiara a împrumutat atâţia 
termeni de civilizaţie, inclusiv áz (casă), care nu poate să 
nu fie înrudit cu Haus, house. 

Desigur, lexicul împrumuturilor maghiare, mai ales din 
slavă şi iraniană, este uriaș, de la majoritatea numelor zilelor 
săptămânii până la nume de animale și obiecte de gospodărie. 
Dar fii şi ház nu sunt împrumutate. Chiar şi barát e un îm- 
prumut superficial și deturnat, căci nu are nimic de a face cu 
familia (slav. brat = frate), ci desemnează un prieten (sau, une- 
ori, un călugăr). Era probabil la origine un termen militar. 

O comparaţie a maghiarei cu limbi înrudite de departe ca 
finlandeza sau unele limbi uralice, precum vogula și ostiaka, 
arată o serie de corespondențe fonetice și lexicale precise. Ast- 
fel, acolo unde acestea au un p- sau k- la iniţială, maghiara a 
spirantizat aceste sunete în f și h, și tot aşa un -£ final din 
acele limbi devine în maghiară -z. Ex. magh. hal — finl. kala 


(peşte). Aproape matematic, astfel, lui kat (sau kot, sau kota = 

casă, colibă) îi corespunde magh. /4z. Lui k- îi corespunde 
magh. b-, iar -ż final a dat -z la fel cum împrumutul din slavă 
sau iraniană al lui săzo (= 100, luat și de rom.: sută) a dat száz. 
Kat = ház, așadar, iar acesta din urmă nu are nimic de a face 
cu permanicul Haus, house. 

La fel, fiú e de comparat cu poi-ka, care în finlandeză și 
estonă desemnează copilul de sex masculin. P- iniţial fin- 
landez s-a spirantizat în f- în proto-maghiară, ca în cores- 
pondentele magh. felh-ő, felle-g (nor) — finl. pilvi sau fâsz-ek 
(cuib) — finl. pesä. 

În schimb, acel kat, kot siberian care a dat în maghiară 
ház, în urma unor evoluţii fonetice precise, este un termen 
areal de origine obscură, intrat în toate familiile de limbi 
euro-asiatice și având o răspândire de la Atlantic la Pacific — 
el desemnează peste tot o locuinţă, de la o cameră în persana 
din Afganistan (kota) până la o casă în finlandeză (kota), casă 
în maghiară (/42), un etaj de locuinţă în turcă: kat (de unde 
şi în română cat, caturi), o cameră de mici dimensiuni în 
flamandă şi franceza belgiană (un kot à poules, kot d'étudiant, 
o chichineață), până la coteț, luat de română din limbile 
slave vecine, unde, cu diminutivul -ez, desemnează o baracă 
de mici dimensiuni, un kot 4 poules. 

Tot de aici mai vin în engleză cor (un pat modest) şi cottage 
(la origine: colibă). 

Maghiara la rândul ei a preluat coteț sub forma ketrec, iar 
acum, pentru că știm regulile fonetice, avem și certitudinea 
că e un împrumut recent în maghiară, altfel k- iniţial ar fi 
devenit -... 

Fiú maghiar nu e așadar înrudit cu ffu românesc, și nici 
ház cu Haus, house, ba chiar ház are aceeași sursă cu cotețul 
şi caturile, cu cottage și cu kot à poules, kot d'étudiant, după 
care umblă toamna disperaţi studenţii prin Bruxelles. 

Iată pericolele la care se supun superficialii şi neştiutorii 
care își închipuie că reconstituie limba dacilor pe baza unor 
consonanţe superficiale, fără vaste cunoștințe lingvistice și, 
mai ales, fără o metodă precisă de stabilire a regulilor fone- 
tice și a evoluţiei limbilor. 


„Basarab“, Basarabia, o posibilă origine 
iraniană a unui vechi nume istoric românesc 


În cartea sa despre posibila origine cumană a Basa- 
rabilor (Negru Vodă: Un voivod cuman la începuturile Țării 
Româneşti, Humanitas, București, 2007), istoricul Neagu 
Djuvara evocă o posibilă etimologie iraniană, persană, a 
numelui Basarab. 

Nefiind lingvist, Djuvara nu se aventura prea mult în 
etimologii, însă o vom face aici. 

Mai întâi, însă, să vedem dacă ar fi plauzibilă istoric și 
cultural o etimologie iraniană a numelui Basarab. Răspun- 
sul este da, desigur. 

Cumanii erau turcofoni. Cunoaștem, am văzut, relativ 
bine limba lor. Teoria lui Djuvara este că familia Basarabi- 
lor ar fi fost de origine cumană, deci turcofonă, cumanii 
fiind un trib turcic creștinat, care domniseră peste un enorm 
imperiu, de la Dunăre până în Asia Centrală, inclusiv în 
câmpia Bărăganului, și a căror limbă ne e bine cunoscută 
datorită acelui dicționar și ghid de conversaţie descoperit 
providenţial, Codex Comanicus. 

Aşa cum am arătat-o (v. Dacopatia, p. 387, ed. 2021), 
limba cumanilor are cel mai probabil un descendent în limba 
kumicilor de azi, popor turcic de la poalele Caucazului, în 

Daghestan. Tot așa, de la cumani ne-a rămas termenul cină, 
dar şi o denumire geografică precum Teleorman. Tot de la 
ei avem nume de persoane precum Coman sau Comănescu, 
la fel: Kun în maghiară (Kun < Kuman) şi nume de locuri 
precum Comana în România, Kun în Ungaria sau Kumanovo 
în Macedonia de azi. 

Cumanii se convertiseră la catolicism, iar despre clasa 
superioară știm că era bilingvă, vorbind și persana, acea 
franceză a Orientului, adusă de ei din lunga ședere anteri- 
oară în Asia Centrală, unde sub forma numită tadjik, per- 
sana (sau farsi din Iran și Afganistan), e vorbită până astăzi 
de zeci de milioane de oameni. 

Ştim că nobilimea cumană era şi persanofonă pentru că 
ni s-a păstrat Codex Comanicus (ghid de conversaţie însoţit 
de un dicţionar în trei limbi: cumană-persană-latină, de- 
spre care am mai scris pe larg — v. Dacopatia, pp. 284, 386- 
387, 390—391, ed. 2021). Chiar și bulgarii turcofoni ajunși la 
sud de Dunăre fuseseră iranizați, cum o arată, am văzut, 
numele atestat al hanului bulgar Asparuh, în persană: Calul 
Luminos (Asp = cal; ruh = lumină). Așa încât este foarte na- 
tural ca anumite regiuni atinse de cumani să fi primit de- 
numiri date de ei în persană (farsi). 

De la bun început se impune o precizare: Basarabia istorică 
nu este întreaga Moldovă de dincolo de Prut, ci e doar ceea 
ce turcii și tătarii numeau Bugeacul, altfel zis zona de stepă și 
mlaștini de la nord de Delta Dunării și nordul Mării Negre, 
cu Tighina și Akkerman, zonă care nu intră în componența 
Moldovei actuale. Basarabia istorică nu face astăzi parte 
din Republica Moldova pe care românii o numesc Basarabia, 
zonele de câmpie și mlaștini din capul apei Dunării și de pe 
malul Mării Negre, Bugeacul. 

Acum, etimologia alternativă propusă de Neagu Djuvara 
ca venind chipurile din cumană şi dată ca însemnând „pă- 
rinte şi domn“, de la basar (a domni) și un pretins aba (tată), 
e absurdă şi artificială. În schimb, vom vedea de îndată că 
denumirea Basarab, Besarab se explică imediat prin persană. 
Ea nu înseamnă altceva decât: în capul apei sau în marginea 
apei — ba-sar ab (ba-sar-e-ab). 

Toată lumea poate să înveţe pe loc puţină persană/farsi, 
sau măcar cuvântul ab = apă. În primul rând, limba persană 
nu s-a modificat mai deloc din secolele XII-XIII încoace. O 
știm pentru că avem atâtea inscripții, acte scrise, hârțoage 
de curte și comerciale și monumente literare precum uriașa 
epopee Shah Nameh (Cartea Regilor), a lui Firdusi. 

Ba-sar ab (ba-sar-e-ab) = în capul apei. Așa se spune și 
nu se poate spune altfel, atât în persana de azi (farsi), cât și 
în cea de acum șapte-opt secole pe care o descoperim în 
Codex Comanicus. 

— Ab, i, este „apa“ în persană. Ca apa din română, da, 
şi nu e de mirare. Persana este o limbă indo-europeană, iar 
ab e înrudit cu latinescul aqua, de unde românescul zpă. 
Așadar, în persană/farsi, ab = apă. De aici vine și numele 
Punjabului, regiunea celor cinci râuri, dintre care unul e 
Indusul: panj-ab = cinci ape = Panjab, Punjab (panj = cinci 
în persană, ca și în hindi sau țigănește). l 

— Sar, x» , este în persană „capul“, dar şi prepoziția echi- 
valentă lui pe. Sar e capul propriu-zis, dar joacă și rol pre- 
pozițional, precum în: sar-e-mez = pe masă (e fiind acolo o 
particulă de legătură, numită żzafet, care nu se scrie, iar une- 
ori nici nu se pronunță). Sar-e-mez poate însemna așadar: 
pe masă sau capul mesei. La fel, sar-e-ab = pe apă. 

— Ba (sau be, în funcţie de dialecte), «=, este o altă parti- 
culă echivalentă cu /, în sau spre. Ba-mez va însemna „la 
masă“, sau „spre masă“. Ba-ab = „la apă“ sau „spre apă“. 

Aşa încât: /a capul apei, lângă apă, nu se poate spune 
decât: ba-sar ab, be-sar ab, sau: ba-sar-e-ab/be-sar-e-ab. 

Că iranienii puteau numi anumite râuri Apa o vedem 
din atâtea râuri siberiene, precum marele fluviu Ob = Apa. 

Ba chiar din Antichitate triburile iranofone au numit în- 
totdeauna fluviile și râurile din bazinul Mării Negre: Apa (ef. 
toate fluviile cu rădăcina Dor-, cum am tot arătat-o vorbind 
despre originea numelui Prut — v. Dacopatia, pp. 248-250, 
ed. 2021). 

Ce putea fi mai natural pentru nomazii ajunși la malul 
Mării Negre acolo unde se varsă Dunărea și începe Delta 
decât să-i spună Capul Apei, la marginea apei: Ba-sar ab? 

Sigur, nu vom şti niciodată cu certitudine, dar explicația 
prin iraniana nomazilor care au creat imperiile stepelor de 
la nordul Mării Negre este perfect logică și plauzibilă, întă- 
rită de faptul că nobilimea cumană vorbea persana la fel de 
fluent şi cu același sentiment de superioritate cu care nobi- 
limea rusă ţaristă vorbea franceza, limbă pe atunci obliga- 
torie pentru clasele superioare. 

În istoriografia română se afirmă în general, din inerție, 
că numele Basarabia pentru acea regiune care mărginește 
capul Dunării ar veni de la familia Basarabilor. Istoria și 
etnografia arată însă că cel mai adesea numele familiilor 
nobiliare vin de la locuri posedate, iar nu invers. Pe ducele 
de Anjou nu îl chema Anjou. 

Ticsit şi sictirit: 
cum se petrec împrumuturile lexicale 


Am tot învârtit şi decorticat „ticsit“ și „a ticsi“ pe 
toate părțile și până la urmă am abandonat ideea de a-i găsi 
o explicație și o origine. Dicţionarele îl dau, onest, ca fiind 
de „etimologie necunoscută“. 

Asta nu înseamnă că e „dacic“, doamne fereşte! S-au obiș- 
nuit generaţii de trântori care-și spun lingviști să decreteze 
„dacic“ tot ce e termen „de substrat“. Am văzut că lingviştii 
adevăraţi ştiu că „de substrat“ nu-i decât un termen-valiză, 
o debara unde vâri definitiv tot ce e inexplicabil și nu poate 
primi o etichetă satisfăcătoare. Toate vorbele acestea miste- 
rioase: melc, sfârc, potaie, moţ, vocabule ponosite, disiecta 
membra ce nu pot fi atribuite nici unui leș lingvistic identi- 
ficabil şi care au primit cea mai tristă etichetă de la morga 
vorbelor: substrat. 

Ele pot însă veni din nenumărate surse, sau ecouri de 
onomatopee din limbi niciodată real articulate, ori bolbo- 
roseli de vis. Dar nu-s „dacice“ brânza şi sfârcul și melcul. 
N-avem dreptul, din resturi de nearticulare, să plămădim 
un golem care n-are nici măcar genunchi ca să stea drept. 

Ce e interesant la „ticsit“ însă e faptul că, atunci când s-a 
trecut la alfabetul latin, s-a găsit că vocabulei nu-i stă bine 
cu „x“. Nu-s multe vorbele în -&s- slavon care n-au fost vârâte 
cu forţa la -x-. 

„Ticsit“ este una, probabil pentru că, în mintea făcătorilor 
pașoptiști ai alfabetului de tranziţie de la slavon la italo-lati- 
nesc, ea avea un aspect turcesc pe care au vrut să-l păstreze. E 
frumos așa: „ticsit“. Ce hâd ar arăta „tixit ! Ca în ridicolul 
„Catadixit“, care a fost păstrat și el „catadicsit“, deși este, evi- 
dent, scris cu & — 3, în greaca lui de origine. 

Altul care n-a vrut niciodată să treacă la clinicul „x“ a fost 
Alecsandri. Nu-l oprea nimeni să-și transcrie numele în or- 
tografia nouă cu x. N-a vrut, nu s-a fandosit grafic precum 
Negruţi (Negruzzi), așa cum și Vasile Pogor era împotriva 
scrierii latine („Nu-mi trebuie mie înnoirile voastre“, le spu- 
nea Pogor la serile Junimii, „lăsaţi-mi azbuchea, ierul și ijița“, 
bodogănea el când își şoca invitaţii prin ateismul afișat, sau 
vorbindu-le despre „porcii de daci“ — căci deja începea daco- 
patia — sau aruncându-le provocator că „muzica e bună nu- 
mai la băutură, cu femeile“). 

Scriu acum despre „ticsit“ pentru că îl vedem uneori scris 
„tixit“. Și mi-am amintit subterfugiul prin care, în anii cen- 
zurii comuniste, am convins redactorul-șef al revistei literare 
ieșene la care colaboram să mă lase să demolez un roman 
istoric al scriitorului securist Paul Anghel, ceva cu Plevna şi 
războiul nostru patriotic din Balcani, doar pentru că proli- 
xul Paul Anghel scria că la biserică bătuse „toxinul“! 

Noi scriem „tocsin“, desigur, iar nu „toxin“, clopotul 
acela de alarmă de la biserică, dar am putut glosa corcodă- 
cind de satisfacţie despre „tocsinele“ din creierul omului. 


„A lipsi“ şi împrumuturile 
din greaca bizantină 


Să lipseşti din ochii mei, mișele!“ —Sadoveanu, 
Hanul Ancuţei 


E frumos imperativul ăsta vechi, moldovenesc. De 
fapt, pentru a fi mai autentic și mai eficace, ar trebui folosit 
fără „să“ şi sub forma: „Lipsăști (din ochii mei)!“ Doar „Lip- 
săşti!“ am auzit de la bunica mea basarabeană. 

El e însă, deși sună atât de românește, un împrumut 
grecesc din perioada fanarioților. 

Să vedem așadar încă o dată cum se petrec împrumutu- 
rile lingvistice, mai ales cuvintele acestea ciudate cu -ps- și 
-cs-, precum „ticsit“ și „a ticsi“ și „sictirit“. 

Când dăm de un verb cu -ps-, trebuie să știm că el vine 
aproape întotdeauna din grecește, din vremea fanarioților: z 
lipsi, a vopsi, a pedepsi etc. Puţine sunt excepţiile cum e ticsit. 

Acele verbe grecești au intrat în română sub forma cea 
mai frecventă, cea a aoristului, timpul trecut, dar care ser- 
veşte de bază şi altor timpuri. Astfel, de la Azinw (/e4p6, echi- 
valentul latinescului //7g40), „a lăsa“ în sensul clasic, dar „a 
nu fi prezent“ în sensul de azi, aoristul este £hewyo, elipsa. 
De aici: a lipsi. 

De acolo vine şi „elipsa“, desigur. „Elipsă“ și „a lipsi“ vin 
de la același cuvânt grecesc. Elipsa desemnează ceva ce... 
lipseşte. Ca la cinema, când se sare peste ceva în scenariu și 
se spune, în limbaj de manual, că avem acolo „o elipsă“, 
adică... o lipsă, o gaură în scenariu. 

La fel, „a vopsi“ şi „vopseaua“ s-au format de la verbul 
Pápo (váfo: „eu colorez“), cu aoristul: (é)Baya, évapsa, de 
unde: a vopsi. 

Tot așa, de la verbul noutuo (pronunțat [pedévo]: a preda 
unui copil cunoașterea — unui naôí (de la v.gr. zañs, copil, 
genitiv naðóç, rădăcină de la care mai avem ped-agogie, 
ped-iatrie sau pedo-filie)) am ajuns la aoristul naisewya (pro- 
nunțat: [pédepsa])... de aici „a pedepsi“. Transmiterea învă- 
țăturii către copii = o pedeapsă. 

„A pedepsi“ este astfel singura urmă în limba română a 
aparatului pedagogic şi a paideiei grecești... 

A se chivernisi 


„A (se) chivernisi“ este încă unul din acele cuvinte din 
limbajul comun care ni se par populare și neaoșe, dar care au 
de fapt o istorie nobilă și exotică şi o vastă răspândire. „A 
chivernisi“ e în realitate, etimologic, același cuvânt cu „a gu- 
verna“ și cu „cibernetica“. Iată cum și de ce. 

Este de fapt, la origine, verbul grecesc kvpepvo, kybernó = 
a conduce. În greaca modernă, de la Bizanţ încoace, însă, 
pronunția este: kivernd, iar acest kivernd, „a conduce, a în- 
griji“, are ca aorist (timpul trecut): &ivernisa, vBEpvnoa. 

Kivernisa, chivernisa, îngrijirea, a dat la noi „chiverni- 
seala“ şi verbul derivat „a chivernisi“ (qiveris în albaneză, tot 
din greaca modernă, cu același sens). 

Dar în Occident verbul a avut o extindere uriașă în alte 
domenii. De la Platon, care foloseşte verbul kybernán, a 
conduce, cu sens politic, dar și tehnic pentru navigația co- 
răbiilor, s-a ajuns la kybernetiké, koBepvnruii, şi termenul a 
intrat în latină, trecând în latina medievală: guvernare. 

În latină, gubernator era cârmaciul, cel care ținea cârma, 
guberna, kybérne în greacă. În franceză şi-a păstrat sensul 
naval, căci „cârma“ în franceza de azi e încă gouvernail, dar 
nimeni nu mai face vreo legătură cu gouverner, gouverneur 
şi gouvernement. 

Rusia țaristă a preluat termenul pentru a desemna o pro- 
vincie: o gubernie. 

Dar în timpuri moderne, când a trebuit dat un nume 
ştiinţei complexe a informaticii, s-a făcut recurs tot la rădă- 
cina grecească a condusului/kyberne şi dirijării şi adminis- 
rării, la kybernetiké a lui Platon, și s-a făcut cybernetica, tot 
un fel de guvernare. 

Cibernetica și guvernarea sunt așadar același cuvânt, fie- 
care cu derivații lui secundari: „guvern“ pe de o parte, „cyborg“ 
(organism cibernetic) pe de alta etc. etc. 

Nu bănuim așadar deloc, atunci când căutăm să ne chi- 
vernisim banii, că practicăm cibernetica și că navigăm fără 
hartă, încercând să ne guvernăm impulsurile prin mâlul 
guberniilor sufletului. 


"Exei EOnkav tòv 'Inoodv: 
Acolo îl depuseră pe Isus 


Am scris mai înainte despre rădăcina *dhe-, a pune, 
a depune, a crea, care intra și în termeni grecești antici, per- 
petuați până în limba de astăzi, și care ar putea oferi o expli- 
caţie pentru termenul dacic -deva sau -dava pentru o aşezare, 
un sat, o fortăreață. 

Iată o explicaţie şi o decriptare a rădăcinii: verbul folosit 
de evangheliști pentru depunerea trupului în mormânt este 
EOnkov, éthēkan. Nimic deosebit acolo, doar rădăcina ver- 
bului în sine este interesantă, pentru că, în ciuda aparențe- 
lor, verbul este identic cu latinescul facere şi cu englezescul 
to do (tun în germană). Tote astea sunt înrudite, deși nu par. 

Rădăcina din E6nkav, E-On-kov, deși nu pare evidentă pen- 
tru ne-lingyvist, este “4Pe-/0m-: indo-europeanul pentru a pune, 
a depune, a crea etc. De aici avem în sanscrită: dadhāmi, eu 
creez. Prezentul se formează prin reduplicare: dha-dhä-mi, dar, 
cum două aspirate în silabe succesive sunt foarte greu de pro- 
nunțat, în reduplicare prima silabă pierde întotdeauna aspiraţia. 
Aşa că forma uzuală e da-dhā-mi, eu creez. 

În greacă, unde consoanelor dure din sanscrită le cores- 
pund surde, verbul se conjugă de asemenea la prezent prin 
reduplicare. De la rădăcina 6n formăm prezentul: tiðnm = 
m-0n-pi, títhēmi, care corespunde exact lui 4z-4hâ-mi 
sanscrit. 

Aoristul (forma de trecut, de acțiune împlinită) e, ca în 
Evanghelii: éthēkan/čðņkav: au pus, au depus. La 0n- se 
adaugă č, particula care marchează trecutul, şi terminația de 
persoana a III-a pentru trecut -Kav. 

De la această rădăcină *4Pe- sanscrita a format termeni 
precum dharma și dhaman, care reprezintă legea, ceva care 
a fost creat definitiv. Le corespunde exact, cu aceeași termi- 
nație, însă cu asurzirea consoanei, grecescul téma. Iarăşi 
ceva pus jos definitiv, fie o temă, în sensul pe care îl înțele- 
gem ca subiect ales, fie o provincie bizantină, o themă, o 
unitate teritorială din administrarea imperiului. 

De la aceeași rădăcină care ne-a dat tema mai avem în 
greacă, am văzut, temelia și temeiul: @epéňMoç, de unde și 
Beueuo, plural OeuéMa: temelia sau temeiul, baza. Ceva pus 
jos solid și pe care te poţi sprijini. Ca dhaman sau dharma 
la indieni. De aceea, sprijinit pe un temei sau o temelie, tu 
în-temeiezi. E fascinant să descoperi că a întemeia are aceeași 
rădăcină cu sanscritul dharma şi cu englezescul to do și cu 
verbul punerii lui Isus în mormânt: EOnkov (éthēkan), dar și 
cu latinescul facere. 

În majoritatea celorlalte limbi indo-europene aspiraţia 
s-a pierdut încă din preistorie, așa încât, în limbile germa- 
nice, rădăcina * 4e- a dat englezescul do, to do (în olandeză 
doen, în germană tun). To do, dharma, temelia şi a face, fa- 
cere au aceeaşi rădăcină. 

Urmele de reduplicare rămân însă în formele de trecut. 
Acolo unde sanscrita avea dadhāmi, engleza are de la do 

forma de trecut did, I did (sanscrită: aham dadhâmni — I did = 
am făcut, creat, depus, înfăptuit). Reduplicarea e vizibilă şi 
în englezescul deed, olandezul daad și germanul Tat: fapt, 
lucru întâmplat sau făcut. 

În limbile baltice şi slave, de asemenea, aspiraţia s-a pier- 
dut de la început, așa că lui *dhe- din to do și dadhāmi şi 
riOnpu îi corespunde verbul *dčti, în rusă: aere. Tot un fel 
de „a face, a depune, a aduce în existență“. De unde și 4&/o, 
neno, „lucrul, chestia, obiectul“, identic formal şi istoric cu 
did şi deed din engleză, dar și cu dharma, temelia etc. 

În lituaniană, ca și în sanscrită și greacă, verbul și-a păs- 
trat reduplicarea la prezent, precum în sanscrită (dadhāmi) 
sau în greaca veche (títhēmi): verbul lituanian deti are pre- 
zentul dedu, dedi, deda. 

Am lăsat la urmă latina, pentru că e un caz aparte. În 
latină, toate aspiratele care corespund aspiratelor din san- 
scrită și greacă au fost tratate diferit, în funcție de poziţia 
lor: dacă se aflau în interiorul cuvântului, rămâneau sonore 
simple. Lui *dhe-, care a dat to do în engleză şi delo în sla- 
vonă și deti în lituaniană, îi corespunde -di- sau -do- în latină 
în interiorul cuvântului. Con-do = a crea (do) împreună 
(con). De aici avem conditio, condiţia, baza legală, dharma, 
temelia. De aceea expresia latină ab Urbe condita = de la 
în-temeierea Urbei, a orașului prin excelență, Roma. Urbe 
con-di-ta. Tot de aici avem verbul, la origine o expresie 
verbală: credo = cre-do. Cre- vine de la inimă, cor, iar do este 
același verb *4Pe-: a plasa solid, a pune. A crede este a-ţi 
pune inima în ceva. Cre-do corespunde perfect sanscritului 
sraddhămi: Srad-dhă-mi = cre-do. În irlandeza veche cretim 
(pronunţat credim): eu cred. Şi desigur, din nou, aceeași 
rădăcină din englezescul żo do. 

Cred şi credința au așadar aceeași rădăcină cu temelia, 
tema, dharma, to do şi delo. Dar şi cu a face, facere, fapt. 

lată: în latină, în poziţie iniţială, un sunet aspirat în san- 
scrită sau greacă dădea automat un f-. De aici abundența de 
f-uri iniţiale în latină. Așa încât *dhe-, care în interiorul 
cuvintelor latine rămâne d (con-dizio, cre-do), apare ca f în 
poziţie iniţială în verbul facio, facere. 

Şi așa ajungem la verbul latinesc facio, facere, care a dat 
în limbile romanice de azi facere, faire, hacer și fazer şi care 
a prezentat întotdeauna o mare enigmă etimologico-struc- 
turală. Dacă rădăcina e limpede: *4Pe-, iar fera de așteptat, 
avem acolo un misterios -c-. De ce fa-c-ere? 

Facere şi factum au dat în română facerea și faptul, dar de 
unde vine acel -c-? 

Ei bine, explic asta printr-un vechi imperativ latin şi in- 
do-european dispărut în epoca istorică. Avem un exemplu 
paralel în lituaniană. Relaţia dintre latină și limbile baltice 
este mult mai intimă decât s-a spus vreodată, mergând până 
la misterioase elemente lexicale, precum numele acelui pește 
din Tibru pe care romanii îl numeau fără să știe de ce zeus 
(zivs = „peşte“ în limbile baltice). Dar, mai ales, lituaniana 
posedă o particulă de imperativ, -&. Astfel, de la verbul ez, 
„a merge“, imperativul este eik. Acela e viu și astăzi în alba- 
neză, sub forma verbului iku = eu merg, eu plec. 

În mod previzibil, verbul lituanian deti, a pune, a crea 
(rezultatul lui *dhe- și care are prezentul cu reduplicare 
dedu), are imperativul dek, dekite. Precum imperativul lati- 
nesc fac, facite (fă, faceţi). 

E limpede că latina a avut un asemenea element de for- 
mare a imperativului precum -*: fac, facite, de la rădăcina 
* dhe-. Imperativul *dhek! a rămas în lituaniană: de-k, de-k-ite: 
fă, faceţi. În latină, acea particulă din imperativul inițial fac, 

facite (fă, faceţi) s-a extins la întreaga paradigmă, ba chiar și 
la infinitiv. De aici: facere, factum, de unde avem noi a face 
şi faptul şi fapta. 

La fel, albaneza arhaică trebuie să fi avut un imperativ în 
-k, din moment ce verbul indo-european eiti, „a merge“, e 
prezent în albaneză sub forma żku. 

Am pornit așadar de la rădăcina verbului care a servit 
evangbheliştilor pentru a desemna așezarea Domnului în mor- 
mânt: EOnkav, zhekan, ca să descoperim treptat că pleacă 
de la una din cele mai arhaice și mai productive rădăcini din 
limbile indo-europene, *dhe-, cea de la care avem în același 
timp: dharma, temelia, tema și temeiul, zo do, credo și cre- 
dința, condiţia, a face, facere şi înfăptuire. 

Acest *dhe- indo-european, așadar, ar putea oferi o ex- 
plicaţie pentru denumirile dacice pentru o așezare: -deva şi 
-dava. Adevărul este însă că nu știm. Ce am spus aici este 
doar o ipoteză, chiar dacă una perfect plauzibilă. 


De ce este Marea Neagră... „neagră“ 
și oroarea de peşte a grecilor antici 


Eroii lui Homer nu mănâncă peşte, iar limba greacă 
nu are un cuvânt propriu pentru a desemna marea, afară de 
termeni metaforici sau împrumutați: póntos, hals sau thâlassa. 

Lingvistica și antropologia culturală ne aduc confirmarea 
solidă a faptului că grecii preistorici au ajuns în Peninsula 
Balcanică dintr-o zonă continentală suficient de îndepărtată 
de mare ca ei să nu aibă un termen pentru această entitate 
geografică: întinderea de apă sărată. Limba greacă nu are 
un termen pentru „mare“: thálassa e împrumutat de la o 

populaţie non-indo-europeană (probabil nord-caucaziană, un 
termen similar se întâlnește in limbile din Daghestan); hals, 
un alt nume al mării în greacă, înseamnă pur și simplu sare 
sau sărat (de la rădăcina s4/-; cf. salila = „mare“ în sanscrită); 
iar pântos nu e altceva decât drumul, termen relevant pentru 
o populaţie migratoare; la fel: pé/agos însemna platul, întinsul. .. 

Dar, mai ales, grecii homerici NU mâncau pește... Eroii 
Iliadei şi Odiseei nu mănâncă NICIODATĂ peşte, nici măcar 
Ulise și camarazii săi descojiţi de foame și sete!... Ceea ce 
mănâncă eroii homerici, chiar atunci când sunt în largul 
mării, este CARNE de vită sau oaie, hălci de carne de bou 
friptă în foc, sau frigărui de oaie. Când le e foame, eroii lui 
Homer taie o oaie și o fac la proțap... chiar și pe navă. Doar 
carnea de animal cu copite este o hrană demnă de acei răz- 
boinici și tâlhari cu morală tribală. Un grec antic nu şi l-ar 
fi putut închipui pe Ahile curăţând solzi. 

Oroarea de pește a acelor marinari și pirați este totală și 
nu își are echivalentul decât în oroarea de peşte și de tot ce 
iese din apă pe care o au și astăzi populaţiile din Afganistan, 
de pildă, îndepărtate de orice mare și pentru care peştele nu 
e decât o scârboșenie pe care o consumă persoanele de con- 
diție inferioară, sau, în ultimă instanţă, cineva care altfel ar 
risca moartea prin inaniție. 

Grecii veneau iniţial dintr-o regiune continentală care 
trebuie să se fi aflat departe de orice mare. 


Cromatisme euxiniene 


Faptul că grecii nu au un termen pentru „mare“, ci 
doar cuvinte împrumutate mai e dovedit și de etimologia cea 
mai plauzibilă a denumirii Mării Negre, Pânzos Euxeinos. 

Etimologia populară greacă, acceptată cvasi-universal încă 
din Antichitate, a lui Pontos Euxeinos ca fiind „Marea Ospi- 
talieră“ [de la ev (ex, bun, bine) și Eetvoc (xéinoslxénos, străin)] 
este în mod evident falsă, fiind de tipul popularului „calori- 
fer“ care s-ar explica prin „calul-de-fier“. 

Pontos, se ştie şi am zis, e un termen arhaic ce desemnează 
drumul sau un pasaj, înrudit cu latinescul pons, pontis și cu 
indo-iranianul pantă. În greacă el a ajuns să desemneze ma- 
rea ca loc de trecere, pasaj. Éuxeinos în schimb a fost întot- 
deauna explicat ca însemnând „ospitalier“, prin antifrază, 
pentru că pe malurile mării, de jur împrejur, chipurile trăiau 
numai barbari ostili. 

Această etimologie populară și neconvingătoare, inven- 
tată chiar de greci, a fost acceptată încă din Antichitate. În 
realitate este mult mai plauzibil ca numele mării să fi fost 
de pe atunci „Neagră“, lucru reflectat fidel până astăzi în 
toate limbile dimprejur, în afară de greacă. 

Pe tot litoralul de nord al Mării Negre locuiau atunci 
nomazii războinici sciți și sarmați, în a căror limbă de tip 
iranian oriental ena (pronunţat [2/șzinz]) desemna o cu- 
loare închisă, sumbră. Derivatul în linie dreaptă al lui 
akbshaena este şi astăzi: sin în paştună, limba din Afganistan 
(cu i lung, siin — Oi), care înseamnă fie albastru-închis, fie 
verde-închis. (Paştunii desemnează atât culoarea mării, cât 
și pe cea a cerului sau a ierbii cu același termen: și7.) 

Akbshaena s-a păstrat de altfel și mai fidel în yidgah, limba 
vorbită de o populaţie restrânsă de limbă iraniană din munții 
Pamir: 4kshin, pe când în paștună grupul, dificil de pronun- 
tat, akhsh- s-a redus la sh- (la fel precum khshapa, „noapte“, a 
devenit în persana modernă shab, iar khshayatiya, „împărat“, 
a devenit shah, numele prin excelență al suveranului iranian). 

Tot dificultatea pronunției trebuie să fi dus de la akhshaena 
la grecescul éuxeinos, interpretat drept cuvânt elen, la fel 
cum limbile germanice au interpretat popular italianul îm- 
prumutat avventura într-o „scumpete vesperală“: germ. Aben- 
teuer, oland. avontuur... 

Un exemplu paralel de evoluţie identică a unui termen 
iranian preluat în greacă: khshathra — termenul ce însemna 
puterea regală iraniană (echivalent cu sanscritul ksatriya) — 
mai desemna, printr-o derivare de agent, guvernatorii regali: 
khshathrapavan... De aici grecii au făcut verbul exaithra- 
peein — din care a derivat satrap... guvernatorul iranian prin 
excelență. Același tratament al lui khsh- redat prin grecescul 
ex- la iniţială ca în akhshaena > euxein. 


A merge — mârgoj 


Şi, în sfârşit, pentru a încheia anexa lingvistică, să mai 
spunem că albaneza are până și verbul mërgoj, a merge, a pleca, 
rămas etern misterios în română, despre care am scris și în 
Dacopatia (pp. 245-246, ed. 2021) — propunând ca etimologie 
latinescul mergo, 7nergere — și care arată o evoluție la fel de 
stranie și o alunecare semantică la fel de neașteptată precum 
cea a latinescului târziu palude(m), din palus, mlaștină, care 
a dat în română și în albaneză păzure/pyll (trecând prin 
*pëdyll înainte de a se reduce, așa cum s-a întâmplat și cu 
* liber > lirë etc.). 


ANEXA II: ISTORIA FĂRĂ PERDEA 
„(Căci Moldova n-a fost a mea“: 
tentativă de dezintoxicare colectivă 


Am tot spus-o aici: principala ficțiune care traversează 
istoriografia noastră oficială, în special așa cum este predată în 
şcoli, e cea a unui soi de fluid mistic care ar fi impregnat istoria 
neamului, o inventată conștiință permanentă a unicității ro- 
mânilor, o dorinţă a oamenilor mari ai neamului, de-a lungul 
veacurilor, de a restaura unitatea, de a reda măreţia trecută Da- 
ciei devenite România. Ca şi cum Mihai Viteazul, în efemera 
sa ocupare a Moldovei și Ardealului, ar fi urmărit să reconsti- 
tuie o mitologică Dacie (de care el oricum nu avea habar). 

Dincolo de vorbele exaltate ale unui naţionalist romantic 
precum Bălcescu, în Români; supt Mihai- Voievod Viteazul 
(vezi mai jos grotescul episod al masacrării creditorilor), per- 
sonalități importante precum Mircea Eliade s-au aflat prin- 
tre principalii vinovaţi moderni și contemporani ai acestei 
intoxicări colective. Eliade, cel care, așa cum am arătat-o în 
Dacopatia (pp. 118-123, ed. 2021), a inventat, în rău croita sa 
culegere de eseuri De la Zalmoxis la Genghis Han, o inexis- 
tentă mitologie a lupului care ar fi traversat istoria neamului. 

Cu toate astea, știm cu toții că la Bran nu se află castelul 
lui Vlad Țepeș și nici decorul romanului Dracula al lui Bram 
Stoker, dar totuși ne place să mergem acolo, ba chiar îi lăsăm 
pe prietenii străini să creadă că ar exista vreun filon vampiric 
în locul acela, crezând că facem astfel un soi de glumă pe 
care ne place s-o zicem inocentă. 

Cam aceeași este și relația pe care o întreținem cu ade- 
vărul istoric. Sau felul în care împletim scene din literatură 
cu seaca istoriografie a documentelor. 

Să luăm romanele istorice, care la noi au ajuns până şi în 
manualele școlare. Când scoţianul Walter Scott a lansat în 
secolul al XIX-lea ce/zicismul și romanele istorice (Ivanhoe, 
Rob Roy etc.), șocul în lumea literară europeană a fost uriaș, 
iar francezul Alexandre Dumas a urmat imediat, imitându-l 
pe Walter Scott cu valul de ficțiuni cu mușchetari francezi, 
regi ghilotinaţi, ducese palpitânde și dueluri fără cangrenă. 

A urmat Victor Hugo, împingându-i prin ricoșeu, și în 
România, pe toţi romanticii să ticluiască romane istorice, iar 
pe Delavrancea să scrie febril Apus de soare. 

Un secol și jumătate mai târziu, astăzi, rezultatul este că 
englezii și francezii știu că textele acelea ale lui Dumas și 
Hugo sunt doar invenţii literare și că realitatea nu a fost așa, 
că regii nu vorbeau în felul acela, în fraze memorabile, iar 
mușchetarii sunt ceea ce am numi azi personaje din franciza 
Marvel, însă în România s-a mers în direcția opusă: ficţiu- 
nile lui Delavrancea (un Alexandre Dumas cu mai puţină 
vlagă) sunt încă luate și acum de mulți drept adevăr istoric. 

Altfel zis, mulți oameni chiar cred (și sunt indignaţi când 
li se spune că nu este așa) că Ștefan cel Mare ar fi zis: „Căci 
Moldova nu e a mea, nu este a voastră, ci e a urmașilor ur- 
mașilor voştri șa-ba-da-ba-da...“. Mulţi chiar cred că atunci 
când l-au operat felcerii străini, ca în piesa de teatru a lui 
Delavrancea, Ştefan a povestit cum a răcnit tătânele său asa- 
sinat, ca el să poată prin acest șiretlic să scoată un muget de 
durere extradiegetică... 

Oamenii chiar mai cred că Bălcescu era un istoric, iar 
Hasdeu, un lingvist autentic. Ne rămâne foarte mult balast 
de curăţat. Urăm curaj istoricilor oneşti și neutri și doritori 

să reconstituie un minimum de istorie reală acceptabilă, deși 
e adevărat că primii pași serioşi și fără concesii în direcția 
demistificării au fost deja făcuţi de Lucian Boia, Neagu Dju- 
vara, sau de o carte precum Cruciadă împotriva lui Ștefan 
cel Mare, a istoricului Liviu Cîmpeanu, din care aflăm cum 
„sfântul“ domnitor Ştefan era perceput de poloni ca un stă- 
pânitor turc, de unde și titlul cărții (vom vedea apoi mai 
departe în această anexă cât de ambigue și complexe au fost 
relațiile domnilor moldoveni cu protectorii lor direcţi care 
erau hanii tătari ai Crimeii). 


Marea minciună 
a ADN-ului identitar în istorie 


Trebuie apoi să ne dezbărăm și de obsesia cu genetica 
şi de felul în care se presupune că ea ar putea sprijini lingvis- 
tica și istoria. S-a răspândit pe întreaga planetă o adevărată 
industrie a „testelor ADN“. Industrie care generează miliarde 
pentru inventatorii săi, de altfel. Pe baza unui test de salivă, 
să spunem, celor doritori să plătească şi care caută febril să-și 
afle „originea“ dincolo de ce spun actele oficiale sau de ce 
le-au transmis părinţii li se promite că-și vor afla originile 
reale, deseori presupus tenebroase sau exotice, sunt ademeniți 
cu perspectiva mincinoasă că în sfârșit vor ști cine sunt. 

Te supui testului (contra cost) și găsești: 15% (aruncăm 
procente la întâmplare) — irlandez; x% — balcanic; y% — scan- 
dinav (sau egiptean, sau etiopian, nu contează). Deseori, asta 
duce la perplexitate, repunere în cauză inutilă a identității 
personale sau bănuieli de infidelitate în direcţia defuncților 
părinţi sau bunici. Rețelele sociale sunt pline de asemenea 

postări, cel mai adesea entuziasmate sau pline de amărăciune, 
însă rareori neutre sau scrise în glumă: „Tocmai am aflat că 
sunt pe jumătate levantină“; sau: „Am avut strămoși tibetani“. 

Credinţa iraţională în fiabilitatea acestor „teste ADN“ i-a 
făcut pe unii să imagineze că ele pot contribui la rescrierea 
sau consolidarea miturilor istorice. S-au făcut astfel teste 
ADN asupra resturilor unui „prinţ“ îngropat la Curtea de 
Argeș (zis „Prinţul Negru“), mai ales în urma teoriei lansate 
de Neagu Djuvara, care a încercat să demonstreze, cum am 
văzut, că Basarabii, întemeietorii Ţării Românești, ar fi fost 
o familie nobilă cumană. 

Concluzia testelor, luată foarte în serios, a fost că „bărba- 
tul îngropat acolo ar fi avut dinspre mamă origini germanice 
sau nord-indiene, iar nu cumane, cum susțin unii istorici 
români“ („Prinţul Negru al Ţării Românești. Cercetătorii 
din Cluj, lași şi București dezleagă misterul unui voievod 
îngropat la Curtea de Argeș“, Adevărul, 04.11.2014). 

Unii ar dori să se facă același lucru cu rămășițele lui Şte- 
fan cel Mare, deşi nu există nici o certitudine că ele ar fi 
autentice. 


Nu există gene lingvistice sau naționale 


De la începutul acestei cărți am insistat că trebuie 
făcută o distincţie netă, riguroasă și definitivă între limbă și 
etnie. Românii sunt acei oameni care vorbesc limba română. 
Identitatea lor biologică ar trebui să ne fie indiferentă, căci 
mulți dintre ei (în mod cert majoritatea), cum o arată multe 
nume de familie: Gherman, Neamţu, Ceaușu, Russu etc. au 
şi au avut origini etnice extrem de diverse. 

Româna — cum am tot arătat — este o limbă indo-euro- 
peană, din subfamilia romanică (altfel zis cea care cuprinde 
limbile derivate din latină, precum franceza, catalana, sarda 
etc.), dar care a trecut printr-o profundă metamorfoză struc- 
turală și tipologică în cadrul comunităţii de limbi balcanice 
(un Sprachbund), care s-au influenţat reciproc (în primul 
rând albaneza și greaca, dar și bulgaro-macedoneana și sârba). 

Mitul naţional, cum am tot amintit aici, a căutat să im- 
pună o simbioză între romani și „daci“. Dar nu genetica va 
putea arăta vreodată acest lucru, pentru că nu există genă 
„dacică“, aşa cum nu există ADN latin, romanii înșiși fiind 
încă de la origini un popor extrem de amestecat etnic, ge- 
netic, ca mai toate popoarele. Nu există ADN românesc, 
așadar, aşa cum nu există ADN maghiar sau turc. Între bi- 
ologie și limbă, prăpastia este de netrecut. Limbile nu se 
transmit biologic. Poveștile cu ADN-ul care ar arăta adevă- 
rul evoluţiilor lingvistice și istorice sunt o derivă ocultistă şi 
nu aduc nici un folos în lingvistică şi nici chiar în istorie. 
Populaţii cu ADN identic pot vorbi limbi diferite şi pot fi 
dușmani de moarte vreme de secole (armenii şi azerii, chi- 
nezii și vietnamezii etc.). 

În concluzie, așadar, tot ce vedem postat pe reţelele soci- 
ale, împărțit pe procente, 60% român, 15% grec, 3% berber 
etc., ca într-o autentică necromanţie ce caută să identifice 
structura morţilor, sunt simple aiureli comerciale care nu ne 
spun nimic despre identitatea strămoșilor noștri. Să reținem 
definitiv că nu există nici o legătură între genetică și aparte- 
nenţa unei persoane din trecut la un anume grup lingvistic 
sau cultural. 

Desigur, se pot urmări, cu aproximaţie neștiinţifică, anu- 
mite concentrări de indicii care ar putea permite (totul la 
condițional, cu prudenţă infinită) reconstituirea vagă a unor 

presupuse deplasări de populaţii, dar niciodată nu va exista 
nici cel mai mic indiciu care să ne îndrepte spre cultura din 
care aceștia făceau parte sau limba pe care o vorbeau. 

Limba este cea mai importantă, căci ea formează baza 
identităţii colective, însă ADN-ul nu ne este de nici un spri- 
jin când e vorba de a şti ce limbă vorbeau cei îngropaţi în 
anumite morminte, tumuli sau gorgane (kurgane). Între 
limbă și ADN nu există nici un soi de legătură cauzală, căci 
limba se transmite social și cultural, iar nu prin sânge. 

Pentru lingvist, pentru istoricul culturii, genetica este 
așadar doar știința datării vagi a unor oase mute. ADN-ul 
nu spune nimic despre populațiile respective, care în decur- 
sul a trei generaţii databile cu aproximaţie putuseră să-și 
schimbe de trei ori limba, cutumele şi religia tribală. 

Oasele din Africa nu ne vor spune niciodată dacă cutare 
populaţie vorbea o limbă bantu sau una niger-congo. Iden- 
titatea e dată de limbă și cultură, nu de ADN. Printre cei mai 
fanatici musulmani se numără paștunii, care sunt o popula- 
ţie indo-europeană a căror limbă e apropiată de cele slave şi 
germanice. Dar ei cred că descind din Mahomed și că au fost 
întotdeauna musulmani. Atât contează. 

În loc să ne căutăm ADN-ul, mai bine am învăța cum se 
studiază documentele vechi sau ce este aceea epigrafia. În 
trecut, tot ce rămânea după oameni era doar ceva scrijelit 
individual cu numele lor și porecla fratriei, sau vreo două 
vorbe în limba de atunci. Restul este doar praf de oase și 
cioburi de lighean, poate și acelea prădate de la greci. Dar, 
cum am tot spus, oasele nu vorbesc. 

Din nou despre cum ne păcălește arheologia 


Într-un articol de un uriaş umor involuntar, scris cu 
ocazia inaugurării Muzeului Satului Românesc din București 
și publicat în Revista Fundațiilor Regale (anul III, nr. 7, 1 iulie 
1936), tânărul pe atunci Mircea Eliade rezuma ce se întâm- 
plase în lunile în care fuseseră construite casele „autentice“ ce 
formează și azi acel muzeu în aer liber: Muzeul Satului. 

Lăsaţi singuri, cu unelte și materiale de construcție, meş- 
terii aduși din toată România Mare pentru a ridica locuințe 
„specifice“ regiunii lor s-au apucat — cel puţin unii dintre 
ei — să imite elemente decorative din ceea ce făceau vecinii. 
Putem să ne imaginăm cum domnii experți și folcloriști oră- 
șeni și-au smuls părul venind să descopere rezultatul, pe alo- 
curi deranjant de hibrid. 

Scria astfel etnograful Henri H. Stahl: 


Lucrul era cu primejdie pentru ce vroiam noi să facem, pentru 
că regula noastră era autenticitatea, păstrarea stilului local. Or ei 
[țăranii], când li se părea că e ceva frumos la vecini, se apucau de 
stricau ce făcuseră și trânteau nişte perechi de stâlpi ca la Gorj în 
plină casă tulceană. Mai ales că material lemnos li se da de nevoie 
şi cărămidă aveau la îndemână. Cu tare multă jale se îndurau ei 
să nu folosească acest material bun și nou [cărămida], de dragul 
autenticităţii. După a lor socoteală, ori făceai casă bună, adică 
nouă, ori o lăsai încurcată... 


Mircea Eliade comentează însă asta pe dos și scrie duios, 
în articolul citat: 


Toată frăgezimea şi spontaneitatea intuiției țărănești este reze- 
mată în câteva cuvinte: „când li se părea ceva frumos la vecini...“ 
Cei care vorbesc de „viață statică“, de „întuneric“ și de „menta- 
litate reacționară“ nu sunt întotdeauna bine informați. Muzeul 

Satului ne dovedește un lucru: rezervele de creaţie și dorul de 
reînnoire ale maselor țărănești. [...] Sub aspectul static al civi- 
lizaţiei țărănești se ascunde, de fapt, o continuă împrospătare, o 
neistovită creaţie (lucrul se verifică, de altfel, şi în folklor). 


Situaţia era în realitate ilară, deși plină de învățăminte: 
experții și folcloriștii orășeni căutau să păstreze în mod for- 
ţat tradiţii estetice și o „autenticitate“ populară de care meş- 
terilor țărani nu părea să le pese, ocupați cum erau să preia 
elemente decorative de la vecini, sau să ridice pereţi de că- 
rămidă, mai solizi decât cei de lemn. 

Dar așa a fost dintotdeauna. Astfel, în Italia antică deco- 
raţiunile, culorile, modelele şi vasele greceşti erau atât de 
îndrăgite și imitate de etruscii din Toscana de azi (pe lângă 
importurile masive, atelierele locale fabricau și pictau vase 
„greceşti“), încât, dacă etruscii n-ar fi scris intens (în limba 
lor rămasă până astăzi doar parţial descifrată), arheologii de 
azi le-ar fi luat orașele drept colonii grecești. 


Istoriografie: un căţel bibelou de porțelan 


Am tot repetat-o aici: o mare eroare a arheologilor, 
perpetuată până azi, este aceea de a atribui un caracter etno- 
lingvistic unitar unei aparente continuități culturale. Iată o 
exemplificare culturală. 

În romanul Trei într-o barcă, umoristul britanic Jerome 
K. Jerome îl face pe narator să reflecteze că pasiunea erei 
victoriene pentru porțelanuri chinezești, importate sau imi- 
tate, care umpleau casele de prin Sheffield sau Worcester- 
shire, i-ar putea face pe arheologii viitorului să creadă că 
Anglia secolului al XIX-lea a fost o colonie chineză (la care 

se adaugă ritualul ceaiului, desigur, dar și faptul că până și 
numele cel mai comun al porțelanului sau al obiectelor de 
porțelan este în engleză, pur și simplu... china). 

(lar în româna veche porțelan se spunea „farfurie“, cum 
ştim din Dacopatie, pp. 297-298, ed. 2021.) 

Şi iată cum, privind melancolic la un foarte kitsch căţel 
de porțelan ieftin care împodobea un raft în casa cuiva, na- 
ratorul din Trei într-o barcă îşi spune: 


Peste 200 de ani este mai mult ca probabil ca acest câine să fie 
dezgropat de cineva, găsit spart, fără un picior și cu coada ruptă, 
și să fie vândut ca antichitate de expus într-un dulap de sticlă. Iar 
oamenii vor trece şi îl vor admira. Vor fi surprinși de profunzi- 
mea măiastră a culorii nasului și vor specula cât de frumos va fi 
fost fragmentul de coadă care s-a pierdut. [...] În 2288, oamenii 
se vor îngrămădi să-l admire. Fabricarea unor astfel de câini va fi 
devenit o artă pierdută. Descendenții noștri se vor întreba cum 
am realizat asta și vor spune cât de deştepţi am fost. Vom fi numiţi 
afectuos: „acei mari artiști din vechime care au înflorit în secolul 
al XIX-lea și au produs câinii din porțelan“. 


Inventând eventual un cult al câinelui în vremile noastre, 
ceea ce nici n-ar fi atât de departe de adevăr, dacă facem o 
statistică a pozelor cu câini și pisici de pe reţelele sociale. 

Cam la fel fac şi istoricii români când prezintă ca dovadă 
a continuității la nord de Dunăre „donariul de la Biertan“, 
un obiect votiv, de donație, din metal și mare cât o foaie A4, 
așadar extrem de ușor de transportat, și care poartă o in- 
scripţie din patru cuvinte: „Ego Zenovius votum posui“. 

Concluziile trase din existenţa acelui unic şi bicisnic obiect 
votiv sunt grotești. Este ca și cum s-ar decide că a existat o 
prezență britanică permanentă în Afganistan deoarece într-un 
cimitir s-ar fi găsit un ceas și un monoclu, uitându-se că în 


bătălia de la Gandamak afganii au distrus și măcelărit cu totul 

armata engleză, lăsând un singur supraviețuitor, ca vestitor al 
dezastrului, și ducând acasă o pradă uriașă. În realitate, „do- 
nariul de la Biertan“ nu este decât încă un exemplu al derive- 
lor ideologice la care poate duce arheologia când este lăsată să 
galopeze singură, nesupravegheată de lingvistică și de istorio- 
grafia responsabilă. 


Scrisoarea lui Vlad Ţepeş către sultan — 
mărturia contemporanilor 


După această introducere a anexei istorice fără per- 
dea, să începem exerciţiile de demistificare cu Vlad Țepeș, 
figură centrală în mitologia naționalistă: prezentându-l ca pe 
un apărător al creştinătăţii, cum suntem îndemnați a crede 
că ar fi fost toţi domnitorii români, istoriografia naţională a 
trecut întotdeauna foarte rapid și cu jenă peste episodul puţin 
glorios al „presupusei“ scrisori către sultan a lui Vlad Țepeș, 
scrisoare care i-a servit drept pretext lui Matei Corvin al Unga- 
riei pentru a-l întemnița vreme de 12 ani pe dizgraţiatul fost 
domn al Valahiei. 

Ni se spune că scrisoarea a fost „ticluită“, „plănuită“, „fal- 
sificată“ pentru a-l compromite pe Țepeș. Textul scrisorii 
există însă, complet, reprodus exact (mai precis tradus din 
slavonă în latină prin grija cancelariei papale a epocii) și era 
considerat cât se poate de autentic de către contemporani. 
Scrisoarea este reprodusă de Enea Silvio Piccolomini în ale 
sale Commentarii rerum memorabilium, quae temporibus suis 
contigerunt. 

Acolo, la paginile 296—297 ale ediției de la Frankfurt din 
1614, găsim întreaga istorie a lui Vlad Țepeș, așa cum era 

ştiută și relatată de contemporani. Este vorba de autentici 
contemporani, căci autorul, Enea Silvio Piccolomini (1405— 
1464), devenise papa numit Pius II în timpul domniei lui 
Ţepeş și a lui Matei Corvin. Mai precis, a fost papă între 
1458 şi 1464. 

Mărturia lui Piccolomini (papa Pius) din ale sale Commen- 
tarii rerum memorabilium este deosebit de importantă, deoa- 
rece Piccolomini e probabil primul „jurnalist“ autentic din 
istorie. Erudit practic nepăsător într-ale religiei, autor printre 
altele de literatură erotică, acel papă a călătorit enorm şi ştia 
să deosebească adevărul de minciună și o scrisoare falsă de 
una autentică. Rămâne fascinant „reportajul“ lui de la Mun- 
tele Tabor, relatarea misiunii sale de nunțiu papal pe lângă 
ereticii husiți din Boemia, unde el descrie foarte viu cotidia- 
nul „adamiţilor“, acei pre-protestanți cvasi-comuniști care 
trăiau goi și fără nici un bun personal, precum Adam și Eva. 

Cuvântul onestului Piccolomini, care nu condamnă ni- 
ciodată pe nimeni în scrierile sale şi nu emite judecăți mo- 
rale, adaugă greutate tuturor celor pe care el le spune despre 
Ţepeş şi despre „dubioasa“ scrisoare a acestuia către sultan. 
Iată textul, din originalul latinesc. Am sărit doar în final 
câteva din ororile repetitive comise de "Țepeș, care în textul 
nostru e numit „loan fiul lui Dragula“ („loan“ fiind un soi 
de nume generic): 


Vom purcede acum la descrierea cumplitei infamii și a naturii 
monstruoase a lui loan Dragula, ale cărui crime sunt atât de bine 
ştiute printre valahii pe care i-a guvernat, încât nici o tragedie nu 
le poate depăși. Valahii sunt un neam ce locuiește dincolo de Du- 
năre, între Marea Euxină și regiunea numită astăzi Transilvania, 
unde se află șapte orașe de limbă teutonică. Valahii vorbesc o limbă 
italică, însă o italică imperfectă și oarecum stricată (corrupta). Unii 
cred că acolo au fost trimise odinioară legiuni romane împotriva 

dacilor, care locuiau pe acele meleaguri, și că legiunile erau coman- 
date de un anume Flaccus, de la numele căruia ei s-au numit mai 
întâi Flacci și apoi, cu schimbarea literelor, Valachi. Dar descen- 
dențţii lor au devenit mai barbari decât barbarii. 

Aproape de vremea noastră, au fost guvernați de un anume 
Dragula, om cu caracter schimbător și inconstant. În anul Dom- 
nului 1456, ca pedeapsă pentru că dezertase la turci, Dragula a 
fost bătut în război de către loan Huniatul, regent al regatului 
Ungariei, care l-a luat prizonier şi l-a omorât împreună cu al 
doilea fiu al său. Un anume Ladislas a fost pus în locul lui pentru 
a stăpâni asupra valahilor. 

Celălalt fiu al lui Dragula, numitul loan, a scăpat din mâna 
regentului și, la scurt timp, după ce a adunat o armată, l-a ucis 
pe Ladislas, a recâștigat mare parte din moștenirea tătânelui și 
i-a omorât cu cruzime pe toți cei care se impotriviseră lui și ta- 
tălui său. 

A invadat apoi provincia Sibiului și a ars multe sate cu toți 
locuitorii lor. Un mare număr de oameni au fost duși în lanţuri 
în Valahia și acolo trași în țeapă pe țăruși (zractos palis affixit). 

Neguţătorilor care treceau prin Valahia cu mărfuri prețioase, 
convinși să o facă prin promisiunile de protecție ale domniei, el 
le-a prădat toate bunurile. A adus patru sute de copii din Vurcia 
[Bîrsa] sub pretextul că i-ar învăţa limba valahă, dar i-a închis 
într-un cuptor unde i-a ars de vii. I-a ucis pe bărbaţii mai nobili 
din neamul lui și pe cei apropiaţi lui, împreună cu copiii și soți- 
ile lor. Pe unii din gospodăria lui îi îngropa goi până la buric şi 
apoi îi ciuruia cu săgeți; dar pe alții a pus să fie jupuiţi de vii. 
Pentru un anume Daym (Dan), fiul altui Daym (Dan) Voievo- 
dul, pe care l-a prins în război, a zidit un mormânt pe când acela 
era încă în viață și a poruncit preoților să-i cânte slujba de în- 
mormântare; când au isprăvit, l-a decapitat pe prizonier. 

A pus în lanţuri cincizeci și trei de soli care îi fuseseră trimiși 
de secui (sicu/;) şi ardeleni și, invadând ținuturile acestora, care 
nu se temeau de vreo manevră dușmănoasă, le-a devastat prin 
foc şi sabie. Pe un anume Caelinus, căpitanul propriilor lui oști, 
l-a tras în ţeapă pentru că acela refuzase să-i satisfacă cruzimea 
monstruoasă. A tras în ţeapă şase sute de oameni din Birsa care 

i-au căzut în mâini în vreme ce treceau către un ţinut învecinat. 
Pe un țigan (Zeganum quendam), care refuzase să spânzure cu 
mâinile lui un hoţ ce fusese prins, l-a fiert într-un cazan mare și 
l-a servit drept banchet neamului acestuia. Smulgea bebeluși de 
la sânul mamelor lor și, sub ochii acelora, îi strivea de stânci. 
Intrând în ţinutul Transilvaniei, a chemat cu vorbă de prietenie 
pe toți valahii ce locuiau acolo și, când s-au adunat cu toții, și-a 
slobozit oștenii peste ei și i-a ucis și le-a ars toate gospodăriile. 
Prin aceste metode se spune că el a ucis peste 30.000 de oameni. 

În anul 1462, Împăratul Turcilor, căruia el îi era supus, i-a 
cerut tributul (censum petiit). El a răspuns că va merge personal la 
Adrianopole și va aduce cu sine tributul; pentru aceasta, a cerut 
scrisori către guvernatorii raialelor, ca să poată călători în siguranță. 

Scrisorile i-au fost acordare. 

Trecând cu oastea peste Dunărea îngheţată, a masacrat gu- 
vernatorii turci care veneau în întâmpinarea lui și, făcând mari 
raiduri în rândurile populaţiei, a măcelărit peste douăzeci şi cinci 
de mii de oameni de ambele sexe, printre care au pierit și multe 
fecioare frumoase, cu toate că fuseseră cerute ca soții și roabe de 
către valahi. A dus în Valahia un mare număr de prizonieri, din- 
tre care pe unii i-a jupuit, alții au fost arşi pe foc sau trași în țeapă, 
pe când alții au fost fierți în ulei clocotit. Cei rămași au fost ri- 
dicați în ţepi, astfel încât câmpul pe care s-au săvârșit aceste fapte 
arăta ca o pădure de stâlpi. [...] 

După ce a săvârșit atâtea atrocități, a fost capturat în cele din 
urmă de Matthias, regele Ungariei, în aceeași iarnă în care papa 
Pius s-a întors la Roma de la Todi. Motivul capturării a fost in- 
terceptarea unei scrisori trimise împăratului turcilor. Iat-o: 

„Împăratului Împăraţilor și Stăpânului stăpânitorilor care 
sunt sub soare, Marelui Sultan Mahomed, fericit în toate, 

Eu loan Voevod, domn al Valahiei și umil supus, sclavul 
mărinimiei tale, rog să mă ajuţi să mă întorc pe pământul meu, 
la oastea mea, și jur pe Dumnezeu că nu-ţi voi cauza supărare. 

Tor așa, implor mărinimia Ta, rugându-te să-mi ierți greșelile 
și păcatele mele cele mari, pe care cu nepăsare (imprudenter) 
le-am înfăptuit și tot răul pe care l-am făcut pe pământul Tău. 
Ci aibi milă şi iartă-mă, ca să-ţi pot trimite niște soli. Căci eu 

cunosc (mihi nota est) toată Transilvania și toată Ungaria și lo- 
curile și treburile de acolo le ştiu. Iar dacă va pofri Măria Ta, pot 
ca răscumpărare a fărădelegilor mele (pro redemptione delicti mei) 
să pun întreaga Transilvanie în mâinile Tale, iar odată luată, vei 
putea supune de acolo Ungaria toată. Trimișii mei îţi vor spune 
mai multe, iar eu voi fi servitorul Tău cât voi trăi. 

Dumnezeu să îţi dea viață lungă. 

7 noiembrie 1462.“ 

Au mai fost și alte scrisori, care, traduse din slavonă în latină 
(de lingua Bulgarica in latinum), au fost transmise suveranului 
pontif. Valahul lâncezește și astăzi în închisoare, un bărbat mare 
de statură şi frumos și al cărui aspect pare făcut pentru a co- 
manda; într-atât la oameni sufletul se deosebește adesea cu totul 
de aspectul fizic (Enea Silvio Piccolomini (Papa Pius I), Com- 
mentarii rerum memorabilium, quae temporibus suis contigerunt). 


Originalul scrisorii nu mai există, însă putem doar să ne 
întrebăm dacă rafinatul şi eruditul papă şi cancelaria sa ar fi 
putut fi păcăliţi de un fals. În orice caz, episodul și multe 
altele din cele povestite acolo ar merita să nu mai fie trecute 
sub tăcere pudică de istorici. Să nu uităm că primul text 
atestat în limba română, câteva decenii mai târziu, Scrisoa- 
rea lui Neacșu de la Câmpulung (1521), conţine tot o delaţi- 
une şi o propunere de colaborare trimisă unor străini. 


Primul gest glorios al Valabiei — 
neplata datoriilor (Mibai Viteazul, 
Baba Novak şi mafia sârbă) 


Un altul din episoadele întemeietoare ale mândriei 


naţionale este neplata datoriilor şi masacrarea creditorilor de 
către Mihai Viteazul. 

În exaltata sa Românii supt Mihai- Voievod Viteazul, Băl- 


cescu subliniază cum primul act de atitudine politică inde- 
pendentă al lui Mihai Viteazul a fost masacrarea creditorilor. 
Ce e mai simplu, în loc să dai banii înapoi cu dobânda con- 
venită, decât să-i măcelăreşti pe cei care te-au ajutat? 

Ce ne spune așadar Bălcescu? Ajuns pe tron, Mihai (ul- 
terior Bravul, sau Viteazul) nu-și putea plăti datoriile. Cum 
şi eu m-am pltit de atâtea ori de portărei și recuperatori de 
datorii, cunosc exasperarea acestora așa cum e descrisă cu 
indignare de Bălcescu: 


Mihai nu putea a se înţelege cu creditorii, lipsindu-i mijloace de a-i 
plăti. Fu silit a se închide în palatul său și a sta mereu în stare de 
apărare, unde însă de mai multe ori creditorii turci, năvălind, îl 
ocăra, arunca cu pietre în ferestrele palatului, răpea tot ce putea din 
mobilele sale, bătea și rănea pe toți boierii săi ce le pica în mână. 


Dar aşa au făcut dintotdeauna portăreii și creditorii, vin 
și îţi iau mobilele când nu le înapoiezi ce este al lor prin 
semnătură. Unii mai vicleni, ca mine sau Joyce, nu avem 
nimic prin casă de luat. Portăreii care au intrat pe la mine 
au ieșit deprimaţi, căci nu au voie să-ţi ia uneltele de lucru, 
respectiv cărțile și computerele. 

Când James Joyce trăia la Ziirich, povesteşte biograful 
său Richard Ellman, i-a venit odată un portărel pentru im- 
pozite şi chirii neplătite și acela a rămas tulburat să găsească 
un apartament gol decorat cu cărţi... 

— Herr Doktor, l-a întrebat pe Joyce, căci așa e politețea 
față de de datornicii cu ochelari, pot să vă întreb câți bani 
aveți la dumneavoastră? 

A plecat definitiv cu cei zece franci pe care Joyce i-a pes- 
cuit triumfător dintr-un buzunar găurit... De la palatul lui 
Mihai însă, creditorii mai plecau cu mobile, iar Bălcescu se 

indignează de atâta mișelie de vipere și lipitori... Ce face 
atunci Mihai? Se hotărăște să-i omoare pe toți. Îi cheamă și, 
„vorbindu-le cu multă dulceaţă şi blândețe“, îi ademeneşte pe 
toți într-un loc și o zi anume, promițând că va plăti integral. 

Aici vine scena cu bietul intermediar între creditori și 
datornicul domnitor, un anume Ali-Gian, care: 


„„.fu oprit în cale de un român, prieten al său, care îi zise: 

— Ali-Gian-Hogea, câți ani sunt de când mănânc sarea și 
pâinea ta? 

— Sunt douăzeci de ani, răspunse turcul. 

— Dacă e aşa, zise românul, spre recunoștință de pâinea și sarea 
ta ce am mâncat, voi să-ți spui un cuvânt, de-i voi să mă asculți. 

— Spune, îi zise Ali. 

— Nu sta aci, adaogă el, până la 3 sau 4 ceasuri după-amiază; 
nu te opri nici la Giurgiu; sileşte-te să treci la Rusciuc cât vei 
putea mai curând. 

— Dar pentru ce? îi răspunse turcul. 

El însă, fără a-i spune mai mult, se depărtă. Întorcându-și 
însă capul și văzând pe Ali stând în cumpănă de ce trebuia să facă, 
îi zise: 

— la seama la ce-am zis! 

Turcul, preumblându-se prin oraș, băgă de seamă că e mai 
multă lume decât altă dată și, îndoindu-se de ceva rău, fără a spune 
la nimeni nimic, se urcă în căruța sa și luă în grabă calea Giurgiului. 


Mă rog, un român cu scrupule, care nu aproba decâr pe 
jumătate oroarea ce avea să vină: 


Porunca domnească ieșise ca toți turcii ce se aflau în București să 
se adune la casa vistierului Dan, spre a li se căuta și răfui datoriile. 

Îndată ce turcii se grămădiră în acea curte, Mihai și boierii, 
cu ostașii și cu tot poporul setos de răzbunare ridicară steagul 
libertății și, încunjurând curtea, puse de patru părți de dete foc 
casei unde era turcii adunaţi și îi pușcară cu tunurile cu care 
îngrijise mai dinainte a împresura curtea și casa. 

Izbirea aceasta neașteptată, vâlvoarea focului ce îi încingea, 
bubuitul și pustiirele tunurilor şi strigătele de răzbunare ale po- 
porului amețiră şi înspăimântară pe turci, care, deși armați, pre 
obiceiul lor, neputând a-și face cale de ieșire, fură siliți a primi 
moartea fără a o putea da. 

La două mii turci se omorâră; din români puţini căzură. 

Stolnicul Stroe Buzescu se răni la mâna stângă. Pe lângă turci, 
vreo câţiva ovrei fură măcelăriți. 


Să adorăm stilul succint: 2.000 de oameni măcelăriți cu 
tunul. „Stolnicul Stroe Buzescu se răni la mâna stângă. Pe 
lângă turci, vreo câţiva ovrei fură măcelăriți.“ 

Acum, dacă nimeni nu vrea să-și plătească datoriile către 
stat, vecini, bănci sau prieteni, știți de unde vine atitudinea: 
așa s-a întemeiat statul român modern. 

PS. Ulterior, Mihai avea să se alieze cu haiducul sârb 
Baba Novac... În limbaj contemporan: cu mafia sârbă. 


Bătălia de la Podul Înalt 


Pentru a scrie o istorie autentică, ar trebui apoi re- 
vizuite evenimente precum Bătălia de la Podul Înalt. Un 
titlu pompos a circulat o vreme prin presă: Podul Înalt 1475 — 
Cea mai mare înfrângere din istoria islamului. Evident, ca să 
poţi vorbi de „cea mai mare înfrângere“, trebuie să-i vezi și 
urmările. A fost o victorie a lui Ștefan cel Mare, într-adevăr, 
dar o bună parte din oastea turcă era compusă din valahi din 
Muntenia şi recruți din Balcani. Urmarea a fost importantă 
doar pentru Moldova: un răgaz de un an până la o nouă in- 
vazie turcă condusă chiar de sultanul Mahomed II, o înfrân- 
gere totală a moldovenilor (Valea Albă) și pierderea ieșirii la 
mare. Nimic de-a face, așadar, cu o victorie asupra islamului. 

Absolut nimic comparabil, ca urmări pentru islam, cu căde- 
rea Ierusalimului în fața cruciaților, sau cu victoria navală 
apuseană de la Lepanto, care a pus capăt hegemoniei turcești 
în Mediterana. 

În realitate, cea mai mare înfrângere din istoria islamului 
avusese loc de multă vreme. E vorba de asediul și distruge- 
rea Bagdadului, în 1258, de către mongolii budiști, și ani- 
mişti, şi creștini nestorieni, ai lui Hulagu. 

Acel eveniment catastrofal a destabilizat și distrus defini- 
tiv unitatea islamului, punând capăt dinastiei califilor Aba- 
sizi, descendenţi din Mahomed, ai cărei supraviețuitori au 
fugit în Egipt. 

Asta a permis ca trei secole mai târziu alți nomazi din Asia, 
turcii osmanlii, nație străină arabilor, dar convertită la islam, 
să confişte titlul de calif, după cucerirea Egiptului. În 1517, 
sultanul turc Selim, fără nici o legătură cu arabii sau cu linia 
de sânge a lui Mahomed, s-a autoproclamat calif, iar de 
atunci impostorii de sultani turci au fost automat califi ai 
islamului. Patru secole mai târziu, un alt turc, Mustafa Kemal 
(Atatiirk), militar ateu și francmason, probabil pe jumătate 
albanez după tată, avea să anuleze definitiv funcţia de calif al 
islamului, exilându-l pe nevolnicul ultim deținător al titlului, 
uzurpat de multe secole, Abdiilmecid II. 


Un accident de campanie 


Începând de atunci, nici o unitate nu mai este posibilă 
în islamul sunnit (în război permanent, de altfel, cu islamul şit, 
care este practic o altă religie) și nici o autoritate centrală nu va 
mai putea fi restabilită, făcând ca islamul sunnit să rămână pe 

vecie spart în structuri naţionale, sau regionale, sau locale, exact 
precum protestantismul. Această fărâmiţare de nereparat a is- 
lamului de astăzi nu ar fi fost posibilă dacă mongolii, în 1258, 
nu măcelăreau întreaga familie a califilor abasizi, distrugând şi 
sediul puterii islamului care fusese Bagdadul lui Harun al-Rașid. 

Comparată cu asemenea catastrofă, cu efecte majore încă 
şi azi, o mică înfrângere prin Moldova, în vremea gloriosu- 
lui sultan Mahomed II apare ca un accident de campanie și 
nici pe departe drept „cea mai mare înfrângere din istoria 
islamului“. 

Mahomed II, de altfel, putea să-și permită o pauză în ex- 
tinderea imperiului. La urma urmei, el era cuceritorul Con- 
stantinopolului... cea mai mare înfrângere a creştinismului. 


Când moldovenii îi căsăpeau pe munteni... 
și invers 


Am spus deja că oștile turcești aduse împotriva lui 
Ştefan erau în bună parte compuse din munteni și balcanici. 
Citind cronica lui Grigore Ureche, este ameţitor să vezi ma- 
sacrele la care se dedau până spre vremea lui moldovenii și 
muntenii unii împotriva altora, fără nici o influență exteri- 
oară, fără nici un amestec din afară. 
Ştefan cel Mare, mai ales, a fost un aprig tăietor de mun- 
teni. Putem începe cu una din campaniile de pradă împo- 
triva lui Radu cel Frumos al Valahiei. Scrie Grigore Ureche: 


Vă leato 6978 (1470), într-aceia vreme intră zavistiia între Ştefan 
vodă și între Radul vodă, domnul muntenesc, pre obiceiul firei 
omeneşti de ce are, de aceia pofteşte mai mult, de nu-i ajunse lui 
Ştefan vodă ale sale să le ţie și să le sprijinească, ci de lăcomie, ce 

nu era al lui, încă vrea să coprinză. Strâns-au țara și slujitorii săi 
și au intratu în Țara Muntenească, de au prădat marginea, fe- 
vruarie 27 și au ars Brăila în săptămâna albă, marți. 


Apoi: 


Radul vodă pierdu războiul cu multă pagubă de ai săi, că pre toți 
i-au tăiat și toate steagurile Radului vodă le-au luat și pre mulți 
viteji i-au prins vii și pre toţi i-au tăiat, numai ce au lăsat vii doi 
boieri din acei mari, pre Stan logofătul și pre Mircea comisul. 


Un masacru, așadar, Ştefan a executat toţi „vitejii valahi“ 
prinşi vii, mai puţin doi, lăsaţi să spună povestea... 

Un an mai târziu, în 1472, Ştefan ajunge până la ceea ce 
astăzi e Bucureștiul, şi care atunci era „cetatea Dâmboviţa“, 
dar în timpul nopţii Radu fuge din cetate, abandonând stea- 

i g 
gurile, vistieria, ba chiar soţia și pe fiica lui. Scrie Ureche: 


Ştefan Vodă au dobândit cetatea Dâmbovița și au intrat într-însa 
și au luat pre doamna Radului vodă și pe fiică-sa Voichiţa a luat-o 
luiși doamnă și toate avuţiile lui și toate veșmintele lui cele scumpe 
şi visteriile și toate steagurile lui și petrecu acolo trei zile în veselie. 


După care Radu se întoarce cu oaste turcească şi jefuieşte 
Moldova până la Bârlad. Dar şi în faimoasa bătălie de la Podul 
Înalt despre care am mai vorbit (1475), cronicarul ne spune că 
Oastea turcească era compusă în mare parte din munteni. 

Însă până să ajungă Ştefan să se hăcuiască cu muntenii, 
tot Grigore Ureche ne mai spusese cum obișnuia el să treacă 
muntele și să prade pe la secui: 

Fiind Ștefan vodă om războinic și de-a pururea trăgându-l inima 
spre vărsare de sânge, nu peste vreme multă, ce în al cincilea an, 
să sculă den domniia sa, în anii 6969 (1461) rădicându-să cu toată 
puterea sa și s-au dus la Ardeal, de au prădat Țara Săcuiască. Nici 
au avut cine să-i iasă împotrivă, ce după multă pradă ce au făcut, 
cu pace s-au întors napoi, fără de nici o zminteală. 

Altfel zis, foarte simplu: Ștefan s-a pornit deodată și a 
prădat Țara Secuiască. A mers cu oastea jefuind dincolo de 
munte, într-o:regiune populată de alt neam, de unde s-a 
întors la Suceava cu pradă bogată. 

Sigur, toată lumea își amintește celebra descriere a lui 


Grigore Ureche: 


Fost-au acest Ştefan Vodă om nu mare de stat, mânios și degrabă 
vărsătoriu de sânge nevinovat; de multe ori la ospeţe omora fără 
judeţ. 


Altfel spus, bea, se îmbăta des și căsăpea pe cine prindea, 
pe cine avea la îndemână. Ba, cum spune cronicarul, Ștefan 
mai era şi micuţ și deloc arătos, ceea ce îl făcea probabil și 
mai rău. La fel, deși a avut doar trei neveste, numărul ibov- 
nicelor a fost mare, o tăcere pioasă așternându-se în istori- 
ografie peste asta. 


De ce se numește Viena Beci? 


Cronicarul Neculce numea Viena „Beci“, iar românii, 
care nu au în general noţiuni nici de maghiară, nici de sârbă 
(sau croată), nu știu că în aceste limbi Viena, capitala imperi- 
ală, se numește Beci. 

Beci, da, ca beciul de sub casă. Bécs în maghiară, Bec în 
sârbă, numele nu e altceva decât „beci“-ul românesc. Beci 
era, la origine, termenul care desemna camera comorii, sei- 
ful, haznaua, fortăreața sau cetatea în care zăvorăşti ce ai mai 
de preţ. Poate însemna și închisoare, de altfel („la beci“). E 
presupus a veni din limba avarilor, năvălitorii turcofoni care 
ne-au lăsat, cel mai probabil, și termenul „ban“. În realitate, 


244 De-a dacii şi romanii 


nu ştim nimic despre limba acelora, așa încât termenul e 
sortit a rămâne misterios. 
Românii care și-au săpat o groapă sub casă i-au zis „beci“ 
pentru că acolo puteau ascunde ce aveau mai prețios. 
Celălalt termen „românesc“ pentru beci: pivniţă vine din 
slavă, unde înseamnă locul în care se face sau se păstrează 
alcoolul/berea = pivo > pivniţă. 


Exterminarea Brâncovenilor — 
cronica unei laşităţi colective 


A fost comemorată nu demult drama lui Constantin 
Brâncoveanu (survenită pe 15 august 1714). În toate studiile 
istorice sau textele literare despre tragedia brâncovenilor se 
pune accentul pe detaliile cumplite ale exterminării lor şi pe 
cruzimea agarenilor, dar mai niciodată pe circumstanţele ru- 
şinoase ale predării familiei domneşti. 

Cine citeşte cronicile (în special pe cea a lui Del Chiaro, 
dar și pe cele ale lui Radu Greceanu și Radu Popescu) și 
istoricii nepuși pe înfrumusețări romantico-naţionaliste 
vede că Brâncoveanu a căzut și a sfârșit în măcelul public al 
întregii lui familii din pricina trădării și lașirății celor mai 
apropiați lui, curtenii și intriganţii de acasă: fostul lui pro- 
tejat, psihopatul mincinos de Mihai Racoviţă, apoi boierii 
până la unul și întreaga masă a curtenilor, care n-au mişcat 
un deget în faţa minusculului grup de ieniceri veniţi să-l 
ducă pe puternicul domn la pieire. 

Brâncoveanu fusese deja trădat de spătarul Cantacuzino, 
care fugise la ruși cu o parte a cavaleriei, odată cu Cantemir. 
Că el nu bănuia însă ce i se pregătește, scrie Xenopol, „nu 

e de mirare, când toată înconjurimea lui era o haită de tră- 
dărori care se bucurau deja de bucățica de pradă ce era să le 
cadă în gură din dărăpănarea strălucitei sale case“. 

Vizirul trimite atunci pe Mustafa Aga cu puțini oameni şi cu 
două firmane, unul de mazilire pentru Brâncoveanu, iar altul 
către toată boierimea ca să-l dea de grumaz pe domnul. Mier- 
curi înaintea Paştilor, pe 4 aprilie 1714, aga descalecă la Bucu- 
rești la curțile domnești și declară pe Brâncoveanu mazilit. 

Boierii se retrăseseră, luând și slujitorii cu ei... 

Xenopol rezumă astfel totul, pornind de la toate cronicile 
existente: 


Domnul auzind această veste înfiorătoare sare la ferești, strigând 
din răsputeri către armata sa: „Slujitori, slujitori, unde sunteți? Nu 
mă lăsaţi“... Boierii însă se retrăseseră, luând și slujitorii cu ei. 


Torturile pentru a scoate de la el cât mai multe averi și 
execuţia publică la Istanbul a lui Brâncoveanu, care îşi vede 
mai întâi cei trei feciori și ginerele decapitaţi unul după 
altul și care moare cu o demnitate exemplară, nu fac decât 
să pună în lumină și mai limpede lașitatea și ticăloşia de- 
plină a mai-marilor valahi și ale clasei politice, încă de pe 
atunci, și să dea o notă de insuportabilă intensitate narativă 
momentului, rezumat de cronicar, în care la ieșirea din Bu- 
curești Brâncoveanu mai că a fost salvat de norodul disperat: 


Mare jale era a privi atunci un domn vestit ca acela și să auzi 
bocete şi țipete de femei; ci turcii i-au strâns în grabă pe feciorii 
şi ginerii domnului şi nimic zăbovind, tot la grabă i-au gătit să-i 
pornească mai curând, sub ochii norodului, care cu mic cu mare 


alerga după ei... 


După acel aga care venise „cu oameni puţini“. 
„Numai un popor care și-a pierdut credința și demnitatea 
poate arăta atâta pasivitate în faţa unei mâini de lefegii veniți 

să le ia conducătorul“, avea să scrie câteva decenii mai târziu 
un secretar și preceptor francez la curtea Moldovei. 

Iată aşadar verdictul altora. Pe Brâncoveanu l-au hăcuit 
turcii, da, așa este, însă noi nici usturoi n-am mâncat, ba 
chiar ne-am făcut că ne uităm în-partea cealaltă... 


Un mit naționalist: Kara Iflak 
(Valahia „Neagră ) 


De mici învăţăm în şcoli că otomanii ar fi numit Va- 
lahia, adică Țara Românească, cu numele unei culori: „Kara 
Ifak“, Valahia Neagră. O întreagă mitologie naționalistă a 
izvorât de acolo: otomanii ar fi numit Valahia „Neagră“ pen- 
tru că se temeau de întunecimea pădurilor de acolo; sau de 
duritatea locuitorilor; sau, mai modest, pentru că turcii indi- 
cau punctele cardinale prin culori etc. etc. 

În realitate, în context cartografic şi politic kara (mai 
precis gara, iar nu kara, căci scris: +34) înseamnă doar fară, 
teritoriu, oricare ar fi acela, și nu are nici o legătură cu culoa- 
rea neagră. Mitul cu culoarea neagră a apărut din simpla 
necunoaştere a limbii turce printre istoricii români. Turca 
de azi — dar şi turca otomană — are, ca orice limbă, câțiva 
termeni omofoni, altfel zis: care sună întâmplător la fel. De 
pildă, în română, „coș“, bubița purulentă de pe piele, nu 
are nici o legătură cu „coș“, obiectul împletit din nuiele în 
care aducem lucruri de la piață. Cele două n-au aceeași ori- 
gine și au ajuns doar întâmplător să sune la fel: coș. 

Unele limbi cu grafie etimologică sau istorică scriu omo- 
fonele diferit, pentru a evita confuzii în lectură. De pildă, în 
franceză chant (cântec) și champ (câmp), pronunțate identic 

(fonetic: /fa/), sunt scrise de la Renaștere încoace dinadins 
diferit, cu aluzie la forma lor latină inițială (cantus și campus), 
pentru a le distinge la lectură. Altminteri, ambele sună exact 
la fel: fă. Franceza are mii de asemenea omofone, ca și en- 
gleza (read, a citi vs reed, trestie). 

Ei bine, turca are la rândul ei o serie de omofone, iar 
unul din acestea este kara. Kara desemnează într-adevăr pe 
de o parte o culoare: 1. „negru“; dar pe de altă parte, kara, 
împrumut din arabă: gara, mai înseamnă și 2. „teritoriu“, 
„pământ“, fără nici o valoare cromatică sau afectivă atașată. 
Apele teritoriale ale unei ţări, oricare ar fi ea, sunt astfel 
numite: kara suları, de la kara = teritoriu şi su = apă. Kara 
kuvvetleri sunt Forţele terestre, Forțele armate; kara-ya çık- 
mak înseamnă pur și simplu „a cobori pe pământ“, a cobori 
pe kara: a debarca. 

Cele două sunt absolut întâmplător omofone, nu sunt 
înrudite, ba chiar au origini total diferite. În sensul de 1. 
„negru“, adjectivul cromatic, kara este un vechi termen tur- 
cesc și se întâlnește în toate limbile turcice, până la uigurii 
din China. În sensul de 2. „ţară, teritoriu“, kara este împru- 
mutat de turci din arabă, unde primul z este lung, gârz: 5 J6, 
cu G iniţial, unde înseamnă exact asta: o diviziune teritorială 
(în araba modernă este continent). 

Era o banalitate așadar, pentru cartografii otomani, să 
numească Țara Valahilor Kara Iflak. Nu era acolo nici un 
fel de trimitere la culori, sau la întunecimea pădurilor, sau 
la Polul Nord, ori la vreo spaimă ancestrală a turcilor de 
oștirile răzeșilor. Însemna doar „teritoriu“. 

La fel, Moldova era numită Kara Boğdan de la numele 
voievodului Bogdan I (cca 1364-1367), al cărui nume rămă- 
sese convenţional, în acte, cu kara (5143) ca fiind întinderea 
de pământ peste care domnise acela. 

Mitul cromatic are o singură sursă 


Singurele surse ale lui kara = negru în cartografie (dar 
în realitate desemnând un banal teritoriu“) sunt o notiță ui- 
tată a lui Cantemir și o carte populară, o enciclopedie: Enci- 
clopedia Cugetarea, a unui anume Lucian Predescu, apărută în 
timpul războiului, în 1940, și plină de erori aranjate conform 
unei taxonomii naționaliste. Şi câte n-am putut citi după aceea 
despre asta: că era Valahia Neagră (Kara Iflak) pentru că turcii 
se temeau de păduri; sau, cum am menţionat, că ar fi avut ei 
o împărțire a punctelor cardinale pe culori etc. etc. 

Mitul s-a perpetuat, prin comunism, până astăzi, pe fun- 
dal de mândrie naţională, căci Valahia Neagră e altceva de- 
cât dacă ar fi fost, doamne ferește!, Valahia Roz. 

De altfel, dacă istoricii români ar şti turcă, ar putea ve- 
rifica faptul că în absolut orice enciclopedie turcească (şi, 
evident, în orice lucrare istorică), la „Valahia“ (Eflak, sim- 
plu, căci de fapt e absolut indiferent dacă transcriem 53i 
prin Eflak sau Iflak) găsim toate numele pe care le-a avut 
Ţara Românească în turca otomană: Ulahya, Ulahiye, Vlah, 
Ulah, Evlah sau Eflak... Nici urmă de „Kara Eflak“, pentru 
că acel kara era doar: „ţară“, „district“, „diviziune“! Toate 
„judeţele“ imperiului erau kara. 


Valahia „regală“ 


Confuzia s-a putut combina cu o alta, rezultată tot 
din lectura grăbită a cuiva nu prea știutor într-ale convenții- 
lor limbii otomane. Astfel, dacă mergem la Seyahat Nameh, 
jurnalul de călătorie al minunatului aventurier turc Evliya 

Çelebi, care a ajuns printre altele în Valahia și Moldova, gă- 
sim acolo o altă sursă de confuzie grafică. 

Acest Evliya Çelebi (1611-1682), un privilegiat înstărit, a 
călătorit vreme de patru decenii (!) prin tot Imperiul Oto- 
man, ba chiar a ajuns la Viena și în Abisinia (Etiopia). 

Aşa încât, în volumul al șaptelea al jurnalului său masiv 
de călătorie, Evliya Çelebi ajunge la Belgrad, apoi în Ardeal 
și trece granița, și descrie... „Valahia regală“, cum numește 
el Țara Muntenească (Qiral-e-Iflaq, 533 J Á, sau în turca 
de azi: kıralı Eflak), cu capitala (taht, tronul) la „Bugureş“ şi 
cu „Tirgoviş“ ca alt mare oraș. Îi spune Valahia „regală“ (ki- 
ral-e Iflak) pentru că fusese supusă regilor Ungariei. 

Şi aceasta ar putea fi o explicaţie suplimentară pentru 
încăpăţânatul şi neatestatul kara (negru) Iflak: cineva a avut 
acces la acest manuscris și în loc de gral (JÀ, kiral, regal) 
Iflak — a citit qara luându-l drept „negru“, când qara ar fi 
însemnat oricum doar „ţară“, „teritoriu“, oricare ar fi acela. 

Şi iată cum, de la cineva care a ratat o literă citind grăbit, 
sau care n-a ştiut distincţia între kara (culoarea neagră) şi 
gara (teritoriu), am rămas și noi, de trei sferturi de secol 
încoace, cu obsesia și convingerea, perpetuate de generaţii — 
pentru că nimeni n-a verificat vreodată —, că turcii ar fi nu- 
mit Țara Românească „Valahia Neagră“, lucru de care turcii 
înșiși n-au auzit niciodată. 


Relaţiile reale ale tătarilor din Crimeea 
cu Moldova și Valahia 


Crimeea tătară a fost ocupată de Rusia în 1783 (ace- 
eași Crimee în care au trăit goți islamizaţi până în sec. al 
XVIII-lea). De-a lungul celor două secole de la ocuparea 

Crimeii de către Rusia, multe au fost proiectele și tentativele 
de a extirpa prezenţa tătărească în Crimeea. Unele asemenea 

proiecte apropiindu-se practic de ceea ce numim un genocid, 
Dostoievski, de pildă, a fost una dintre primele voci impor- 
tante în Rusia care au sprijinit ideea deportării tătarilor din 
Crimeea și a înlocuirii lor cu slavi. 

Proiectul sprijinit de Dostoievski nu a fost luat în seamă 
atunci, însă Stalin avea să-l realizeze până la ultimul detaliu 
în 1944, deportând aproape în totalitate populaţia tătară din 
Crimeea, simultan cu deportarea întregii populaţii cecene 
și a unei întregi serii de alte popoare caucaziene (ceea ce, 
după definiția acceptată astăzi, echivalează cu un genocid). 

O fascinantă lucrare de doctorat încă nepublicată (o teză 
susținută în 2014 la Universitatea din Cluj de către Sergean 
Osman (Relațiile Hanatului din Crimeea cu Țările Române: 
1672-1783) repune la locul cuvenit și sistematic ignorat de 
istoriografia română adevăratele relații ale Hanatului din 
Crimeea cu Ţările Române (nimănui nu-i va scăpa faptul 
că 2014, anul susținerii respectivei teze, a fost anul reocupării 
Crimeii de către Rusia). 

Cât despre anul final la care se referă studiul, 1783, acela 
este anul în care Crimeea tătară a fost ocupată de Rusia. 
Anterior, descendența presupusă din Genghis Han a fami- 
liilor domnitoare din Crimeea a fost recunoscută de sultanii 
otomani și a conferit hanilor tătari un prestigiu unic în 
lumea otomană, dar și în cea creștină. 

Din această lucrare de doctorat pe care am menţionat-o 
(Sergean Osman, Relațiile Hanatului din Crimeea cu Țările 
Române: 1672-1783), aflăm despre autenticul prestigiu al ha- 
nilor crîmleni în Imperiul Otoman, dar și în întregul com- 
plex geopolitic al Mării Negre. Mai aflăm și cum 

pentru a-și asigura flancul apusean, condiție necesară stăvilirii 
expansiunii ruse dinspre miazănoapte, hanii tătari au încercat și 
au reușit, prin maşinațiuni diplomatice, să propulseze — cointe- 
resaţi prin pungi cu galbeni — propriii lor pretendenți pe tronurile 
domnești din laşi şi Bucureşti. 

Hani ai Crimeii precum Devlet Giray, cum o mărturisesc și 
letopisețele moldovene contemporane vremii (Miron Costin, Ion 
Neculce), în mod direct, prin concursul abil al capuchehăilor lor 
din Istanbul, au izbutit să-i impună în Moldova pe fraţii Antioh 
Cantemir (1695-1700; 1705-1707) şi Dimitrie Cantemir. 

Ascensiunea Canremireștilor prin filiera corupției cumpărată 
de hanii crîmleni era de notorietate în mediile diplomatice de pe 
malurile Bosforului. Din Pera, la 23 septembrie 1700, ambasado- 
rul Franţei, marchizul de Ferriol, notifica regelui său despre de- 
miterea lui Antioh Cantemir, deși acesta era „creatura“ lui Selim 
Giray, derronare datorată intrigilor lui Constantin Brâncoveanu“. 


Mai citim: 

Tot din Pera, peste 10 ani, la 16 noiembrie 1710, sir Robert Sutton 
transmitea la Londra știrea că datorită creditului de care se bucura 
hanul Devlet Giray, marele vizir a luat decizia de a-i demite pe 
Yusuf Pașa din funcţia de serasker de Tighina (Bender) şi pe Ni- 
colae Mavrocordat din dregătoria de „gospodar“ al Moldovei şi 


de a-i promova în locul lor pe Kara Mehmed pașa și, respectiv în 
Moldova, pe Dimitrie Cantemir. 


Tătarii în Bugeac 


Apoi, mai scrie Sergean Osman: 


Timp de două veacuri, tătarii au format masa principală a popu- 
laţiei Basarabiei de sud, schimbându-i nomenclatura geografică, 
modificând întreaga înfățișare a regiunii, orientalizând-o în chip 
desăvârșit. Perioada lor de glorie se situează în prima jumătate a 

secolului al XVII-lea, când la conducerea lor s-a ridicat Mirza 
Kantemir, care se purta ca un mic suveran, cu veleități indepen- 
dente, mai presus de ordinele hanului și ale Sultanului otoman. A 
fost confirmat de turci ca guvernator al gurilor Dunării. Încercările 
moldo-polone de a-i scoate de acolo pe tătari au fost zadarnice. 


În lumina acestor fapte, relaţiile moldovenilor și valahilor 
cu tătarii apar deodată cu totul altfel. Am arătat cum, citind 
cronicile, este ameţitor să vezi masacrele la care s-au dedat 
sistematic moldovenii și muntenii unii împotriva altora, fără 
nici o influență exterioară, fără vreun amestec din afară, spri- 
jiniţi alternativ și unii, şi alţii atât de tătari, cât și de turci. 

Ba chiar vedem la Neculce cum moldovenii înșiși se pu- 
teau deda la crude prădăciuni, jafuri şi masacre prin părţile 
tătărești şi nu doar împotriva muntenilor și a secuilor, căci 
iată ce citim la celălalt mare cronicar: 


Fiind tătarii din Bugeac duși în oaste la Beci (Viena), s-au cobo- 
rât Petriceico-vodă de la Iași şi s-au dus împreună cu cazacii și 
arde în Bugeac muierile tătarce cele burduhoase, le spinteca și 
pune copiii în pari, și lua bucatele cele rătărești, şi aduce la Iaşi 
multe, cât nu mai pută să le iè sama. Că nefiind tatarii, nu avè 
cine să le stè împotrivă (Neculce, Letopisețul Țării Moldovei). 


În această lumină nouă a relaţiilor cu tătarii se explică și 
de ce tatăl lui Cantemir își luase un prestigios nume tătă- 
resc — kan temir = „sânge de fier“ — și pretindea că se trage 
din hanii de la Krîm/Crimeea)... Prestigiul Hoardei, în 
fostul imperiu tătar, dar și în imperiul turc otoman al Por- 
ţii, a fost atât de mare, încât și azi unul din cele mai frec- 
vente nume de familie în Cecenia și în nordul Caucazului 
este... Kantemir sau Kantemirov. 

Dar acel prestigiu s-a răsfrânt și la noi, făcându-l pe Di- 
mitrie Cantemir să spună cu mândrie că neamul lui se trage 
din Crimeea, „de la Crim“, de la Han-Tătar și de la cei ai 
lui atât de mult huliți în legendă. 

Împăratul Traian era gayl... 


Şi, pentru a încheia această anexă istorică demistificatoare, 
precum şi cartea pe o notă vârtos-ludică, dar și sănătoasă în 
același timp, mai ales că am vorbit încă de la început despre 
cum Decebal și Traian sunt văzuţi în ideologia naționalistă 
aproape ca doi amanți din care a țâșnit ginta română, printr-o 
unio mystica, să amintim ce spune insistent Julian Bennett în 
cartea sa Trajan: Optimus Princeps — A Life and Times: îrmpă- 
ratul Traian prefera de departe bărbaţii femeilor, unul dintre 
iubiții săi fiind chiar Hadrian, căruia el avea să-i lase moşte- 
nire imperiul. 

Traian era gay într-o manieră care mergea cu mult dincolo 
de bisexualitatea banală a romanilor și grecilor, într-așa mă- 
sură încât până și unul din succesorii săi, lulian Apostatul, 
avea să sugereze că, după moartea lui Traian, zeii din jurul 
lui Jupiter (sau divinitățile mici precum Ganymede) ar trebui 
să fie atenți să nu le-o împlânre deodată Traian pe la spate, 
cât sunt ei ocupați cu fulgere, grindină sau alte prostioare 
posterioare. 

Pulpele acelea musculoase și pieptul supradimensionat ale 
împăratului Traian de pe Columna din Forum capătă deodată 
o nouă interpretare, ca și cum un Freddie Mercury priapic ar 
fi căutat să „break free“ prin nesfârșite războaie, cucerind chiar 
şi Dacia pentru asta și făcând din întreaga lume domesticită 
de atunci, ex toto orbe Romano, dormitorul său. 

